
RECOMANDARE 


Sunt tot mai puţini cei ce l-au cunoscut pe Părintele Arsenie Boca. 
Tot mai puțini sunt cei ce-și amintesc de Părintele Arsenie şi pot să dea 
mărturie despre el. Din toţi aceia câţi mai sunt, nu toţi au competenta 
necesară, iar unii dintre ei au un cerc prea restrâns de acţiune şi de 
răspândire a cuvântului. Mai sunt și din aceia care, deși sunt bine informaţi, 
au ezitări când e vorba să dea mărturie despre cel ce a fost, este şi va fi 
Părintele Arsenie, în cer și pe pământ. În același timp, sunt însă multi, în 
vremea noastră, cei ce doresc să afle şi să știe câte ceva despre Părintele 
Arsenie cel de odinioară, dar cu acţiune și în vremea noastră, mai ales 
prin lucrarea sa, intitulată Cărarea Împărăției. 

Eu însumi am fost întrebat adeseori în mânăstirea noastră, în alte 
mânăstiri și în multe orașe: „Ce ne puteţi spune despre Părintele Arsenie?” 
La fel, mi s-a cerut de multe ori: „Spuneţi-ne ceva despre Părintele Arsenie.” 
De fiecare dată am răspuns cu plăcere la aceste solicitări și am pus în 
atenţia ascultătorilor tot ce am socotit mai important din cele ce le știu 
despre acest om mare, ca și care nu știu să mai fi fost unul asemenea dintre 
cei cunoscuţi de mine, ca lucrători în Biserică. Aceasta a fost până acum. 

De acum înainte și deocamdată, cel mai bun răspuns, răspunsul cel 
mai autorizat la întrebarea „Cine a fost, ce a făcut şi ce a gândit Părintele 
Arsenie?” ni-l dă cartea de față, pe care o recunoaștem ca cea dintâi 
carte competentă despre Părintele Arsenie, o carte serioasă și vrednică 
de a fi luată în seamă, pe care o recomandăm cu toată inima, în vederea 
folosului duhovnicesc. 

Autorul cărţii de faţă a făcut această lucrare ca proiect de teză de 
licență în teologie. El a lucrat cu seriozitatea cuvenită, a adunat material, 
l-a selectat și l-a organizat cu rigorile cerute pentru o lucrare ştiinţifică. 
Lucrarea a fost apreciată ca foarte bună, iar autorul ei, pe nume loan 
Gînscă (lonuţ, cum îi zicem noi, prietenii) a fost declarat licenţiat în teologie. 
Ea este a doua lucrare de licență a autorului, pentru că ei îi premerge 
licenţa realizată la Facultatea de Arte Vizuale, cu care a obţinut titlul de 
licenţiat la prima facultate. 

Când lonuţ mi-a oferit un exemplar din lucrarea sa despre Părintele 
Arsenie, am aranjat lucrurile în așa fel ca această lucrare să-mi fie 

imprimată pe casete ca s-o pot studia, iar studiind lucrarea, mi-am dat 
seama de valoarea ei şi l-am îndemnat s-o tipărească, spre a ajunge la 
cititori. La fel au gândit și alţi prieteni ai noștri și, cu ajutorul lui 
Dumnezeu, iată că s-a ajuns la această carte, care porneşte la 
propovăduire ducând la cititori nu numai informaţii despre Părintele 
Arsenie, ci și multe din gândurile lui, cuprinse în partea de mijloc a 
cărții, intitulată „O sinteză a gândirii Părintelui Arsenie în 800 de capete”. 
Sinteza gândirii Părintelui Arsenie este prezentată pe idei puse în ordine 
alfabetică, așa încât cititorul se poate orienta şi își poate alege ceea ce-l 
interesează în primul rând. 

Ca unul care am contribuit și eu la această lucrare cu informaţiile 
pe care le-am dat, dar și ca unul care am insistat pentru tipărirea ei, 
bineînţeles, o recomand din toate puterile mele. O recomand pentru 
toate categoriile de vârstă, dar în mod special pentru tinerii intelectuali și, 
mai cu seamă, pentru studenţi. Tinerii, care au viaţa în faţă şi se pregătesc 
pentru viitor, e bine să pornească în viaţă cu niște lucruri știute, cu niște 
lucruri învăţate de la Părintele Arsenie, care le vorbește din carte. 

Socotesc că nu-i cazul să insist asupra faptului că recomand această 
carte, deoarece cartea se recomandă ea însăși pe sine. Ceea ce trebuie 
să fac eu, este doar să spun cu apăs că această carte nu este o carte de 
lectură, ci este o carte de studiu. O singură lectură, o lectură superfi- 
cială, este pur şi simplu fără rost. Cartea fiind foarte densă, mai ales în 
partea în care se prezintă gândirea Părintelui Arsenie, ea nu poate fi 
asimilată și impropriată decât insistând și revenind. Deci, când recomand 
cartea, recomand şi această stăruință asupra cuprinsului ei. 

Ionut Gînscă ne face un mare dar, prin cartea pe care ne-o oferă 
spre luare aminte, pentru binele nostru și al celor din jurul nostru și 
pentru înmulțirea binelui din această lume. Îi mulțumim şi îi suntem 
recunoscători că ne-a oferit această carte, care nu-i o carte ca cele 
multe, ci este o carte de referinţă, al cărui folos îl vor cunoaște toţi cei 
ce vor lua aminte la cele scrise în carte și le vor împlini după a lor 
putere. Nouă nu ne rămâne decât să mutăm gândurile din carte în 
mintea noastră şi să le dăm viaţă, prin împlinirea lor cu fapta. Dacă 
vom face așa, va fi ca şi când Părintele Arsenie va fi între noi, cu 
povățuirile sale de odinioară. Luând aminte la gândurile Părintelui 
Arsenie, va fi ca şi cum l-am fi întâlnit fiecare dintre noi, la Mânăstirea 
de la Sâmbata, la Mânăstirea Prislop, la București și Drăgănescu, ori 
la Sinaia. Pentru noi, cei de azi, cartea de faţă tine loc de orice loc pe 
unde a putut fi întâlnit Părintele Arsenie. Ea este Părintele Arsenie 

adus lângă noi, cu cuvântul său, care e același pentru noi, cum a fost 
pentru cei care l-au auzit rostit prin viu grai. 


Pentru toate acestea, 
„Să multumim Domnului”, „Sus să avem inimile!” 


Arhimandrit Teofil Părăian 
Mânăstirea Brâncoveanu, 
Sâmbăta de Sus 


ARGUMENT 


„Aduceţi-vă aminte de mai-marii voștri, care v-au grăit vouă cuvântul 
lui Dumnezeu; priviţi cu luare aminte cum și-au încheiat viaţa şi urmaţi-le 
credinţa” (Evrei 13, 7). 


Acest îndemn, pe care îl pun ca început al lucrării de faţă, mi-a fost 
pus în vedere în chip deosebit în urmă cu cîţiva ani de un pustnic, pe 
când mă aflam într-un pelerinaj la Muntele Athos. Eram împreună cu trei 
prieteni (dintre care unul — loan, Dumnezeu să-l odihnească — s-a mutat 
la Domnul) şi eram tare bucuroși de întâlnirea noastră cu dânsul. Eram 
dornici de cuvânt de învăţătură, așa că Părintele a fost bun și ne-a vorbit. 
Nu ne-a spus prea multe, deși nouă poate că nu ne-ar fi ajuns nici o 
noapte întreagă să-l ascultăm. 

Au trecut anii, însă rețin și acum din acea întîlnire mai ales îndemnul 
din Evrei 13, îndemn cu care am început. 

De atunci încoace, am încercat, după puterile mele, să împlinesc 
acest cuvânt, să-l fac lucrător. Şi, împreună cu câțiva prieteni, ne-am 
propus, pe lingă rânduiala și profesia pe care o are fiecare în parte, 
următorul obiectiv: recuperarea şi promovarea gândirii și a scrierilor 
marilor părinți duhovnicești ortodocși, în special români. 

Este un demers care își arată actualitatea și necesitatea mai ales azi, 
când lumea creștină a cam început să orbecăiască ea însăși „în noaptea 
neștiinţei și a lipsei de sfat, de unde vin toate relele care chinuiesc pe 
oameni, întunecă vremile şi prea adesea cruntă pământul” (Arsenie Boca). 

Deci motivele pentru care avem nevoie și trebuie să ne îngrijim de 
acești Părinţi, pe drept cuvânt, „ca de ochii din cap”, sunt evidente, întrucât 
ei sunt luminătorii trupului eclesial, ei sunt „luminătorii lumii” — 
„Luminătorul trupului este ochiul; de va fi ochiul tău curat, tot trupul tău 
va fi luminat. lar de va fi ochiul tău rău, tot trupul tău va fi întunecat” 
(Matei 6, 22-23). 

Așa am ajuns, cu ajutorul lui Dumnezeu, să ne îngrijim de editarea 
câtorva cărți de spiritualitate ortodoxă și de organizarea unor expoziţii de 
fotografii, documente și scrisori, acestea din urmă, închinate Părintelui 
Paisie Olaru de la Sihla. 

Prin urmare, și studiul de faţă, închinat și el unui Părinte, se înscrie 
în același demers, de redescoperire și promovare a gândirii părinţilor 
duhovnicești, pentru că, fără nici o îndoială, Părintele leromonah Arsenie 
Boca este unul din mai-marii noștri, căruia i se cuvine amintirea noastră, 
după cum se zice în Epistola către Evrei. 

Așadar, să aducem lui Dumnezeu jertfă de laudă, adică rodul buzelor, 
care preaslăvesc numele Lui (cf. Evrei 13, 15). 


Ca absolvent al unei Academii de Arte Vizuale, pot afirma că 
mi-ar fi mult mai ușor să zugrăvesc, nu prin cuvinte, ci cu ajutorul 
penelului, sau să modelez în lut chipul Părintelui Arsenie Boca. Dar, 
și în această situaţie, mă simt oarecum ca și Anania, zugravul Regelui 
Avgar al Edessei, care, cu toate că era un „zugrav iscusit”, nu a 
reușit să „isvodească” chipul Mântuitorului.! 

Desigur, nu se pune problema că aș fi și eu un zugrav iscusit, 
dar mi-a venit în minte această comparaţie pentru că mă simt şi eu 
neputincios din pricină că, studiind personalitatea și scrierile 
Părintelui Arsenie, la câte am reușit eu să ajung, îmi dau seama că 
dimensiunea spirituală a Părintelui Arsenie Boca e greu de cuprins 
în cuvinte (de „zugrăvit”) și, pe lângă aceasta, mai mărturisesc, ca 
mulți alţii, că „cunosc mult prea puțin din tot ce Părintele Arsenie 
a reprezentat pentru neamul nostru”.2 

La toate acestea se mai adaugă, să-i zic aşa, încă o dificultate, şi 
anume faptul că vorbesc despre un călugăr, şi-atunci s-ar putea pune 
întrebarea: cum pot eu înțelege un călugăr din afara acestei condiţii, 
care, atâta timp cât nu ai trăit-o, rămâne o taină, cum pot eu să vorbesc 
(fără să exagerez) și să înțeleg gândirea unui călugăr pe care mulți îl 
socotesc un sfânt, sau unii chiar un geniu? 

Deci, se poate totuși vorbi, se poate scrie, fără a te afla în treabă și 
fără a aluneca în disertaţii pietiste sau în aprecieri „suficiente şi deștepte"? 

Când ai un îndrumător, se poate. lată de ce, în această situație 
aflându-mă, m-am bucurat de sprijinul și călăuzirea unui bun prieten, 
Părintele Arhimandrit Teofil Părăian, care de la bun început m-a ajutat, 
m-a sfătuit şi mi-a oferit cele mai multe din materialele pe care le-am 
folosit în această lucrare. 

Pe de altă parte, având în vedere prietenia mea cu Părintele Teofil 
(care l-a cunoscut pe Părintele Arsenie şi ale cărui ziceri, Părintele Teofil, 
se ştie foarte bine, le popularizează cu timp și fără timp) și având în 
vedere și faptul că am făcut şi eu, ca oarecând Părintele Arsenie, o 

Academie de Arte Frumoase, m-am simţit oarecum dator să studiez și, în 
cele din urmă, să „isvodeasc” chipul Părintelui Arsenie Boca. 

Gândită și redactată iniţial ca lucrare de licenţă, cartea de faţă a ajuns 
în mâinile, şi cred că și în inimile, mai multor prieteni şi cunoscuți ai mei, 
căci așa se explică faptul că ei au insistat şi m-au sprijinit ca s-o şi tipăresc. 
Le mulţumesc tuturor, în special Părintelui Arhimandrit Teofil Părăian și 
dau slavă lui Dumnezeu, Căruia mă rog să mă ajute să nu greșesc. 


loan Gînscă 

VIAȚA ȘI LUCRAREA PĂRINTELUI 
ARSENIE BOCA 


Părintele Arsenie Boca s-a născut la 29 septembrie 1910, la Vata 
de Sus, lângă Brad, judeţul Hunedoara. Părinţii săi, losif şi Cristina, i-au 
pus la botez numele Zian.! 


Scoala primară şi liceul 

Zian Boca face şcoala primară în satul natal (4 clase) și apoi intră la 
Liceul National Ortodox „Avram Iancu” din Brad, al cincilea liceu românesc 
din Transilvania, după cele de la Blaj, Beiuş, Brașov și Năsăud, ctitorie a 
Mitropolitului Andrei Şaguna, pe care-l absolvă în 1929.2 

Coleg de bancă l-a avut pe viitorul preot Petru Boldor (ce semna cu 
pseudonimul D'or Uragan), autorul amplului poem Horia redivivus 
(poem care îl face pe Nichifor Crainic să exclame: „Onomatopee! În 
toată literatura universală nu cunosc o metaforă de o asemenea 
amploare”), şi autorul poeziei Sfântul, închinată Părintelui Arsenie. 

Mărturiile colegului de bancă, cuprinse într-un caiet (jurnal) ascuns 
cândva de Romulus Neag (absolvent şi el al liceului mai sus amintit), îl 
înfățișează pe Zian ca „Exceptional de înzestrat, de-o voinţă extraordinară, 
o memorie formidabilă, o putere de muncă şi o tenacitate ieşite din comun”. 

„Manifestă încă de acum deschiderea spre universalitate; de o 
curiozitate intelectuală remarcabilă, totul îl interesează. Întocmai cum un 
fluviu adună în albia sa afluenții dintr-un întreg bazin hidrografic, se varsă 
în mare, de aici se pulverizează în cosmos și din nou se revarsă pe pământ 
sub forma ploii roditoare, refăcând «circuitul elementelor», el asimilează 
informaţii din toate domeniile cunoașterii, pe care le trece prin filtrul 
personalităţii sale şi le transfigurează într-un mod de existență, prevestindu-l 
pe teologul erudit şi duhovnicul deschis spre sufletul omului, ridicând 
brațe de energie spre tainele universului” .* 

Liceul Naţional Ortodox din Brad, cu un corp didactic de elită, 
format la universităţile din țară sau de la Viena, cu profesori mireni și 
teologi, îşi pune profund amprenta asupra receptivității intelectuale şi 
sensibilităţii sufleteşti a tânărului Zian Boca, liderul recunoscut și respectat 
de profesori şi colegi. 

„«Statură pozitivistă», excelează la matematică, fizică, chimie, 
biologie, are preocupări care depășesc nivelul programelor școlare în 
domeniul artelor: desen, caligrafie, muzică. Muncește suplimentar la desen 
şi pictură cu profesorul Körmendy, cântă la flaut, multiplică partituri pentru 
profesorul de muzică Gheorghe Pârvu. 

De la această vârstă, este extrem de interiorizat, solitar. Spre sfârșitul 
clasei a VII-a, le-a făcut colegilor mărturisirea că la orele de desen și pictură 
i s-a descoperit ideea potrivit căreia «omul nu este numai carne, sânge și 
oase, ci există și altceva. Inspirația nu ține de materie, de rațiune». Se 
prefigurează de acum teologul din viziunea lui Nichifor Crainic preocupat 
să aducă teologia în arena largă a vieții intelectuale care să îmbrățișeze o 
misiune spirituală totalitară, universalitatea manifestărilor omenești, așa 
cum leromonahul Arsenie Boca va confirma mai târziu în opera sa de 
valoare universală Cărarea Împărăției: «... precum urmărim o armonie 
între facultăţile sufleteşti, tot aşa trebuie să urmărim o armonie și între 
cunoștințele din cât mai multe domenii, precum și o sinteză a acestora cu 
viața. Multă știință apropie pe om de Dumnezeu, puțină știință îl îndepărtează 
și de știință și de Dumnezeu. lar omul atâta prețuieşște câtă apropiere de 
Dumnezeu și-a câștigat în sine. Dumnezeu i-a dat o valoare mare, însă 
trebuie și el să și-o câștige» (Cărarea Impăraţiei, p. 210)'.* 

În două momente deosebite se ştie că Părintele Arsenie a revenit la 
liceul din Brad: revederea cu colegii după 50 de ani de la absolvire și cu 
ocazia celebrării centenarului celui de al cincilea liceu românesc din 
Transilvania, în 1969.5 


Gorunul lui Zian 

În afara matricolelor şcolare, alte documente care să ateste trecerea 
prin liceul brădean a lui Zian Boca s-au pierdut, rămâne însă peste timp 
o mărturie vie pe care Părintele Boldor o evocă cu emoție: 

„Era în primăvara anului 1929, de 10 mai, după o serbare în piața 
orașului, când promoţia de absolvenţi din acest an, în frunte cu dirigintele, 
profesorul Candin Ciocan, se deplasează în curtea liceului pentru a sădi 
un stejar, ca un simbol al biruinţei, intrat în tradiția poporului român. Mă 
pregăteam să iau puietul, când dirigintele mă oprește: «Nu Boldor, ci 
Boca Zian plantează pomul». M-am uitat cu ciudă la diriginte și cu aceeași 
ciudă mi-am înfipt degetele în rădăcinile puietului. Zian ţinea și scutura 
puietul să se taseze pământul, eu îl presam, apoi fiecare coleg stropeşte 
cu stropitoarea la rădăcină, după care l-am legat de tutore. Cu toţii atunci 
am hotărât ca stejarul plantat să poarte numele Gorunul lui Zian, şeful 

promoţiei de absolvenţi a liceului. El s-a dezvoltat frumos, ca un simbol al 
vigorii, al trăiniciei, al frumuseții, al înălţimii idealului spiritual-moral pe 
care educatorii noştri ni le-au insuflat, ca să facă din noi caractere tari, 
puternice, personalităţi proeminente în slujba patriei și neamului” .6 


Institutul Teologic 

Cu zestrea intelectuală şi spirituală dobândită la Brad, se înscrie la 
Institutul Teologic din Sibiu (1929-1933) unde este „extrem de sârguincios 
şi studios”, încât între colegi are aureola unui „Sfânt”. 

Cu toate că au șezut pe aceeași bancă, vreme de patru ani, pe când 
făceau studiile de Teologie la Sibiu, Părintele Teodor Bodogae mărturisește 
despre Părintele Arsenie că n-a ajuns să-i poată cunoaște toate adâncurile 
sufletului. Totuși, Părintele Teodor Bodogae, în textul de pomenire pe 
care îl publică în „Telegraful Român”, la scurtă vreme de la mutarea la 
cele veşnice a Părintelui Arsenie, socotește concludente următoarele 
aspecte ale personalităţii colegului său”: 

„Poate că faptul că nu s-a prea bucurat în tinerețe de căldura unei 
vieți familiale explică firea sa puţin sociabilă, retrasă, introvertită. Vacanţele 
le petrecea adeseori la o rudenie a sa. Ne-a impresionat tăria de voință 
cu care răbda frigul, fiind îmbrăcat adeseori în îmbrăcăminte redusă. Tot 
astfel abținerea de la bucate mai grele, renunțând regulat la «portia» de 
carne din Institut. 

Nu l-a pasionat prea mult studiul limbilor străine. Cunoștea totuși 
foarte bine limba franceză și citea cu aviditate studii de psihologie, de 
caracteriologie, de grafologie, căutând să se adâncească în descifrarea 
tainițelor sufletului. A iubit de mic desenul, sculptura și mai ales pictura. 
Îmi amintesc și acum de ușurința cu care interpreta la flaut compoziții 
destul de pretenţioase. Toate acestea erau tot atâtea dovezi care ne ajutau 
să întrevedem în el pe pictorul şi pe duhovnicul de mai târziu, care căuta 
să redea în compoziţii clare și în analize psihologice destule adâncuri ale 
sufletului omenesc. 

Se ştie că în această privinţă fostul Mitropolit Nicolae Bălan l-a 
trimis cu bursă la Academia de Arte Frumoase din București, unde a 
făcut studii deosebite cu profesorul Costin Petrescu. În acest context 
maestrul Costin Petrescu i-a încredințat pictarea la Ateneul Român a 
scenei privitoare la Mihai Viteazul. Cine vrea să se convingă că în urma 
acestor studii Părintele Arsenie n-a pus în fresca de pe pereţii bisericilor 
la care a pictat doar scene și compoziţii creștine remarcabile, ci a sesizat, 
în linii și culori, adevăruri vii și luminoase ale vieţii harice, cum puține 

s-au realizat la noi, acela n-are decât să cerceteze pictura bisericească din 
Drăgănescu (Ilfov) ca să nu mai vorbim de tot atâtea lucrări de coloristică 
și de modelaj cunoscute atât la Sâmbăta, cât și la Prislop. Nu trebuie 
uitate nici coperţile minunate ale primelor patru volume ale Filocaliei și 
ale Vieţii în Hristos. 

În sfârşit, la «mișcarea» de reînnoire religioasă de la Mănăstirea 
Sâmbăta, prin care s-a încercat din totdeauna mai ales depistarea patimilor 
omenești și vindecarea lor prin lucrarea de înduhovnicire creștină, Părintele 
Arsenie şi-a adus o contribuţie deosebită, care nu trebuie uitată, chiar 
dacă în metodologia ei au mai rămas multe aspecte de îndreptat. 

Pentru toată strădania de bine, Dumnezeu să-l odihnească cu 
aleşii Săi.”8 

„Extrem de rezervat, reţinut, și solitar”, continuă să studieze în par- 
ticular pictura într-o cămăruţă rezervată în calitate de infirmier al Institutului. 

La intervenţia profesorului Nicolae Popovici, proaspăt reîntors de 
la studii în străinătate, Părintele Arsenie (Boca Zian), după absolvirea 
Institutului Teologic (1933), este trimis cu bursă la Institutul de Belle-Arte 
din București. Aici urmează cursuri de medicină (în special cele de 
anatomie, ale Profesorului Rainer Francisc — cf. Pr. Nicolae Streza), 
participă cu interes la prelegerile de mistică ale lui Nichifor Crainic, şi 
frecventează şi alte cursuri în domeniul culturii și artei.? 


Ucenicia la Muntele Athos 

La puţină vreme după terminarea Institutului de Belle-Arte, urmează 
o scurtă perioadă de ucenicie în monahism la Sfântul Munte Athos, când 
ar fi refăcut, după spusele unora, total sau parțial, „călătoria Sfântului 
Apostol Pavel din Grecia”. 

Mitropolitul Nicolae Bălan, care o restaurat Mănăstirea de la 
Sâmbăta, mănăstire Voievodală zidită de Constantin Brâncoveanu, dar 
dărâmată și rămasă în ruină până în 1928, când s-a îngrijit de restaurarea 
bisericii şi de reînfiinţarea Mănăstirii, voia să aibă acolo numai absolvenţi 
de Teologie. Cu gândul acesta a pornit. Așa că „Mănăstirea a început cu 
trei oameni mari” (Arhimandritul Teofil Părăian), cu trei candidaţi la 
călugărie, cu trei absolvenţi de Teologie, și anume cu: Părintele Arsenie, 
cu Părintele Nicolae Mladin, care a ajuns profesor la Teologie prin purtarea 
de grijă a Mitropolitului Nicolae Bălan, iar din 1940 cu Părintele Serafim, 
care venea de la studii din Grecia. 

Dar Mitropolitul Nicolae Bălan își dădea seama că începe cu oameni 
nepregătiți în altă mănăstire şi atunci i-a trimis la Sfântul Munte. Părintele 

Arsenie a stat acolo trei luni, din 1939 din martie începând, iar Părintele 
Serafim a rămas acolo 6 luni și un an școlar la Atena la Teologie. 

Se spune despre Părintele Arsenie că la Sfântul Munte Athos a 
căutat să fie sub ascultarea unui părinte aspru, care să-l povăţuiască cu 
autoritate. Şi se spune că ar fi ajuns la un duhovnic! care i-ar fi zis de la 
început: „Măi, tu nu ești în stare de nimic! Nici la măturat nu ești bun!”. 
Si Părintele Arsenie s-a gândit atunci: „Aici e de mine, la ăsta stau!”. 
(cf. Arhimandritul Teofil Părăian) 

Sigur este că, la reîntoarcerea în ţară, aduce câteva manuscrise ale 
Filocaliei pentru fostul său profesor de la Sibiu, Părintele Dumitru 
Stăniloae, cu care colaborează la realizarea în limba română a acestei 
monumentale lucrări.!! 


Ctitor de frunte al Filocaliei românești 

Fiecare cititor poate afla din prefeţele primelor 4 volume ale 
Filocaliei românești (nu cele editate de Editura Harisma, unde, în mod 
surprinzător, prefețele primelor ediții nu apar și deci nici menţionarea 
demersurilor Părintelui Arsenie) contribuţia însemnată a Părintelui Arsenie 
la traducerea Filocaliei, prin care Părintele Stăniloae, așa cum zicea 
Părintele Arhimandrit Serafim Popescu de la Sâmbăta de Sus, „a adus 
cerul ortodox pe pământul românesc”. 

Contribuţia Părintelui Arsenie a fost mare şi aceasta s-a concretizat 
asfel: Dânsul a adus cu sine de la Sfântul Munte Athos copii de pe 
manuscrise mai vechi şi a insistat apoi pe lângă Părintele Stăniloae pentru 
traducerea Filocaliei; Părintele Arsenie a scris după dictatul Părintelui 
Stăniloae; a realizat coperta Filocaliei; a susținut lucrarea de tipărire 
prin numărul mare de abonamente pe care le-a procurat. De aceea, pe 
bună dreptate, Părintele Profesor Dumitru Stăniloae l-a numit „Ctitor de 
frunte al Filocaliei românești”. 

Reproducem aici două fragmente din prefeţele volumelor 1 și 2 ale 
Filocaliei, pentru a sublinia mai bine eforturile Părintelui Arsenie la 
această lucrare extrem de importantă pentru spiritualitatea ortodoxă: 

„La unele scrieri am folosit și copii de pe manuscrise românești mai 
vechi, de la Athos, aduse de P.C. Sa (Părintele Serafim Popescu) și de 
Părintele Arsenie. (...) 

Un cald cuvânt de mulțumire trebuie să aduc P.C. Părinte leromonah 
Arsenie, de la Mănăstirea Brâncoveanu, bunul meu student de odinioară, 
care mi-a rămas mereu aproape. P.C. Sa a binevoit să scrie după dictatul 
meu cea mai mare parte din traducere, la prima ei redactare. În afară de 

aceasta, prin prezența aproape necontenită și prin stăruința ce-a pus-o 
pe lângă mine de-a face această traducere, mi-a alimentat curajul în mod 
considerabil ca să pot duce până la capăt o muncă atât de ostenitoare, pe 
care altfel nu cred că aș fi săvârșit-o. Tot P.C. Sa a executat și coperta.” 1? 

„Ajutorul hotărâtor la tipărirea acestui volum l-a dat însă iarăși bunul 
meu fost student, Părintele leromonah Arsenie de la Mănăstirea 
Brâncoveanu. Datorită abonamentelor masive ce le-a procurat P.C. Sa, 
am putut face față unor greutăţi ce se ridicau ca muntii în calea tipăririi 
acestui volum. P.C. Sa poate fi numit pe drept cuvânt ctitor de frunte al 
Filocaliei românești. După imboldul ce mi l-a dat necontenit la traducerea 
acestei opere, acum susține cu putere neslăbită lucrarea de tipărire. Dacă 
Dumnezeu va ajuta să apară întreaga operă în românește, acest act va 
rămânea legat într-o mare măsură de numele P.C. Sale și de mișcarea 
religioasă pe care a trezit-o în jurul Mănăstirii de la Sâmbăta de Sus, pe 
cele mai autentice baze ale tradiţiei ortodoxe și cu mijloacele celei mai 
curate duhovnicii, ale învăţăturii stăruitoare şi ale dragostei de suflete.” 13 


Intrarea în monahism la Mănăstirea Brâncoveanu 

de la Sâmbăta de Sus 

Zian Boca s-a închinoviat la Mănăstirea Brâncoveanu de la Sâmbăta 
de Sus în iunie 1939,!4 fiind deja diacon celib (probabil hirotonit în 29 
septembrie 1935, cf. Părintele Veniamin Tohăneanu). 

După aproape un an de zile, în 3 mai 1940, are loc tunderea în 
monahism la Mănăstirea Sâmbăta de Sus, primind acum numele de 
Arsenie. Evenimentul este consemnat și de „Revista Teologică” din 1940, 
editată la Sibiu. 

„Pelerinajul de la Mănăstirea Brâncoveanu a întrunit la rugăciunea 
de obște și în acest an, în Vinerea din Săptămâna Luminată (deci de 
praznicul Izvorului Tămăduirii n.n.), cler și popor din tot jurul. Î.P.S. 
Mitropolit Nicolae și P.S. Episcop Nicolae Colan al Clujului, au slujit Sfânta 
Liturghie și au cuvântat închinătorilor. 

Cu acest prilej — se spune mai departe — s-a săvârșit impresionanta 
slujbă a tunderii în monahism a Părintelui lerodiacon Arsenie Boca. Despre 
nevoințele și virtutile acestui prim cetățean al restauratei ctitorii voevodale 
de la Sâmbăta de Sus, vorbim altundeva.”15 

Tot aici mai aflăm următoarele: 

„Cu prilejul îndătinatului pelerinaj anual de la Sfânta Mănăstire 
Brâncoveanu de la Sâmbăta de Sus, a fost tuns în monahism tânărul 
diacon Zian V. Boca, luând numele de Arsenie. 

Cuviosul lerodiacon Arsenie Boca este absolvent al Academiei 
noastre Teologice «Andreiane». Remarcat încă de pe băncile școlii pentru 
deosebitele-i înclinări spre viaţa monastică, a fost trimis de Î.P.S. Mitropolit 
Nicolae al Ardealului la Școala de Arte Frumoase din București, pentru 
a-și perfecționa marele său talent de pictor, iar apoi la Sfântul Munte 
Athos și la Atena. Întors în tară, și-a petrecut viața la Sfânta Mănăstire 
Brâncoveanu, departe de forfota lumii, alternând rugăciunea cu studiul 
picturii bisericești. E un caracter integru și un monah de aspră tărie 
duhovnicească. 

Vechiul și statornicul gând al Î.P.S. nostru Mitropolit Nicolae de a 
alcătui o trupă de călugări luminaţi, prin aceste intrări în cinul monahal, 
este pornit pe calea înfăptuirii” .16 

Şi presa vremii ţine să vorbească despre „mișcătoarea și 
emotionanta tundere în monahism” a unuia din „luminaţii absolvenţi ai 
Academiei Andreiane”: 

„Duhul lui Brâncoveanu se va fi bucurat împreună cu îngerii din 
ceruri că în această zi mare, «Vinerea» din Săptămâna Învierii Domnului, 
«svorul tămăduirii», poporul român ortodox venit pe timp ploios, ca să-şi 
întâmpine ierarhul care îi poartă bucuriile și necazurile în sufletul său de 
mare român și de mare creştin, a simţit încă o dată cum se revarsă peste 
el binefacerile cerului la rugăciunile și binecuvântările pe care cei doi 
ierarhi, Î.P.Sf. Mitropolit Nicolae, şi P.S. Nicolae Colan al Clujului 
înconjurați de sobor de preoți, le îndreptau către Cel Atotputernic. 

În adevăr, săvârșirea sfintei liturghii a fost pentru toţi cei ce veniseră 
la Sâmbăta de Sus, prilej de bucurii care au făcut să stoarcă lacrimi din 
ochi. Vreau să vorbesc de mișcătoarea și emoţionanta tundere în monahism 
pe seama acestei ctitorii voevodale, a unuia din mulţi și luminaţii absolvenți 
ai «Academiei Andreiane», părintele diacon Boca, diplomat al Şcoalei de 
Belle-Arte din București. Mot după locul de naștere, crescut şi îndrumat în 
studiul teologiei, tânărul monah a înțeles să dea ascultare gândurilor marelui 
lerarh al Bisericii noastre, consacrându-şi viața lui Hristos prin studiul picturii 
bisericești, pe care s-o desfășoare acolo în liniștea munţilor pe care 
Brâncoveanu îi alesese ca loc de retragere şi de rugăciune. 

lată de ce, cred că duhul lui Brâncoveanu a tresăltat de bucurie 
văzându-și opera reînviată şi împodobită în chip atât de minunat de 
Mitropolitul Ardealului din România Mare, care se pare că a fost înscris 
în planul Providenţei să reia și să afirme în chipul cel mai solemn 
testamentul Voevodului martir împotriva tuturor gândurilor celor rele atât 
dinlăuntrul, cât și din afara hotarelor ţării noastre.” 17 

Preot-duhovnic la Mănăstirea Brâncoveanu 

În 10 aprilie 1942 Părintele Arsenie a fost hirotonit preot.18 

„În Vinerea Izvorului Tămăduirii din acest an (1942 n.n.) a avut loc 
la Mănăstirea de la Sâmbăta de Sus obișnuitul pelerinaj. 

Pelerinii, veniti în număr destul de mare, faţă de timpurile grele ce 
le străbatem și de vremea ploioasă, au avut mari bucurii duhovnicești. 

S-a slujit Sfânta Liturghie atât la altarul mănăstirii, cât și în aerul 
liber. Î.P.S. Sa a hirotonit cu acest prilej pe Cuviosul prodiacon Arsenie 
Boca întru ieromonah, iar pe tânărul, absolvent de Teologie, Vasile Şortan 
întru diacon pentru trebuințele mănăstirii. 

Predica înălțătoare şi duioasă a Î.P.S. Sale a stors lacrimi pelerinilor. 

A urmat sfințirea apei la fântâna tămăduitoare și un Sfânt Maslu cu 
mare sobor de preoți. 

Mănăstirea lui Constantin Brâncoveanu a reînviat în toată puterea 
duhovnicească. Peste Ţara Oltului suflă cu putere duhul lui Dumnezeu 
prin mijlocirea mănăstirii reînviate din mormântul în care o așezaseră 


adversarii neamului și ai credinţei drepte”.!? 


Curentul spiritual de la Sâmbăta sau 


„Filocalia pentru toţi” 

„În anii de ctitorie la Mănăstirea Brâncoveanu de la Sâmbăta de 
Sus, se remarcă în chip strălucitor ca «pictor de suflete după modelul 
Domnului nostru lisus Hristos» (Nichifor Crainic). Se reînvie acum o 
tradiţie a marilor pelerinaje la locurile sfinte. La acea «bulboană spiri- 
tuală uriașă», mulțimile nu mai contenesc, cum exclamă cu admiraţie 
Nichifor Crainic: «Ce vreme înălțătoare când toată ţara lui Avram lancu 
se mișca în pelerinaj, cântând cu zăpada până la piept spre Sâmbăta de 
Sus, ctitoria voievodului martir». "20 

După numai un an de la hirotonia întru preot a Părintelui Arsenie, 
deci în 1943, Părintele Profesor Dumitru Stăniloae mărturisea, cu sufletul 
plin de bucurie, despre lucrarea duhovnicească cu totul deosebită a fostului 
său elev, „încrestând”, cum zice chiar dânsul, „faptele care ilustrează 
modul în care trebuie să se lucreze în zilele noastre și care pot influenta 
astfel asupra altora, preoti și credinciosi”. 

„De mult ne simțeam datori să scriem în această foaie despre lucrarea 
duhovnicească ce se săvârşeşte zi de zi la Mănăstirea Brâncoveanu, cu 
largi și adânci efecte în viața poporului nostru. 

Într-o foaie ca a noastră, nu se dau numai îndemnuri pentru ceea ce 
ar trebui să se facă în scopul întăririi credinţei, ci se încrestează faptele 

care ilustrează modul în care trebuie să se lucreze în zilele noastre și care 
pot influenţa astfel asupra altora, preoţi şi credincioși. 

Cu atât mai mult eram datori să vorbim despre o lucrare de proportiile 
celei de la Sâmbăta de Sus, care taie azi brazdă adâncă în viaţa sufletească 
a unor întinse cercuri de credincioşi. 

Am evitat totuși până acum să scriem, mai ales pentru că simțeam 
că mișcarea de la Mănăstirea Brâncoveanu e ceva care se situează deasupra 
întâmplărilor în jurul cărora se pot face exerciții gazetăreșşti; ea trebuie să 
continue a se desfăşura dincolo de zgomotul și de curiozitatea întreținute 
în jurul unor realități umflate de gazete, ca lucrurile sfinte şi mari, ca 
creşterea grâului, ca viaţa intimă a familiei, ca respiraţia continuă, ca 
rugăciunea zilnică.21 

Dar precum se opreşte omul măcar câteodată din galopul atenţiei 
spre atâtea lucruri neesenţiale și zgomotoase, privind într-o meditaţie 
serioasă la ceea ce e cu adevărat plin de valoare pentru exitenţa sa, tot 
așa era necesar să aducem vorba cândva despre ceea ce se petrece la 
Mănăstirea Brâncoveanu, ca să nu merităm bănuiala de cine știe ce păcat. 

O facem deci cu riscul de a supăra pe Părintele Arsenie, ostenitorul 
smerit de la Sâmbăta, care consideră vorba bună care i se spune ca cel 
mai mare rău ce i se poate face. 

Gândul Î.P.S. Mitropolit Nicolae de-a iniţia prin restaurarea 
mănăstirii martire a lui Constantin Brâncoveanu nu numai reînființarea 
monahismului din Transilvania, ci, cu voia lui Dumnezeu, o refacere 
generală a duhului călugăresc ortodox, atât de scăzut în ultimele timpuri, 
a început să-și arate rodul cel mai promiţător. 

Mănăstirea de la Sâmbăta de Sus nu e loc pitoresc de excursii 
şi de distracţii înrămate în chenare arhaice, ci mediu de zguduiri 
sufletești înnoitoare, de întâlniri serioase ale sufletelor cu vocea lui 
Dumnezeu care le obligă la o viață scoasă din mocirla inconștienţei 
și plăcerilor ușoare. 

Pe pajiștile mănăstirii și prin încăperile ei se află zilnic 200-300 de 
fiinţe omeneşti îngenuncheate pe sub streașinile ei în rugăciune și 
scrutându-și trecutul de păcate a căror povară nu o mai pot suporta. 

Mulţi dintre ei, veniţi de la sute de kilometri, stau acolo câte 2 până 
la 5 săptămâni, hrănindu-se numai cu pâine și apă, dar simțindu-se atât 
de bine şi de întremati, încât nu le-ar mai veni să plece, iar dacă pleacă se 
întorc la scurte intervale. 

Cine îi urmărește dimineaţa în timpul predicilor Părintelui Arsenie, 
trecând rând pe rând din starea de încântare pentru frumusețile 

duhovnicești care le sunt dezvăluite, la hohotele de plâns pentru păcatele 
lor, nu mai poate fi în mod continuu omul care a fost. 

Dar ceea ce te covârșește lângă acești oameni este încordarea cu 
care așteaptă să le vină rândul la mărturisirea păcatelor, când fiecare ştie 
că Părintele va sta numai cu el 4-5 ore în convorbire intimă purificându-i 
toate măruntaiele sufletului și toate colţurile trecutului de petele chinuitoare 
ale păcatului. Te înduioșează să-i auzi sărmanii alergând în întâmpinarea 
Părintelui cu strigătul: «Părinte, dar de mine când vezi, că nu mai pot 
purta povara pe mine». 

În ce constă taina acestor impresionante efecte ale lucrării Părintelui 
Arsenie și care sunt elementele programului său de lucru? 

Fără îndoială că mijlocul prin care lucrează Dumnezeu în suflete 
este cuvântul pe care îl rostim în numele Lui. Dar cuvântul are o 
eficacitate deplină numai când are acoperirea aurului care este viața 
celui ce-l rostește. Atunci e un cuvânt ce se rupe dintr-o ființă care a 
devenit rug al credinţei și mută focul la auzitori. Despre viaţa Părintelui 
Arsenie nu e necesar să vorbim, căci asprimea ei e cunoscută și nu 
vrem să-l supărăm lăudându-l. 

Cuvântul său pornește din neclintirea de stâncă a celui ce nu se 
târguiește și nu se clatină ca trestia bătută de vânt, ci e întreg așa cum îi 
este vorba: curat, opus oricărei patimi şi oricărui gând de mândrie. 

Programul Părintelui Arsenie? Prin ceea ce a făcut din sine şi prin 
ceea ce propovăduieşte, este o vie restaurare a celui mai autentic duh 
ortodox. La noi credeau mulți că tradiţia răsăriteană, cu duhul ei de 
înfrânare, e prin definiţie ceva pasiv, lipsit de forță. Cine vrea să vadă 
gâlgâitul vieţii celei mai cuceritoare și forța cea mai copleșitoare, n-are 
decât să meargă la Sâmbăta de Sus. 

Predica de la Sâmbăta de Sus are ca obiect principal combaterea 
păcatului prin trezirea gândului la prezenţa vie a lui Hristos. De aceea 
treapta în care culminează pregătirea pelerinului este mărturisirea. Te 
minunează acuta sensibilitate față de povara insuportabilă a păcatului ce 
se trezeşte în oameni la Sâmbăta. 

Părintele Arsenie arată cât de mult se poate înflăcăra prin trăire tot 
tezaurul dogmaticei şi al disciplinei răsăritene. Hristos lucrează numai 
prin Sfintele Taine și în Biserică. Fiecare credincios e obligat să rămână 
între semenii săi, rugându-se pentru ei, crezând pentru ei, fiind răspunzător 
pentru ei. Orice individualism sau mândrie dornică de afișaj, de nuanţă 
sectară este lovit în cap. Smerenia și puritatea vieţii sunt condiţiile sau 
mai bine zis condiția neapărată a mântuirii. 

Ne este imposibil să redăm măcar schematic toate laturile 
propovăduirii de la Sâmbăta de Sus. 

Tinem doar să mai accentuăm importanța națională pe care o are 
lucrarea de acolo. Peste neamul nostru s-a abătut ca un adevărat flagel 
obișnuinţa avorturilor. Nimic nu poate zăgăzui revărsarea lui. Statul ca 
entitate impersonală îl combate. Dar organele personale ale lui îl practică 
şi îl promovează. Numai o zguduire religioasă a conștiințelor poate ajuta 
aici. Părintele Arsenie a identificat aici o mare racilă și a pus fierul roșu 
pe ea. Se cunosc deja numeroase cazuri de familii care, trezite la conștiința 
acestui păcat, s-au recules cu hotărâre. E de așteptat ca această trezire să 
treacă de la om la om şi să putem înregistra nu peste mult efecte 
remarcabile. 

În orice caz mișcarea de înnoire, de radicalizare a vieții creştine în 
sensul restaurării ei sănătoase, chiar de va fi reprezentată numai prin 
elemente puţine în satele noastre, va exercita o influenţă binefăcătoare 
asupra unor cercuri cât se poate de largi."22 

Atras de mișcarea de la Sâmbăta, Petru Boldor (colegul de bancă 
de la Liceul din Brad) petrecea aici trei săptămâni, când l-a auzit pe 
Părintele Stăniloae afirmând cu admiraţie: „Părintele Arsenie e un 
fenomen unic în istoria monahismului românesc”.23 

Prin urmare, reținem „importanţa naţională” pe care o avea lucrarea 
de acolo şi faptul, pe care trebuie să-l recunoaștem și noi astăzi, că „Ne 
este imposibil să redăm măcar schematic toate laturile propovăduirii de 
la Sâmbăta de Sus” (Părintele Dumitru Stăniloae). 

În anii aceia de profundă efervescenţă spirituală, de trăire în duhul 
Sfinţilor Părinţi, în lăcaşul de închinăciune de la Sâmbăta de Sus, Părintele 
zidește în sufletul miilor de oameni care caută aici răspuns la marile întrebări 
existenţiale. Într-o scrisoare trimisă fostului său coleg de bancă de la liceul 
din Brad (Petru Boldor), Părintele Arsenie se destăinuie: „M-am înhămat la 
carul unui ideal cam greu: Transformarea omului în Om, fiul mai mic al lui 
Dumnezeu si frate al Fiului Său mai mare. Însă toate idealurile mari au în 


ele ceva paralizant: nu te lasă să te preocupi de nimicurile acestei vieti” .24 


Mănăstirea Sâmbăta, o altă „Filocalie” 

„Spatiul din jurul bisericii era o veritabilă lucrare de artă, cu mici 
izvorașe, podețe ca într-o lume de basm, mici bazine de apă cristalină de 
munte, lăsând să se întrevadă reflexe diamantine de roci alese ca pietre 
semiprețioase, totul înconjurat de boschete înflorite și pajiști ireale prin 
frăgezimea lor.”?5 


23 


Părintele Arsenie nu se străduia numai cu cuvântul rostit să 
împodobească sufletele credincioșilor cu virtuţi şi să-i facă pe aceștia 
sensibili la armonie și frumos, ci și împrejurimile mănăstirii, pe care dânsul, 
ca un artist, le-a aranjat și îngrijit în așa fel încât totul să arate ca un 
colţișor de rai (fotografiile din acea vreme sunt foarte grăitoare în acest 
sens), mărturiseau în chip tăcut despre misiunea doxologică şi iconografică 
a omului, prin aceasta Părintele arătând că îndemnul „Fiţi desăvârşiţi, 
precum și Tatăl vostru Cel din ceruri desăvârșit este” înseamnă și: „Fiți 
frumoși, precum și Tatăl vostru Cel din ceruri este frumos".26 


Legătura Părintelui Arsenie 

cu rezistenţa anticomunistă din munti 

Între rezistența anticomunistă care exista în Munţii Făgărașului și 
Părintele Arsenie Boca, în acea perioadă duhovnic la Sâmbăta, s-a spus 
şi se mai spune că a fost o legătură, şi anume că Părintele i-a ajutat 
„direct” pe luptătorii din munti, „moral și material”. Așa mărturisesc 
supraviețuitorii rezistenței anticomuniste, care, în 1995, au ridicat în 
fața Mănăstirii Sâmbăta o cruce-monument „în memoria celor ce s-au 
jertfit în luptele cu comunismul ateu” și pe care monument, la „loc de 
cinste”, au trecut numele Părintelui Arsenie Boca, din următoarele 
motive: „În calitate de stareț al Mănăstirii Brâncoveanu, a ținut ca nimeni 
altul flacăra credinţei, împotriva comunismului ateu, aducând lumea lângă 
altarele lui Hristos. Am evaluat această rezistenţă ca fiind mai impor- 
tantă decât lupta politică sau armată anticomunistă; Părintele Arsenie 
Boca i-a ajutat direct pe luptătorii din Rezistenţa făgărășeană, în anii 
1945-1948, moral și material; Cu sprijinul său s-au ținut aici, în anul 
1947, consfătuirile ce au dus la o unitate de luptă a tuturor forțelor 
anticomuniste din tară; Pentru atitudinea sa anticomunistă, Părintele 
Arsenie a fost alungat, arestat în mai 1948, torturat de Securitate și 
condamnat la închisoare și Canal, peste tot fiind un exemplu de 
demnitate şi un sprijin pentru fraţii săi de suferință. A fost ținut apoi cât 
mai departe de Sâmbăta, până la moarte, umilit și izolat, dar perma- 
nent căutat de năpăstuiţii din regiune, cărora le dădea sfaturi și 
îmbărbătare. Pentru toate acestea am socotit că Părintele Arsenie Boca 
a fost omul cu cel mai mare aport în lupta anticomunistă. Şi, ca un 
semn de înaltă prețuire, i-am trecut numele pe crucea ridicată la 
mănăstirea unde a fost atâţia ani stareț. Fie-i pomenirea neîntinată!".2? 

Despre legătura Părintelui Arsenie cu rezistenţa din munţi, în afară 
de supraviețuitorii rezistenţei anticomuniste făgărășene sau de alți foști 

detinuti politici? ne vorbește chiar Mitropolitul Ardealului, Î.P.S. Părinte 
Antonie Plămădeală. 

„De rezistența din munţi se vorbea şi în ziare, deci nu era un lucru 
de care să nu se ştie. Se ştia că există grupuri de ofițeri, se știa de grupul 
din părțile Timișoarei, de grupul din Carpaţii Meridionali. Eu știam chiar 
mai mult decât atât. Am avut relaţii cu Părintele Arsenie Boca, la acea 
vreme stareț la Mănăstirea Brâncoveanu, care era mentor spiritual al 
întregii Transilvanii și chiar dincolo de hotarele munţilor. Veneam și-mi 
petreceam vacantele aici. (...) 

Student la București fiind am auzit de mișcarea de la Sâmbăta, dar 
nu numai eu, ci mulţi alţii. Cu banii pe care am putut să-i economisim din 
bursă, am venit într-o primă vacanţă la Sâmbăta. (...) După ce am făcut o 
primă vacanţă aici, după ce am avut o primă discuţie cu Părintele Arsenie 
aici, el a pus cumva ochii pe mine. Deși aici veneau studenți de la Cluj și 
din alte părți, eu am devenit preferatul lui. (...) 

În felul ăsta, el a căpătat în mine o încredere deosebită, atât de 
mare, încât ieșeam numai eu cu el uneori, la plimbare pe lac. O dată a 
avut îndrăzneală, dar şi-a mărturisit şi încrederea în mine, încredere pe 
care eu nu am călcat-o niciodată, că ne-am întâlnit acolo cu cei din munți, 
cărora el le umplea sacii cu mâncare. Asta deja vă poate spune ceva! 

Cel care a ridicat de curând troita aceasta din faţa Mănăstirii 
Brâncoveanu în memoria celor care au murit în rezistența din munti 
ştie foarte bine aceste lucruri. Delegati de-ai lor, îmbrăcați în ciobani, 
veneau aici în mănăstire și Părintele Arsenie le umplea desagele cu 
pâine, cu slănină și cu de toate. La multe din acestea am fost și eu 
martor. Nu se poate spune, cum a spus un anumit părinte, care a șters 
numele Părintelui Arsenie de pe această cruce, că înseamnă că l-am 
politizat pe Părintele Arsenie. Nu este adevărat! Eu știu lucrurile așa 
cum s-au petrecut și nu înseamnă că-l politizez pe Arsenie și că îl scot 
din rândul sfinţilor așa cum încearcă el să o facă... El apăra atunci o 
cauză sfântă, care era a libertăţii și a credinţei şi îi ajuta pe cei din 
munti, indiferent de ce culoare politică erau ei. 

Deci, eu am fost martor cum Părintele Arsenie le transmitea și le 
dădea traistele acestea pline cu alimente pentru cei din munţi. Eu am 
fost martor, de mai multe ori, la convorbirile Părintelui Arsenie cu Nicolae 
Pătrașcu, cel care a fost după Codreanu și după Sima, conducătorii 
Mişcării Legionare din România, și cel care a făcut pactul cu Teohari 
Georgescu în legătură cu încadrarea legionarilor în noua societate. Sigur, 
era un pact de formă, pe care nu l-au respectat şi pentru care Pătrașcu 

a fost după aceea arestat și a şi murit în închisoare, dar eu am asistat la 
convorbirile lui Pătrașcu cu Părintele Arsenie Boca. Eu am asistat la 
convorbirile pe malul lacului ale Părintelui Arsenie cu cei parașutați 
prin anii aceia din Germania, care venau să organizeze rezistenţa 
românească. Cred că printre ei era şi Vică Negulescu, cel care a scris, 
de curând, o carte și nu spune că Părintele Arsenie era legionar cumva. 
Nu! El o făcea în numele credinţei creştine și în numele datoriei lui îi 
ajuta pe cei persecutați. "2? 

Cu toate acestea însă, „toţi cei ce au participat la acele cursuri de 
spiritualitate creştină din anii 1946-1948, care alcătuiesc Cărarea 
Împărăției, știu foarte bine că Părintele n-a îndrumat pe nimeni la 
rezistenţă și nesupunere, ci tuturora le-au spus că n-au căderea și puterea 
să împiedice ce trebuie să vină, îmbiindu-le trăirea cu toată sinceritatea a 
idealului creștin, sintetizat în Predica de pe Munte, pe care l-a mărturisit 
până în ultimele ceasuri ale vieţii. Deci Dumnezeu este Cel care rânduieşte 
ce trebuie să vină asupra oamenilor, în funcţie de purtările lor, de ascultarea 
lor de Dumnezeu, şi de încreștinarea vieții lor cea de toate zilele”.30 

Este foarte potrivit să menţionăm aici mărturia realistă a Părintelui 
Arhimandrit Teofil Părăian şi să luăm aminte la ea: 

„Părintele Arsenie spune undeva, într-o predică de-a lui, este undeva 
scris, că antisemitismul nu ţine de creștinism, că creștinul nu-i voie și nu 
poate să fie antisemit. Pe monumentul de la Sâmbăta scrie: «Mamă ţară, 
ei pentru tine au murit». Şi este scris (era) numele Părintelui: «eromonah 
Arsenie Boca». Ori Părintele nu a murit pentru ţară. Părintele poate că o 
fi avut o legătură cu vreunul dintre ei, dar nu avea nici un rost. Adică 
partizanii, în momentul în care au ajuns în munţi, nu au mai putut face 
nimic pentru ţară, pentru binele ţării, cu credinţă religioasă. De ce? Pentru 
că ei, din momentul în care s-au retras în munti, nu au mai făcut altceva 
decât să-și păzească pielea. Au rezistat cât au rezistat, dar, se știe, unii 
dintre ei au fost prinși, iar alţii au murit în luptele cu Securitatea.” 


Chilia din munte 

„Cât de frumoase sunt pe munti picioarele trimisului care vestește 
pacea, a solului de veste bună, care dă de știre mântuirea ...” (Isaia 52, 7). 

Părintele Arsenie a avut mereu în vedere nevoinţele ascetice și 
aceasta începând încă de timpuriu, de când era student, încât între colegi 
era considerat un „sfânt”. 

„Dintr-o autentică dorinţă de trăire spirituală, fără îndoială și cu 
multă sinceritate, a început să ducă o viaţă foarte ascetică. Pleca dimineaţa 

la pădure, având cu el o scândurică subțire pe care îngenunchea la 
rugăciune şi medita îndelung. ”?! 

Prin urmare Părintele Arsenie avea deja o pregătire ascetică când 
s-a aşezat la mănăstire. Şi atunci, dorinţa construirii unei chilii în inima 
muntelui şi dorinţa retragerii ne pare firească. 

După constatările la faţa locului ale Părintelui Boldor, la izvorul 
văii Sâmbăta, pe o muchie de „cleanţ”, cu un povârniş aproape verti- 
cal, terasează stânca. În interiorul masivului, „scobește” o deschizătură 
cu înălțimea 1.65-1.75 m şi lăţimea de 0.80 m, pe care o lărgește în 
interior, cu intenţia de a realiza o chilie în „inima” muntelui. Ivindu-se 
fisuri în stâncă, construiește o schelă suspendată în faţă, spre cursul 
văii, și „atacă” frontal muntele printr-o deschidere boltită de circa 2 m, 
înaintează cam 1 m, după care lucrarea se oprește.%? 

„Părintele Arsenie a fixat un loc socotit de retragere, care până la 
urmă nu a fost de retragere, nici pentru el și nici pentru altcineva, pentru 
că e în apropiere o cabană turistică. Nu Părintele a săpat singur chilia, 
aşa cum se crede. Părintele a lucrat cu oameni. (Părintele dacă a vrut să 
facă o treabă găsea totdeauna priză la oameni. Oamenii veneau și îl 
ajutau. Dacă găsea la râu o piatră mare care se potrivea undeva la 
mănăstire, imediat aranja cu cineva să aducă piatra cu un car cu bivoli.) 

Chilia e un început, un hol din care urma să se desfacă o cameră în 
stânga. A renunţat pentru că a constatat că se infiltrează apă. Şi atunci, 
a renunţat și din motivul acesta, a renunţat și pentru că el a plecat, și s-a 
renunţat și pentru că erau partizani pe munte și să nu se facă o legătură 
între Părintele și partizani.” (Arhimandritul Teofil Părăian) 

(Nu știm dacă Părintele Arsenie ar fi vrut să se retragă acolo cu totul 
sau numai în anumite perioade, însă suntem convinși că dacă s-ar fi retras, 
nu o făcea de dragul senzaţionalului sau ca să se pregătească pentru vreo 
datorie oarecare, ci ar fi făcut-o cu convingerea, dragostea și dorința pe 
care au avut-o și alți oameni cu viață îmbunătăţită care „au fugit de lume” 
din dorinţa, care-i mistuia, de a rămâne singuri cu Dumnezeu.) 

Dar, în cele din urmă, şi cu Părintele Arsenie s-a întâmplat ca și cu 
alți părinți duhovnicești: Dumnezeu a primit iubirea lor și i-a trimis înapoi 
în lumea din care doreau să se retragă ca tămăduitori ai ei. 

„Chiar dacă nu i-ar fi trimis înapoi, fuga lor ar fi fost la fel de creatoare 
şi ar fi avut o însemnătate uriașă pentru societate; fiindcă monahul ajută 
lumea nu prin cele pe care le spune sau face, ci prin însăși existenţa sa, 
prin stare de rugăciune neîncetată care se identifică cu sinea lor cea mai 
lăuntrică. Dacă Antonie cel Mare şi Sfântul Serafim de Sarov n-ar fi făcut 

nimic altceva decât să se roage în pustia în care se găseau, ar fi fost la fel 
de mari făcători de bine pentru semenii lor. Dar Dumnezeu i-a menit din 
veci să slujească celorlalti într-un mod mai direct. Această slujire directă și 
văzută era însă o consecinţă esenţială a slujirii nevăzute pe care o aduceau 
prin rugăciunea lor. ”33 

Chilia Părintelui a rămas până astăzi un loc de pelerinaj unde 
credincioșii se roagă, pun o floare sau aprind o lumânare. 


Ultimul mare praznic sărbătorit 

de Părintele Arsenie la Sâmbăta 

Acesta a fost de Izvorul Tămăduirii (7 mai) din anul 1948, şi, după 
spusele unui martor, a fost cel mai înălțător dintre toate praznicele la care 
participase până atunci la Sâmbăta. Mişcarea religioasă de aici avea deja 
anvergură națională. 

„Am fost și în anul acesta în pelerinaj la Mănăstirea de la Sâmbăta 
de Sus din jud. Făgăraș. Cu toate că sunt un vechi cercetător al mănăstirii, 
prăznuirea de acum m-a covârșit cu desăvârşire. 

Timpul era nehotărât, pe alocuri plouase și-n alte părţi se pregătea 
de ploaie. Vineri, în ziua praznicului, a început ploaia din zori la mănăstire, 
o ploaie măruntă și deasă, stăruitoare. Cu toate că ploaia era binevenită 
pentru pământul însetat, fiind o binecuvântare de la Dumnezeu, ne săgeta 
totuşi inima, întrucât ea avea să împiedice pe credincioşii pelerini din 
satele vecine de a veni la praznic. Şi ploaia a ținut până către ora 8. 
Atunci, ca prin minune, norii s-au risipit și raze aurii de soare și lumină au 
înveselit făptura gingașă a mănăstirii. 

Câteva sute de închinători veniseră din ajun, iar acum au început să 
curgă miile din toate părțile. Veneau cu căruțe pe drumul cel mare pietruit, 
şiruri, şiruri. Veneau apoi cete, cete, pe jos, bărbați şi femei, bătrâni și 
tineri, fete și copii. Tineretul din Drăguș, Viști, Arpașe, Sâmbete, Lisa și 
alte sate, în hainele de sărbătoare, măiestrit cusute și împodobite în cele 
mai felurite și mai plăcute culori. Închinătorii cei mai îndepărtați au fost 
cei din părțile Brașovului, ale Branului, ale Târnavelor, cu excepţia unor 
oaspeti distinși și studenţi de la București. 

Liturghia arhierească 

La ora 9.30 clopotele mănăstirii au început să sune într-un dangăt 
prelung și într-o armonie cerească. Două zeci şi patru de preoți în odăjdii 
de mare sărbătoare au ieșit întru întâmpinarea Î.P.S. Sale Nicolae, 
Mitropolitul Ardealului, care venea ca în fiecare an să slujească la altarul 
ridicat în mijlocul pădurii de fag. Miile de închinători își arătau bucuria și 

multumirea sufletească și îngenuncheau cu evlavie în faţa înaltului păstor, 
primindu-i binecuvântarea. 

În tot decursul Sfintei Liturghii, alte și alte cete de închinători 
soseau, astfel încât la ceasul predicii am putea spune că se aflau în 
jurul altarului cam 10.000 de suflete. Întreg acest popor păstra cea 
mai adâncă reculegere şi urmărea cu evlavie desfășurarea Sfintei 
Liturghii. Răspunsurile liturgice le-a dat și în anul acesta corul din 
Făgăraș, sub foarte iscusita conducere a D-lui Prof. Roșeală, iar troparul 
Învierii, Hristos a Înviat, răsuna ca un strigăt de biruință din miile de 
piepturi ale inchinatonlor, 

Predicarea Evangheliei 

Vatra Mănăstirii de la Sâmbăta a ajuns astăzi un puternic amvon de 
propovăduire. Obișnuit, pelerinii vin la Mănăstire pentru a se împărtăși 
cu Sfintele Taine și pentru a asculta cuvânt de învățătură și zidire 
sufletească. Aceste daruri li se împărtășesc în toată vremea. Mănăstirea 
de la Sâmbăta în această privință corespunde pe deplin cerintelor vremii 
de astăzi: ea este o şcoală de luminare a poporului, de deșteptare din 
somnul păcatelor, de-ofientare la o viață curată și de folos oamenilor și 
plăcută lui Dumnezeu. Nu numai la marile praznice, ci duminică de 
duminică și sărbătoare de sărbătoare, slujitorii mănăstirii, ieromonahi 
cuvioși ca: Arsenie, Mihail, Serafim, ierodiaconul Nicolae, toți licentiati şi 
doctori în Teologie, țin sus predicarea cuvântului Evangheliei, dând cu 
putere învățătură poporului. Ba unii din părinţii mănăstirii au ținut cicluri 
întregi de predici, pentru tot poporul în general și pentru studenți și tineret 
în special. (Aici se face referire la Părintele Arsenie, care, se ştie, organiza 
acele „vacanțe spirituale” la care participau cu mult interes tineri și studenți 
din București și din alte centre universitare.) În felul acesta predicarea 
Evangheliei la mănăstire e socotită ca ceva de sine înțeles și așteptată cu 
sete de închinători. 

În ziua praznicului, rostirea cuvântului fu începută de către Î.P.S. Sa 
Mitropolitul nostru Nicolae. Mulțimea s-a strâns și mai mult în jurul altarului. 
Era în faţa noastră o mare de capete, mii de perechi de ochi atârnau de 
figura senină, impunătoare, brăzdată de cei 66 de ani, dar plină de 
părintească iubire, a Î.P.S. Sale Nicolae, Mitropolitul nostru. Predica Î.P.S. 
Sale curgea natural, ca o apă limpede din izvorul său. A mânecat de la 
cuvintele Mântuitorului: «De însetează cineva, să vină la Mine şi să bea» 
(loan 7, 37), punând în faţa ascultătorilor icoana vie, plină de lumină şi 
putere dumneziască a Mântuitorului Hristos. Mulțimea asculta mișcată şi 
sorbea cu nesaţiu din cuvintele vieții. 

Au urmat apoi la rând alţi 8 predicatori, protopopi, preoti și diaconi: 
Părintele Prof. Dr. Dumitru Stăniloae, a vorbit cu adâncime despre Hristos, 
fântâna vieții şi a nemuririi. Părintele consilier Nanu din Sibiu, cu 
străfulgerări de lumină, a mărturisit despre realitatea Învierii lui Hristos și 
despre datoria noastră de a învia cu El. Protopop Făgărașului, Traian 
Ciocănelea, a zugrăvit icoana duioasă a unei cete de f&mei, în frunte cu o 
bătrână de 70 de ani e au tinut să facă pe jos, refuxând de a se urca 
în camion, peleriaâjul la mănăştire. Părinţii ieromonahi: Arsenie, Serafim 
it despre marii daruri ale mănăstirii și dăspre trebuința 


In încheier j consilier Secaş} din Sibiu a lăųdat râvna 
închinătorilor, mai „a căńor râvnă este deosebită” A îndemnat 
credita și să împlifiească cu sfinţenie 

N jritOtirora pentru osteneala 


Cele nouă predici, pr frumusețea |și putereA lor, au înviorat pe 
ascultători, lucrând adânc în săfătul fidcănţia.  / 

Fântâna cea frumoasă- 

Ca și altă dată s-a făcut sfințirea o de lângă altarul 
bisericii și Taina Sfântului Maslu pentru bolpâvi./Lucrul deosebit al acestui 
an a fost sfințirea fântânii, botezată «cea ffumgbsă» din partea Î.P.S. Sale. 
Această fântână, clădită în mijlocul grădinii de pomi este o nouă înfăptuire 
după desenele și planurile Părinţelui Arsenie. Este o lucrare de mare 
artă. Numele primit la Botez și l-a dobândit(pe bună dreptate” .34 

Fireşte că regimul comunist nu putea tolăra așa ceva și era de aşteptat 
ca în cele din urmă să reacționeze. Avalanșă poporului și a tineretului 
spre Mănăstirea Brâncoveanu i-a speriat. Se băkuia că acolo unde este o 
așa de mare adunare de oameni trebuiasă fie neapărat și instigaţie. Şi 
cine altcineva putea fi spionat și arestat decâtinstigatorul”, care devenea 
incomod și care, în mentalitatea lor, putea ajunge oricând periculos având 
în vedere popularitatea pe care a are.% 

Otilia Rădulescu Aroneasa mărturiseşte că l-a reîntâlnit pe Părintele 
Arsenie în vara anului 1948 la Securitatea din Braşov, unde a fost dusă şi 
dânsa pentru cercetări. 

„Din spusele gardianului Raicu, un om în vârstă, care (după 
posibilităţile lui) m-a ajutat foarte mult, ocrotindu-mă, Părintele Arsenie 

era închis în subsolul clădirii. Datorită însă entuziasmului enoriașilor din 
Schei care aduceau zilnic, în grupuri compacte, mâncare la poartă, sau 
poate altor interese, în ultima săptămână a lunii iulie, Părintele era scos 
la soare timp de o oră pe zi, pe o terasă a clădirii. La terasa aceasta 
aveam şi noi acces. Eu și prietena mea Ita Tâmpănaru, eram «cazate» 
într-un birou gol şi la amiază, când era ceva mai multă liniște, puteam ieși 
la aer. Părintele Arsenie era îmbrăcat în alb și părea detașat de tot ce-l 
înconjura. Din când în când se uita însă la noi, cu o privire pătrunzătoare. 
Puținele cuvinte pe care ni le adresa erau pline de înţelepciune și 
încurajare.(...) De altfel era ştiut că Părintele Arsenie, arestat ca legionar, 
nu era văzut cu ochi buni de guvern și, poate, nici de mai marii lerarhiei 
Bisericești. 

Totuși, harul său le impunea respect și teamă. 

Aceasta era starea lucrurilor când Părintele Arsenie a plecat 
la Prislop.” 

Chemat la treapta arhieriei 

Într-o cuvântare rostită (liber) la 5 iunie 1998 în aula Palatului 
Patriarhiei, cu prilejul comemorării a 50 de ani de la întronizarea 
Patriarhului Justinian, Î.P.S. Bartolomeu Anania, Arhiepiscopul Vadului 
Feleacului și Clujului, își aduce aminte că Patriarhul Justinian se gândea 
să-l cheme pe Părintele Arsenie la treapta arhieriei. 

„În această ordine de idei, surprinzătoare a fost aplecarea lui Jus- 
tinian, fost preot de mir, nu numai pentru viaţa monahală, ci și pentru 
marile curente duhovnicești. Primul dintre acestea, ca amploare, a fost 
cel creat de Părintele Arsenie Boca, pe atunci în Mănăstirea Sâmbăta de 
Sus, a cărui puternică influenţă spirituală cuprinsese, practic, întreaga 
tară. Ştiu cu siguranță că Patriarhul se gândea să-l cheme la treapta 
arhieriei, dar, precum se cunoaște, Arsenie a fost arestat, dus în lagăre de 
muncă forțată și apoi, practic, obligat să rămână inactiv. "38 


Stareţ şi duhovnic la Prislop 

„La 25 noiembrie 1948, mitropolitul de atunci al Ardealului, Dr. 
Nicolae Bălan (1929-1955), a adus personal la Prislop pe leromonahul 
Arsenie Boca, licenţiat în Teologie de la Sibiu și absolvent al Academiei 
de Arte Frumoase din București, până atunci stareţ al reînviatei ctitorii 
brâncovenești de la Sâmbăta de Sus, care, cu două veacuri în urmă, 
avusese aceeași soartă ca și Prislopul, fiind distrusă cu tunurile din ordinul 
generalului Bukow. Au fost de faţă noul vicar al Arhiepiscopiei Sibiului, 

preotul Traian Belașcu, cel care, cu câteva săptămâni în urmă, a condus 
acțiunea de revenire a preotilor și credincioșilor uniţi la sânul Bisericii 
strămoşeşti, arhidiaconul loan Circov de la catedrala mitropolitană din 
Sibiu și preotul Traian Faur din Silvașu de Sus. Mănăstirea era într-o 
stare jalnică, părăsită de ultimii trei vieţuitori uniţi — cu pereții tuturor 
clădirilor plini de igrasie și ameninţaţi cu dărâmarea, cu porțiuni mari 
din terenul aflat în preajma clădirilor duse de torentele pârâului Silvuţ, 
cu acoperișurile clădirilor mâncate de rugină, cu o gospodărie anexă 
foarte săracă și neîngrijită. "3 

„Poate că a fost o soluţie pe vremea aceea, pentru că Părintele 
începuse să fie prigonit și urmărit de Securitate. Dar a avut loc şi un 
eveniment care s-a numit atuncea «revenirea greco-catolicilor în sânul 
Bisericii Ortodoxe». Şi Părintele Arsenie poate că trebuia să plece de la 
Sâmbăta, să nu mai fie în atenţia mulţimii și în atenţia Securităţii. În 
urma acestui eveniment al «revenirii», Mănăstirea de la Prislop, care a 
fost de fapt iniţial ortodoxă, dar a devenit greco-catolică, a fost părăsită 
de călugării greco-catolici. Erau câţiva și au plecat şi a rămas mănăstirea 
goală. Şi Mitropolitul Nicolae Bălan trebuia să se îngrijească de reactivarea 
Mănăstirii, mai ales că bunurile fostei Biserici Greco-catolice au trecut în 
patrimoniul Bisericii Ortodoxe. Şi Mitropolitul l-a dus pe Părintele Arsenie 
să organizeze Mănăstirea de la Prislop. Acesta este motivul știut al mutării. 

Părintele Arsenie, după ce s-a așezat acolo, a avut și el motivele lui 
ca să nu se mai întoarcă la Sâmbăta. În 1954 a fost o rebeliune la noi la 
Mănăstire. Ceva de neînchipuit: călugări să se răzvrătească! S-au răzvrătit 
împotriva Mitropolitului Nicolae Bălan care a restaurat mănăstirea, care 
i-a făcut călugări, care i-a hirotonit. A fost un preot și 4 monahi. Şi 
părintele acela care a fost conducătorul acestei rebeliuni a fost sancţionat 
de Mitropolit, la fel ca și ceilalți patru. Preotul a fost caterisit şi exclus din 
monahism și ceilalți au fost excluși din monahism. Şi atunci, părintele 
acela, înainte de a fi depus din treaptă a zis: «Părintele Arsenie nu a fost 
bun - l-a dat afară. Părintele Mihail nu a fost bun — un părinte care s-a 
mutat la o altă mănăstire; Eu nu-s bun. Cine-i bun?!». Şi atunci, un părinte 
de la Sibiu, Părintele leronim Grovu, care a fost conducătorul lucrărilor 
de restaurare de la Mănăstirea de la Sâmbăta, fiind el pe atunci consilier 
la Mitropolie la secţia economică, avea niște scrisori. A scos din arhiva 
Mitropoliei niște scrisori ale Părintelui Arsenie adresate Mitropolitului, 
scrise de la Prislop, și niște scrisori adresate Părintelui Ieronim Grovu — 
pe acestea le avea acasă, nu erau în arhiva Mitropoliei — și astea le-a adus 
la Mănăstire și le-a predat Părintelui Serafim să le citească obștii şi să se 

ştie de ce Părintele Arsenie nu a mai venit la Mănăstire, respectiv să se 
ştie că Mitropolitul l-a chemat pe Părintele Arsenie înapoi la Sâmbăta. 
Între timp ce s-a întâmplat: Mănăstirea Prislop a ajuns în Eparhia Aradului, 
deci Mitropolitul l-a chemat pe Părintele Arsenie, nemaifiind în Eparhia 
lui, l-a chemat la Sâmbăta. «Părinte Arsenie, hai la Sâmbăta, că eşti din 
eparhia mea, nu rămâne la Arad.» Şi Părintele Arsenie l-a rugat pe 
Mitropolit să îl lase în continuare la Prislop ca să consolideze relația între 
ortodocși și foștii greco-catolici și Părintelui Grovu i-a scris, rugându-l să 
intervină la Mitropolit să îl lase la Prislop. Şi cu acest prilej Părintele 
Arsenie i-a scris Părintelui Grovu că «Oamenii sunt tot oameni». Adică 
cât s-a străduit el să realizeze ceva pentru ei (pentru cei de la Sâmbăta), 
însă oamenii au rămas tot oameni, nu i-a schimbat cu nimic. Asta era 
amărăciunea Părintelui.” (Arhimandritul Teofil Părăian) 

Dar şi aici, cum vom vedea, Părintele a fost căutat de Securitate. 
Mutarea, aşa cum s-ar putea crede, nu a fost și nici nu putea fi o rezolvare 
a acestei probleme. 

Deci, Părintele Arsenie, îndrumat de Mitrolopitul Nicolae Bălan, a 
plecat la Mănăstirea Prislop unde a fost numit stareț apoi duhovnic, loc 
unde își va pune iarăși pecetea de ziditor de suflete şi ziditor de așezăminte. 
Este cunoscut faptul că Părintele Arsenie a lucrat constant la Prislop, 
prin implicarea personală în restaurarea mănăstirii şi în toate celelalte 
munci de aici: tencuiala pentru pregătirea frescei, ridicarea schelei pentru 
pictura cu care dorea chiar dânsul să împodobească biserica, icoanele de 
pe tâmpla altarului, sculptarea iconostaselor şi a stranelor — în general 
lucrarea întregului mobilier liturgic, restaurarea bisericii și a clădirilor anexe, 
la care a adăugat altele noi, amenajarea și decorarea întregii curți, un 
adevărat parc natural (ce ne aduce aminte de cel de la Sâmbăta), străjuit 
de o clopotniţă pe stâncă, gândită şi zidită tot de Părintele Arsenie.% 

Primul hram la Prislop a fost în data de 8 mai 1949, de pomenirea 
Sfântului loan Evanghelistul și a constituit „prima mare bucurie ortodoxă 
a mănăstirii, după două veacuri de năpăstuiri”.*1 

La 14 septembrie 1949, ziua Înălţării Sfintei Cruci, Vlădica Andrei 
a săvârşit, în curtea mănăstirii, prima liturghie arhierească ortodoxă. Cu 
acest prilej, Părintele stareț Arsenie a fost hirotesit protosinghel. În cadrul 
aceleiaşi slujbe au fost tunși în monahism: Stelian Manolache, cu numele 
de Dometie, şi Leonida Plămădeală“?, care a primit numele de Antonie.% 

În curând au fost hirotoniți tot de Episcopul Andrei, unul ca 
ieromonah, celălalt ca ierodiacon. Cei doi tineri monahi însă n-au rămas 
mult timp la Prislop.** 

Activitatea Părintelui Arsenie ca staret se încheie în 1950, pentru 
că între timp Prislopul devenise mănăstire de maici cu viaţă de obște. În 
aprilie 1950, la decizia episcopului Andrei, au rămas primele 6 surori, 
care au fost închinoviate aici în luna mai 1950, punând începutul vietii 
de obște. Dintre acestea, sora Julieta Constantinescu, licenţiată în Teologie 
şi cu diplomă de absolvire a Facultăţii de Filozofie din București, a fost 
tunsă în monahism la 6 august, de praznicul Schimbării la Faţă, primind 
numele de Zamfira, în amintirea celei de a doua ctitoră a mănăstirii. În 
1951 Monahia Zamfira a fost numită stareță a mănăstirii. Părintele 
Protosinghel Arsenie Boca a rămas în continuare la Prislop ca preot- 
duhovnic, ajutat pentru o vreme și de Ieromonahul Dometie Manolache.“ 
Deci mănăstirea devenise între timp de maici, iar stareţa lor era acuma 
Monahia Zamfira Constantinescu. 

Aşa cum am amintit puțin mai sus, Părintele Arsenie a fost în 
continuare urmărit de Securitate. Oamenii autorităţii de stat îl „ridică” pe 
Părintele Arsenie pentru anchetă în noaptea de 15 spre 16 ianuarie 
1951. Într-o scrisoare din 26.01.1951, Părintele Dometie scria către 
Episcopia Ortodoxă Română a Aradului: 

„...a ora 5 dimineata, părintele Arsenie Boca, starețul astei mănăstiri, 
a fost ridicat de un grup de 10 oameni din partea autorităţii. Nu ni s-a 
prezentat nici un ordin. Procedeul a fost brutal. Au intrat în chiliile surorilor, 
vorbind necuviincios. Toate acestea, fără nici o motivare." 

Într-o altă scrisoare, scrisă tot în data de 26.01.1951, Părintele 
Dometie împreună cu maicile Prislopului solicită sprijinul ierarhului 
Aradului, pentru starețul lor. Așa cum am zis, Părintele Arsenie s-a întors 
la Prislop după un an, adică în 1952, de Buna Vestire. Ajuns acasă, îi 
scrie episcopului Andrei al Aradului următoarele: 

„De Buna Vestire, cu ajutorul lui Dumnezeu, am ajuns acasă, la 

“Prislop: sănătos, mult folosit și tot atâta de senin. 

Bucuria n-are multe vorbe, de aceea, dimpreună cu obștea, V-o 
împărtășim așa cum e: cu recunoștință și smerită metanie, pentru că 
faceți parte, în toate privinţele, din motivele ei. 

Am aflat că după Paști veniţi la noi. Vă așteptăm, aşa cum vechii 
creștini își aşteptau Părinţii. Dar, pe lângă motivul străvechi, mai e și unul 
local, mai nou: îndeplinirea ultimelor forme în conducerea obștei de aci, 
— ceea ce-mi va asigura și mie răgazul preocupării și de ceilalţi talanţi ce-i 
am, cu care încă n-am lucrat nimic pentru lisus. 

Al Prea Sfinției Voastre fiu duhovnicesc, Arsenie. Prislop, 
3.04.1952."48 

Se ştie că în această perioadă Părintele Arsenie a fost dus la Canal 
unde a stat 9 luni de zile. În cartea Viforniţa cea mare a lui Dimitrie 
Bejan” aflăm că Părintele Arsenie a fost dus, înainte de a fi la Canal59, și 
la Ocnele Mari. Nu spune însă în ce an. 

Părintele Arsenie a rămas duhovnic al Mănăstirii Prislop până în 
1959, când, prin actul Episcopiei Aradului nr. 2407/1959 semnat și 
parafat de Prea Sfinţitul Episcop Andrei Mageru, a fost îndepărtat din 
mănăstire.5! La fel s-a procedat și în cazul stareței Mănăstirii Prislop, 
Monahia Zamfira Constantinescu, cu actul nr. 2408/1959. Prin urmare 
maicile au fost alungate iar mănăstirea desfiinţată.52 În incinta ei s-a 
organizat un Cămin de bătrâni.5 

După anul redeschiderii Mănăstirii Prislop, adică 1976 şi pe parcursul 
a mai mult de două decenii, toate lucrările efectuate au respectat planurile 
Părintelui Arsenie, viaţa însăși a mănăstirii fiind tributară rânduielilor pe 
care obştea încropită în 1949 și transformată în mănăstire de maici în 
luna aprilie 1950, le-a respectat cu sfințenie.5* 


Pribegia în București 

După ce a fost alungat de la Prislop, Părintele Arsenie și-a început 
pribegia în București. A fost angajat la Biserica Sfântul Elefterie ca pictor 
secund pe lângă pictorul Vasile Rudeanu, iar în 1961 a fost angajat la 
Atelierul de pictură al Patriarhiei de la Schitul Maicilor cu încadrarea de 
muncitor pictor.55 

Este foarte important să amintim aici că „Părintele Arsenie nu a 
voit să încalce decizia unui ierarh, în semn de adevărată ascultare 
călugărească, nemaislujind, ci doar participând la slujbe, ca şi cântăreț de 
strană, rămânând încă duhovnic, fără a spovedi, ci doar în înţelesul de 
îndrumător spiritual, pentru generaţii de preoţi și credincioşi, care i-au 
păstrat şi îi poartă o recunoștință aleasă” .56 


Pictarea bisericii din Drăgănescu 

leșind la pensie, o pensie minoră, în 1968 a început pictura bisericii 
parohiale din Drăgănescu, de lângă București, la care a lucrat vreme de 
15 ani. Părintele Arsenie a pictat-o de două ori, aceasta pentru că, pe 
alocuri, din pricina lumânărilor, pictura s-a „pangarit” (afumat), după 
expresia Sfinţiei Sale. (La anumite compoziții se observă cu ușurință cele 
două straturi picturale.) Aici, cum chiar dânsul spunea, a fost căutat de o 
„adevărată avalanșă de oameni”. 

Pictura de la Drăgănescu nu este una obișnuită, în înţelesul că 
Părintele Arsenie nu s-a limitat strict la programul iconografic clasic. 

Încercând să actualizeze mesajul Evangheliei, Părintele a introdus 
în pictura de aici, pe lângă scenele clasice, deja consacrate, și compoziţii 
de-a dreptul șocante care au un rol vădit catehetic și care se adresează 
oamenilor zilelor noastre. 

Dacă i s-a interzis să predice, o face acum într-alt chip, cu ajutorul 
penelului și al culorilor. Oamenii care-l căutau aveau ce învăța doar din 
lectura picturii, care le grăia direct, fără ocolișuri și pe înţelesul tuturor, 
„ca să nu mai orbecăiască și ei în noaptea neștiinței şi a lipsei de sfat, de 
unde vin toate relele care chinuiesc pe oameni, întunecă vremile și prea 
adesea cruntă pământul” .57 

„Mica biserică de la Drăgănescu are norocul să simtă pe zidurile ei 
zugrăvite predicile fierbinţi, pe care miile de oameni le ascultau la 
Sâmbăta de Sus. 

E o pictură nouă ca și predica de atunci. "58 

Ca „predica” de acum să fie cât mai convingătoare, Părintele, cu 
splendida-i caligrafie, aşterne pe ziduri, lângă scenele reprezentate, 
numeroase sentinţe scurte, lămuritoare, care reprezintă o sinteză a gândirii 
Sfinţiei Sale. Ele nu sunt simple vorbe de spirit, ci mai degrabă sunt 
așchiile ţâșnite din coerenţa și vigoarea unui trunchi cu rădăcini adânci.5? 

Ar mai fi foarte multe de spus şi în ceea ce priveşte felul în care 
Părintele Arsenie a gândit programul iconografic în ansamblul lui, adică 
dispunerea fiecărei compoziţii în parte, însă nu acesta este scopul lucrării 
de față. Totuși, nu se poate trece cu vederea o amplă compoziţie pe care 
Părintele a zugrăvit-o pe absida altarului. Ea ne prezintă momente „Din 
viața și patimile Cuviosului Ştefan cel Nou, pe vremea Împăratului icono- 
clast Constantin Copronimul, care a tiranisit biserica între anii 741-775; 
lar cuviosul primind mucenicia la 53 de ani ai vârstei sale în 28 ale idelor 
lui noemvrie, cu vina de pe urmă: «Ştefan mi-a făcut temnita mănăstire!» ".60 

Este știut faptul că în nici o altă biserică nu este zugrăvită pe absida 
altarului mucenicia acestui Cuvios, care oricum este destul de rar 
reprezentată. Deci pictarea ei aici este firesc să ridice semne de întrebare, 
mai ales că ocupă un loc important în absidă, atât în ceea ce priveşte 
dimensiunea ei, cât și în ceea ce privește spaţiul pe care se desfăşoară, şi 
anume cel din dreptul ochilor. Prin urmare, este limpede că Părintele 
Arsenie nu a pus întâmplător această compoziţie aici. 

Nu aș vrea să fiu înțeles greșit şi să se creadă că, în cele ce urmează, 
doresc să accentuez doar latura profetică a personalităţii Părintelui Arsenie, 

însă, căutând un răspuns la semnificaţia amplasării compoziției cu pricina 
în acel loc însemnat, nu pot să nu observ asemănările dintre cele două 
vieți — a Cuviosului Ştefan cel Nou şi a Părintelui Arsenie — şi mai ales 
faptul că amândoi s-au săvârşit din viață în 28 ale lunii lui noiembrie!S! 


Așezământul de la Sinaia 

După izgonirea forțată din mănăstire în anul 1959, obştea s-a 
reorganizat într-un Așezământ mănăstiresc în oraşul Sinaia, care acum 
este metocul Mănăstirii Prislop. În acest așezământ Părintele Arsenie 
şi-a avut chilia şi atelierul de pictură din anul 1969 până în anul 1989, 
când s-a săvârșit din viaţă. Aici și-a lăsat într-o rânduială desăvârșită și 
predici și meditații și desene, dar și ultima dorinţă de a nu-i fi date 
publicităţii. 62 


Scrierile Părintelui Arsenie 

Pe lângă faptul de a fi fost un mare propagator al gândirii patristice, 
al gândirii filocalice, Părintele Arsenie a fost şi un înzestrat scriitor 
bisericesc. 

Scrierile Părintelui Arsenie au circulat între credincioși în mai multe 
variante. Cea mai cunoscută dintre ele și cea mai răspândită a fost Cărarea 
Împărăției. Mai erau apoi cunoscute și multiplicate (dactilografiate) și predici 
ale Sfinţiei Sale şi, o dată cu acestea, mare căutare au avut şi fotografiile 
Părintelui Arsenie din perioada de când era la Sâmbăta, fotografii care 
erau și sunt puse de mulți credincioși lângă icoane. 

De viața și opera Părintelui s-au interesat și se interesează oameni 
şi teologi de seamă, credincioși care l-au cunoscut sau nu l-au cunoscut, 
care l-au cercetat sau nu l-au cercetat, care l-au ascultat sau nu l-au ascultat 
vreodată, așa încât, în acest context, scrierile Părintelui e firesc să cunoască 
o rapidă răspândire. 

Dar, văzând câte variante ale scrierilor Părintelui Arsenie circulă, 
cei care-i deţin manuscrisele s-au gândit că în cele din urmă este mai bine 
să le publice, chiar dacă Părintele Arsenie nu a dorit acest lucru. S-a 
început cu câteva cuvinte de învățătură publicate în revista „Gândirea”, 
Serie nouă, iar în 1995 şi în 2000 s-a ajuns să se tipărească (în două 
ediţii deci) „forma definitivă a Cărării Împărăției, cum (Părintele) a 
gândit-o și cum a lăsat-o în 1949, după care vor urma predicile — care și 
ele circulă în nu ştiu câte variante —, pe care și le-a legat singur într-un 
volum - se pricepea să lege foarte frumos cărţile — după o anumită ordine 


şi cu o caligrafie unică” .63 

S-au mai tipărit și se mai tipăresc și în continuare predicile și 
meditaţiile Părintelui Arsenie cuprinse în manuscrisul numit Fiii Invierii, 
în „Foaia duhovnicească pentru popor — Străjerul Ortodox”. 

De o largă răspândire s-a bucurat și scrierea Pravila Albă, un 
manuscris care i s-a furat Părintelui Arsenie şi care pe urmă a fost 
modificat și rescris. lată caracterizarea pe care o face Părintele pe un 
asemenea exemplar: „Pravila Albă - model de strâmbare a unui 
original furat”.64 

ĮI s-a mai atribuit și scrierea numită Sundar Singh vorbeşte 
globului pământesc, mai puţin răspândită decât celelalte. lată 
caracterizarea pe care o face Părintele și asupra acesteia: „Sundar Sing — 
Ce frumos scrie Sundar Singh și de ce proastă calitate e apocrifa aceasta, 
a unui fanatic, incult și mincinos”.65 

O altă scriere care o găsim deja publicată în câteva site-uri ortodoxe 
web este Trepte spre vieţuirea în monahism, care se adresează în 
special monahilor care doresc să-și rânduiască viaţa interioară în vederea 
urcușului duhovnicesc. În final lucrarea mai cuprinde și o tâlcuire a rânduielii 
tunderii în monahism. 

Trebuie amintite aici și zicerile Părintelui Arsenie, care şi ele 
circulă, şi pe care mai ales Părintele Arhimandrit Teofil Părăian le 
popularizează cu timp şi fără timp. (Nu există carte a Părintelui Teofil 
în care să nu apară cel puţin o zicere a Părintelui Arsenie. Cele mai 
frumoase și cunoscute cuvinte ale Părintelui Arsenie le-am cuprins în 
cartea Părintelui Teofil Veniţi de luaţi bucurie, de editarea căreia 
m-am ocupat personal.) 

La fel, nu trebuie uitat că Părintele Arsenie a lăsat acel program 
de angajare într-o viaţă duhovnicească autentică în cinci puncte: „Oxigen, 
glicogen, somn, păstrarea hormonilor și concepţia de viață creștină”, 
îndreptar de viaţă care nu a fost cuprins în vreo scriere publicată (de 
pildă Cărarea Impărăţiei), ci a fost auzit de către un tânăr din gura 
Părintelui Arsenie, lucru care nu înseamnă deloc că nu ar fi și acesta 
foarte important. 

Tot aici trebuie să amintim și scrisorile pe care Părintele Arsenie 
le-a trimis celor apropiaţi, pentru că, să nu uităm, scrisorile Părinților 
sunt unele dintre cele mai frumoase opere din literatura patristică. Unele 
dintre ele au fost deja făcute cunoscute cititorilor, iar altele probabil că 
vor urma a fi publicate. Până una alta, mai ales de când există posibilitatea 
ca ele să fie fotocopiate (xeroxate), copii după scrisorile Părintelui au 
ajuns la foarte mulți credincioși. 

Indrumător al monahilor 
„De vrei să te faci călugăr, fă-te ca focul!” (Părintele Arsenie Boca) 


Părintele Arsenie a fost cercetat de mulţi doritori de viaţă monahală. 
Le spunea Părintele: „Măi, nu toţi cei din lume se prăpădesc, nici toți cei 
din mănăstire se mântuiesc”. 

Era și un foarte bun psiholog. Dintr-o singură privire şi schimbând 
două-trei cuvinte putea să înțeleagă și să cântărească exact ce-i de făcut 
cu doritorul de călugărie ce-i stătea în faţă. Nimeni nu putea înșela ochiul 
său ager cu prefăcătorii sau vicleşuguri. Nu stătea să se tocmească cu 
nimeni în privința asta. Spunea răspicat ce avea de spus. Dar, înainte de 
a da un verdict în ceea ce privește recomandarea pentru călugărie, Părintele 
Arsenie „căuta să vadă prin tine dincolo de tine”. Lua foarte în serios 
problema călugăriei. Foarte elocventă în acest sens este relatarea despre 
întâlnirea din 1942 dintre Părintele Arsenie și pe atunci tânărul de 13 
ani loan Părăian (azi Arhimandritul Teofil Părăian) care dorea să rămână 
în Mănăstirea de la Sâmbăta: 

„Când m-am dus eu la Mănăstirea de la Sâmbăta în 1942 să mă fac 
călugăr, aveam treisprezece ani și jumătate. Părintele era acolo. M-a luat 
la spovedit, am stat de vorbă, mi-aduc aminte și de amănunte, de întrebările 
pe care mi le-a pus, între care o întrebare care am spus-o eu de multe ori, 
prin care vroia să intre dincolo de mine, prin mine dincolo de mine. Mă 
întrebă dacă mi-a venit în gând vreodată să omor un om. Mie mi s-a 
părut foarte curios la vârsta aceea că m-a întrebat dacă mi-a venit în 
minte să omor vreun om, că nu-mi venise niciodată un gând de acesta, 
nici până atunci, și nici de atunci încoace, dar i-am mai auzit pe oameni 
zicând: «Te omor, fire-ai ...» și nu ştiu ce. Şi nu m-am gândit decât după 
aceea că Părintele a vrut să vadă de unde vin, care sunt străfundurile 
existenței mele. De ce? Pentru că Părintele avea în gândurile lui și după 
aceea în afirmaţiile lui, zicerea aceasta că copilul e oglinda părinţilor, că 
moștenim din străfunduri de existenţă lucruri pozitive și negative, că fiecare 
dintre noi aducem o încărcătură în existența noastră. 

A zis odată părintele către unul: «Mă, tu ești sinteza harababurii din 
casa voastră». Deci, părintele își dădea seama de anumite lucruri, pe care 
ceilalți nu le observau, sau treceau pe lângă ele, sau, în orice caz, nu 
aveau posiblitatea să le formuleze aşa de fain: «Tu eşti sinteza harababurii 
din casa voastră». 

Deci, dacă vrei să ştii cine ești, cercetează-te şi vezi de unde ai 
venit! Şi părintele, bineînțeles că știa toate lucrurile acestea, că noi nu 

începem propriu-zis de la conceperea noastră, ci începem cu rădăcini, 
mai departe, Dumnezeu știe de unde, îi cumulăm pe părinţii noștri, pe 
bunicii noştri. 

Eu aveam o bunică, mama mamei, şi când zicea câte cineva de un 
nepot al ei: «Seamănă cu dumneata», ea răspundea: «Păi numai de-ar 
semăna cu mine, că-i bine». 

Vedeti, sunt niște lucruri pe lângă care noi trecem ușor. Adevărul 
este că fiecare dintre noi suntem o sinteză, a unei harababuri, a unei 
linişti, Dumnezeu ştie cum suntem, cine suntem. Dar lucrurile acestea 
trebuie rezolvate, și dacă nu le rezolvăm noi, nu le rezolvăm niciodată și 
nu le rezolvă nimeni. Şi atunci părintele știind lucrul acesta, și având 
capacitatea aceasta de a intui esentialul în orice chestiune, ca şi când ar fi 
zis către mine: «Uite ce-i, tu vrei să te faci călugăr? Păi îţi spun eu ce să 
faci tu, dacă vrei să te faci călugăr. Nu te faci călugăr, dar faci ce fac 
călugării: zici rugăciunea cu care se mântuiesc călugării». Şi mi-a spus să 
zic: «Doamne, lisuse Hristoase, Fiul lui Dumnezeu, miluiește-mă pe mine, 
păcătosul». Mi-a zis așa: «S-o zici cu gândul, deci cu cuvântul gândit, nu 
cu cuvântul vorbit, deși se poate și cu cuvântul vorbit, e voie, dar s-o zici 
cu cuvântul gândit». Nu mi-a dat nici o explicaţie, bineînțeles că s-a gândit 
la asta, ca să o zic cu cuvântul gândit, pentru că lupta se dă în gând, și 
atunci, ca să scoatem din lucrare gândurile negative, trebuie să avem 
gânduri pozitive; nu mi-a făcut nici un fel de teorie, ci mi-a zis așa: «Zici în 
gând, Doamne, lisuse Hristoase, Fiul lui Dumnezeu, miluieşte-mă pe mine, 
păcătosul», lipeşti de respiraţie rugăciunea, în felul următor: între respiraţii 
zici «Doamne», trăgând aerul în piept, o dată cu asta zici «lisuse Hristoase, 
Fiul lui Dumnezeu», și dând aerul afară din piept, o dată cu asta zici 
«miluiește-mă pe mine, păcătosul». Atât mi-a spus, despre altceva nu 
mi-a spus nimic. Am mai vorbit noi de una, de alta, am plecat, mi-am 
văzut de școală, am făcut liceul, am făcut Teologia și după unsprezece ani 
m-am făcut călugăr. Deci, înainte cu unsprezece ani de a mă face călugăr, 
ştiam rugăciunea cu care se mântuiesc călugării și foloseam rugăciunea 
cât o puteam folosi. 

Interesant, însă, că Părintele nu mi-a dat directiva să iau legătura cu 
vreun practicant al rugăciunii, cu vreun duhovnic, cu cineva care să mă 
îndrumeze, doar mi-a spus să mă angajez la rugăciune. Nu mi-a spus cât să 
zic, de câte ori să zic, cât timp să stau în rugăciune, să am o pravilă, cât 
timp să zic rugăciunea, dar s-o zic. Bineînţeles că mi-am văzut de treabă, 
nu m-am gândit niciodată că trebuie să o fac cu exclusivitate, dar am știut 
de rugăciune și de câte ori îmi aduceam aminte ziceam: «Doamne, lisuse 

Hristoase, Fiul lui Dumnezeu, miluiește-mă pe mine, păcătosul, cum 
m-a învățat părintele: între respiraţii: «Doamne»; trăgând aerul în piept: 
«lisuse Hristoase, Fiul lui Dumnezeu»; dând aerul afară: «miluiește-mă pe 
mine, păcătosul». Bineînţeles, nu e absolut necesar să se facă așa, dar 
așa m-a învățat părintele, și eu așa am făcut. "6 

Au ales calea călugăriei mulţi dintre tinerii care l-au căutat pe Părintele 
Arsenie. Amintim aici pe cei mai cunoscuţi: Leonida Plămădeală, viitorul 
Mitropolit al Ardealului, Stelian Manolache, devenit vestitul duhovnic de 
la Râmeţi, Julieta Constantinescu, ajunsă stareță la Prislop, şi lista ar 
putea continua.S? 

Petru tinerii de atunci, dar și pentru tinerii de azi care doresc să 
urmeze calea monahală, cât și pentru cei care au făcut deja acest pas, 
Părintele Arsenie Boca a lăsat o scriere care se referă la creșterea 
duhovnicească a doritorilor de desăvârşire. Este vorba despre Trepte 
spre vieţuierea în monahism, o lucrare destul de puţin cunoscută, din 
pricină că încă nu a fost editată. 

Dar negrăit mai importantă decât această scriere este pilda vieții 
Părintelui ArsenieS8, care arată călugărilor că pot trăi ca Părinţii din 
vechime, „că le poate fi viaţa așa cum le este și numele” (Arhimandritul 
Teofil Părăian), adică pot fi „bătrâni frumoși”, chiar și în mijlocul unei 
lumi plină de confuzie, disperare și abandonare a adevărului.*? 


Concepţia Părintelui Arsenie despre monahism 

Părintele a văzut de-a lungul vieții sale și cazuri de călugări ratati. 
Despre ei zicea: „Unii dintre călugări nu sunt călugări, ci cuiere de haine 
călugărești”. 

Pentru a evita apariţia acestora, Părintele Arsenie i-a scris 
Episcopului Aradului, Prea Sfinţitului Andrei Mageru, în eparhia căruia 
era în acei ani, spre a-i arăta cu iubirea, experiența și competența cu 
care scrisese Cărarea Impărăţiei și Trepte spre viețuierea în 
monahism, că înnoirea monahismului (atât de dorită și atunci, ca și 
acum), de care depinde și înnoirea mai generală a Bisericii și a societății, 
nu se face prin înmulțirea numărului de mănăstiri și schituleţe și nici 
prin simple directive venite „de sus”. 

Alcătuită cu precizie, claritate, profunzime şi cu o putere de 
discernământ cu totul aparte, epistola lămuritoare a Părintelui Arsenie — 
o adevărată sinteză a gândirii Sfinţiei Sale despre monahismul 
contemporan — poate fi socotită, pe bună dreptate, „un luminos punct de 
reper într-o eventuală încercare de înviorare a monahismului”. 

„Am văzut și răsăritul şi apusul multor mănăstiri. 

Răsar, când grăiesc conştiinţei poporului prin simplă existenţa lor; 
și apun, când această existență e pătată de nevrednicia viețuitorilor lor. 
De răsăritul sau apusul acestora atârnă încrederea sau neîncrederea ce le 
mai rămâne oamenilor în forța de creaţie a creştinismului. E destul să 
pomenim bisericile şi mănăstirile din Ardeal, înființate de ctitorii de peste 
munți, ai căror vieţuitori au ţinut trează în conștiință unitatea ortodoxă a 
neamului. lar când vitregiile trecutului — urzite de Vatican -— le-a dărâmat 
şi ars, s-au arătat mucenicii. 

E un apus frumos. 

Acesta ne-a ferit de cel ruşinos, al decadenţei actuale, când 
mănăstirile și le desființează călugării. 

Aci e cazul de popas. Ce reînfiinţăm, care situaţie? 

E frumoasă iniţiativa şi trebuie apreciată, dar fără oameni îndeajuns 
formaţi, care să conducă cuminte ceea ce se adună la întâmplare, nu se 
ajunge decât la o situaţie decadentă. 

lată câteva decadente: 

Sărăcia, cu care uneori se începe o mănăstire, determină 
cerșetoria, umblatul cu «pantahuza», pretarea la slujbe pe rufărie, taxe 
pe slujbe — rușini. 

Din diferenta de zestre, pe care și-o aduce fiecare, se nasc în obște 
atitudini umilitoare, întâietăţi nedrepte — destrămare sufletească. 

Oamenii din afară, care ajută prin donaţii mai de seamă, ba și care 
n-ajută cu nimic, dacă nu li se are grija, încep să se amestece în treburile 
interne ale mănăstirii, să învrăjbească obștea și să se învrăjbească și între 
ei înafară — smintelile. 

Sănătatea fizică a fiecărui ins în parte trebuie medical şi dinainte 
ştiută. Aci e un punct gingaș, care nu mai trebuie neglijat. Nu pot fi 
primiţi în această nevoinţă de o viaţă a sfaturilor evanghelice, decât oameni 
perfect sănătoși cu plămânii, inima, dar mai ales cu sistemul nervos, 
sângele şi glandele endocrine. Acestea din urmă, pricinuind oarecare 
jenă, rămân de obicei la voia întâmplării și pradă unei păreri cu totul pe 
dos, mai ales între femei, că încetarea mai devreme a unor funcţii de 
natură endocrină, ar fi o învrednicire, un preludiu al sfințeniei. De fapt e 
o tragedie care bate la ușă: dezorganizarea mintală, în diferite grade, de 
unde înclinația spre exagerări, denaturări, habotnicii, închipuiri, năluciri 
— toate tulburări psihice din cauze netratate. De multe ori, «înclinația spre 
mănăstire» nu e de fapt o înclinaţie, ci o infirmitate de adaptare, din 
cauze organice sau din alte cauze. Adevărata chemare însă nu are nimic 

cu infirmitatea. Curajul de a alege liber acest mod de mântuire nu aruncă 
ponoase pe celălalt mod de mântuire, al familiei. Infirmii văd în mănăstire: 
vis, ușurare, litanie, ca să sfârșească în decepții și sminteli. Adevăraţii 
chemaţi văd limpede eroica nevoinţă a desăvârșirii, fără ispita sfinţeniei. 

De asemenea e foarte bine să se știe de la început care e punctul de 
vedere al fiecărui ins asupra răului. Multe structuri psihice sunt pradă 
obsesiei răului, a păcatului, a diavolului, manihei asupra trupului și 
osânditori ai familiei — obsesii şi interpretări nesănătoase ca obiecte de 
cugetare, dovedind un climat nesănătos al minţii sau ducând la el. Speriaţii 
aceștia se dedau de capul lor la nevoinţe care le ruinează amândouă 
sănătățile — nu sunt de nici o treabă în mănăstiri. lar dacă totuși sunt 
primiţi, sub influenţa structurii lor, obștea poate ajunge pradă mâncătoriei, 
lucrăturilor, viciilor, străini la trapeză și rugăciune, ba chiar dușmani. Infirmii 
se fixează pe îngustimi neesenţiale creștinismului, ca de pildă pe amănunte 
de tipic, de calendar (stilismul), chiar de pravilă, îngustimi habotnice, care 
au pricinuit Bisericii numai supărări. 

Întotdeauna se găsesc vieţuitori de mănăstire, dar foarte arareori se 
nasc povăţuitorii: stareţii și duhovnicii. Aceştia trebuie să fie minţi luminate, 
vederi largi, buni cunoscători ai omului: limpezi în doctrină, îmbunătățiți 
în smerenie și iscusiți în dreapta socoteală și, pe deasupra, structuri cu o 
fericită îmbinare între iubire şi autoritate. Din câte au ei de făcut pomenesc 
doar una: 

Unificarea sufletească a obștii, ca toţi să fie într-un cuget. E atât de 
anevoios lucrul acesta dar și atât de mare, încât atrage prezenţa nevăzută 
a lui lisus într-o atare obște. Iubirea de Dumnezeu și de oameni, într-o 
obște de un cuget, e ridicată de Noul Testament la valoarea de argument 
al existenţei lui Dumnezeu. Aceasta este ultima Lui definiție, poruncă și 
rugăciune. lată rostul și sarcina povăţuitorilor. Ziduri se pot face ușor, 
gospodărie la fel, adunare de vieţuitori foarte ușor — greutatea-i la ales. 
Căci mulţi par buni, luaţi în parte, dar devin răi adunaţi laolaltă — devin 
ceea ce erau de fapt. 

Obştile mari, mari din neprevedere, chiar de-ar avea povăţuitori 
cu calităţi, cu cât sunt mai mari cu atât au o viaţă mai scurtă. Fiecare 
ins e o lume de necunoscute. De aceea, a face unire între oameni, 
chiar puţini, e o dovadă de lucrare dumnezeiască și, desăvârșit, numai 
El o poate face. 

Deci, ca încheiere a părerilor: decât realizări sortite decadenţei, sub 
raportul așezării, al înzestrării şi al componenţei personalului, mai bine 
fără ele. Căci pietrele, păstrate aşa: moment de culme al trecutului grăiesc 

mai bine conștiinței poporului, decât realizările prezente fără nădejde. 
Nu multe mănăstiri, ci puţine: cât mai putine, dar cu atât mai bune, şi nu 
prea mari. "70 


Plecarea la cele veșnice 

Părintele Arsenie a murit la Sinaia, în 28 noiembrie 1989, acolo 
şi-a dat sfârşitul. 

„Se fac fel de fel de vorbe, fel de fel de aprecieri de către oameni 
necompetențţi, de către oameni care nu știu realitatea şi care vreau să îl 
pună pe Părintele în atenţia altora. Că a vorbit cu Ceaușescu, că i-a 
spus lui Ceaușescu că va muri, și nu știu ce ... Nu-i adevărat! Sunt niște 
lucruri care nu s-au întâmplat şi pe care le inventează oamenii și pe 
care le citesc credincioşii şi necredincioșii, după care trag nişte concluzii 
care nu sunt adevărate. A suferit, a avut ceva cu rinichii şi din aceasta i 
s-a tras şi sfârșitul. Apoi, la 79 de ani, nu se mai pune problema din ce 
pricină ai murit. Mori, că moare lumea la 79 de ani și mai devreme. 
Deci Părintele Arsenie s-a sfârșit în Sinaia, la ora 9 şi ceva seara, în 28 
noiembrie 1989.71 

Prohodit de o mulţime impresionantă de credincioși, Părintele 
Arsenie a fost înmormântat în cimitirul Mănăstirii Prislop, în ziua de 
4 decembrie 1989. 

„Mormântul Sfinţiei Sale de la Mănăstirea Prislop, duhul Sfinţiei 
Sale de la Mănăstirea Sâmbăta-Brâncoveanu, ctitoria Sfinţiei Sale de la 
Sinaia, pictura Sfinţiei Sale de la biserica din Drăgănescu, vor vorbi și 
vorbesc chiar pentru foarte multă vreme, dacă nu cumva pentru totdeauna, 
despre trăirea în Hristos, credinţa în Hristos, dragostea față de Hristos, 
despre adevărul Bisericii Ortodoxe, mormântul Sfinţiei Sale și crucea de 
la mormânt fiind dintre cele mai cunoscute și importante în același timp 
și discrete locuri de pelerinaj, unde vin creștini din toată ţara și chiar și din 
alte părți. Vin, se roagă, aprind o lumânare, se închină și cer mijlocirea 
prin rugăciunea de foc a Părintelui Arsenie pentru ei, pentru familie, 
pentru țară, pentru lume, pentru Biserică, pentru noi toți. "72 

La parastasul de 12 ani, P.S. Părinte Daniil Partoșanul, în predica 
rostită cu acest prilej, tâlcuind duhovnicește viaţa și lucrarea Părintelui 
Arsenie Boca, a spus printre altele: 

„Am meditat şi m-am gândit: Oare ce semnificaţie, printre multe 
altele, a avut pentru veacul nostru, pentru timpul nostru, pentru vremea 
noastră și personalitatea și activitatea şi lucrarea duhovnicească şi cea 
scrisă şi cea reprezentată estetic sau artistic, iconografic a Părintelui nostru 

Arsenie? Şi am găsit o asemănare, am găsit o comparaţie, cu ceea ce s- 
a petrecut în Babilon pe vremea Împăratului Belşaţar, când la ospățul 
idolatru și păgânesc al acestuia, Dumnezeu trimite o mâna care scrie pe 
tencuiala peretelui din interiorul palatului niște cuvinte. Împăratul s-a 
cutremurat. N-a știut ce semnificaţie au aceste cuvinte şi nici altcineva din 
anturajul său, dar, proorocul Daniel, chemat de Împărăteasă, a venit şi a 
tâlcuit cuvintele: „Mene, mene, techel ufarsin” — „Număraţi, numărați, 
cântăriți şi împărţiţi”. 

Aşa mi se pare că a făcut și Prea Cuviosul Părintele nostru Arsenie, 
în veacul acesta, în Biserica noastră, în țara noastră, în poporul nostru, în 
familiile noastre, în sufletele noastre: ne-a descifrat, ne-a tâlcuit, ne-a 
tălmăcit mesajul lui Dumnezeu, cuvântul lui Dumnezeu, harul și darul lui 
Dumnezeu, ne-a citit chiar și ne-a descifrat parte din semnele timpului pe 
care noi le trăim şi cu care suntem martori și contemporani, pentru ca 
astăzi să ne trăim viața noastră creștineşte, în duh curat ortodox, în fidelitate 
şi credincioșie faţă de Biserica noastră Ortodoxă, cea una singură, 
sobornicească și apostolească. De aceea suntem noi astăzi aici, ca și 
femeia din Şunem pe Muntele Carmel, nu din curiozitate, nu din alte 
gânduri, ci din necesitate sufletească și spirituală, pentru că, repet, avem 
nevoie, ca și Sfântul Elisei, de pietrele Carmelului, avem nevoie de focul 
Carmelului, avem nevoie de urmele pașilor Sfântului Ilie pe Carmel, avem 
nevoie de duhul şi puterea și rugăciunea și mijlocirea și binecuvântarea 
Prea Cuviosului Părintelui nostru Arsenie leromonahul. "73 


OMAGIU PĂRINTELUI DRAG 


Noi, cei ce l-am cunoscut, 
Şi Părinte drag l-am avut, 
Simţim astăzi adâncă durere, 
Dar și mare mângâiere. 
Căci noi știm că și acum, 
Nu va înceta nici cum, 
Viu să fie-n amintiri, 
Chipul sfintei lui iubiri. 

Și cu toți nădăjduim, 

Cu Părintele să fim, 

De vom împlini curat, 
Sfaturile ce ne-a dat. 

lar acum la despărțire, 
Cu smerenie și iubire, 

De la cel plecat în zare, 
Cerem binecuvântare... 


Cu nemărginită recunoștință, 
Teodosia - Zorica Laţcu, 
împreună cu toţi credincioșii, 
copii ai Părintelui. 


Brașov, 
3-4.XII.1989 

O SINTEZĂ A GÂNDIRII PĂRINTELUI 
ARSENIE BOCA 


Tradiţia vie a apoftegmelor 

„Din fericire, Părinţii au vorbit iar unele din cuvintele lor au fost 
transmise posterităţii, prelungind de-a lungul veacurilor iradierea pe care 
au avut-o în timpul vieţii lor. Pe drept cuvânt, zicerile lor sunt numite 
«Apoftegmele Părinților», căci ele emană de la Părinţi ca atare, în însuși 
exercițiul paternităţii lor. Nu sunt cuvinte rostite în văzduh, nici sentințe 
frumoase mai mult sau mai puţin pioase scrise de un autor duhovnicesc. 
Sunt cuvinte țâșnite din viaţă şi întrupate în viată, pentru a răspunde unei 
întrebări vitale, unei chestiuni stăruitoare și presante. (...) Mai mult, trebuie 
remarcat că transmiterea orală a acestor cuvinte a trebuit să se facă cel 
mai adesea în același context al îndrumării duhovnicești, fiii deveniți părinţi 
transmițând la rândul lor ucenicilor lor ceea ce primiseră. Apoi, când 
apoftegmele au fos așternute în scris, ele au continuat să se transmită şi 
să se propage într-o tradiţie monastică vie. (...) 

Începând de la sfârșitul secolului V circula în Palestina o culegere ce 
aduna în ordine alfabetică cuvintele şi faptele atribuite «bătrânilor» celor 
mai faimoși. Era ca o galerie de portrete vii ale marilor strămoși, în care 
monahii își puteau regăsi de acum, din generație în generaţie, portretele 
familiale ale celor pe care-i considerau întotdeauna drept părinții lor, ai 
tuturor. Corespondenţa avvilor Varsanufie și loan, faimoșşii zăvorâţi din 
Gaza secolului VI, ne furnizează o mărturie deosebit de remarcabilă asupra 
locului pe care, prin intermediul apoftegmelor, Părinţii deșertului îl dețineau 
în viața monahilor palestinieni ai acestor epoci, și nu numai ai monahilor, 
pentru că vedem aici că și laicii puteau discuta între ei asupra Cuvintelor 
Părinților. Monahi și laici rumegau apoftegmele ca pe cuvintele Sfintei 
Scripturi, găsind în ele o hrană pe gustul lor și potrivită gustului fiecăruia, 
ca mana."| 

Apoftegmele Părinților contemporani 

Fireşte, şi zicerile și apoftegmele marilor duhovnici contemporani 
exercită asupra credincioșilor noștri o atractie evidentă. Cine nu cunoaște 
astăzi, de pildă, cuvântul Părintelui Cleopa: „Mânca-v-ar Raiul!”, sau zicerile 

Părintelui Paisie: „Să ne întâlnim la uşa Raiului!”, sau „Să nu crezi tot ce 
auzi, să nu faci tot ce poţi, să nu spui tot ce știi, să nu dai tot ce ai”? 

Mulţi credincioşi le-au auzit și le-au ținut minte, în primul rând pentru 
că au în ele acea notă de spontaneitate, prospețime și dulceaţă specifică 
rostirii mai mult decât scrisului. 

Cînd le citesc de prin cărți parcă și aud glasul Părintelui care le-a 
rostit. Mulţi credincioși mărturisesc acest lucru. Cel mai adesea mi se 
întâmplă asta când citesc cuvintele Părintelui Teofil. Vocea inconfundabilă 
a dânsului le însoțește și parcă le dă o putere și mai mare. Acesta-i avantajul 
celor care „culeg” direct de la sursă astfel de ziceri. 

La fel putem vorbi și despre cuvintele Părintelui Arsenie Boca, atât 
de citite şi citate în ultima vreme. Pe câţi prieteni sau credincioși nu i-am 
auzit rostind ziceri de-ale Părintelui, sau în câte predici nu am auzit deja 
celebrele cuvinte: „Dragostea lui Dumnezeu pentru cel mai mare păcătos 
este mai mare decât dragostea celui mai mare sfânt față de Dumnezeu. ”; 
„În mintea strâmbă şi lucrul drept se strâmbă.”; „Mustrarea învinge, dar 
nu convinge.”; „Cine face curte nu face carte.”; „Nu toţi din lume se 
prăpădesc, nici toți din mănăstire se mântuiesc.”; „Cea mai lungă cale 
este calea care duce de la urechi la inimă.”? 

Poate mai mult decât oricare alt duhovnic de la noi, Părintele Arsenie 
Boca are o multime de astfel de cuvinte care au o expresivitate proprie 
celebrelor apoftegme din Pateric. Oricine a citit măcar o predică a 
Părintelui, se poate convinge de această realitate. Zicerile, sentințele 
Sfinţiei Sale, atât de aparte formulate, îl arată pe Părintele Arsenie ca pe 
un om cu o putere de sinteză deosebită, o putere de intuiţie și o putere de 
a cunoaşte totdeauna esentialul într-o chestiune.! 

Acesta este unul din motivele pentru care am socotit ca foarte 
binevenită realizarea, în partea a 2-a a lucrării de față, unei Sinteze a 
gândirii Părintelui Arsenie Boca, deci relizarea unei antologii, care 
să cuprindă cu precădere acele cuvinte scrise într-un limbaj aforistic.2 Un 
alt motiv care m-a determinat să fac această selecţie, este latura practică 
pe care am avut-o în vedere, adică folosul duhovnicesc al cititorilor. 

Zicerile și fragmentele cuprinse aici au fost selectate din mai multe 
surse, pe care le voi enumera în cele ce urmează: 

Cărare Împărăției; 

Predicile Părintelui publicate în revista „Gândirea” (Serie nouă); 

Predicile din manuscrisul intitulat Fiii Invierii, publicate în 
„Străjerul Ortodox”; 

Trepte spre vieţuirea în monahism; 

Predicile din caietul Părintelui loan Fărcaș (predici copiate de Maica 
Miruna de la Sinaia, care era rudă cu Părintele loan Fărcaș din Blaj, de 
pe un caiet al Părintelui Arsenie cu notițe, cu binecuvântarea Părintelui 
Arsenie, cu specificaţia ca să nu schimbe nimic din text. Părintele loan 
Fărcaş a înregistrat Părintelui Teofil, cu care este prieten, aceste predici 
pe bandă de magnetofon. Între timp acest caiet s-a pierdut, dar au rămas 
benzile magnetice.) 

Caietul cu predicile şi zicerile culese de Părintele Petru Vanvulescu, 
un ucenic apropiat al Părintelui; 

Cuvintele culese de Părintele Arhimandrit Teofil Părăian, adunate 
în cartea Veniţi de luaţi bucurie; 

Cuvintele culese de cei care l-au cercetat duhovnicește pe 
Părintele Arsenie. 

Scrierile Pravila Albă și Sundar Singh vorbește globului 
pământesc, atribuite de unii Părintelui Arsenie Boca, dar aspru 
caracterizate chiar de Părintele Arsenie, prima ca fiind „un manuscris 
furat, modificat și rescris”, iar cea de-a doua ca fiind „o apocrifă a unui 
fanatic, incult și mincinos”, nu le-am luat în discuţie. 

Intrucât partea aceasta are structura unui dicționar, cititorii vor 
putea afla, fără să mai caute ei înșiși în întreaga operă, ce anume îi 
interesează din gândirea Părintelui Arsenie. Forţa formativă și varietatea 
țintelor atinse de cuvintele Părintelui sper să-i convingă pe toţi de utilitatea 
acestui demers. 

O SINTEZĂ A GÂNDIRII PĂRINTELUI 
ARSENIE BOCA ÎN 800 DE CAPETE 


ADEVĂRUL 

1. Adevărul este ființă vie. 

2. Inițiativa omului spre Adevăr, tot Dumnezeu o trezeşte. 

3. Oamenii sunt oile cele mai greu de păstorit. Nu sunt toate oi, 
mai sunt și berbeci și tapi; în veacul acesta oile sunt amestecate cu caprele. 
Nimic mai împărțit pe lume decât părerea oamenilor asupra adevărului. 
Oare este vina adevărului? 

Dumnezeu a ştiut această infirmitate a omului, a aflării adevărului 
curat, de aceea a dat Bisericii şi slujitorilor ei legiuiţi — lor singuri —, grija 
învăţării lui curate. 

4. „Scriptura nu se tâlcuiește, cum îl taie capul pe fiecare”, strigă 
Sfântul Apostol Petru. 

Adevărul nu se înfățișează, cum i se năluceşte oricărei minţi 
întâmplătoare. Creștinismul, nu este, ceea ce poate strâmba fiecare 
neputincios din el. 

5. Cel mai greu păcat, veșnic fără iertare este starea omului împotriva 
adevărului. 


ASCEZA 


6. Termenul de curăţire (asceza) are două vârste și s-a încetățenit sub 
numele de purificare. Perioada ascetică cuprinde purificarea activă în care 
intră toate nevoinţele din partea omului și purificarea pasivă, adică de curăţire 
a firii de patimi dincolo de puterile omului, pe care o face Dumnezeu Însuși. 
El Îşi face loc curat în cei ce-L caută cu dragoste, dar puterile lor nu le mai 
ajung pentru aceasta și atunci ei trebuie să sufere curățiri mai presus de fire 
ca să poată locui în ei cu slavă Cel mai presus de fire. 

7. Faza de culminaţie a ascezei și de adâncire a trăirii duhovnicești 
se numește iluminare. În faza aceasta Darurile Duhului Sfânt primite la 
Botez se dezvoltă în toată deplinătatea lor și întăresc sufletul pentru și 
mai grele încercări. În faza aceasta pot apare amăgiri și daruri extraordinare 
şi cine le are e sfătuit să nu-și lipească inima de ele, pentru că nu numai 

că nu înaintează, dar poate pierde și tot ce a agonisit. lar calea e din ce în 
ce mai subţire și tot mai mult trebuie să te lepezi de toate. 

8. Asceza are și un caracter hristologic. În nevoinţe nu e numai 
omul, e şi Hristos prezent. În sforțările noastre e prezentă forta din firea 
omenească a lui Hristos. 

9. Partea începătorilor este nevoinţa de a seca izvoarele patimilor 
din pământul inimii, precum și grija de a nu se sui cu mintea în văzduhul 
părerii, căci acolo bat furtuni mari și se rup aripile minții. 


ASCULTAREA 


10. Dintre cele trei făgăduinţe (monahale) cea mai grea e ascultarea, 
pentru că are de biruit mai mult patimile minții care discută cu Dumnezeu 
în loc să asculte fără discuţie. 

11. Dintre cele trei făgăduințe monahale, ascultarea necondiționată 
s-a dovedit cea mai grea, din două motive cu totul opuse: unul infirmitatea 
firii, iar celălalt personalitatea ei. 

12. Disciplina ascultării ridică firea din infirmitate precum scoate și 
mândria din personalitate. Ascultarea face şi pe leneși și pe vicleni să-şi 
dezgroape talantul, precum acoperă și pe cei talentaţi de jefuirea slavei 
deșarte. 

13. Chiar când se realizează sfinţenia, nici aceasta nu dezleagă de 
acoperământul ascultării. 

14. De Dumnezeu ascultăm necondiţionat toată viaţa şi fără abatere. 
Dacă însă povăţuitorii noștri după Dumnezeu, stareții și duhovnicii, devin 
eretici şi, ca atare, se încarcă din partea Bisericii cu pedeapsa afurisirii 
sau caterisirii, atunci suntem dezlegaţi de ascultarea lor, pentru că ei au 
strâmbat dreapta credinţă și prin conștiința lor nu se mai exprimă voia lui 
Dumnezeu. Dar ascultarea de Biserică nu încetează. 

15. Mănăstirile cu viaţă de sine au slăbit votul ascultării și al sărăciei 
și din pricina aceasta sunt o formă decadentă de monahism. 

16. Spre folosul vieţii duhovnicești ești de mare câștig ascultând pe 
oricine. 

17. Ascultarea e lepădarea de sine, luarea crucii în fiecare zi 
(Luca 9, 23). 

18. Ascultarea stinge orice frământare și oprește orice inițiativă, 
deci toată energia, cu vremea, trebuie să se convertească în virtuți 
duhovnicești. 

19. Ascultarea stinge personalitatea de pe planul lumii și, dacă e 
ceva de capul ascultătorului, toată înzestrarea lui se preschimbă în sfințenie, 

pe care, de multe ori, se poate întâmpla să n-o știe nimeni fără numai 
Dumnezeu. 

20. Așa crește ascultătorul o personalitate a spiritului, când izbutește 
să treacă peste grămada sa de oase ca şi cum ar trece altul. 


ATEISMUL 


21. Obârșia ateismului este în Templul din lenusalim. 

22. Ateismul este o infirmitate, o monstruozitate și o eroare funda- 
mentală a naturii umane. 

23. Dacă ai bate pe un ateu cu dovezile ca pisălogul în piuliță și tot 
nu vei desface pe nebun de la nebunia sa. 

24. Mintea care cugetă că nu există Dumnezeu cade în propria sa 
sentință, căci a te lupta din toate puterile împotriva a ceea ce nu există 
dovedește nebunia acestei lupte, nonsensul, absurdul și prin urmare și 
(nebunia) minţii care o conduce. 

25. Necredincioşii, spre rușinea noastră, își cred necredinţei lor 
mai mult decât credem noi credinţa noastră. 


AVORTURILE 


26. Altă durere pe care o aveţi voi, mamelor, taţilor, sunt copiii 
lepădaţi. Acesta este un păcat strigător la cer. Este uciderea la mijloc, nu 
este cu nimic mai ușoară. 

Ascultati toţi cu luare aminte: sângele lor cere răzbunare. De 
asemenea, nu vei avea noroc cu ceilalți, ci numai plâns și jale. Răzbunarea 
sângelui vărsat se face fără milă, ori îţi ia Dumnezeu și pe ceilalți, ori vor 
cere însuși capul mamei. 

Stiti bine că aceasta se întâmplă la multe atunci pe loc. lar aceasta 
așa se tocmește că altă supărare vei avea în casă, că îţi pierzi cumpătul și 
uiţi de marea milă a lui Dumnezeu, ce o are cu toți păcătoșii, şi se apropie 
diavolul de tine şi îţi bagă în cap gândul să-ţi iei lumea în cap și să-ţi faci 
capătul. Acesta este glasul împotriva tuturor celor care fac așa. 

27. Mare ispitire pățesc mamele care fac așa, care au ucis copii. 
lar dacă vrei să scapi tu și ceilalţi copii, pe care i-ai făcut, trebuie să pui în 
Joc tot atâţi copii, ai altor femei sărace şi să-i botezi, iar dacă nu, ia-i şi 
botezați gata și să îngrijești de dânșii ca de copiii tăi, cu îmbrăcăminte, cu 
încălțăminte, făină, bani de școală, până ce sunt în stare să-și câștige 
pâinea, și ce scoţi din copiii tăi, să iasă şi din aceia. lar toate necazurile 
pe care le vei avea în vremea aceasta, fie pentru ei, fie de la ei, să le rabzi 
pe toate, nădăjduind în mila lui Dumnezeu, că îţi va ierta păcatul, căci 

prin răbdare ispășești păcatul. Milostenia cu osteneală, biruie înaintea 
judecății. 

28. Vrei copii puţini, nu lăsa bărbatul să se atingă de tine. Însă ca 
să puteti face lucrul acesta, trebuie să vă înfrânaţi cu postul, iar eu zic cu 
foamea. Căci trupului acestuia de pe noi nu-i pasă dacă ne bagă în focul 
iadului. De aceea, ar trebui ca nici nouă să nu ne pese de poftele lui, ci să 
le mai ucidem cu postul. 

29. Te sfătuiește bărbatul ca să ucizi copiii? Sfatul este ucigaș, nu-l 
asculta, ci mai bine rabdă să fii alungată de la casa lui și Dumnezeu va 
vedea osteneala ta şi nu te va părăsi, ci te va milui, de vei fi vrednică. În 
toate acestea de până aici se încurcă oamenii care nu postesc, căci aceștia 
sunt izbiti de toate relele care de la stomac încep, iar eu vă spun că și de 
la brâu în jos. 

Prin urmare, să vă pocăiţi și să nu mai păcătuiţi. Să alergați la 
spovedanie curată și la Sfânta Împărtășanie, căci altfel nu vine ocrotirea 
lui Dumnezeu asupra voastră și asupra avutului vostru. Nu uitaţi însă, că 
postul este poarta, iar patrafirul este ușa. lar, cu acestea, vine ocrotirea 
vie a lui Dumnezeu, fără de care nu putem face nimic, «Mărturisi-voi 
Domnului fărădelegea mea și îndată a ridicat pedeapsa păcatului meu» 
(Psalm 31). Asupra noastră atârnă pedeapsa păcatului și urmează să-l 
ispăşim și să-l scoatem din obicei. «De aceea, toată sluga să se roage la 
vreme, chiar potop de ar veni, să nu-l poată potopi». Vedeţi cum trebuie 
să vă fie așezământul minţii, inimii și trupului vostru, curățite, căci 
Dumnezeu nu păzește trup spurcat, inimă şi minte cu vicleșug, iar dacă 
ne îndreptăm, zilele se înseninează și ne vom bucura. 

30. Din cauza avorturilor românilor ne vor stăpânii țiganii. 


BATRANEŢEA 

31. Nu mai sunt bătrâni — bătrâni venerabili, adevărate chipuri ale 
lui Dumnezeu printre oameni. 

32. Şi bătrânețea-i un cavou ajutător. 

33. Ruşine este bătrânului plin de pofte. 


BEŢIA - CEI CE-ȘI BEAU MINTEA 


34. Grozavă expresie și adevărată cuvânt cu cuvânt. Ne reamintim 
efectul hormonilor asupra scoarţei cerebrale: excită spre poftele 
genezice. Exact acelaşi lucru îl face și alcoolul, sub orice formă și la 
orice grad de tărie; aprinde mintea spre aceleași pofte. Nu suplinește 
însă nici un hormon în rolul său binefăcător, ci pe oriunde trece amețește, 

arde şi atrofiază. Omoară alte milioane de celule nervoase şi fire 
telefonice. Toate isprăvile se trec la activ, întocmai ca mai sus și se 
transmit zestre părintească la copii. 

Mai grav: dacă prea din tinereţe se dedau flăcăii la must, se întâmplă 
că ajung neroditori. Glandele lor genezice se vor atrofia și vor produce 
niște celule incapabile de rodire. Se apără și firea pe cât poate: nu ia în 
spate orice i se încarcă. Chiar dacă se dau la vin mai tîrziu și încă nu 
scapă de pedepse. Așa de pildă, cercetătorii în chestiune au găsit forme 
monstruoase de spermatozoizi, avînd ba două capete, ba două cozi, ba 
alte forme, efecte ale beţiei. Beţia își înscrie urmările pînă și în celula 
genezică, mică de 60 de miimi dintr-un milimetru. 

Ceea ce e dureros e faptul următor: dacă se întâmplă vreo zămislire 
cu o atare sămânță beată, și care-i mai mult siluire decît iubire, urmașul 
va fi, cu maximă probabilitate, epileptic — boală de nervi fără leac. Aceasta 
e cu atît mai sigur, cu cât la scârba și spaima bietei mame, se mai adaugă 
și bruftuluiala cîtorva înjurături de Dumnezeu. Deci, dezechilibru în toate 
părțile, dezechilibru în mediul umoral, dezastre în patrimoniul erediar, 
dezechilibnu moral, o mai fi având şi mama ceva de adaus, dacă nu alta, 
cel puţin spaima ce-o mănîncă, și încă e de ajuns ca să se arate pe lume, 
în loc de un chip senin, un chinuit de draci și martor la judecată împotriva 
părinţilor săi. 

Sfârşitul beţivului e sau în șanț sau în casa de nebuni; iar sufletul în 
iad încă de aici. Urmașii lui — nu mai zic nimic, mila mă opreşte; totuși, 
mai am și o milă preventivă, pentru viitor, care mă face să scriu. 


BISERICA 


35. Ceea ce odinioară era corabia lui Noe peste puhoaiele 
potopului, aceea e Biserica lui Hristos — Cel cu cruce — peste puhoaiele 
pierzării. Deosebirea e aceea că corabia lui Noe a fost închisă pe dinafară 
de Dumnezeu și nimeni n-a mai putut intra (Facere 7, 16), pe când 
corabia Bisericii — coarbia cu crucea pe catarg — are intrarea deschisă și 
mai pot intra oameni învălmășiți de puhoaie. Acolo era Noe, aci Hristos, 
iar în valuri ucigașul, înecând pe oameni. 

Se întâmplă însă ceva de neînțeles: că cei ce se chinuiesc în 
valuri, deşi toți ţin să trăiască, totuși nu toți vor să scape în coarbie. 
Mai mult chiar, scuipă mâinile ce li se-ntind de la intrarea corăbiei. lar 
mâinile sunt braţele părintești: braţele celor şapte Sfinte Taine ale lui 
Dumnezeu care izbăvesc pe oameni din potop, născându-i din trup în 
Duh (Coloseni 2, 12), din amărâta viaţă la viaţa cerească. 

BLESTEMELE 


36. Nu ascultă Dumnezeu toate blestemele nebunilor, dar cei ce 
blestemă se osândesc. 


BOGĂȚIA 

37. Dacă de fapt şi de drept, proprietatea și stăpânia lumii e a lui 
Dumnezeu, atunci omul e numai un fel de chiriaș, un fel de administrator 
şi nicidecum proprietarul absolut al lumii. Că, de se va crede stăpân absolut 
al lumii, seamănă cu credinta îngerului nebun. Pentru ca să înfrâneze pe 
om de la o căderea ca aceasta, Dumnezeu l-a numit iconom nedrept, pe 
de o parte, pe motivul că n-are proprietatea absolută, ci numai proprietatea 
relativă; iar pe de altă parte, ca să-l ferească de căderea în nebunia îngerului 
rău. Așadar, de îndată ce se dă pe sine proprietar absolut al lumii, se 
ciocnește cu Dumnezeu, Îl tăgăduiește, Îl înlătură, Îl expropriază, și cu 
asta crede întocmai ca Lucifer. Nu-şi dă seama bietul om că, primind 
ispita, va fi zdrobit sub dărâmăturile propriei sale iubiri nebune. 

Când omul se lipeşte de făptură, de avuţie, de slavă, acestea i se fac 
mamona, care însemnează bani sau bogății. Deci nu poți sluji și lui Dumnezeu 
şi lui mamona. Cu toate acestea, Dumnezeu laudă pe iconomul pârât, care 
şi-a făcut prieteni din mamona nedreptăţii, şi-i făgăduiește că-l va primi în 
împărăție când o va isprăvi de risipit, după legea dumnezeiască a iubirii de 
oameni — se înțelege că e vorba de risipirea mamonei. De aici putem 
scoate înțelesul bogăției: nu sărăcia te mântuiește, nici bogăția nu te 
osândește; și precum nici bogăția nu te mântuiește, așa nici sărăcia nu te 
osândește, ci precum ai sufletul şi fată de bogăţie și faţă de sărăcie. 

38. Eşti sărac și zorit cu gândul după avuţie, iată că nu te mântuiește 
sărăcia. Eşti bogat, dar desfăcut cu inima de bogăţia ta, iată că nu te 
primejduiește bogăţia ta. Faptul cum stai cu sufletul: și față de una și față 
de alta, de asta atârnă mântuirea sau osânda ta. 

39. Nici bogăţia, nici sărăcia în sine n-au calitatea de a osândi sau 
ferici pe planul veșniciei. Atitudinea sufletului faţă de ele este cea care 
determină veșnicia. Pot fi bogaţi care se mântuiesc și pot fi săraci care nu 
se mântuiesc sau se osândesc. Dincolo de cele văzute, poate în fondul 
lor, este Raiul şi Iadul, două eternităţi paralele, cu o prăpastie de netrecut 
între ele. 

40. Bietul Dumnezeu, săracul, n-are unde să-și plece capul, că 
bogatii şi pana cea vicleană a cărturarilor (leremia 8, 8) lumii acesteia 
L-au expropriat din dreptul de proprietate şi autor al lumii. Cine știe, 
dacă nu cumva l-a rămas totuși dreptul să se supere pe ei și să le măture 

toate gândurile cu mamona lor cu tot. Căci dreptul de proprietate derivă 
din atributul de autor, mai mult ca din actul de proprietate. Deci, când 
clatină Dumnezeu mamona, e semn că n-a fost iconomisită bine de 
oameni, și le cere socoteală; a zis doar: „Fii celor săraci ca un Tată!” 
(Înţelepciunea lui Isus Sirah). Deci, fiind în drepturile absolute peste 
valoarea economică, poate să-și pună iconomi pe cine vrea, chiar și pe 
cei ce-L tăgăduiesc. Cu această orânduire atotputernică, prin care 
Dumnezeu Își lucrează voia Sa, întrebuinţând chiar şi pe vrăjmaşii Săi, ca 
să-i trezească din împietrirea inimii cu care țin Lazării la poartă. 

41. Câtă vreme iconomisim averile după legea iubirii de oameni, 
Stăpânul averii ne-o menţine. Dar, dacă uzurpăm dreptul lui Dumnezeu 
și punem altă lege în iconomia lumii, avuţia se ia de la noi sau se risipește. 
Cu orice altă lege decât cea a lui Dumnezeu avuţia se risipește. 

42. Părinţii au zis că singura noastră avuţie cu adevărat sunt păcatele. 
Căci, după ei, nu ești proprietarul decât al lucrului pe care l-ai făcut din 
nimic. lar, împlinind condiţia asta, din nimic Dumnezeu a făcut făptura, 
iar făptura a făcut păcatul. 

43. Nu poţi propovădui Împărăţia Cerurilor cu plumbul materiei 
pe aripi. 

44. Poate că și de aceea mai clatină Dumnezeu bogăţia bogatilor, 
ca totuși să se mai mântuiască unii din ei. 

45. Noi însă să ne îmbogățim în Dumnezeu: cugetându-L, iubindu-L, 
împărtășindu-ne cu El, silindu-ne a gândi și a iubi ca El, între toate 
împrejurările vieții. lată adevărata bogăţie, care nu se va lua de la noi. 

46. La două feluri de oameni le-a zis Dumnezeu „nebuni”: la cei ce 
„zic că nu este Dumnezeu” (Psalmul 52, 1) și bogaţilor, cărora stomacul 
e tot dumnezeul lor (Filipeni 3, 19). 

47. Am băgat de seamă umblând că aproape la toate porțile 
bogaţilor a pus Dumnezeu câte un Lazăr. La mulţi le-a arătat și le-a atras 
aminte de rostul lor. Bubele lui Lazăr și toată mizeria lui cutremură firește, 
dar groaza ne cuprinde când sub strălucirea trupească a bogatului, vedem 
ascunsă neagra mizerie a unui suflet fără nici o virtute, fără nici o bunătate, 
un om decăzut al tuturor păcatelor, bubele spurcăciunii, pe care nu i le 
ling nici câinii. Pe acestea i le gâdilau dracii. 


BOLNAVII 

48. Dumnezeu a pedepsit până și cu lepră. Deci lepra și orice 
lepră, urmărite la obârșiile ei, arată că păcatul sufletului atrage după sine 
pedeapsa trupului, dar îi aduce sufletului smerenia, sănătatea minţii. 

Boala apare întâi în psihic. Aceasta este o propoziţie a medicinii 
moderne. Scriptura vedem că întregește cu lămuriri ceea ce spune 
medicina. Este o retragere a lui Dumnezeu din susținerea sănătății omului. 
Poate chiar o izgonire a Lui. 

49. Cei bolnavi să țină regimul bolii în loc de post. 

50. La boli grave aleargă la cel mai bun doctor. 

51. Din trei pricini se îmbolnăvește trupul: 

1. De otrăvuri din lipsa postului. Carnea este o otravă și se mistuie 
tot cu ajutorul unei otrăvi care este fierea; 

2. Din naştere, pentru că fie mama sau tata nu a fost treaz când s-a 
zămislit copilul. Fugiţi de bărbaţi când sunt ameţiţi de băutură, ca de foc; 

3. Din desfrânare, pentru că trec măsura cuvenită și începe să-i 
doară spatele, spinarea, șalele, slăbesc nervii, devin iuți şi nerăbdători. 
Toate acestea, pentru că nu şi-au înfrânat poftele (puterile). Este tocmai 
ca bogatul care sărăcește. Așa și trupul care și-a mâncat toată vlaga. 


BOTEZUL 


52. E foarte semnificativă întreita cufundare a celui ce se botează 
în numele Sfintei Treimi. Cufundarea aceasta totală însemnează atât 
moartea Domnului pentru noi cât și moartea omului vechi, omul păcatului. 
Numai cu preţul acestei morți ne învrednicim de ungerea cu Sfântul Mir, 
prin care ni se împărtăşesc, după orânduirea lui Dumnezeu, Darurile 
Duhului Sfânt și unirea cu Omul Cel nou, Cel venit din ceruri, prin Taina 
Sfintei Împărtășanii. 

53. Mântuitorul nostru nevăzut se îmbracă cu noi, și pe noi ne 
îmbracă cu Sine: „Câţi în Hristos v-aţi botezat, în Hristos v-aţi și-mbrăcat” 
(Galateni 3, 27). 

54. Omul cel dintâi, luat din pământ și pământesc, se îmbracă în 
omul cel de-al doilea, care este din cer şi se face ceresc (1 Corinteni 15, 
47). lar primul om ceresc este lisus Hristos: Omul Cel nou, care este 
chipul și asemănarea lui Dumnezeu (Efeseni 4, 24). Făptura noastră cea 
sufletească sau duhovnicească se uneşte cu Dumnezeu, iar El Se face — 
așa zicând — duhul nostru. lată pe scurt ce este tămăduirea firii noastre 
sau înnoirea omului. 

55. Toti creștinii sunt botezați şi totuși nu toţi se mântuiesc. De ce? 
lată de ce: Darurile Botezului stau înlăuntrul făpturii noastre nevăzute, 
așteptând sporirea vârstei şi vremea minţii, când, prin propovăduirea 
Bisericii, aflăm despre comoara cerească cea ascunsă în țarina fiinţei 
noastre. 

56. Curăţirea deplină a firii, întâmplată prin Botez, așteaptă și 
vremea minţii, când curățirea e aflată efectiv prin porunci. 

57. Deşi înzestrați cu darurile Botezului, totuși n-am scăpat de 
războiul momelilor. Momeala nefiind păcat, e permisă de Dumnezeu să 
cerce cumpăna libertăţii noastre. (...) 

Sfântul Marcu Ascetul ne lămurește: Hristos prin cruce şi prin Harul 
Botezului „slobozindu-ne de orice silă, n-a împiedicat aruncarea gândurilor 
în inimă. Aceasta pentru ca unele din ele, fiind urâte de noi, îndată să fie 
şterse; altele, fiind iubite, în măsura în care sunt iubite să și rămână; și 
astfel să se arate şi harul lui Dumnezeu și voia omului, ce anume iubește: 
ostenelile din pricina Harului, sau gândurile din pricina plăcerii”. Aici stă 
pricina pentru care noi, deși botezați, totuşi mai avem trebuinţă și de al 
doilea Botez, al pocăinţei, întrucât nu suntem ca îngerii neschimbabili. 

58. Darurile Sfântului Botez ne îmbie, lăuntric prin conștiință, și 
dinafară prin cuvântul Bisericii, la împlinirea poruncilor lui Dumnezeu. 

59. Cel cu un talant din Sfânta Evanghelie are numai botezul şi 
talantul lui i se va da celor fără botez, dar cu fapte. 

60. Fiecare din noi, ori știm, ori nu știm, ori credem, ori nu credem, 
purtăm pe Hristos lisus și pe Duhul cel Sfânt în temelia făpturii noastre 
celei duhovniceşti. Hristos lisus Cel cu Cruce, este așadar piatra unghiulară, 
temelia zidirii noastre celei duhovniceşti. Aceasta e adevărat pentru toți 
cei botezați. 

61. În veacul al VIII-lea al erei creștine a fost, printre altele, o mare 
luptă pentru icoane. A trebuit un sobor ecumenic, ultimul sobor, al VII-lea, 
să apere cinstirea sfintelor icoane. Atunci erau iudeii care pârau icoanele 
la împărați, precum că sunt chipuri cioplite și închinare la lemne. Deși 
atunci s-a pus capăt răutăţii și multe veacuri icoanele au fost în cinste, 
astăzi iarăși li se găsește vină. Atunci li se zicea că-s o închinare greșită lui 
Dumnezeu. Azi vina lor e că amintesc de Dumnezeu. 

Dar mai e o icoană în primejdie: icoana lui lisus, pe care o avem în 
noi, în fiecare — căci de la Botez fiecare suntem destinati să fim o icoană 
a lui lisus. Împotriva acestei icoane a lui lisus în noi se dă azi o luptă mai 
vrăjmaşă ca odinioară împotriva sfintelor icoane. 

Se dă o luptă împotriva icoanei omului! Unde-i sunt apărătorii!? 


CALEA MANTUIRII 

62. Calea mântuirii e chiar cărarea pe care a mers Dumnezeu 
Însuşi ca om adevărat, făcându-ni-Se pildă întru toate (loan 13, 15) şi 
dându-ne îndrăzneală. Pe cărarea mântuirii încă merg două feluri de 

călători, căci de-atunci... un Tovarăş nevăzut și bun merge cu noi, cu 
fiecare, în toate zilele, cu fiecare rând de oameni, până la sfârşitul veacului 
(Matei 28, 20): Dumnezeu Însuși și cu sfinţii Săi, întovărășind nevăzut pe 
oameni. 

63. Calea mântuirii, sau Cărarea, începe când omul vine - de 
cele mai multe ori abia viu din gâlceava cu moartea — și intră în Biserica 
văzută, cea adevărată, care e: „Una, sfântă, sobornicească și 
apostolească Biserică”. 

64. Calea mântuirii o numim calea lui Dumnezeu, pentru că, cel 
dintâi, El a mers pe ea. 

65. Cine vrea să vadă pe Domnul în veacul fără de sfârșit, după 
înviere, trebuie să meargă cu El toată calea, iar nu numai până la un loc, 
sau numai până la o vreme. Rămași în urmă de frică (Apocalipsă 21, 8) 
sunt destui în toate vremile, dar mai ales în zilele noastre, temându-se ca 
nu cumva din cauza credinţei să-și primejduiască viața aceasta. Noi însă 
zicem: unde e fericirea aceea, să cădem și noi în „primejdia”, în care a 
căzut Dumnezeu? lar de nu ne primejduim pentru Dumnezeu, e semn că 
nu suntem vrednici. 

66. E bine de observat că lisus Hristos, întrupat în om adevărat, a 
biruit pe diavolul ca om, iar nu ca Dumnezeu; căci cu puterea de Dumnezeu, 
ca fulgerul l-a aruncat din ceruri (Luca 10, 18). lisus a venit să se lupte cu 
diavolul, ca om adevărat, întrucât numai așa ne putea împinge la toată 
îndrăzneala câtă trebuie; iar câștigând — ca om - o biruinţă desăvârșită 
asupra lui, biruinţa ne-a dat-o nouă, în dar, dar numai dacă ne luptăm şi noi 
ca El. Cu biruinţa Sa, Mântuitorul ne-a învățat și pe noi meșteșugul războirii, 
ne-a dat cunoștința și ne-a dat și puterea. Deci El e meșteșugul, cunoștința 
și puterea; El e modelul de luptă, cât ține cărarea. Mântuitorul de aceea a 
şi venit, ca să sfărâme lucrurile diavolului (1 loan 3,8) și să surpe stăpânirea 
lui în care ținea pe oameni. 

67. Pe calea mântuirii nimeni nu poate merge singur de nu se va 
lăsa condus de mâna nevăzută a Mântuitorului, prin preoții Bisericii, 
slujitorii Săi văzuţi. Căci zice: „Cine vă primește pe voi pe Mine Mă 
primește” (Matei 10, 40). Deci, în calea Duhului, nu poţi merge fără 
ucenicie la duhovnic. 

68. Multimea ispitelor, vicleniile potrivnicului nevăzut, războindu-ne 
prin lucrurile sau oamenii văzuți, oricând ar putea scoate pe ucenicul 
Domnului din calea mântuirii și să-l rătăcească, dacă duhovnicul n-ar avea 
meșteșugul, ştiinţa și puterea de la Dumnezeu, ca să împrăștie și mereu 
să strice lucrăturile potrivnicului. Pricepem, prin urmare, că ucenicul sau 

credinciosul e dator cu ascultarea din dragoste către duhovnicul său, căci 
fără darul acestuia e cu neputinţă izbăvirea de necazuri şi mântuirea. 
69. Ar trebui să urmăm Mântuitorului toată calea Sa pământească, 
măcar tot așa de zornic, pe cât ne zorește foamea și setea după cele 
pieritoare. 


CANCERUL 


70. De obicei, pătimesc de cancer cei ce nu postesc niciodată. 
Cancerul încă n-are leac și apare fără alte explicaţii, decât ca o frână 
pedepsitoare a desfrânării stomacului. Se vede că prin el se pedepseşte 
lăcomia mâncărilor şi obârşia desfrânării. 

71. Cancerul, această misterioasă anarhie celulară, mi se pare că 
vine tot cam din aceleași pricini din care vine şi o anarhie socială, tot un 
dezechilibru dovedește în vreo zonă necunoscută a organismului, sau vreo 
slăbire în serviciul de siguranță al sistemului nervos. Bănuiesc despre roiul 
celulelor canceroase că au chiar o altă formă cromozomică; în tot cazul 
recesivitatea e sigură. 


CĂLUGĂRIA 


72. De vrei să te faci călugăr, fă-te ca focul! 

73. Mantia (călugărului), deși e neagră, nu înseamnă gândul morţii, 
deși cuvioșii adormiti se înfășoară în mantie. Mantia e o îmbrăcăminte 
plisată, ceea ce amintește o îmbrăcăminte de raze a unei lumini necreate, 
țâșnind ca fulgerele din ființa lui Dumnezeu așa cum s-au învrednicit s-o 
vadă pe Muntele Tabor Petru, Iacov si loan, și aceasta numai cât îi este cu 
putinţă firii omenești. Aceasta este îmbrăcămintea nestricăciunii și a 
sfințeniei, lumina dumnezeiască în care au strălucit mulţi, „oameni după 
fire şi dumnezei după har” (Sf. Simeon Noul Teolog). 

74. Camilafca (pe care o primește candidatul la călugărie n.n.) e un 
văl ușor, aproape străveziu, care pogoară de pe cap la corp. Deși e negru 
şi el, nu înseamnă gândul morții. E un simbol al minţii care, sub puterea 
curăţitoare a Harului, devine străvezie, devine de culoarea cerului și se 
vede pe sine ca lumină înțelegătoare. 

Aici e o mare taină a vieţii duhovnicești. Altarul minţii în care s-a 
sălășluit Hristos la Botez devine tot luminos și lumina dumnezeiască din 
lisus străbate catapeteasma, care este trupul în întregimea lui, și astfel mintea 
noastră se unește cu mintea lui Hristos — cum spune Sfântul Apostol Pavel 
— şi tot trupul nostru se face primitor de lumină înțelegătoare. lată unde are 
să ajungă rugăciunea minţii, să străbată nu numai luptele, ci și nepătimirea. 

Într-o atare tărie și deplinătate de Duh mintea nu mai cugetă greșit 
sau rătăcit pe Dumnezeu ca obiect, ci ne întâlnim noi și Dumnezeu în 
același subiect al unei altfel de cunoașteri, mai presus de firea de dincoace 
a minţii (Dumnezeu este subiectul universului văzut și nevăzut și tot universul 
este obiectul cugetării lui Dumnezeu; deci Dumnezeu gândește lumea, iar 
nu făptura Îl gândește pe Dumnezeu; când face aceasta nu e de mirare că 
nu-L găsește, de vreme ce-L face ceea ce nu e: obiect). În felul acesta El 
Se face hrană minţii noastre, căci în ea s-a sădit putinţa unirii omului cu 
Dumnezeu. 

75. Însemnătatea făcliei în rânduiala călugăriei vrea să spună că 
noi înşine trebuie să ne transformăm într-o făclie. Noi suntem pietrele, 
lemnele sau jertfa de bună voie pe altarul lui Ilie, altarul de dovedire al 
adevăratului Dumnezeu. lar de foc se va îngriji Dumnezeu. 

76. Intrarea în călugărie se săvârşeşte în vremea Sfintei Liturghii, 
îndată după intrarea cea mică cu Evanghelia. Spre știintă, pe scurt, Sfânta 
Liturghie este slujba de căpetenie a Bisericii în care e prezentată viaţa și 
învățătura Mântuitorului, precum și lucrarea de mântuire a omului prin 
Jertfa de pe Golgota. Sfânta Liturghie este repetarea sau continuarea 
peste veacuri a aceleiaşi jertfe şi taine. Fratele care vine la călugărie este 
o roadă a acestei jertfe. Braţele părintești îl așteaptă deschise pe cruce. 
Aceasta e cea mai puternică chemare ce s-a putut face vreodată oamenilor. 

77. Libertatea conştiinţei e cel mai adânc bun spiritual pe care-l 
avem la îndemână în viaţă. Acesta este factorul de care Biserica tine 
seama și garantează seriozitatea convingerii, alegerii şi statorniciei. Sila 
împrejurărilor, sila neputinţelor, sila înfrângerilor, dacă nu se vor converti 
în convingere, nu stau garanţie pentru călugărie. Făgăduinţele călugăriei 
sunt, așadar, pe viaţă, viață petrecută într-o mănăstire. 

78. Oamenii prea legaţi de fire nu au înțeles niciodată vieţuirea cea 
mai presus de fire, de aceea s-au temut de aceia cu o astfel de vieţuire ca 
de un rău, ca de o mustrare și i-au făcut mucenici. 

79. Cel mai frumos dar pe care îl putem face lui Dumnezeu e să ne 
dăruim Lui pe noi înşine, pe viață. Dumnezeu primește și îmbrăţișază, 
apără şi întărește un asemenea dar. Abia cu această dăruire a dragostei 
prindem putere asupra greutății, asupra neputinței si căpătăm curaj în 
nevoinţe. Un duh nou se sălășluieşte întru noi din clipa aceasta. Îl avem 
noi mai de demult, dar acum a prins el inima noastră în razele lui. Căci 
duh dumnezeiesc este dragostea care a făcut sfinţi. 

80. Călugăria e o logodnă cu modul mai presus de veac al vieţuirii 
îngerești. (...) Logodna aceasta începe însă cu foarfecele, unelte care taie 

vălul necunoştinței de Dumnezeu de pe suflet sau mrejile patimilor de pe 
minte. La această tăiere nu numai că te învoiești, dar săruti şi foarfecele, 
mijloacele fizice sau morale cu care se face această rupere a sufletului și 
a minţii de patimi. Aceasta a fost ultima zi din viaţă în care ai mai avut 
păreri personale si voinţă proprie. De la logodna cu îngerescul mod de 
viață sub o nouă lege, tăierea voii şi a toată părerea îţi este lege. 

81. De la darea numelui, monahul e un nou botezat, care își înțelege 
personal Botezul. Aceasta nu e repetarea primului Botez, ci înnoirea lui. 
Viata lui viitoare, deși continuată pe pământ, va avea să fie o slavă a 
Sfintei Treimi. Întreaga Sfântă Treime își face sălaș într-un ales. Chemaţii 
sunt mulţi, dar vin numai câte unii care se aleg. Cu acestea începe noua 
îmbrăcare în Hristos. 

82. Pe această cale nu poti călători fără primejdie decât condus de 
mâna nevăzută a lui Dumnezeu, prin conștiința unei călăuze. 

83. Călugăria se întemeiază pe sfaturile evanghelice. 

84. Cinul monahal urmărește trăirea creștinismului până la măsurile 
desăvârșirii. Dar ca să facă firea omenească o cale atât de lungă trebuie 
înțelese bine mijloacele şi foarte bine cunoscută calea. 

85. Fiţi de-a dreptul ucenicii lui lisus, cum au fost apostolii; dar 
putem fi niște ucenici mai smeriţi ai unui slujitor al lui lisus, cum este 
duhovnicul. Călugăria nu se învaţă atât din cărti, cât din această ucenicie. 

86. Ştiind lisus că patimile opresc sufletul de la calea Sa, întrucât îl 
lipesc de viața aceasta, ne-a cerut să ne lepădăm de tot ce avem, să urâm 
familia, ba să urâm și propria noastră viață în condiţiile lumii acesteia 
(Luca 14, 26). Călugăria stabilește o altă înrudire între oameni: rudenia 
cea după Duh. Căsătoria și copiii îi părăseşti înainte de a-i avea și n-o iei 
pe calea aceasta. 

87. Nici o patimă nu vrea să părăsească firea fără nevoinţe, adică 
silințe ale conştiinţei întărite de voință. Din pricina acestei lupte între 
convingeri și patimi călugăria e dătătoare de har și e numărată la Taina 
Pocăinţei. 

88. Drepte sunt căile Domnului și cei drepți merg pe ele, dar 
îndărătnicii pe aceleaşi căi se poticnesc şi cad. Pentru calea călugăriei 
trebuie, prin urmare, sănătate deplină și majoritate de minte. 

89. Mulţi vin la călugărie cu o părere bună despre ei înșiși, părere pe 
care nemărturisit și-o păstrează și în mănăstire. Părerea sau iubirea de sine 
e o formă subţire a mândriei. În mănăstire visează sfințiri şi litanii și viață 
fericită, iar când aici dau de severitatea luptelor cu patimile, de tăierile 
dureroase ale pedepsirii întru toată fapta bună, visul se destramă și începe 

dezamăgirea şi nemulţumirea, camuflările mândriei. Dacă cel în cauză își 
închide sufletul de către povăţuirea duhovnicească, pentru că aceasta 
taie amăgirea de sine din care crește dezamăgirea, bobul de grâu se 
schimbă în tăciune și se crede grâu nedreptăţit. Aceasta este iubirea de 
sine pe care o menţine mândria și punctul de vamă al diavolului. 

90. Sufletele slăbănogite de mândrie stau totuși pururea încordate 
în legitimă apărare de către orice îndregători, gata să-și apere dreptatea 
şi să-şi justifice întristarea, să-și explice ei mai bine cauza și niciodată nu 
simt trebuinţă să asculte și să urmeze, dacă este o cale mai presus de ce 
pot ei pricepe. Așa se explică îndepărtările, împuţinările şi chiar 
întunecările de la rostul luminos al călugăriei. 

91. Monahul leneş de mântuirea sa începe să uite înţelesul celor ce 
are de făcut, se mulţumeşte numai cu intrarea în călugărie, ca şi cum cu 
aceasta și-ar fi ajuns scopul. Potolește râvna de războire cu slăbiciunile 
firii patimilor, îmbrăcămintea sa de luptător al duhului pierde însemnătatea 
ei de la început. Sandalele nu mai aleargă pe calea gătirii evangheliei 
păcii, calea duhului, ci o iau iarăși pe calea pământului. Nici nu observă 
monahul molatic de minte când a fost scos din luptă și redus la un simplu 
cuier de haine călugărești. Cu alte cuvinte nu vede că a ajuns o mizerie 
căzută între tâlhari, un mincinos al Domnului Hristos. 

92. Dacă monahul se complace într-o călugărie de uniformă și nu-l 
doare stingerea luminilor sufletului său — întristarea e chipul unui suflet cu 
luminile stinse — înseamnă că a dat în micime de suflet și a ajuns un om 
de nimic. Potrivit acestei îndreptări el caută altă hrană sufletului său: 
lauda oamenilor, aprobarea voilor sale. De povătuiţorii săi se desparte 
sufletește, judecându-i și găsindu-le tot felul de pricini. Așa se cuibărește 
viclenia în suflet şi îl face pe monah om cu două feţe, morminte văruite 
pe dinafară, neîngrijit pe dinăuntru, ipocrit. 

93. Când monahul a realizat fățărnicia, a ajuns pe punctul de a 
părăsi călugăria. În ochii lui toți sunt făţarnici, e o victimă nevinovată a 
nedreptăţilor, de aceea, osândindu-i, iese dintre ei. De aici se vede destul 
de limpede că mândria singură, chiar sub cea mai subțire formă a sa, 
cum e părerea de sine, dacă nu e tăiată din rădăcinii, e în stare să risipească 
din suflet toată viața după duh. Nu e mândria urâciunea pustiirii? De 
aceea, când te crezi bun, să ştii că ești nebun și să aștepți ocara ca să te 
curăţeşti. Întunecarea aceasta însă ne aduce aminte de învinuirile pe care 
le-a adus lisus peste capul celor ce fățărniceau virtutea. 

94. Astăzi pentru obrazele celor din îndărătnicie părăsesc lupta 
călugării. Biserica încearcă pedepsirea, scoaterea din monahism, afurisirea 

sau caterisirea. Creștinii nu au de învăţăt nimic bun de la acești dezertori 
și mincinoși. Biserica, prin slujitorii ei, nu face degrabă lucrul acesta, dar 
ce nu poate rugămintea poate pedeapsa. 

Plata neascultării de Biserică este pierderea mântuirii. Îndărătnicii 
dau, așadar, de primejdia pierzării, ca să se dezmeticească. Așa se întâmplă 
când se întărește fariseul și slăbește vameşul. 

95. Prinderea sufletului într-o viaţă dinafară de duh prin tărâțele 
vieţii, e totuna cu ducerea lui iarăşi în temnita patimilor. 

96. Călugăria nu crește visători ai Împărăției lui Dumnezeu, ci 
oameni hotărâți care duc trăirea creștinismului până la ultimele lui 
consecinţe de disciplină și frumusete. Altfel Hristos nu ne-ar fi spus că 
„Împărăţia lui Dumnezeu” — chiar aceasta lăuntrică — „se ia cu năvală și 
năvălitorii pun mâna pe ea” şi „Îndrăzniţi, Eu am biruit lumea”. 

97. Călugăria cere smerenie și curaj. Smerenia și curajul s-ar părea 
doi termeni opuși. Cu toate acestea, în viața duhovnicească ei se 
armonizează, ba se și completează. Absența sau împuţinarea unuia slăbește 
pe celălalt și între ei trebuie ţinut un echilibru. Căci viaţa creștină orientată 
numai spre umilinţă ia o înfățișare de sclavie spirituală, de pipernicire la 
literă și pierde curajul. De asemenea, orientarea numai spre îndrăzneală 
personală și spre profetism distruge bisericitatea și sobornicitatea 
creştinismului, provocând fie erezie, fie schismă, deci pierde smerenia. 

98. Călugăria slăbeşte în suflete slabe și se întăreşte în suflete mari. 

99. Mănăstirile cu viață de sine au slăbit votul ascultării și al sărăciei 
și din pricina aceasta sunt o formă decadentă de monahism. 

100. Cea mai bună justificare a monahismului o fac cele trei rosturi 
cu care a străbătut el istoria: rostul spiritual, rostul cultural și rostul social. 

101. Acesta este rostul de căpetenie al monahismului: trăirea 
creştinismului până la tensiunile desăvârșirii, când existența lui Dumnezeu 
devine un fapt de natura evidenţei absolute pentru toți. Călugării care 
realizează monahismul sunt în lume făcliile aprinse ale lui Dumnezeu. 
Ceilalţi, care nu-l realizează, umblă cu ele stinse, iar pentru înfrângerile 
lor morale Dumnezeu este hulit printre oameni (Romani 2, 24). Dar nu 
aceştia califică monahismul, ci cei dintâi. 
în lume. Cu toate acestea, legătura nu e ruptă, ci rămâne în dreapta 
cumpănire a situaţiilor și a celei mai bune soluţii. Dacă dai starețului toată 
grija ta, o dai și pe aceasta, şi cum va rândui, aşa va rămâne. Prea multă 
întâlnire cu rudele nu e bună, pentru că ele aduc grijile lumești, tânguirea 
că au fost părăsite şi felul de a gândi după lume. Sunt totuși rude care se 

bucură cu adevărat de calea noastră. O viaţă îmbunătăţită a noastră le-ar 
fi singura mângâiere și bucurie care ar cântări în sufletul lor mai mult 
decât amărăciunile. Acesta-i primul folos sufletesc ce se așteaptă de la 
noi. lar al doilea e acela al rugăciunilor pentru mântuirea lor. 

103. Precum când merg la oaste, oamenii lumii lasă toată grija de 
acasă, ca să nu-i încâlcească în vremea ostășiei, așa și nevoitorii mântuirii 
lasă toată grija lumii pentru Împăratul cerurilor. 

104. Lepădarea de lume e o convingere, pe care poti s-o ai și-n 
mijlocul lumii stând, precum poți să n-o ai în mijlocul pustiei petrecând. 


CĂLUGĂRII 


105. Viaţa monahului este lăuntrică, duhovnicească, pe când viaţa 
în lume e înafară. Una cu alta nu seamănă. 

106. Mirenii mai vin la mănăstire pentru rugăciune, călugării nu se 
mai duc în lume să se odihnească. Toate profesiunile au vacanţă sau 
concediu, numai călugăria nu. Așa ceva ar însemna încetarea călugăriei. 

107. Călugărul trebuie să se ferească în sufletul lui de cel ce-l iubește, 
ca să nu fie rănit de slava deșartă, precum trebuie să se ferească și de cei 
ce-l ocărăsc, ca nu cumva poate din nepăsarea lui să fie hulit Dumnezeu. 
De aceea călugării nu umblă printre oameni cu ochii pe ei, cătând cunoscuți 
sau dorind să stea de vorbă, ci își văd de cale cu gândul la Dumnezeu. 

108. Toţi călugării care pentru neapărată trebuință au mers prin 
orașe au simţit trebuința ocrotirii lui Dumnezeu. Rugăciunile celor din 
mănăstire i-au însoţit ca o mână de apărare. Un drum în lume îţi face 
dovada statorniciei în calea cea duhovnicească. De altfel nici nu se trimit 
din mănăstire decât cei mai statornici în călugărie. În ce constă primejdia? 
Firea omenească a fost asemănată cu câlții, patimile cu focul. Dacă te 
atingi cu focul, câlți fiind, patimile amorţite prin înfrânare se aprind prin 
simpla vedere. Călugării trăiesc într-un altfel de foc al Duhului Sfânt. 
Acesta se stinge când se apropie de ei întinăciunea prin simțuri. 

109. Chipul monahului a trezit întotdeauna și în tot locul 
mâncărimea de limbă a mirenilor. Ei caută oarecum fie să defaime modul 
acesta de viaţă, fie să-l fericească pe al lor. 

110. Mirenii știu toate înfrângerile călugărilor, dar nu știu niciodată 
pe vreunul din sfinţii care să fi biruit el aceste înfrângeri. 

111. Mirenii văd pe călugări prin patimile de care sunt stăpâniţi ei 
şi nu le vine a crede că-i cu putinţă și o viaţă de virtute. Virtutea e 
neînțeleasă, ba uneori e numită fățărnicie. Așa frate călugăre, învăluie pe 
oameni în dragostea ta cea din multă rugăciune și vei vedea trezindu-se 

în necunoscutii cu care stai de vorbă și o scânteie dumnezeiască, pe care 
nu și-o pot exprima, ci numai o suspină. 

112. Călugării, prin viaţa lor de obște, sunt o icoană străveche a 
lumii noi. 

113. De la așezământul inimii în duhul lui Dumnezeu izvorăște 
toată purtarea monahului către cele dinafară, iar cele dinafară, după modul 
cum le face, sporesc duhul celor dinlăuntru. 


114. Un călugăr trist, este un călugăr cu luminile stinse. 


CĂRTURARII 


115. Sunt mulţi cărturari „aproape de Împărăţia lui Dumnezeu”. 
Sunt toți cei care cred în Dumnezeu, dar nu cred în lisus Hristos. Aceştia 
au simplificat tot aparatul religiei, ca odinioară cărturarul cu care a vorbit 
lisus. Au rămas cu un Dumnezeu abstract, care nu le cere mai mult decât 
să-i recunoască existența. Se mulțumeau foarte bine cu un Dumnezeu pe 
Care Îl deduc ei, creat de ei, chiar un Dumnezeu al lor, deși absolut, 
inaccesibil, dacă nu chiar inexistent. 

Fără revelația lui Dumnezeu în lisus Hristos şi fără angajarea în 
toate consecințele concrete ale acestei Revelaţii, cărturarii rămân aproape 
pe „dinafară de Împărăţie”. 


CĂSĂTORIA 


116. La căsătorie nu ajunge numai numărul anilor, îngăduiţi de 
lege, ci se cere și vârsta credinţei în Dumnezeu, prin care, „păzind hotarele 
legii”, să se asigure stăpânirea acestei patimi. Majoratul părților îl decide 
mintea, nu instinctul; credinţa, nu necredinta; înfrânarea nu desfrânarea. 

117. Viaţa noastră are trei faze în dezvoltarea ei: faza vegetativă — 
până la naștere; faza bio-psihică, fără limite precise; și faza spirituală. 
Mulţi nu trăiesc decât primele două faze ale vieţii, iar mai sus nici n-au de 
gând s-ajungă. Trăind într-o căsătorie cu aceștia, nu poti fi decât într-un 
permanent dezechilibru cu cerințele spiritului. Viaţa acestora e o înjurătură 
continuă la adresa spiritului, iar pentru partea creștină e un fel de mucenicie 
fără nădejde sigură. 

118. În opera recreaţiunii omului în Hristos, cele două părți 
trebuie să se simtă că sunt chemate la cinstea de colaboratori ai lui 
Dumnezeu (1 Corinteni 3, 9), care urmărește printr-înșii o intenţie 
divină, îmbrăcată în pui de om. O căsătorie cu o aşa socoteală o 
binecuvintează Dumnezeu când ridică nunta de la instinct la rostul ei 

spiritual, la cinstea de Taină. E singura garanție a unei căsătorii durabile 
și plăcute lui Dumnezeu. 

119. Prin Isaia proorocul, Cuvântul se tânguie: „Piere dreptul și 
nimeni nu ia aminte; se duc oamenii cinstiți și nimănui nu-i pasă că din 
pricina răutății a pierit cel drept” (Isaia 57, 1). 

Cum pier dreptii și nimeni nu ia aminte? 

Foarte simplu: că nu se mai nasc. 

Si e de vină omul? Trebuie să se întrebe omul, de ce nu se mai nasc 
drepţii? 

lată că trebuie, de vreme ce-i aflat de vină; iată că dispariția dreptului 
e o problemă, de care suntem traşi la răspundere. Căsătoria are cuvântul. 

120. De multe ori haosul îl anunţă prima celulă a mediului: familia 
necreșină. 

121. Tinerii să se mute de la bătrânii care le strică casa. 

122. Dacă nu-i dă pace la copil în vremea sarcinii, va avea 
precocitate sexuală. 

123. În timpul sarcinii, mama să nu stea în fum și să nu ia 
medicamente. 

124. Copiii născuţi numai după distracții și destrăbălări au ieșit răi. 

125. Femeia (luată din bărbat) are nevoie de completare endocrină 
prin contact de la bărbat. 

126. Copiii nefăcuţi strică pe cei făcuți. 

127. lobagii aveau câte 16 copii și erau slugi. 

128. Din 3 familii, 2 divorţează. 

129. Căsătoria pentru mântuire și prunci, nu pentru plăceri. 

130. Abstinenţa sexuală dă vigoare, dar din când în când, și mai 
rar, trebuie soţii să se împreuneze, în afară de posturi (Sfântul Pavel). 


CARMUITORII DE NEAMURI 

131. Din toate timpurile se știe că, atunci când puternicii vremii 
ridicau mâna asupra slujitorilor lui Dumnezeu, n-a mai dăinuit puterea lor. 

132. Cârmuitorii de neamuri, abia dacă mai pot fi văzuţi ca muritori. 
Pe vremuri, iubirea îi trecea printre zeii nemuritori. 

133. Cârmuirea neamurilor tot de sus se face. 


CHEMARILE LUI DUMNEZEU 

134. Dumnezeu își cheamă copiii prin mai multe graiuri, prin mai 
multe surle. lată câteva dintre ele: 

1. Chemarea lăuntrică a conştiinţei; 

2. Chemarea din afară a cuvântului; 

3. Chemarea prin necazurile vieții; 

4. Chemarea prin necazurile morţii; 

5. Chemarea prin semnele mai presus de fire; 

6. Chemarea prin chinurile de pe urmă de la Antihrist; 

7. Chemarea la judecată. 

135. Dumnezeu ne caută, ne cheamă, ne strigă, dar dacă nu vrem 
să înțelegem, începe să ne urmărească cu primejdii și năpaste. 

136. Când nu mai răspund oamenii la chemarea dragostei lui 
Dumnezeu, dau de asprimea dreptăţii Sale, când, spre pedepsirea răutăţii, 
îngăduie războaiele. Atunci viața oricui se află în primejdie de moarte, și 
a celor de acasă şi a celor de pe fronturi. 


CONCEPȚIA DE VIAŢĂ CREȘTINĂ 


137. Aşa suntem noi în condiţiile vieţii acesteia: o candelă cu 
untdelemn și fitil, dar încă neaprinsă. 

Când ajungem la cunoștința a ceea ce suntem de fapt, că avem o 
înrudire cu Dumnezeu, că locuiește chiar în structura noastră spirituală, 
că suntem în pragul liberei alegeri a unei concepții de viață de care să ne 
țină chiar de n-om fi pe placul lumii, atunci Dumnezeu aprinde candela și 
luminează toată viaţa noastră cu concepția creștină despre lume și viaţă. 

138. Obișnuit, conceptia creștină nu prea e dusă, nici chiar de 
credincioși și nici chiar de cei ce o cunosc teologic destul de bine, până la 
finalitatea sa — mai păstrând și pentru egoism o bună parte de „viaţă”. Cu 
alte cuvinte sunt puține exemplarele omenești care își „riscă” toată viața 
lor pentru Dumnezeu, pentru cauza lui Dumnzeu în lume. 


CONȘTIINȚA - GLASUL CONȘTIINȚEI 


139. E un grai tăcut, o chemare lină, pe care o auzi sau o întelegi 
că vine dinlăuntru, dar totuși de dincolo de tine, de la Dumnezeu. Însuși 
cuvântul con-știință însemnează a şti împreună, la fel. lar cei ce știu 
împreună, la fel, sunt Dumnezeu și omul. Prin urmare cugetul sau 
conștiința e ochiul cu care vede Dumnezeu pe om și același ochi cu care 
vede omul pe Dumnezeu. Cum Îl văd aşa mă vede — așa simt că mă vede 
— vedere deodată dinspre două părti. 

140. Patimile, reaua voinţă și peste tot păcatele, dar mai ales 
nebăgarea în seamă a acestui glas, îngrămădesc niște valuri peste ochiul 
acesta, niște solzi, care-i sting graiul, încât abia se mai aude. Atunci și 
Dumnezeu se stinge din ochiul nostru încât ne pare că nici nu mai este 


68 


Dumnezeu. Prin păcatele noastre, capătul omenesc al conștiinței noastre 
s-a îmbolnăvit. Înțelegem prin urmare, cum se face că s-a întunecat 
Dumnezeu așa de tare în ochii păcătoşilor, încât aceștia ajung de bună 
credinţă, în răutatea necredinţei care i-a cuprins și li se pare că abia acum 
au ajuns la „adevăr”. 

141. Glasul conștiinței însă, fiind şi capătul lui Dumnezeu din fiii 
Săi, prin firea Sa, nu va putea fi înăbușit mereu, toată vremea vieții 
noastre pământești. Odată și odată începe să strige la noi, pârându-ne 
înaintea lui Dumnezeu și înaintea noastră de toate fărădelegile făcute; 
iar dacă nu ne împăcăm cu pârâșul acesta, câtă vreme suntem cu el pe 
cale (Matei 5, 25), drumeti prin viaţa aceasta, avem cuvântul lui 
Dumnezeu, că El va asculta păra și-i va da dreptate, și ne va băga în 
chinurile iadului. 

142. Sunt oameni care s-au învechit în rele — nevrând să știe de 
Dumnezeu -— şi, mai către capătul zilelor, când îndărătnicia firii s-a mai 
stins, s-au pomenit cu o răbufnire năpraznică a conștiinței bolnave, rupând 
toate zăgazurile fărădelegilor și azvârlindu-le pe toate în faţa lor, încât și 
somnul le-a fugit, iar la unii le-a fugit și mintea. Căci cu adevărat a fugit 
mintea omului care o viaţă întreagă nu face altceva decât să stingă glasul 
conștiinței. De aceea nu vrea Dumnezeu să ieși din viața aceasta, fără să 
ştii şi tu că ţi-ai omorât sfătuitorul cel mai bun, ce-l aveai la îndemână 
pretutindeni, și nu te lasă să pleci fără să vezi, încă de aici, unde te vei 
duce. Așa sunt tocmite lucrurile, ca odată să vadă fiecare, vrând-nevrând, 
ceea ce trebuia, prin credință, să vadă totdeauna. 

143a. Conştiinţa, prin natura ei, nu aprobă niciodată viciul și 
păcatul, prin natura ei e de a nu se lăsa învinsă, chiar dacă frâna ei nu e 
luată în seamă și firea decăzută săvârșește păcatul peste opreliștea ei. De 
aici vin mustrările de conştiinţă — „pârâșul tău, cu care trebuie să te împaci 
pe drum”, care „nu tace” până ce omul nu-și revizuiește înfrângerile sale 
şi nu se întoarce de la păcat, ca să poată primi iertarea lui Dumnezeu. În 
cazul când înfrângerile morale se tin lanţ prin desimea sau gravitatea lor, 
urmează sancțiuni ale conştiinţei, mai grele decât mustrarea: dezechilibrul 
minţii — mai ușor sau mai profund, din care se mai poate reveni - și 
celelate forme mai grave, schizofrenia, paranoia, nebunia acută și, în 
final, sinuciderea. 

Toate acestea sunt urmarea în organic a capitulării conștiinței, ca 
organ spiritual al omului, şi, ca urmare, cufundarea lui în întuneric şi în 
muncă. Aceasta-i perspectiva lugubră a vieții în păcat. 

143b. Când ai conştiinţa curată să nu te temi niciodată de nimic. 

COPIII 


144. Însușirile copilului atârnă de gradul de pervertire la care a 
ajuns instinctul maternității la femeie. Dacă i-a fost stârnită senzualitatea 
— ceea ce e o decădere de la rostul firii sale, o pervertire convenabilă 
pentru mascul — evoluţia embrionului în atari condiții de viață intrauterină 
aduce pe lume un copil ușor aplecat spre onanie precoce și târzie, şi va fi 
un copil arțăgos, ereditar nervos, și predispus spre boli nervoase. Toată 
această povară îşi are rădăcina numai în această trezire afară de cale a 
senzualității mamei. 

Invers, dacă mama n-a fost încă împinsă în acea aprindere a 
senzualității, nici în vremea dezvoltării intrauterine n-a fost tulburată de 
bărbat și nici în vremea alăptării copilului, noul venit va fi un copil prea 
putin înclinat spre trezirea genezică prematură, neatras spre onanie și 
aproape deloc dispus spre nervozitate. 

Dacă mama îşi pervertește rostul maternității sale, aduce pe lume 
copii predispuși unor pervertiri sporite care le va distruge sistemul nervos 
sau, de se vor căsători, vor mări decăderea şi necazurile. Ăsta-i ocolul de 
cercuri şi se soldează cu stingerea neamului celui ce apucă pe panta 
pervertirii rosturilor firii. 

145. Toată vremea sarcinii și a alăptării bărbatul trebuie să se 
înfrâneze, ca să nu tulbure viaţa viitoare a celui ce vine în lume cu un 
anumit rost de la Dumnezeu. 

146. Omul care se întunecă despre Dumnezeu și suflet, despre 
morală și orânduirea spirituală a venirii copiilor pe lume, omul care n-are 
nici un Dumnezeu și nu-l interesează nimic decât desfrâul lui, sigur că 
roada sa va însuma în sine toată lipsa lui de echilibru cu marele mediu 
divin, în care ne mișcăm, trăim și suntem (Fapte 17, 28). 

147. Naşterea de fii, deodată cu o petrecere de acest fel, e ceva 
care contravine instinctului poligamic și fără altă socoteală al bărbatului 
fără Hristos; deci nu e cu putinţă împlinirea intenţiei divine, decât cu un 
soţ în stare de aceeași credință și petrecere. Convingerea că se poate și 
ceea ce ni s-ar părea că nu se poate, e o putere nebănuită; un fel de 
amplificare a voinţei omului cu voinţa lui Dumnezeu. 

Avem probe unde nici n-am bănui: în fizica modernă, despre puterile 
sufletului asupra lumii fizice, deci și asupra trupului. Prin simpla atingere 
a unui obiect structura acestuia s-a schimbat întrucâtva. Prin simpla 
îndreptare a energiei cunoscătoare a sufletului asupra unui lucru, acesta 
se influenţează și se schimbă întrucâtva, încât nu e identic în mod absolut 
cu el însuși de mai înainte de experienţă. 

De aici reținem faptul că organismul viu înregistrează cu atât mai 
ușor un bombardament al energiei sufletului şi-i pricinuieşte mutaţia 
infinitezimală, după dorinţă. lar o mică schimbare în microbiologie 
dezlănțuie, prin amplificare, procese uriașe în configuraţia persoanei, 
uneori chiar și în macrobiologia societății. 

Deci, cum să nu fie în stare blestemul unei babe, aproape cojită de 
materie, zvârlit cu urgia cea mai mare pe urma unui vinovat, ca voința ei 
să nu-l ajungă și să nu-i schimbe configuraţia fizică și psihică? Gândirea 
îndreptată ca o săgeată poate pricinui la ţintă leziuni organice. Şi iarăși: 
cum să nu fie în stare rugăciunea cu iubire să-l folosească și să-l schimbe, 
din rău în bun? Cu ce să fie mai prejos rugăciunea unei mame pentru 
mugurele său, zisă cu tot focul fiinţei sale, ca aceasta să nu-l folosească în 
chipul pe care îl dorește? Mai mult: toate stările trupești și sufletești ale 
celor doi părinţi, iar mai cu deosebire ale mamei în vremea celor nouă 
luni, se întipăresc în copil, cu tendinţe sau predipoziţii, pe care copilul le 
va avea pentru toată viața. Supărări, amărăciuni, dureri, predispun copilul 
la tristeţe, melancolie, nesănătate. Deci toate acestea trebuie ocolite. În 
vremea aceea, dacă mama fură oarece, copilul va fura toată viaţa. Se 
îmbată mama o dată, copilul se va îmbăta toată viaţa — mai ales beţia are 
și suport ereditar. Se roagă mama lui Dumnezeu, se va ruga și copilul. 

148. Nota sufletească dominantă în familie, cu deosebire din vremea 
aceea, și mai ales a mamei, va fi caracteristica întregii vieţi a urmașilor. 

Acum e vremea când să faci ce vrei din copilul tău, acum ești cu 
deosebire datoare să-l păzești de toate relele, cu care n-ai vrea să te 
supere, fiindcă numai acum poti şi te ascultă cu desăvârșire. 

149. Îndreaptă purtările tale, mamă, către Dumnezeu, Care 
săvârşeşte prin tine minunea îmbinării unui pui de om cu un pui de cer, 
răsplată de fericire pentru ostenelile tale. 

În atari strădanii, orice mamă se va mântui. 

lată faza spirituală a vieţii de familie, răbdând pentru un rost divin 
o pravilă sfântă, despre care zice Sfânta Scriptură: „Cei ce au păzit 
pravila sfântă sfinţi-se-vor și cei ce-ar învăţa-o vor şti ce să răspundă“ 
(Înţelepciunea lui Solomon 6, 10). 

lată de ce vin: lisus la nuntă și nuntașii la judecată. 

150. În copiii veniţi dintr-o vieţuire curată a căsătoriei, precumpănesc 
înclinările bune şi nu-i biruie împrejurările rele ale mediului, ce eventual l-ar 
găsi şi, poate că, chiar împotriva acestui mediu sunt rânduiţi. Ei sunt de 
mici mai străvezii pentru Dumnezeu și prin aceasta se vede că au chemare 
să-l fie ucenici, iar, dacă vremea le-o va cere, Îi vor fi și mucenici. 

151. Împărăţia lui Dumnezeu este făgăduită copiilor, oamenilor ce 
o primesc fără discuţie, asemenea copiilor, oamenilor ce au venit la lisus 
de copii. Deci, cum să nu Se supere Împăratul, când copiii sunt opriţi de 
a veni la lisus, când lisus este interzis? 

152. lată o supărare a lui lisus. Supărarea că copiii nu sunt lăsaţi, 
de mici să vină la lisus. 

153. Cei care opresc copiii de la credinţă sunt osânditi mai rău ca 
sinucigașii. 

154. Indiferent cum este dirijată educaţia copiilor, tot Dumnezeu 
este Tatăl sufletului și cele ce lucrează educaţia pe dinafară, pot fi 
zădărnicite de cele dinlăuntru. 

155. Lui lisus lucrurile, întâmplările, oamenii de tot felul, până și 
copiii Îi prilejuiau motive de revelaţie. De la toate lucrurile lumii lisus 
ridică oamenii la rațiunile supranaturale ale Providenţei. Pe copii, de pildă, 
lisus i-a găsit modelul sufletului deschis spre Dumnezeu. Ei, deși nu înțeleg 
nimic şi nu schițează nici o împotrivire dialectică, cred totul şi pun întrebări 
uimitoare de credință. Pentru ei existenţa lui Dumnezeu și prezenţa divină 
este un lucru de la sine înteles. Nu în zadar s-au alăturat aceste două 
cuvinte: copilărie și sfințenie. De fapt, omul începe viata cu sfințenie, 
apoi o pierde: devine păcătos, devine „întrebătorul complicat al veacului 
acestuia”. 

156. O natură bună (îmbunătăţită) își simplifică de la sine principiile 
și marginile. S-ar apropia de natura originară, a cărui icoană, printre noi, 
numai copiii o au. 

157. Dacă nu poti vorbi cu copiii despre Dumnezeu, vorbește cu 
Dumnezeu despre ei. 

158. Copiii nefăcuţi strică pe cei făcuți. 


COPIII ÎNDRĂCIȚI, NEASCULTĂTORI, 
NECREDINCIOȘI ȘI DESFRÂNAȚI 


159. Toţi părinţii, luaţi aminte, ceilalți, de asemenea, fiţi cu mare 
băgare de seamă, ca să nu cădeți în astfel de greșeli, când vă va veni 
rândul. Copiii îndrăciţi vin din următoarele pricini: 

1. Părinţii nu au păzit postul și nu s-au putut înfrâna de la poftele 
trupești și aşa au călcat zilele și timpurile neîngăduite care sunt: 
Miercurea, Vinerea, Duminica, sărbătorile de peste an și posturile 
întregi. Toţi copiii care rezultă, sunt neascultători, îndărătnici, pentru 
că nici părinţii lor nu au ascultat de poruncile lui Dumnezeu de a păzi 
zilele sfinţite. 


72 


Întrebaţi-vă cugetele și vă vor spune ce este îngăduit. Astfel, îi veti 
vedea plângând și veți plânge și voi și așa veti ispăși păcatul în care i-aţi 
zămislit. Desigur că vă doare, dacă nu le-aţi fi făcut, nici nu v-ar fi durut. 

2. Mamele nu s-au păzit până la curăţenie deplină şi așa se nasc copii 
plini de bube și pot muri. Şi dacă în vremea aceea tata a mai fost și beat, se 
naște un copil ce va fi slăbănog, fie cu mintea, fie cu trupul, fie cu amândouă. 
Si iată cum vei avea pocania de la Dumnezeu cu propriul tău rod. 

3. În vremea sarcinii nu te-ai păzit de bărbat, de aici mulţi copii se 
nasc morți, sau mor de tineri, sau, dacă trăiesc alunecă în curvie, pentru 
că s-a întipărit pecetea curvească pe ei încă din pântecele mamei lor. 

Se găsesc acestea în Sfânta Scriptură, căci toate prin câte trece 
mama, în vremea celor 9 luni de sarcină, fie bune, fie rele, se întipăresc 
şi în copil. Când va crește mare, toate îi vor răsări în oale. 


COPIII NĂSCUȚI ÎN LANȚURI 


160. Presupunem că un copilandru, la primele anunţări ale 
instictului, cade în viciul onaniei. Nu-l află părinţii, face excese, e din ce 
în ce mai retras, mai tăcut, mai obosit, nu mai învaţă la școală; memoria 
- scoarţa cerebrală a minţii — e atinsă; nu mai e agerită de hormonii ce 
izvorau din sectorul respectiv, încleștat de viciu. Cu alte cuvinte, mintea 
se tâmpește și încă repede. Creșterea corpului încetinită, cearcănele vinete 
pe lîngă ochi îl dau de gol — pentru cine știe să vadă. Imaginatia nu mai e 
vioaie, nu-i mai place joaca, parcă e bătrân, serios, și, mîinile — cu care a 
greșit — îi tremură. larăși dovadă că nervii sunt într-o primejdie. 

Dacă n-are norocul să dea de un sfat, sau măcar de o carte, sporind 
cu vârsta, sporesc și urmările viciului, după cum urmează. 

Pomeneam că glandele genezice au o dublă funcțiune: una 
endocrină, vărsînd hormonii în sânge, și alta externă, formând celule 
genezice. De îndată ce viciul sau desfrânarea de orice fel, şi la orice 
vârstă — cazul e același — încleștează pe om, atunci țesuturile glandelor 
masculine sau feminine, sunt peste măsură de mult solicitate și silite să 
furnizeze material extern și, prin urmare, nu mai pot secreta și mediul 
endocrin. Acest dezechilibru se răsfrânge asupra sistemului nervos, în 
felul că celulele nervoase, nemaiavând agenţi simulatori cuveniti, 
degenerează, mai întâi funcţional, și insul respectiv începe să fie un fleșcăit; 
iar dacă desfrânarea continuă, celula nervoasă moare. Desfrânarea omoară 
milioane de celule nervoase. 

Mai trebuie ştiut şi aceasta că toate țesuturile se refac, afară de 
celula nervoasă. Omorită o dată, nu mai învie niciodată. 

Presupunem că tânărul-bătrîn vrea să fie și el în rând cu lumea, vrea 
să se însoare. Nu izbutește. Nici pe el nu-l prea atrage femeia și nici fetele 
nu se simt atrase spre el. Ce e la mjloc? Viciile instinctului i-au stins 
vioiciunea, i-au șters farmecul, l-au fleșcăit cu totul, nu mai aprinde 
dragoste, ci milă. De milă, ca de silă, nu faci casă. 

Doctorii sfătuiesc: femeile sau căsătoria. Firește, un viciu nu va ieşi 
cu alt viciu, — chestiunea rămâne mereu într-un cerc vicios. Dar căsătoria, 
chiar dacă se face, poartă ponoasele trecutului și mustrările viitorului. 

Astfel bărbatului, de pe urma viciilor de tot felul și de pe urma 
dezechilibrării funcţionale totale sau locale a sistemului său nervos, i se 
întimplă că pierde frâna nervoasă a ritmului său funcțional și nu se va 
potrivi poate niciodată cu ritmul femeii sale — neostenită în astfel de vicii. 
Osteneala și scârba ei abia acum încep, căci mereu va rămâne 
nemulțumită, ceea ce îi va pricinui nevroze, dureri regionale și gânduri de 
căutare în altă parte. Nu e ea de vină că-l va părăsi, ci trecutul bărbatului 
se răzbună. Bărbatul, așa cum l-au desfrânat viciile, nu mai corespunde 
instinctului maternității femeii sale, și așa trebuie sa-și tragă plata: rămâne 
fără urmaşi şi fără soţie. 

Dar, să presupunem că, totuși-totuși, i se va nimeri ca să aibă și 
urmași. Aceștia vor purta următoarele poveri părintești: o sănătate 
șubredă, un chip îmbătrînit, diferite neputinţe fără leac, iar de scapă cu 
zile vor fi niște chinuiţi ai soartei și slabi de minte. Cum şi de ce? lată cum 
și de ce: știm de adineaori că toate faptele insului se înseamnă în două 
locuri: undeva într-o contabilitate nevăzută, și al doilea, ceva mai văzut, 
în grăuncioarele de cromatină, în genezele cromozomilor, adică în factorul 
biologic al eredității. Şi-a distrus părintele cu viciile lui milioane de celule 
nervoase? Acestea, nemairefăcându-se niciodată, ci totalul celor distruse 
şi sănătatea la care se găsea în momentul când își chema un urmaș pe 
lume, reprezentând situaţia lui, se și însemnase în stocul de cromozomi, 
cu atâtea geneze recesive mai mult, ceea ce n-ar fi păţit dacă ar fi avut o 
purtare mai bună. Vreţi dovadă la îndemâna oricui? lat-o, nu lovesc pe 
nimeni, dimpotrivă simt alăturea cu durerea oricui. 

Să zicem că o pereche de oameni n-au avut pacoste cu viciile tinereții, 
deci n-au sistemul nervos şubrezit dintr-o vină ca aceea. Totuși, nevoile 
vieții ostenesc nervii oricui. Această ostenire a vieții e de fapt o ostenire 
a elanului, a agerimii, a vioiciunii rezistente a sistemului nervos și a celorlate 
țesuturi și umori. Acestea toate se înscriu numaidecât în patrimoniul ge- 
netic al eredității, în vreme și pe măsură ce se adaugă. Factorul biologic 
al eredității rezumă starea oricărui moment, precum și situația biopsihică 

a părinţilor, fie aparte, fie angajaţi în procesul rodirii. Proba o dau copiii, 
care vin la intervale mai mari de vreme. Cei din tinerețe sunt mai vioi, 
mai sprinteni, mai sănătoși, mai ageri la minte; pe când copiii veniți mai 
la bătrâneţea părinţilor sunt mai molâi, mai împiedicaţi, mai bătrâni. Nu 
au nici o vină şi nici un leac. Așa sunt construiți genetic și ireversibil, 
realizându-se armonia ce se vede, cu materialul ce li se dete, în răstimpuri 
de vreme. Revenind la corespondenţă, pricepem mecanismul după care 
apare în lanţul cromozomilor roiul boabelor de neghină, genezele recesive 
și ravagiile ce le pot face ele, dacă nu sunt scoase din lucru de perechea 
mai sănătoasă a celuilalt părinte. 

Mai sunt şi urmări ale desfrânării şi destul de grele încă din tinerețe. 
Poate s-a bănuit din cele de până aici, că organismul întreg se pipernicește, 
glandele în totalul lor rămân atrofiate, scoase din lucru și cu toate urmările 
acestui dezechilibru umoral. Așa se ajunge pe rând la atrofierea diferitelor 
organe în iconomia generală a corpului și aşa apar sterilitatea, nevrozele 
şi o stare generală de boală, sau o predispozitie spre tot felul de boli. 

Nu mai vorbesc de stările sufleteşti: frica, slăbirea minţii, obsesii, ideile 
fixe, răstălmăcirea înţelesurilor și o continuă muncire de conștiință. E 
reacţiunea sufletului la starea mizerabilă în care i-a ajuns casa prin patimi. 


CREDINŢA 


161. Credinţa e un risc al raţiunii; Dar nicidecum o anulare ci 
dimpotrivă, o iluminare a ei. E o absorbire a sufletului într-un dincolo al 
lumii acesteia, în modul divin al existenţei. 

162. Credinţa are revelația cu care omul credinței nu se tocmește. 

163. Dumnezeu ne însoțește mereu și, pe măsură ce-L. cunoaștem, 
viața noastră biologică și psihologică se străbate tot mai tare de adevăr și 
de lumina cunoștinței. Asta e ceea ce posedă credinciosul printr-o cale 
mult prescurtată, cunoștința pe care savantul n-o poate prinde prin ştiinţă, 
ci numai dacă și-a împins știința până la toate marginile și i-a recunoscut 
neputinta. 

164. Religia se întemeiază pe grăuntele de credință. 

Grăuntele de credință este, de fapt, grăuntele de comuniune în care 
suntem cu Dumnezeu. 

165. lisus răspunde odată ucenicilor Săi care-l „cereau mai multă 
credinţă”, le-a spus cam așa: să înceapă din a crede că au credinţă și vor 
sfârși prin a avea de fapt. 

166. La temperaturile la care se alege aurul ființei noastre de zgura 
acestei fiinte, în firea noastră apare modul divin de a fi, de a voi şi de a gândi. 

167. Credinciosul în Dumnezeu depășește limitele omului, care 
este creator numai în ordinea conceptelor și nu intervine, ca Dumnezeu 
în ordinea realului. 

168. Credinţa este un risc: împotriva raţiunii, împotriva vietii, 
împotriva limitelor omenești, câteodată și împotriva normalului. De aceea, 
sfinţii se și fereau de a face minuni, deși doar în multe cazuri era doar 
dovada iubirii de oameni și alinarea suferinței omenești. Este un factor de 
purificare. 

169. Grija zilei de mâine este o grijă presantă. Când conducea pe 
israeliteni în pustie, Dumnezeu nu le îngăduia asigurarea zilei de mâine: 
mana se strica. 

Pâinea cea de toate zilele o cerem pentru astăzi. Așa suntem sfătuiţi, 
chiar nevrând, să trăim prin credinţă. 

Sfinţii pustnici au trăit numai în condiţia credinţei. Ei au crezut 
cuvântului lui lisus, având mai întâi grijă de mântuire și pe al doilea plan 
grija vieţii. De aceea crinii au ajuns până la strălucirile lumii divine. 

170. lisus era chemat de durerea unui tată, ca să întoarcă la viață 
o copilă de 12 ani. 

lisus iubea copiii, de aceea mergea la ei cu durerea iubirii. Totuși 
o femeie bolnavă L-a mai zăbovit, ba L-a chiar furat pe drum. Stăruim 
puțin asupra acestui furt, unic în viaţa lui lisus. Oare de unde știa femeia 
aceasta, că atingându-se, chiar pe furiș, de marginea hainei lui lisus, se 
va tămădui? O ştia din credinţă și femeia nu s-a înşelat. Deși puterea de 
tămăduire era de natură spirituală, totuși, bolnava a furat-o printr-o 
atingere materială. Sluga sutașului este un caz de tămăduire de la distanţă, 
prin credinţă, adusă de două delegaţii şi e pur spirituală. Aici lisus „n-a 
simțit puterea care a ieșit din El”. Aceasta înseamnă că boala a încetat, 
îndată ce organismul s-a refăcut la plinătatea lui spirituală. Sfințenia 
este o energie, păcătoşenia — o degradare. Una reface organismul, alta 
dărâmă. Dărâmarea se opreşte îndată ce organismul împrumută, sau 
chiar fură, pe firul credinţei, acea energie rară a sfinţeniei. lisus însă, a 
vrut să dea pe faţă credința femeii și sigur că a privit cu dragoste acest 
furt original. 

171. lisus doreşte de la toţi credincioșii lumii o liniște de 
adâncime: liniștea credinţei în Dumnezeu. Aceasta ar da să se înțeleagă 
că în jurul unui om liniștit (din cauza rădăcinilor lui în cer) se face 
liniște pe pământ. 

172. Pământean fiind, a te hotărî să-L mărturisești pe Dumnezeu 
cu orice preţ şi luare în derâdere e o și mai mare bucurie ce te poate duce 

până la deschiderea ochilor credinței: să ți se descopere lisus, Fiul lui 
Dumnezeu. El, Care e cu noi în toate zilele, până la sfârșitul veacurilor. 
A vedea pe lisus e o fericire ce nu se aseamănă cu nici o bucurie 
pământească, iar aceasta se întâmplă din când în când și din neam în 
neam, ca să nu se stingă dintre oameni siguranţa existenţei lui Dumnezeu. 
Credinţa în Dumnezeu și mărturisirea Lui sunt ieşirea sufletului din 
întuneric în lumina dumnezeiască, ieșirea în lumina veacului viitor. 
173. Cât asculti de Dumnezeu, atât ascultă și Dumnezeu de tine. 


CREȘTINISMUL 


174. Creștinismul nostru ar fi în mare parte de neînțeles, dacă 
n-am considera şi realitatea personală a demonului, a îngerilor căzuți. 
Credinţa noastră ar fi incompletă și s-ar dizolva cu ușurință, dintr-o religie 
revelată, într-o doctrină umanitară, sau, în cazul cel mai bun, într-un 
raţionalism protestant, fără nimic supranatural şi personal. 

175. Creştinismul e a doua creaţie a lumii, a doua creaţie a omului, 
o creaţie din nou a firii. 

176. Focul iubirii divine, de dragul Adevărului, între potrivnici se 
aprinde și se menţine. 

Acesta-i paradoxul. Creștinismul reînvie în raport invers proporțional 
cu încercările de a-l stinge. 

177. Tintele ultime ale creștinismului nu sunt absorbite total de 
forma acestei trecătoare vieți, ci trec dincolo de moarte. Sfântul Apostol 
Pavel frânează exagerarea accentului transcendent, care uneori 
dezorganizează normalul social. Unii creștini, contemporani cu Sfântul 
Apostol Pavel, din cauza nostalgiei după împărăţia spirituală, nu voiau să 
mai lucreze și nu voiau să mai aibă copii. Drept aceea, apostolul ridică la 
rangul de imperativ și nașterea copiilor la condiţia de mântuire a femeii 
căsătorite. De asemenea a pus capăt pentru totdeauna alarmismului omului 
și oricărei fantezii aprinse spre apocaliptic, descalificându-le din cinstea 
unei minţi sănătoase. 

178. Misterul creştinismului este misterul unităţii în dualitate 
găsindu-și soluţia în Unitate-Trinitate. lată de ce creștinismul are ca 
bază dogma hristologică a naturii teandrice a Fiului și dogma Trinitară. 

179. Creștinismul este o conceptie de viaţă, este stilul de viaţă a lui 
lisus, concepție pe care nu a zdruncinat-o nimic din cele ce s-au petrecut 
împotriva creștinismului, vreme de 2000 de ani. Toate celelalte înțelegeri 
ale lumii s-au învechit și s-au stins. Singur creștinismul este mereu nou, 
mereu divin. 

180. Creștinismul nu e numai o afacere de Dumineca, ci o strădanie 
de toate zilele, toată viaţa, de a ajunge stilul de viaţă și concepţie pe care 
ni le-a dat lisus. 

Dacă creștinismul nostru nu e strădania aceasta, care naște fii lui 
Dumnezeu, el rămîne o simplă formalitate și ne putem trezi fără ea. 

181. Să băgăm de seamă ca nu cumva creștinismul să se ia de la 
noi. Pe simplul motiv că noi, creștinii, nu aducem roadele acestui 
creștinism: oameni după chipul lui lisus. 


CUNOȘTINȚA MÂNTUIRII 


182. Cunoștinţa mântuirii (1 Timotei 2, 4), de unde odată lumina 
ca soarele între noroade, azi abia se mai zărește ca o stea, căci gloatele 
şed în întunerec (Matei 4, 6) şi în umbra morții. 

183. Cunoștința mântuirii trebuie, cu orice preț, reaprinsă între 
oameni. 


CUNOŞTINŢELE 


184. Precum urmărim o armonie între facultăţile sufletești, tot așa 
trebuie să urmărim o armonie și între cunoștințele din cât mai multe 
domenii, precum și o sinteză a acestora cu viața. 


CUVINTE INTERZISE 


185. Cuvântul „nebun” este un cuvânt interzis. Cine zice fratelui 
său „nebunule” se pedepsește cu matca focului. De ce? Fiindcă și numai 
simpla alunecare a acestui cuvânt în obrazul unui om este în stare să-i 
desfigureze fizionomia minții. 

Este cunoscută experiența mai multor inși care au organizat odată 
următorul complot psihologic: și-au ales victima și s-au prezentat, pe 
rând, la intervale neregulate și-au început a se nedumeri înaintea omului: 
Ce-i cu tine, parcă te-ai schimbat cumva! Și s-au dus. Altă dată, al treilea 
îi spune marea sa uimire, că-l găsește așa de schimbat și nu îndeajuns 
normal. Următorul îl găsește cu totul curios la minte. Şi așa și ceilalți, 
până când ultimul i-a propus să se ducă la un spital de boli nervoase și să- 
și repare deranjurile la minte. Şi biata victimă, pierzându-și treptat liniștea 
şi neștiind capcana, a ajuns la nebuni. A trebuit să vină apoi toţi ca să-și 
descopere complotul şi cu mare greutate i-a revenit omului mintea la loc. 
Adevărul, abia a putut limpezi mintea zăpăcită sistematic de minciună. 

186. Cuvintele interzise orientează greșit sau dezorientează. Deci, 
trebuie să fii mai presus de cuvintele oamenilor: să nu te atingă nici lauda, 

nici ocara din ele. Cuvintele sunt fiinţe vii, capabile să facă treaba la care 
au fost trimise. Şi fiindcă sunt fiinţe vii, viaţă din viaţă, pe cel care le-a 
creat ele-l însoțesc până la judecata de apoi, ca niște copii ai lui, cu toate 
consecințele lor. Mărturisirea lor cu pocăință mai poate schimba situația. 
Taina pocăinţei este o judecată milostivă. Aici, ce oprește aceasta nu mai 
ajunge la cealaltă. „Zece porunci are înţelepciunea: de 10 ori să taci și o 
dată să vorbești și atunci puţin”. 


DESFRÂNAREA 


187. Scurtarea vieţii a venit neamului omenesc ca o plată pentru 
căderea în desfrânare. Nici că se poate mai drept. L-a înzestrat Dumnezeu 
pe om cu atâtea daruri minunate, ca el să renunte la ele și să se coboare 
satisfăcut la singur rolul de mascul și femelă? Asta-i toată aspiraţia lui? 
Neînvăţat la un ideal mai înalt, sau nevrând să ostenească mai sus, aşa 
după cum a rânduit Dumnezeu o institutie, Biserica, tocmai cu acest 
scop, ca să-l îndrepte și să-l ajute spre împărăţia spiritului, sigur că se află 
în disonanţă și în dezechilibru cu Dumnezeu. De Dumnezeu nu scapi pe 
simplul motiv că nu-L asculti sau Îi tăgăduiești existenta, și-l nesocotești 
Biserica, pentru că El are o rânduială şi-ţi cere s-o urmezi. 

Solomon, ca unul ce avea s-o păţească, a întrevăzut acestea: „Cei 
nelegiuiți pedepsiţi vor fi... Femeile lor sunt fără minte și copiii lor stricati, 
iar spita lor blestemată” (Înţelepciune 3, 10-12). 

188. Preoţii vremurilor noastre, cu aceeași datorie ca Pavel, nu 
mai urmăresc desfrânarea ca pe un păcat care dărâmă alcătuirea 
omenească, în întindere și în adâncime, ci o lasă să-și facă de cap. Ei nu 
mai au îndrăzneala să o măture afară din taina căsătoriei creștine, de 
aceea se ajunge la sărăcirea roadelor ei, copiii. Așa se întâmplă că: „lipsind 
preotului cunoștința legii și bătrânului sfatul”, cum se tânguia lezechiil 
(lezechiil 7, 26), oamenii orbecăie în mulţimea neștiinţei și a lipsei de 
sfat, care s-au întins ca o noapte de osândă peste bieţii oameni. Acesta 
este un semn de primejdie, din amândouă părţile. Căci scrie: „Dormind 
oamenii, a venit vrăjmașul și a semănat neghină printre grâu și s-a dus” 
(Matei 13, 25). 

Deci nu fără rost atragem luarea-aminte că neghinele vrăjmașului 
vor sălbătăci oile împotriva păstorilor... 

189. Păcatul desfrâului și a toată fărădelegea întârzie sau face cu 
neputinţă arătarea și desăvârșirea vieţii lui Hristos în noi. Că numai de se 
va arăta viaţa lui Hristos în noi, vom cunoaște ținta spre care trebuie să 
tindem și ne vom înțelege rostul pe pământ. 

DEZNĂDEJDEA 


190. O mare parte din oameni cad în deznădejde în privința 
mântuirii lor. Deznădejdea e un chip greșit de meditaţie asupra relelor 
făcute; chipul bun e, dimpotrivă, nădejdea. Răul, nimicul, păcatul, diavolul 
nu sunt subiecte sănătoase de gândire, căci îmbolnăvesc mintea prin 
asociaţii de idei. Pocăinţa trebuie să fie o înseninare din ce în ce mai 
mare a sufletului și a sănătăţii întregi. 

191. Vrăjmașul, care pustieşte prin patimi, când află că mintea, 
împinsă de strigarea conștiiinţei, vrea să facă răscoală împotriva robiei 
sale, vine cu asuprire mare, dovedind sufletului că n-are chip de scăpare. 
lar ca pedeapsă, precum că sufletul a îndrăznit una ca aceasta, diavolul 
umblă să-l dea legat la un chinuitor mai greu: duhul deznădejdii. 

192. Aşa e de grea robia duhului acesta, încât sufletul, adunându-şi 
cele mai de pe urmă puteri, dă lupta deznădejdii. Atunci se află sufletul 
între viaţă şi moarte. Câte unii mai scapă, alţii o duc așa, mai mult morti 
decât vii; iar alţii, nemaiputând suferi, li se întunecă mintea și fac și păcatul 
cel mai de pe urmă: omorârea de sine. Şi în sfârşit, altora, de durere, li se 
rătăcește mintea cu totul, dând în nebunie. 


DISCIPLINA 


193. Păstrarea capacităţii de încadrare în disciplină a unui suflet 
face dovada armoniei și valorii sale. 


DREAPTA SOCOTEALĂ 


194. Dreapta socoteală-i mai mare ca postul. 


DREPTATEA LUI DUMNEZEU 


195. Legea nestrămutată a dreptăţii lui Dumnezeu aduce peste 
capul tău ce ai adus şi tu peste capul aproapelui tău. Ce ai făcut ţi se va 
face; ce ai zis ţi se va zice; ce încarci pe altul ai să duci și tu. 

Când dreptatea lui Dumnezeu se întoarce asupra noastră a sosit 
vremea de plată sau ispășirea. Ispăşirea nu-i o pedeapsă de la Dumnezeu, 
ci un mijloc de înțelepţire, o îndreptare mai aspră. lar fiindcă dreptatea 
lui Dumnezeu mereu ţine cumpănă între faptă și răsplată, putem vorbi 
chiar de legea dreptăţii, ca o lege milostivă, prin care ne curățim de 
petele faptelor rele. În vremea ispășirii, când vin asupra noastră 
strâmtorările, dacă le răbdăm de bunăvoie, neumblând cu ocolirea, ne 
ajută Dumnezeu; iar de nu vrem să primim cele ce vin peste noi, că nu le 
înţelegem, nu ne ajută Dumnezeu, deși El ar fi vrut. 

196. Dumnezeu nu pedepseşte toată răutatea tuturor, aici, și 
numaidecât; precum nici nu slăvește bunătatea tuturor, aici, și numaidecât. 
Chiar dacă ar face așa, atunci şi oamenii ar face binele de frică; mântuirea 
ar fi de silă, iar nu o faptă a libertăţii şi a dragostei. Apoi, dacă repede ar 
pedepsi tot răul, Dumnezeu ar fi un fricos, un neputincios, micit la o 
măsură omenească sau cel mult îngerească, și ne-ar da să înțelegem că 
se teme de rău și-și apără stăpânirea, — cum fac oamenii. Ci tocmai pe 
faptul că îngăduie răilor să-și facă de cap, şi-i lasă pe oameni neînfricaţi 
de pedeapsa năprasnică, ne dovedește atotputernicia Sa, veșnic liniștită 
asupra răului, — atotputernicie asupra căreia, prin virtutea credinţei, stăm 
liniștiți și noi, primind palmele și scuipările răului, ca pe niște mărturii ale 
neputinței aceluia, în fața atotputerniciei lui Dumnezeu, Care ne întărește 
cu liniştea Sa. 

Cu aceea că nu pedepsește răutatea numaidecât, îi întinde ispită 
puternică, să se desăvârșească și ea, spre pedeapsă sigură în ziua 
judecății. lar dacă, totuşi, uneori pedepseşte năprasnic vreo fărădelege, 
o face ca să mai pună frâu răutăţii între oameni, şi mai ales să nu scadă 
în credinţă începătorii, și să nu se piardă dintre oameni cunoştinţa 
răsplătirii după fapte. 

Deci, ori că răsplătește, ori că nu răsplăteşte, fie binele, fie răul, un 
lucru e sigur: că vine o răsplată sigură şi veșnică, și că biruieşte binele 
asupra răutăţii. Apoi, prin răbdarea multor neştiuţi de oameni, 
atotputernicia şi dreptatea lui Dumnezeu, sfărâmă mereu porțile iadului, 
cu puterea Bisericii văzute și nevăzute. 

197. Când cineva, cu faptele sale păcătoase, cade din dragostea 
Tatălui său, dă de dreptatea Lui, care, ca pe un rob, îl va readuce la cale 
cu sila. Îi dă și timp, doar va simţi să vină de bună voie; dacă însă nu bagă 
în seamă, îi ia și timpul și cade fără de veste urmărit de dreptate. 


DUHOVNICUL 


198. Mulțimea ispitelor, vicleniile potrivnicului nevăzut, războindu-ne 
prin lucrurile sau oamenii văzuţi, oricând ar putea scoate pe ucenicul 
Domnului din calea mântuirii și să-l rătăcească, dacă duhovnicul n-ar avea 
meșteșugul, știința și puterea de la Dumnezeu, ca să împrăștie și mereu 
să strice lucrăturile potrivnicului. Pricepem prin urmare că ucenicul sau 
credinciosul e dator cu ascultarea din dragoste către duhovnicul său, căci 
fără darul acestuia e cu neputinţă izbăvirea de necazuri și mântuirea. 

199. Toată slujba lămuririi ucenicului în ale duhului, în ale celor 
nevăzute legi, de unde vin peste oameni toate cele văzute, n-o poate face 

decât duhovnicul. Lui i s-a dat meșteșugul, cunoștința și puterea ca să 
ajute omului în încercări, să vrea şi el leacul ce i-l îmbie Dumnezeu, după 
felul și trebuinta bolii sale. 

200. „Cine nu se leapădă de sine, nu poate să vie după Mine.” 
(Luca 9, 23). Cine nu poate să întrebe și nu se poate pleca sfatului 
unui părinte duhovnicesc, sau nici măcar nu-l caută, nu găseşte pe 
lisus. 

201. De aceea-s rânduiţi duhovnicii să cumpănească duhurile ce 
străbat mintea, să cunoască măsurile fiecărui ins, şi încotro îi înclină 
cumpăna. 

202. Râvna fără întrebare și părerea sar măsura. 

203. Între cei trimiși de Dumnezeu, sunt și oameni ce au darul să 
vadă dincolo de zare, să audă graiul şi cuvintele mai presus de fire. Dar 
aceştia, la vreme de mare însemnătate pentru ei, când li se deschide 
ochiul vederii și urechile auzirii celor de dincolo, să nu întârzie a căuta 
povăţuirea unui duhovnic, care le va feri inima și mintea de bucurie străină 
și care îi va ocroti cu dulama smereniei. 

204. Arătarea și împlinirea în firea noastră a tuturor darurilor nașterii 
noastre de sus, din Duhul Sfânt, e ceea ce numim desăvârşirea, cea la 
măsura fiecărui ins. 

Fiecare e înzestrat şi trimis să împlinească un rost al lui Dumnezeu 
între oameni. Dezvelirea și înțelegerea acestui rost sau destin ascuns în 
noi, în fiecare, după atotştiința de mai înainte (Romani 8, 29) a lui 
Dumnezeu, nu poate fi dezgropat fără cunoștința și luarea-aminte a unui 
duhovnic iscusit. 

205. Duhovnicul sau starețul ajută și dezvăluie toate intenţiile lui 
Dumnezeu din fiii Săi, dăruite lor după măsura credinţei, ce vor avea 
s-o aibă. 

206. Toţi nevoitorii trebuie să-și găsească duhovnic, deoarece 
în cele duhovnicești, tot ce nu e din povăţuire orânduită și sub 
ocrotirea smereniei duce la înşelare și la mai mare rătăcire, decât 
înseși patimile. 

207. Prin acea prietenie a duhovnicului cu Dumnezeu, despre care 
nu ne mai tocmim, el va întoarce sau va atrage voia omului la voia lui 
Dumnezeu, făcându-l să vrea şi el ce vrea Dumnezeu. 

208. Duhovnicul va întoarce și mintea noastră de la atâta umblare 
pustie în afară și o va face scaun al lui Hristos-Dumnezeu, în care sunt 
ascunse toate comorile cunoștinței și ale înțelepciunii (Coloseni 2, 3). 

209. Soţul preot poate fi și duhovnicul soţiei. 

DUMNEZEU 


210. Pe Dumnezeu ÎI ai sădit, „inoculat”, latent, în structura ta 
spirituală. Tu eşti altoit cu un Om-Dumnezeu, absolut superior condiţiei 
tale pământești. Prin aceasta şi tu eșt fiu al lui Dumnezeu. (...) Ne-a dat și 
nouă puterea să fim fiii lui Dumnezeu. Dacă cineva e conștient și trăiește 
această evidenţă interioară și pe celălalt plan al existenţei, unuia ca acela 
nici un rău nu i se mai poate întâmpla. Nici omorâţi nu pot fi, pentru că 
într-înşii prezența divină e forță care face deșartă orice zvârcolire a răului 
asupra lor. 

211. Singura concepție fără greșeală și izbăvită de relativitate o 
are numai Dumnezeu - Absolutul —, începutul și finalitatea lumii. El e 
Singurul a Cărui concepţie face din haos, cosmos. 

212. Dumnezeu ne însoțește mereu și, pe măsură ce-L. cunoaștem, 
viața noastră biologică și psihologică se străbate tot mai tare de adevăr și 
de lumina cunoștinței. 

213. Dumnezeu se revelează smereniei. 

214. Pe când dreptul cunoaște un Dumnezeu personal, plin de 
iubire și apropiat oamenilor, păcătosul simte un Dumnezeu aspru, ascuns, 
amenințător, atotputernic și tare departe. 

215. Despre Dumnezeu nimenea nu poate grăi cu competenţă 
absolută decât numai El Însuşi, când strălucește slava Sa pe chipul fiilor 
Săi, sfinţii. 

216. Dragostea lui Dumnezeu față de cel mai mare păcătos e mai 
mare decât dragostea celui mai mare sfânt pentru Dumnezeu. 

218. Dumnezeu nu uită de om cum uită omul de Dumnezeu. 

219. Cel mai frumos dar pe care îl putem face lui Dumnezeu e să 
ne dăruim Lui pe noi înşine, pe viaţă. Dumnezeu primește și îmbrățișază, 
apără şi întăreşte un asemenea dar. Abia cu această dăruire a dragostei 
prindem putere asupra greutăţii, asupra neputinței și căpătăm curaj în 
nevoinţe. Un duh nou se sălășluieşte întru noi din clipa aceasta. Îl avem 
noi mai de demult, dar acum a prins el inima noastră în razele lui. Căci 
duh dumnezeiesc este dragostea care a făcut sfinţi. 

219. Dreptatea lui Dumnezeu, deși cu milă, plătește fapta. 

220. Dumnezeu este pretutindeni, cu toată puterea, mila şi ajutorul, 
pentru cei ce-L. caută. 

221. Dumnezeu ne poartă de grijă în toate amănuntele vieții. 

222. Dumnezeu nu ne cere minuni. Acelea le face El. 

223. Este neînchipuit de mare nepotrivire între ce cer oamenii 
lui/de la Dumnezeu și între ce cere Dumnezeu oamenilor. 

224. Cred că cea mai deformată fiinţă în capul oamenilor este 
Dumnzeu. 

225. Lumea întreagă condusă după legi împotriva lui Dumnezeu 
tot la Dumnezeu ajunge, dar la Dumnezeu ca „sfârşit” al lumii. 

226. Grija omului de Dumnezeu simplifică grija omului de om. 

227. Cât asculti de Dumnezeu, atât ascultă și Dumnezeu de tine. 

228. Dumnezeu a făcut totul din partea Sa, mai urmează şi partea 
din partea noastră. Deciziile acestea sau fuga de ele hotărăsc veșnicia 
noastră. 

229. Mărturisirea lui Dumnezeu cu prețul vieţii este preţul învierii 
oamenilor întru sfinţi. 


ENDOCRINOLOGIE, NEUROLOGIE 
ȘI PSIHOLOGIE 


230. Glandele care izvorăsc hormonii și se află în sectorul cel mai 
de jos al corpului au, pe lângă alte rosturi, și pe acela de a da o configurație 
specifică, foarte energică și netă, corpului întreg, fie ca bărbat, fie ca 
femeie. Mai au pe urmă rostul să stimuleze funcțiunea celorlalte glande, 
ale căror hormoni încă au misiunea să agerească și să activeze alte 
functiuni, printre alte zone ale corpului. 

Toate împreună au rost și influenţă cu deosebire asupra sistemului 
nervos și a capitalei sale, creierul. 

231. Instinctul, deși e fără minte, totuși nu poate trece la faptă, fără 
învoirea minţii și fără încuviințarea câtorva cenzuri. (Ce bine! Şi ce rău, 
când însăși stăpânirea minţii e coruptă şi cenzura cumpărată!) Apoi, că 
hormonii, gloanţele instinctului, iau la ţintă capitala sistemului nervos, 
creierul, nu pe vreo cale a lor aparte, ci, aflându-se în orice moment în 
toată structura sângelui, la cel dintâi motiv semnalat de ochi, deodată se și 
reped în poarta forului de judecată, anunțând ocazia şi poruncile instinctului. 
De altfel, ochii, urechile, nările și gura sunt zone erogene; Tot atâtea porti 
de cremene și iască în care mediul din afară loveşte cu amnarul în mediul 
dinlăuntru și-l aprinde cu scânteile poftelor spre văpaia faptelor. 

Funcţiunile genezice se deşteaptă încă din vremea copilăriei, când 
mintea nu știe să înfrâneze unele ca acelea. 

De ce oare e rânduiala de-a-ndoaselea? 

Dacă socotim datoria părinţilor de a-și supraveghea și de a-și preveni 
copiii la vreme, despre aceste noutăţi gingașe, firește că răspunderea 
căderilor nu rămâne numai în seama copiilor sau a lui Dumnezeu, ci 
părinţii au să dea seama. Copiii se reazimă pe mintea părinților. 

În privinţă neurologică și endocrină, deci după fire, așa trebuie să 
fie: încă din copilărie să izvorască această energie interzisă, ca, sub acțiunea 
ei, să se dezvolte și să se agerească întreg organismul și cu deosebire 
sistemul nervos. Deci hormonii se dovedesc izvorând cu rost, dar acţiunea 
lor trebuie întovărăşită de înfrânare, altfel creşterea sănătoasă a 
organismului și a sistemului nervos ar fi profund alterată, atât organic cât 
și funcţional, fie că ar lipsi hormonii, fie că ar lipsi înfrânarea. 


EREDITATEA 


232. Intrăm în creștinism de mici, tare de mici, prin Botez. Atunci 
ni se „inoculează” creștinismul. Atunci suntem născuţi a doua oară din 
apă și din Duh - Botezul (...) 

Şi trec anii, pruncul se face copil, tânăr, student, asistent... 

Și vin împrejurări neprevăzute, spontane, care trezesc străfunduri, 
sau fac apel la străfunduri cu care încă nu făcusem cunoștință. Aceste 
împrejurări pot declanșa adevărate crize ale rațiunii sau ale conștiinței. 
Nerezolvate la timp în lumina unei rațiuni supreme a existenţei, pot duce 
la dezechilibru, la sinucidere, la nebunie, sau la o blazare care nu mai 
deosebeşte binele de rău, ceea ce tot un dezastru sufletesc este. 

Atenţie! Suntem invitaţi de o nevăzută orânduire a lucrurilor să facem 
apel, să aducem în sfera luminoasă a cunoștinței și resorturile latente ale 
ființei noatre, care, actualizate, depășesc prin frumuseţe și putere tot ce 
agonisisem până aici și prin frumusețea și puterea lor intrinsecă, să ne 
redea liştea și echilibrul pe care raţiunea noastră omenească - oricât ar fi 
de antrenată cu știința sau filosofia — nu le-ar putea restabili. 

233. În realitate împrejurările, oricât de curioase ar fi — şi poate cu 
atât mai mult —, nu sunt decât excitanţii din afară care declanșează 
mecanismul nostru metafizic: creșterea noastră spirituală — devenim practic 
și real, conștienți și de cealaltă dimensiune a existenței, al cărei umil 
suport bilogic putem fi şi noi, cei în cauză. 

234. Dacă omul călătoreşte neatent cu tranzitul său, poate ajunge 
la crize, la dezechilibru, la îndrăcire: pradă a unui duh rău sau a unor 
puteri rele, care-l scot clinic dintre oameni. 

235. Ereditatea, mediul şi destinul sunt factorii de căpetenie care 
configurează diferenţialele persoanei omeneşti. 

236. Forma, ritmul și durata; astea dau tonul în materie de ereditate. 

237. Problema eredității mai are un capăt, dincolo de biologie și 
probabilitate. Chiar numai factorul eredității, ca să fie cunoscut îndeajuns, 
depășește limitele științei pozitive. 

238. lată Genetica modernă, dată+în nucleu lui Moise de 
Mântuitorul Însuși prin revelaţie, acum 3500 ani pe muntele Sinai. Nu 
e nici o mirare: lisus avea conducerea spirituală şi înainte de venirea Sa 
în trup omenesc. Pe urmă, că iniția pe Moise în tainele eredității nu 
este nici o mirare, întrucât cine poate să cunoască mai bine omul, decât 
Cel ce l-a făcut și i-a dat legile vieţii? Cuvântul acesta rămâne adevărat 
chiar dacă Dumnezeu ar fi făcut numai prima celulă vie și în ea ar fi 
comprimat toate posibilităţile ulterioare de dezvoltare, până la formele 
prezente și viitoare, încă nebănuite de noi. Dacă va fi fost creaţia așa, 
Dumnezeu e cu atât mai mare. 

239. Stăruim asupra faptului ca lisus e creatorul omului și ca gen 
aparte și ca persoană îndeosebi până la sfârșitul vremii. În această creaţie 
conlucră cu părinţii pământești, menajându-le libertatea, dar prevenindu-i 
că, în cazul când Îi calcă legile, calcă viața propriilor lor copii. 

„Eu, Domnul Dumnezeul tău, sunt Dumnezeu râvnitor, Care 
pedepsește vina părinţilor în copii până la al treilea și al patrulea neam — 
pentru cei ce Mă urăsc. ... Şi Mă milostivesc până la al miilea neam, către 
cei ce Mă iubesc și păzesc poruncile Mele (Deuteronom 5, 9-10). 

240. După textul Scripturii e clar că toată recesivitatea apare în 
părinți de pe urma vreunui păcat. Ştiinţa, neavând termenul, nu poate da 
răspunsul la întrebarea: Cum au apărut în ascendenți genezele defective, 
prin ce accident, sau după care legi? Sau, mai pe larg: Prin ce împrejurare, 
independentă și anterioară procesului eredității, apar în cromozomi, de 
unde nu erau, aceste granule infinitezimale degenerative și cu urmări 
dezastruoase, pentru o eventuală progenitură? Ca să răspund pe scurt, 
genezele recesive apar în ascendeți în chip independent, nu după legile 
probabilității, ci după legile care atârnă peste fărădelegi. 

241. Toate faptele omului, toate mișcările lui se înseamnă undeva, 
într-o nevăzută carte și se înseamnă și în sămânţa sa și cu aceasta își 
trage urmașii sub povara isprăvilor sale. 

242. Înainte de a exista ca persoane pământești, existăm ca gând, 
ca intenţie a lui Dumnezeu. 

243. De faptul că suntem oarecumva anteriori faţă de forma noastră 
pământească, Dumnezeu ne spune, învăţându-l pe leremia, când acesta 
încerca să se apere de misiunea cu care-l rostuise pe pământ: „Înainte de 
a te urzi în pântece... te-am sfinţit şi te-am rânduit prooroc printre 
popoare” (leremia 1, 5). 

244. Cine ştie, dacă nu El are de adus în viața pământească, în 
fluviul timpului, atâtea fețe omenești, încât numărul lor să împlineacă 

toate posibilităţile de configuraţie câte le oferă structura noastră genetică? 
(Numărul combinărilor ce se pot face cu cele 24 de perechi de cromozomi, 
se ridică la astronomica cifră de 282.429.536.481 de posibilităţi.) 

245. Ereditatea nu fixează poziții fatale, din care nu putem ieși, ci 
limite mai mult sau mai puţin fixe, după cum e vorba de o însușire sau 
alta, în cadrul cărora mediul ne fixează poziţia. 

246. Când mediul interior sau exterior e favorabil genezelor 
recesive, energia lor latentă nu întârzie să răbufnească prin subconștient 
asupra conştiinţei, și astfel s-o înlăture, s-o întunece, ş.a.m.d. 

Tot într-o situaţie de contrast e și trupul ce se roagă. De aceea unii, 
nesuferind contrastul, rezolvă situaţia greșit: nu se mai roagă. Sfinţii însă, 
purificându-și trupul de patimi, au izbutit să-l aducă în armonie cu țintele 
superioare ale conștiinței, încît trupul lor prezenta multe din caracterele 
sufletului. Dincoace, multe din patimile trupului se fac și însuşiri ale 
sufletului. 

247. E cu putinţă, pentru fericite excepţii, despovărarea de sub o 
moștenire mizerabilă? Da, e cu putinţă, cu prețul şi cu osteneala unei 
vieți curate. 

248. lisus Hristos decide, în infinitul mic, ce calități sau defecte să 
fie expulzate prin cele două globule polare, care cuprind jumătate din 
numărul cromozomilor, şi nicidecum hazardul. El înclină să fie una sau 
alta din configuraţiile probabile pentru noi și sigure pentru Dumnezeu; El 
formează destinul nostru în așa fel încât o așezare specifică în infinitul 
mic să aibă urmări imense în configuraţia și în faptele noastre viitoare. 
Toate acestea le face contabilitatea absolută a lui Dumnezeu, care creează 
în dependenţă cu omul și potrivit cu faptele sale, ajungându-l cu răutățile 
lui din urmă și întorcându-i-le în braţe, sau iertându-l de ele, dacă s-a silit, 
prin lupta cu sine însuși, să-și dobândească iertarea. 

249. Ieşirea din înghesuirea aceasta nu e cu putință decât trăind 
prezența nevăzută a lui Hristos în noi, trăind învăţătura creștină în toate 
fibrele ființei, ceea ce face cu putinţă lui Dumnezeu să scoată afară, prin 
mecanismul eredității, neghina recesivă și, în vremea străduinței celui în 
cauză, să facă să revină multime de geneze recesive în geneze dominante, 
ceea ce lui Dumnezeu Îi este foarte cu putință. Puterile credinței, amplificate 
de puterea şi binecuvântarea lui Dumnezeu, au influență nebănuit de 
mare asupra eventualelor noastre infirmități. 

250. Dumnezeu pe toti îi trimite înzestrați și în stare să fie drepți. 
Dar, trecând ei prin poarta nașterii pământești, iau în spate poveri 
părintești, care-i spetesc şi-i încovoaie spre pământ. Pe urmă, slăbiţi de 

osteneala vieții şi de mediul înconjurător, greu se vor decide să reprezinte 
cauza lui Dumnezeu. 


EREDITATEA ȘI MEDIUL 


251. Ereditatea nu fixează poziţii fatale, din care nu putem ieși, ci 
limite mai mult sau mai puţin fixe, după cum e vorba de o însușire sau 
alta, în cadrul cărora mediul ne fixează poziţia. 

252. Energia de creștere și orânduire a configurației nu apare în 
mod automat în cromatină, ci ca o reacţie a cromatinei față de un diferenţial 
al mediului. Viaţa și organismul nu sunt o simplă actualizare a virtualităților 
native date în sistemul genezelor, ci un rezultat al interferenţei dintre 
aceste virtualităţi și mediu, în care configuraţia genezelor se dezvoltă. 
Surprindem la mijloc și un mic cerc vicios, dar real: structura genezelor 
atârnă de mediul — de toate mediile — în care s-au configurat; iar dezvoltarea 
lor în filogeneză atârnă, pe lângă acestea, și de toate configuratiile mediilor 
viitoare, din tot parcursul creșterii. Desigur că și ideea aceasta nu poate fi 
împinsă până la absurd; dintr-un ou de muscă nu poti ajunge la un pui de 
găină. Acţiunea mediului nu e fără frâu; are margini, şi încă bine definite, 
totuși destul de elastice ca să ne permită — zic specialiștii — ca printr-un 
mediu dirijat să obtinem o muscă numai cu un ochi, sau cu trei ochi. 

A denatura firea e uşor, mult mai ușor, decât a scoate denaturarea 
introdusă în fire. Cu alte cuvinte, putinţele de dezvoltare, pe care le închide 
sistemul genetic, nu se reduc niciodată numai la una singură, ci la mai 
multe, chiar foarte multe. Din acestea foarte multe, mediul totdeauna 
alege una singură. 

253. De multe ori haosul îl anunţă prima celulă a mediului: familia 
necreşină. 


EXTREMELE 


254. Au zis Părinţii că întotdeauna extremele sunt ale diavolului. 
Adică și prea mare iubire de Dumnezeu - înainte de vreme — poate fi 
pricină de cădere: o iubire oarecum pământească, pătimașă, neliniștită, 
nesenină, necurată și pironită. 


FAPTELE BUNE 


255. Omul nu se poate odihni în fericirea contemplaţiei până nu a 
biruit în sine contradicţiile, tendinţele rele, până nu și-a unificat și consolidat 
ființa ca să iubească numai binele. lar aceasta nu se poate realiza decât 
prin acţiune prelungită, prin fapte convergente spre bine, prin câștigarea 


68 


deprinderilor neclintite în săvârșirea binelui. Căci simpla gândire la bine 
şi chiar simpla voinţă de a face binele, fără trecerea deasă — și aceea o 
vreme regulată — la facerea binelui, nu numai că e departe de a realiza 
această armonie, unitate și siguranţă, ci, dimpotrivă, trezește opozitia 
tendinţelor contrare. Un om de teorie se ştie că e un om slab, măcinat de 
contradicții interne, mereu sporite prin reflexiunea care nu trece la fapte. 

256a. Abia fapta aruncă o decizie în cumpăna acestor balansări și 
care, mai ales prin repetare, aduce definitiv câștig la cauza tendințelor 
bune. Nu degeaba virtutea însemnează etimologic bărbăţie. 

256b. Cînd un om face ceva cu intenţii bune trebuie să iasă bine. 

257. lisus vrea ca fapta bună să izvorască natural dintr-o natură 
bună în chip dezinteresat, cum crește bobul de grâu și cum izvorăşte apa 
din stânci, fără să se preocupe de bunătatea lor. 

258. Faptele grăiesc mai tare şi-s mai decisive sus. Să le avem ca 
dar, nu ca blestem. lată condiţia sine qua non a termenului „o turmă și 
un păstor”. 


FIREA OMENEASCĂ - CĂDEREA EI 


259. Oameni suntem toți; om însă, numai din când în când câte 
unul: acela care nu-şi dezminte obârşia divină; iar Om (cu „O” mare) 
numai Unul, lisus Hristos, Care pentru oameni, Dumnezeu fiind, S-a 
făcut Om. 

260. Ştiam și până la El că avem o obârşie divină, că suntem 
nemuritori cu sufletul, că este un singur Dumnezeu, spiritual, nevăzut — 
ştiau aceasta şi dacii lui Zalmoxis de pe meleagurile noastre —, dar cu 
venirea lui lisus Hristos ca Om între oameni, în istorie, se repară struc- 
tural firea omenească. 

261. Omul dintâi, zidit după chipul și asemănarea lui Dumnezeu, 
avea toată făptura sa întoarsă spre Dumnezeu, Care se răsfrângea într-însul 
ca soarele într-un bob de rouă. 

Mintea, pofta și iuţimea, sau cugetarea, iubirea și voinţa, erau unite 
întreolaltă și în aceeași vedere sau contemplare a lui Dumnezeu. lar trupul, 
deşi pământ, neavând în sine poftă pătimașă, întovărășea — aşa zicând — 
contemplarea aceasta. Asta era temelia cea străveche, în care avea să 
crească de la chip la asemănare cu Dumnezeu. 

262. Potrivnicul a dat primul război cu Adam în rai şi prin el, cu 
noi cu toţi, întrucât toti eram în Adam (Romani 5, 12). E primul război 
pierdut de om. Înfrângerea lui însă o repetă întreg neamul omenesc, mii 
de ani de-a rândul; iar ceea ce a făcut Adam facem și noi, fiecare. E 

limpede că la mijloc a fost o neascultare, o încovoiere a unei meniri dată 
omului de Dumnezeu (A se vedea și Sfântul Maxim Mărturisitorul, 
Răspunsuri către Talasie, Filocalia vol. 3). 

263. lată cercul vicios pe care-l strângeau cu putere asupra firii 
omenești, Domniile şi Stăpâniile întunericului, îmbrăcându-se pe ascuns 
în simţirea cea după fire şi povârnind-o spre o lucrare contra firii și con- 
tra ascultării de Dumnezeu. 

264. Căderea firii în ispită e totuna cu o sfărmare, care l-a făcut pe 
om bucăţi. Astfel: 

Mintea i-a fost amăgită de mândrie și slavă deșartă, crezând 
ispititorului, că va fi ca Dumnezeu, cunoscând binele și răul; 

Simţirea sau dragostea i s-a întors spre trup, care s-a aprins de 
poftă pătimaşă; 

Voința sau iuțimea în spaimă și rușine s-a întors și, văzându-se gol, 
s-a ascuns de Dumnezeu. 

lar când l-a strigat Dumnezeu pe nume, nu L-a mai văzut, ci numai 
L-a auzit, de vreme ce vederea conștiinței sale era acum întoarsă de la 
Dumnezeu la sine, căci s-a văzut gol. Deci, când să-și recunoască greșeala, 
mintea îi era slăbită, inima rănită cu iubirea de sine, încât cunoașterea lui 
decăzută scoase vinovat pe Dumnezeu pentru pustiirea sa. 

265. De atunci firea noastră se află în îndoită învrăjbire: 

I. Învrăjbrea lăuntrică: cu Dumnezeu; cu sine însuşi; 

II. Învrăjbirea în afară: cu semenii; cu firea toată. 

Învrăjbirea aceasta ne urmăreşte ca o lege de pedeapsă dată firii; ea 
întunecă chipul nostru cel după Dumnezeu. Dar sufletul nu s-a întunecat 
de tot, căci a mai rămas conștiința, ca o stea ce nu s-a stins de pe cerul 
Raiului și mereu ne aduce aminte de obârșia noastră dumnezeiască și ne 
îmbie o refacere. 

266. Răutatea e o osândă, o moarte anticipată, care chinuieşte 
firea, dar nu e naturală, e o venetică în fire. Pe aceasta vrea Dumnezeu 
să o izgonească din fire, dar cu ajutorul omului, care a introdus-o în fire. 
l-a dat omului apostolia acestei misiuni: „lată eu vă trimit pe voi ca pe 
niște miei în mijlocul lupilor”. 

Firea perversă şi firea curată, originară, stau laolaltă în raportul în 
care se afla un miel care bea apă dintr-un râu, faţă de lupul care se afla 
mai la deal și îi băga mielului de vină că-i tulbură apa, găsindu-i acestuia 
motivul „întemeiat” să-l mănânce. E absurditate multă și variată lipită pe 
fire. Misiunea lui lisus, dată şi mieilor, e descojirea firii de absurditate, de 
sălbăticie, de caricatura existenţei: demonicul. 

Aceasta însemnează că lisus contează pe un miez originar 
necontaminat, existent încă în fire, deşi comprimat, dar capabil să-și 
recâștige dimensiunile și valoarea paradisiacă: miezul capabil de Har. 
Precum că acestea sunt aşa, ne stau mărturie mieii lui Dumnezeu, sfinţii 
în preajma cărora se îmblânzeau fiarele. 

267. Păcatul, sau decăderea firii, ne-a făcut să pierdem: pacea cu 
Dumnezeu, pacea dinlăuntrul nostru, pacea cu oamenii și pacea cu toată 
firea. Ne-am sălbăticit în toate părțile, cât aproape „să se teamă” și 
Dumnezeu de noi. lată de ce și fiarele fug de om. 

268. Firea omenească a fost asemănată cu câlţii, patimile cu focul. 
Dacă te atingi cu focul câlţi fiind, patimile amorţite prin înfrânare se 
aprind prin simpla vedere. 

269. Nu suntem din maimuţă, dar mergem cu pași repezi spre ea. 


FUMATUL 


270. Fumatul slăbeşte nu numai plămânii, ci și mintea omului, 
încât credinţa nu o mai vezi atât de curat. 
271. Nu-l judeca pe cerşetor că fumează. 


GADARENII ȘI SUFLETUL 


272. Nimic n-a făcut lisus la întâmplare. Astfel S-a suit în corabie, 
cu un scop bine determinat: acela de a dezlega un suflet de muncile 
legătorului de demoni, care se chinuia în ţinuturile gadarenilor. 

Pe mare s-a stârnit fără veste o furtună. lisus a certat pe cine avea 
de certat din spatele vântului și valurilor apei și s-a făcut liniște mare. 

De cealaltă parte a mării, Îl întâmpină pe lisus altă furtună, într-un 
suflet în care dracii stârniseră viforul cel mai de pe urmă al pustiirii și 
decăderii. Făcuseră dintr-un om o fiară care rupea lanţurile și un criminal 
care pustiise aceea parte a gadarenilor. Diavolii îi dăduseră în locul 
însușirilor de om, fioroasa libertate de a fi între oameni un drac. Ei bine, 
totuși, omul acesta avea un suflet, lisus propovăduise în multe locuri că 
„sufletul este mai de preţ decât toată lumea, și ce-ar da omul în schimb 
pentru sufletul său?”. De aceea, cu prilejul îndrăcitului din Gadara, lisus o 
ia pe altă cale: arată cu o minune prețul unui suflet. A pus în cumpănă un 
suflet, al celui mai decăzut dintre oameni cu preţul, deocamdată, al unei 
turme de 2000 de porci, nu încă cu toată lumea. Şi a dat pierzării turma 
de porci a gadarenilor, pentru mântuirea unui suflet. 

Cumpăna aceasta, între pretul unui suflet în ochii lui Dumnezeu și 
pretul turmei de porci în ochii gadarenilor a ieșit cu scandal. Şi poate 

tocmai scandalul ce a urmat pune mai bine în cumpănă valoarea sufletului, 
întrucât gadarenii au trebuit să mintă prețul sufletului pe care îl pierduseră 
ei în porci. 

Răi de pagubă cum erau, tot orașul ieși întru întâmpinarea Lui și 
văzându-L Îl rugară să Se ducă de pe hotarele lor (Matei 8, 34; Luca 8, 
37). Cu alte cuvinte, pentru paguba pe care le-a făcut-o „L-au dat pe 
Dumnezeu afară din hotarele lor”. Ei s-au declarat pentru porci, nu pentru 
suflet! lisus S-a conformat: „Intrând în corabie, S-a înapoiat”. Atâta avea 
de făcut: gadarenilor le-a dat un misionar. Şi un fost îndrăcit nu este un 
misionar de rând. 


GÂNDURILE 


273. E ştiut că pentru a scoate un gând rău din mintea cuiva, 
trebuie să i-o învălui de foarte multe ori cu cuvântul bun, ca s-o izbăvești 
din robia gândului străin. Asta-i calea cea mai lungă: de la urechi la inimă. 

274. Gândurile pătimașe nemărturisite sau simplu spuse au însuşirea 
că se întăresc şi se fac funii, cum zic părinții, și trag mintea la învoire şi la 
faptă, care este păcat. 

275. Păcatul acesta este: înfrângerea morală a sufletului de către 
un gând rău. De aceea toate gândurile trebuiesc spuse înainte de a se 
întări și de a birui mintea, căci deîndată ce sunt spuse le piere puterea de 
a obseda, asupri, stăpâni mintea. 

276. Şi gândurile bune trebuie controlate cu o altă conștiință, mai 
limpede. Controlul tuturor gândurilor e lege în călugărie. Neîntrebat nimic 
nu e bine, nici ce e bine, pentru că singur nu te poți apăra de săgețile 
slavei deşarte. 

277. „Gândurile”, oricât de „nebune” ar fi, încă nu sunt înfrângeri 
şi păcat, oricât „se impun”, muncind mintea. Păcatul începe de la învoirea 
spre faptă și fapta propriu-zisă. 

278. Toate patimile sau lucrările împotriva firii se ivesc mai întâi în 
minte, în partea cea mai subţire a făpturii noastre nevăzute. Aici vine un 
chip sau un gând al lumii acesteia și stă ca o momeală. lar mintea, dacă 
e neînvăţată sau neprevenită despre lucrătura străină, ca un miel neștiutor, 
vede lupul și se duce la el, crezând că e oaie. lar dacă lupul mai e și 
viclean, se îmbracă în piele de oaie și bietul miel neavând mirosul oii 
cercat, tot de-a zburda se duce în colții lupului flămând. 

279. Prima întâlnire între minte și diavol e la linia momelii, pe care 
o flutură el în văzul minţii. Dacă mintea nu bagă momeala în seamă, 
vrăjmaşul stăruie cu ea, o arată mai sclipitoare, ca să o facă iubită minţii. 

Aceasta e a doua înaintare a războiului, sau asupreala. Dacă la asupreală 
a izbutit să fure mintea cu momeala şi să o facă să vorbească împreună, 
avem înaintare la unire. 

Mintea însă se trezeşte c-a fost furată de gând străin și că se află în 
altceva decât în ceea ce-i era dat după fire; iar când își dă seama de ea 
însăşi şi de cele în care se află, avem lupta cea de gând la o clipă 
hotărâtoare. Se va învoi mintea să meargă după momeală mai departe, 
sau se va întoarce de la dânsa? Aici e lupta și clipele sunt scumpe; și de 
cele mai multe ori viaţa întreagă a unuia sau a mulțime de inşi atârnă de 
lupta nevăzută a câtorva clipe. Dacă întârziem să ne luptăm, se poate 
întâmpla ca fără veste să fim învăluiţi la minte din partea poftei sau a 
iuțimii, asupra cărora încă aruncă vrăjmașul aprinderea sa. Prin urmare, 
ostaș al lui Hristos, lupta trebuie dată grabnic și după lege. 

280. Încă din Vechiul Testament se cunoaşte războiul cel de gând, 
despre care David scrie acestea: „Fiica Babilonului (înțelegeţi: «satană, 
satană»), dornică de pustiire, ferice de cel ce-ţi va plăti după fapta ce 
ne-ai făcut tu nouă; ferice de cel ce va lua și va lovi de piatră pruncii tăi” 
(Psalmul 136, 8). 

281. Gândurile celui rău, nălucirile lui (ideiile fixe ale lui), momelile 
sale, aceştia sunt pruncii vavilonești sau „puii de drac”, după cum îi numește 
Sfântul Maxim Mărturisitorul. lar piatra este Hristos sau credinţa în El, 
temelia cetăţii sufletului, piatra cea din capul unghiului, pe care zidarii 
vremii de atunci n-au băgat-o în seamă (Matei 22, 42). (...) De piatra 
aceasta trebuie să lovim pruncii vavilonești. (...) De aceea Sfântul loan 
Scărarul zice: „Ca numele lui lisus Hristos, armă mai tare, în cer şi pe 
pământ nu este!”. Cerul este mintea și pământul inima, în care trebuie să 
se depene rugăciunea neîncetată a preasfântului nume: „Doamne, lisuse 
Hristoase, Fiul lui Dumnezeu, miluiește-mă pe mine păcătosul”, 
întorcându-se ca o armă mereu întinsă asupra vrăjmașului. 

282. Năvala de gânduri să nu descurajeze pe începători; toată 
grija să le fie să nu se nevoiască cu gândurile. A nu avea gânduri e tot așa 
de cu neputinţă ca și a crede că poţi opri vântul, dar, cu orânduire 
dumnezeiască, vin și vremuri fără furtună. 

283. Ferice de cel ce luptă duhovnicește cu gândurile, lovindu-le 
de Piatra unghiulară a ființei omenești lisus. 


IERTAREA 


284. lertând, ştergi ce ierti. Ce ierti la altul, ţie ţi se șterge. Judecata 
aceasta te scoate de sub judecată. 

285. lertarea noastră de la Dumnezeu e pusă, deci, în atârnarea 
de noi. Dumnezeu consfinţeşte pentru noi decizia noastră pentru alţii. În 
cazul când, faptic, noi nu iertăm, rugăciunea noastră e întoarcere pe dos 
de faptele noastre și sună cam așa: Doamne, nu ne ierta nouă, căci nici 
noi nu iertăm altora! 


IISUS - CINE ESTE IISUS? 


286. Pentru noi lisus e Sensul vieţii și al Istoriei; reazemul ei în 
ispitele şi furtunile timpului. lisus e asemănarea după care tânjim și însetăm 
de-a lungul deșertului lumii: originalul nostru, autenticitatea noastră, dar, 
mai mult decât acestea, lisus este Prietenul nostru, singurul Care ne rămâne 
credincios și nu ne părăsește niciodată. Și mai mult: e Sfânta noastră 
Împărtășanie cu desăvârșirea: foamea noastră metafizică. 

287. lisus formulează o nouă ordine spirituală în om. lisus S-a 
integrat naturii omenești, de aceea El e mereu viu: și vine ca fiinţă supremă, 
şi e vie în noi, ca ființă supremă şi posibilitate nesfârșită de desăvârșire. 

„Nu ştiţi că Hristos e în voi? Afară, cumva, dacă sunteți creștini 
netrebnici.” (II Cor. 13, 5). „Nu mai trăiesc eu, ci Hristos trăiește în mine. 
Pentru voi, fiii mei, trăiesc durerile de mamă, până ce Hristos va prinde 
chip în voi” (Galateni 4, 19). Deci, cum spune Clement Alexandrinul: 
„Dumnezeu S-a făcut om, ca de la om să înveţe cum se face omul 
Dumnezeu”. Acesta e omul cel nou, făptura cea nouă, omul născut de 
sus, omul cu reflexul veșniciei lui lisus, răsfrânt în afară de chip, simplu în 
toată ființa Sa. Fiindcă lisus e omul cerului și S-a țesut pe Sine în firea cea 
omenească, de aceea, El Se impune tuturor oamenilor și tuturor veacurilor, 
cu atât mai mult cu cât ar vrea unii să scape de El. 

lisus cere istoriei decizia existenţei Sale. Dar istoria s-a arătat 
neputincioasă din primele ei zile. Așa a rămas și mai rămâne. Prin faptul 
că lisus S-a ţesut destinului omenesc și prin faptul că omul trebuie să se 
decidă ce face cu lisus, se explică de ce istoria omului e aşa de zbuciumată 
și veșnicia lui e așa de hărțuită și mușcată de șerpii îndoielilor și ai 
contrazicerilor. Aşa se explică de ce pentru lisus oamenii s-au iubit și s-au 
urât, s-au măcelărit și s-au ajutat, au cunoscut extremităţile pasiunii și ale 
jertfei. De El a atârnat roata conștiinței, a frumosului și a rătăcirii. El este 
forța interioară pe care forța veacurilor n-au putut-o istovi. Amintirea Lui 
e vie pretutindeni, pe zidurile bisericilor și ale școlilor, pe vârful 
clopotniţelor, pe toate drumurile, la căpătâiul paturilor și al mormintelor. 
Distrugeți ferestrele de biserici, luaţi icoanele din altare şi de pe la case! 
Viaţa lui lisus umple muzeele și bibliotecile. Daţi foc Liturghierelor, 

ceasloavelor și cărţilor de rugăciune; Îl veţi descoperi pe El şi toate cuvintele 
Lui în toate cărţile literaturilor, ba chiar și cei care-L blestemă nu fac 
altceva decât să-L mărturisească fără să vrea prezenţa Lui. 

Răsunetul tuturor romanilor, stăpâni ai lumii, a încetat o dată cu 
zilele lor şi cine se mai gândeşte să moară pentru faima lor postumă? În 
jurul multora s-a făcut mai multă gălăgie ca în jurul lui lisus; iar după mii 
de ani, numai în jurul lui lisus își pun oamenii problema și astăzi, pe viață 
şi pe moarte, ca-n primele zile. 

Numai cineva mai viu ca romanii și care e cu adevărat un idol 
nemincinos al omului, poate înteți lupta aceasta permanentă între oameni. 
Şi astăzi, ca în ziua Naşterii Sale, unii ÎI iubesc, iar alţii Îl urăsc. Oamenii 
sunt antrenati înșiși într-o patimă pentru Patima Lui, iar alţii într-o patimă 
pentru iubirea Lui. Unii sunt în destinul lui lisus, iar alţii fără destin, nici 
sens. Deci, dacă întrebarea: „Cine este lisus?” a crescut în veacuri şi cere 
fiecărei generaţii un răspuns decisiv, noi nu putem răspunde decât într-un 
glas cu Tatăl, într-o rostire cu îngerii, într-o propovăduire cu apostolii, 
într-o mărturisire cu mucenicii și cu toți sfinţii și într-o afirmare cu toată 
creştinătatea a două milenii: „Acesta este Fiul lui Dumnezeu, Mântuitorul 
lumii”. Salutul permanent al fiecărui Toma, din îndoiala omenească și 
certitudinea dumnezeiască. 

Dacă cineva a ajuns la siguranţa aceasta și poate acoperi cu viaţa, 
în acela s-a născut lisus, naştere care deschide calea veşniciei, încă fiind 
în veac. Cu lisus se naște și explicația omului și explicaţia lumii. 

Cine este lisus? — s-a întrebat Irod, care aflând de la magi cine-l, 
L-a osândit la moarte, crezând că omorând 14.000 de prunci, va scăpa 
de lisus. S-a întrebat Irod Tetrarhul, care auzind toate câte făcea lisus, 
nu se dumirea ce să creadă despre Dânsul. 

Se întrebau cărturarii și fariseii, smintindu-se pentru formalităţi 
înfrânte; se întrebau cine-l acesta de iartă și păcatele? 

Se întrebau până și apostolii cine-l acesta că ascultă de El vînturile 
şi marea? 

Şi s-a întrebat un șir întreg de nedumeriți. 

S-a întrebat puterea lumească. 

S-a întrebat toată trufia minţii. 

S-a întrebat toată necredinta. 

Toţi aceștia L-au refuzat, L-au osândit și L-au omorât pe lisus și 
aceasta s-a întâmplat permanent în istorie. Cine este lisus pentru noi? 

Pe contemporanii lui lisus îi înțelegm că le era greu să-L creadă pe 
Dumnezeu. Dar după dovada Învierii Sale, după dovada dumnezeirii Sale, 

după apariția Sa mai presus de fire, prin uși încuiate, petrecere nevăzută 
cu oamenii, arătându-Se lui Pavel și altora din veac în veac, nu mai putea 
fi fără răspuns. 

Răspunsurile teologice sunt ştiinţa. 

De aici, pentru noi, lisus e sensul vieţii, reazimul și în ispite și în 
furtuni. Asemănarea după care tânjim şi însetăm de-a lungul deșertului 
vieţii. Originalul nostru, autenticitatea noastră. 

Dar mai mult decât acestea este prietenul nostru Care sigur nu ne 
părăseşte niciodată; e Sfânta noastră Împărtășanie, cu desăvârșire şi 
foamea noastră metafizică. (...) 

288. Împăratul Însuși Se va face slujitorul celor ce L-au așteptat cu 
toată ființa. De altfel, acesta e lisus: Împăratul slujitor al destinului omenesc. 
lisus a reîntors sensul existenţei iarăși în Țara de obârşie: Împărăţia Sensului 
şi a explicaţiei depline. 

Atunci se va odihni sufletul omului de neliniștea sa. 

Dar întrucâtva se linişteşte sufletul omului și până atunci: ştiindu-le 
acestea precis. 

lată o făclie (cunoștința în parte) până vine Lumina. 


IMAGINAȚIA 


289. Riscurile imaginaţiei sunt ocolite în duhovnicia răsăritului 
(nălucirile false). 

De aceea, Răsăritul meditează fără imagini, chiar contra imaginilor, 
chiar vedeniile reale le refuză, nu din rea credinţă sau din împotrivire, ci 
din grija de a nu greși, primind orice. Şi se ştie că Dumnezeu nu se 
supără când se stă pe acest punct de vedere. Singura pomenire ortodoxă 
este aceea care nu pune nici un tipar pe minte, care nu statornicește nici 
o imaginaţie sau imagine. Exemplu: „Adevăr”, „Duh”, Numele lui lisus 
din rugăciunea călugărilor: „Doamne, lisuse Hristoase, Fiul lui Dumnezeu, 
miluiește-mă pe mine păcătosul”. 

(Exemple practice: fiindcă noi nu putem fi contemporanii lui lisus, 
este lisus contemporanul nostru peste veacuri. Inspirăm atotprezența Sa 
în Prea Sfânt Numele Său și expirăm aerul stricat al păcatelor noastre. 
Inspiri Duhul Sfânt, Duhul lui Dumnezeu și expiri duhul rău din tine.) 


INSTINCTELE 

290. Ca neamul oamenilor să dăinuiască şi peste triajul mortii, 
Dumnezeu a sădit în fire câteva legi fundamentale numite instincte (...) 
care sunt norme fixe de viaţă. Numai omul poate interveni cu voința, cu 

libertatea și cu funcţia conștiinței să modifice natura acestor norme fixe. 

Această modificare a funcţiei instinctelor, când nu e păstrată în starea 
lor originară, poate fi făcută în două sensuri opuse: înspre dereglarea lor, 
când devin patimi și, în sens opus, înspre convertirea sau sublimarea lor, 
prin virtute, prin luptă metodică, prin nevoinţă. 

291. Cum devine „patimă” un instinct sădit ca lege de existenţă a 
firii? lată răspunsul unui profesor creștin de medicină: „Împlinirea oricărui 
instinct al firii e însoţită de o plăcere. Omul, numai omul, din toate 
viețuitoarele, vrea să despartă funcţia biologică a instinctului în două: 
vrea să separe rostul instinctului de plăcerea ce-l însoțește, alegându-și 
plăcerea și refuzându-i rostul”. 

Omul reușește această denaturare, căutată intenționat — arbitrar — 
dar în dauna sănătăţii, cu preţul pierderii libertăţii, a dereglării altor instincte 
superioare, cu inevitabile urmări ereditare ș.a.m.d. 

292. În creier funcţionează un centru de cenzură (medical „inhibiţia”) 
care are la dispoziţie tot mecanismul bio-chimic necesar (neuro-psihic, 
neuro-endocrin, neuro-motor, neuro-static), capabil să aprobe sau să 
frâneze tot ce obligatoriu trebuie să treacă pe la acest centru de informaţie. 

293. Între cenzura minţii (centrul inhibitor al creierului) şi între 
puterea de impunere a forței oarbe se creează o tensiune, o luptă, război 
chiar, sau dezechilibru total. 

Instinctele, câtă vreme cineva nu iese din rânduiala lor, nu-i dau 
omului lupte, pentru că acestea primesc aprobarea, satisfacerea și rostul 
lor concret. Cum însă marea majoritate a oamenilor au dereglat rostul 
normal al acestor forțe oarbe ale firii — urmărind exclusiv plăcerea ce-o 
conferă, dar refuzând rostul —, oamenii au ajuns în robia patimilor. În 
cazul robiei, cenzura minţii a slăbit considerabil și patimile conduc mintea, 
iar omul și-a pierdut libertatea. Omul care a ajuns rob patimilor sale nu 
mai are mărturia conştiinţei pentru faptele sale — care a ajuns într-un fel 
de „adormire”, ca în somn, deși conștiința nu doarme; e într-o stare de 
necredinţă, de uitare de Dumnezeu, omul trăiește în stare de păcat. Căci 
„păcat” aceasta însemnează: înfrângerea morală a conștiinței de către 
satana, prin patimile trupului. 

294. Forta instinctelor — forţele oarbe ale firii, altfel în serviciul 
vieţii rânduite —, crește când degenerează în patimi, întrucât ele au slăbit 
stavila cenzurii raţiunii, iar de acum caută să o surpe cu totul și lumina 
conştiinţei să o stingă. 

295. O mare dizarmonie constă în faptul că instinctul bărbatului e 
în conflict cu instinctul femeii. Instinctul bărbatului vrea mereu femeia, ca 

prilej al descărcărilor sale genezice. Instinctul femeii însă e maternitatea. 
Copilului până se desprinde de mamă, îi trebuie doi ani, deci, după 
rânduiala firii, trebuie să fie lăsată în pace. 

Deci, ce va face bărbatul? Sau își va perverti soția, făcând-o să 
umble și ea după plăcerea pătimașă, căutând să scape de rostul firii 
sale, sau o va face criminală, punând-o să-şi ucidă în pântece ființa fără 
apărare, sau va practica scârba onaniei cu femeia sa (Facere 38, 9), 
păzind-o de rostul zămislirii, dar necinstind-o, cum nu se mai poate 
spune. Alţii recurg la sterilizare, alţii la aventuri, sau la lupanare. Un 
atare bărbat nu-și va mântui soția prin nașterea de fii (1 Timotei 2, 15), 
ci o va osândii cu ucigașii și curvarii, printre care și el de asemenea va fi 
(Apocalipsă 21, 8). 

Prea putini sunt bărbaţii care-și stăpânesc instinctul irațional, prin 
puterile raționale ale sufletului, reglementându-l potrivit cu rostul său 
originar. Şi iarăși, şi mai puţini sunt cei ce convertesc energia prin înfrânare, 
săltând sensul firii la rosturi mai presus de fire. 

296. Plăcerea, căutată numai pentru ea însăși, cheamă repetarea 
din ce în ce mai deasă a actului, până ce ajunge la distrugerea sistemului 
nervos. Mai mult chiar: ea aprinde organismul și-l împinge până dincolo 
de posibilităţile sale funcționale; ea provoacă frângerea oricărei cenzuri 
morale și-și duce supușii până la doaga nebuniei. 


ISPĂȘIREA 


297. Când dreptatea lui Dumnezeu se întoarce asupra noastră a 
sosit vremea de plată sau ispășirea. Ispășirea nu-i o pedeapsă de la 
Dumnezeu, ci un mijloc de înțelepţire, o îndreptare mai aspră. lar fiindcă 
dreptatea lui Dumnezeu mereu ține cumpănă între faptă și răsplată, putem 
vorbi chiar de legea dreptăţii, ca o lege milostivă, prin care ne curățim de 
petele faptelor rele. În vremea ispăşirii, când vin asupra noastră 
strâmtorările, dacă le răbdăm de bunăvoie, neumblând cu ocolirea, ne 
ajută Dumnezeu; iar de nu vrem să primim cele ce vin peste noi, că nu le 
înțelegem, nu ne ajută Dumnezeu, deși El ar fi vrut. 

298. Pe când dreptul cunoaște un Dumnezeu personal, plin de 
iubire şi apropiat oamenilor, păcătosul simte un Dumnezeu aspru, ascuns, 
amenințător, atotputernic și tare departe. Dar sunt păcătoşi cu totul 
vrăjmași lui Dumnezeu, care nici nu îngăduie să li se zică păcătoşi. Aceștia 
nu sunt împreună-lucrători cu Dumnezeu. Peste lucrul lor trebuie să vină 
corecturi divine. Așa se face că simţim un Dumnezeu atotputernic, care 
restabilește, peste voințele oamenilor, echilibrul creaţiei și echilibrul vieţii, 

stricat de fărădelegile oamenilor. Acţiunea aceasta a lui Dumnezeu, prin 
care constrânge faptele oamenilor cu urmările lor, o numim ispășire. 

Ispășirea e un chip de veghe a lui Dumnezeu în destinul insului și în 
destinul neamurilor. Dar cu toate că răul se pedepsește prin sine însuși, 
iubirea divină dă totuși putinţă de ieşire din înfundătura răutăţii ce se 
pedepseşte pe sine însăși: de se va găsi cineva să stea bun pentru fraţii săi 
înaintea lui Dumnezeu. 

299. De obicei oamenii stârnesc cu faptele lor anumite furtuni 
nevăzute: acestea tot în capul lor se întorc, dar în chipul cel mai văzut cu 
putinţă. Dumnezeu, ştiind de mai-nainte sfârșitul tuturora, rânduiește 
fiecăruia ispășiri în lumea aceasta. 


ISPITELE 


300. Vrăjmașul, ca să-și ajungă tinta fărădelegii, îmbie sufletului 
ispita întâi, cea prin plăcere, aducându-i momeli plăcute la vedere şi bune 
la gustare, potrivite cu fiecare putere frântă a sufletului în parte. 

301. Deși înzestrați cu darurile Botezului, totuși n-am scăpat de 
războiul momelilor. Momeala nefiind păcat, e permisă de Dumnezeu să 
cerce cumpăna libertăţii noastre. 

302. Sfântul Marcu Ascetul ne lămureşte: Hristos prin Cruce și 
prin Harul Botezului „slobozindu-ne de orice silă, n-a împiedicat aruncarea 
gândurilor în inimă. Aceasta pentru ca unele din ele, fiind urâte de noi, 
îndată să fie şterse; altele, fiind iubite, în măsura în care sunt iubite să și 
rămână; și astfel să se arate și Harul lui Dumnezeu şi voia omului, ce 
anume iubește: ostenelile din pricina Harului, sau gândurile din pricina 
plăcerii”. Aici stă pricina pentru care noi, deși botezați, totuși mai avem 
trebuinţă și de al doilea Botez, al pocăinţei, întrucât nu suntem ca îngerii 
neschimbabili. 

303. Încercările şi neliniștile vremii au şi ele un rost: ne provoacă 
la găsirea sensului ce-l avem în Dumnezeu, ca ultim reazim etern al liniștii, 
iar pe de altă parte ne conduc la găsirea de noi înșine, ca făpturi renăscute 
în Dumnezeu și ajunse la libertatea spiritului. 

304. Câtă vreme mergem în voia valurilor, în voia firii povârnite 
spre păcat, n-avem nici o luptă, nu ne trezim din cursele vrăjmașului 
(2 Timiotei 2, 26); stăm de bună credinţă că mergem bine, ne isprăvim 
zilele în fericire și coborâm cu pace la iad! Dar deîndată ce aflăm ce 
înzestrare avem și ne trezim spre ce trebuie să fim, puterile iadului vor 
sări să ne ceară socoteală pentru nesupunere. Dar nu vor sări cu toată 
urgia răutăţii, că nu le lasă Dumnezeu, ci cu vicleșuguri și curse, cu minciuni 

şi cu înfricoşare și cu alte nemaipomenite zavistii. Pe de altă parte, se vor 
folosi de unelte ale lor (loan 8, 44), oameni amăgiţi de ei, care le-ar face 
toate câte-i învaţă dracii — dacă ar fi după ei. De aceea zice Înțeleptul: 
„Fiule, când vrei să te apropii să slujești Domnului, gătește sufletul tău 
spre ispite” (Înţelepciunea lui Isus Sirah 2, 1). 

305. Zice un Sfânt Părinte: „Ia ispitele și îndată nu mai e nimeni 
care să se mântuiască”. Războiul ispitelor e focul care lămurește ce suntem 
fiecare: lemne, pietre, aramă, paie, câlţi sau „pământ și cenuşă” (Facere 
18, 27), aurul smereniei — dulama lui Dumnezeu. 

306. Războiul duhovnicesc seamănă întrucâtva cu războiul lumii. 
Si unul şi altul te desface de viaţa aceasta. Numai ispitele, necazurile 
şi tot felul de încercări ale războiului nevăzut izbutesc să ne tocească 
pe deplin gustul de lumea aceasta şi să ne ducă la un fel de moarte 
față de lume, care-i smerenia deplină și condiţia de căpetenie a 
rugăciunii neîncetate. 

307. Dacă mintea se va afla iubind o momeală străină și sfatul 
viclean, va înclina cumpăna liberei alegeri spre momeala și sfatul străin. 
Aşa se deschide spărtură în cetate și se năpustesc puhoaie de vrăjmași 
care așteptau ascunși afară. Şi repede urmează jalnică pustiire în cetatea 
sufletului: împlinirea cu lucrul și repetarea faptei aceleia, până ajunge 
deprindere sau obicei. 

308. De unde atâta pustiire? De la o clipă fără de Dumnezeu a minții, 
clipă în care vrăjmașul i-a furișat undița iadului pe gât, învăluită meșteșugit 
într-o momeală a unui lucru sensibil al lumii de aici. Potrivnicul ispitește cu 
momeala plăcerii pe tot omul spre patima spre care-l prinde că are povârnire 
mai mare: pe cel aplecat spre trup, cu desfrânarea; pe cel înclinat spre 
gânduri, cu înţelepciunea veacului acestuia (1 Corinteni 1, 20), care pe 
mulți i-a rătăcit de Dumnezeu și pe puțini i-a întors; pe cei dornici de Cuvântul 
lui Dumnezeu îi ispiteşte cu Biblia (2 Petru 1, 20), încât în zilele noastre se 
văd mulţi călători la iad cu Scriptura în mână. Toţi cei ce umblă după plăceri, 
de orice fel, nu vor scăpa de primejdii, căci sub orice plăcere e încolăcit 
un șarpe. 

309. Vicleanul are două feluri de momeli, după iubirea omului, 
care înclină fie spre pierzare, fie spre mântuire. Este și o „ispită a mântuirii” 
în care au căzut mulţi înșelaţi, zicând că-s mântuiţi, când de fapt ei n-au 
săvârșit nici alergarea și nici după lege n-au luptat. Este și ispita sfinţeniei, 
este și ispita misiunii sau a trimiterii de la „Dumnezeu”, precum este și 
ispita muceniciei. În toate aceste ispite cad cei ce ocolesc osteneala, minţile 
înguste, care spun că nu mai au nimic de făcut, decât să creadă şi să se 

socotească a fi şi ajuns sfințenia, misiunea, mucenicia și celelate năluci 
ale minţii înşelate. 

310. Câte unii mai aprinşi la minte, fie de la fire, fie de la boli, 
neavând cercarea dreptei socoteli, scâncesc în inima lor după daruri 
mai presus de fire, îmbulziţi nu de vreo virtute, ci de iubirea de sine. 
Având aceștia iubire fără minte pe care vor să o cinstească cu daruri 
mai presus de fire, Dumnezeu îngăduie duhului rău să-i amăgească 
desăvârșit (2 Tesaloniceni 2, 11) ca pe unii ce îndrăznesc să se apropie 
de Dumnezeu, necuraţi la inimă. De aceea, pentru îndrăzneală, îi dă pe 
seama vicleanului să-i pedepsească. Astfel, când atârnă de la Dumnezeu 
o atare pedeapsă pentru oarecare, îl cercetează satana luând chip 
mincinos al lui Hristos și, grăindu-i cu mare blândete, îi trântește o 
laudă cu care-l câștigă fulgerător și poate pentru totdeauna, ca pe unul 
ce, pe calea cea strâmtă (Matei 7, 14) și cu chinuri ce duce la Împărăție, 
umblă după „plăceri duhovnicești”. lată-l cu momeala pe gât. De-acu, 
după oarecare școală a rătăcirii, când încrederea îi va fi câștigată 
desăvârșit și îi va fi întărită, prin potriviri de semne prevestite ajunge 
încrezut în sine și în hristosul lui, încât și moarte de om e în stare să 
facă, întemeindu-se pe Scriptură. 

311. lubind cele rele, pe firul acestei iubiri, intră vrăjmașul în cetate; 
adică prin cele de-a stânga, relele. Când însă vede că nu poate amăgi pe 
om cu cele de-a stânga, sare în cealaltă margine, de-a dreapta de tot, 
căutând să-l amăgească, ca să-i dea omul crezare. Îi trântește o laudă 
pentru multimea credinţei în Dumnezeu şi a iubirii virtuții, și-l îndeamnă 
ca fără măsură și fără întrebare să se silească în acestea. Pe unul îl trezea 
la rugăciune, silindu-se să-i strecoare în minte și în inimă părere mare 
despre sine, precum că pe „el” îl trezesc „îngerii” la pravilă. Sau dacă cel 
ochit spre înșelare nu-i chiar așa de virtuos, îi mai îngăduie să fumeze, să 
bea, zicându-i gândurile că-i trebuie putere și nu-i păcat. Pe unul l-a săgetat 
arătându-se în chipul lui „Hristos” și spunându-i: „Pentru dumneata mai 
răsare soarele!”. Douăzeci şi cinci de ani pe urmă l-a mai dăscălit, ca să 
ajungă să se creadă pe sine că el e fiul omului din Scriptură și dreptul 
judecător, care va despărţi oile de capre și va întemeia Împărăţia lui 
Dumnezeu pe pământ, și că în zilele lui va fi sfârșitul și judecata, care se 
va face prin el. (De fapt era sfârșitul judecății sale, pe care o vedea, nu la 
sine, ci în afară, la toată lumea.) De fiecare dată când îl zorea credința 
aceasta trecea, după câte o ispravă, şi pe la casa de nebuni. 

312. De aceea sunt îngăduite încercările, fiindcă numai ele coc 
sămânța pe pământ, a „dumnezeilor” după har. 

IUBIREA 


313. lubirea de Dumnezeu și iubirea de oameni în care atârnă 
toată Legea și Proorocii (Matei 22, 37-40), împlinindu-le lisus ca nimeni 
altul, prin aceasta se vedea limpede că lisus e Dumnezeu și Dumnezeu 
este iubire (1 loan 4, 8). Pe acestea două ni le-a dat ca porunci. Aci stă 
taina pentru care poruncile lui Dumnezeu bat pe vrăjmașul, când are cine 
le trăi. Căci iată: Dumnezeu Se ascunde în poruncile Sale, după cum ne 
asigură Sfinţii Marcu Ascetul (Sfântul Marcu Ascetul, Despre legea 
duhovnicească, Filocalia, Sibiu, 1946, ed.I., vol.1, p.249; şi ed.II, vol.1, 
Sibiu, 1947, p. 247) şi Maxim Mărturisitorul (Sfântul Maxim Mărturisitorul, 
Capete gnostice, Filocalia, Sibiu, 1947, ed.I, vol.2, p.193). 

Trăirea acestor porunci arde pe diavol așa de cumplit, încât acesta 
răscoală puterile iadului şi cu ele aţâţă pe oamenii lumii, care-s biruiţi de 
el, şi-i năpustește împotriva lui lisus și a oricărui ucenic al Lui. 

314. „Dacă doi dintre voi se vor învoi pe pământ în privința unui 
lucru (mântuirea) pe care îl vor cere: se va da lor de către Tatăl Meu, 
Carele este în ceruri. Că unde sunt doi sau trei adunaţi întru numele Meu, 
acolo sunt și Eu în mijlocul lor” (Matei 18, 19-20). 

Cuvintele acestea, pe lângă înţelesul literei, mai au și următorul 
înțeles: pământul este trupul, iar mai cu deosebire inima; cei doi sau trei 
sunt puterile sufletului care, dacă se vor învoi pe pământ, adunându-se 
într-un gând, va fi şi Dumnezeu în mijlocul lor. Unirea puterilor sufletului 
pe pământul inimii, însemnează iubirea, căci numai ea uneşte cele 
învrăjbite. lar iubirea, cerând ceva de la Dumnezeu, Tatăl răspunde celor 
doi sau trei de pe pământ, dăruindu-le iubirea Sa din ceruri, care este Fiul 
Său, și așa ne aflăm având pe Dumnezeu, Carele este iubire, în mijlocul 
nostru. 

315. Minunea adunării puterilor sufletului, învrăjbite de fapta ucigașă 
a păcatului, nu e cu putință decât în numele lui Dumnezeu. 

Rugăciunea neîncetată a fericitului nume: „Doamne, lisuse Hristoase, 
Fiul lui Dumnezeu, miluiește-mă pe mine păcătosul”, după îndemnarea 
Sfântului Pavel: „Neîntrerupt vă rugaţi”, săvârșește minunea unirii în 
dragoste a celor învrăjbite întreolaltă de păcat. 

316. lubirea înclină libertatea ca pe o cumpănă. 

317. „Aşa a iubit Dumnezeu lumea încât și pe singurul Său Fiu L-a 
dat, ca tot cel ce crede într-Însul, să nu piară, ci să aibă viaţă veșnică” 
(loan 3, 16). E mai mare iubirea aceasta decât iubirea care a creat lumea. 
De data aceasta stăvilarele dragostei se ridică și aceasta se naște pe pământ, 
în persoana lui lisus, pârjol de Cer în inimile oamenilor. 

318. Dragostea în Duhul lui Hristos, în trei vârste se vede: 

În iubirea aproapelui ca pe tine însuţi (Matei 19, 19); 

În iubirea mai mult ca pe tine însuţi — iubirea de vrăjmași (Matei 5, 44); 

În iubirea ca jertfă pentru oameni (loan 15, 13). 

Până la măsura iubirii de vrăjmași sunt datori să ajungă toti creștinii, 
care au de gând să se mântuiască; pe când la vârsta a treia a iubirii, foarte 
puțini ajung. 

319. Iubirea n-are marginile omului, nici spațiul, nici timpul; nu piere 
niciodată, e puternică, încât străbate dincolo de mormânt și ajunge pe cel 
iubit; străpunge iadul care nu-i poate sta împotrivă şi străbate cerul. 

320. Iubirea e însușirea lui Dumnezeu prin care a creat lumea 
văzută şi nevăzută și toată făptura care-L cunoaște de Tată e străbătută 
de iubire. Dacă am stărui cum trebuie în iubirea aceasta fără margini, s-ar 
răsfrânge şi în noi obârșia noastră divină, chipul și asemănarea fiilor cu 
Tatăl, am avea şi noi mulţime de însușiri dumnezeiești, prin har nu prin 
natură, în primul rând n-am fi așa de mărginiți într-o mulţime de privințe. 

321. lubirea e calea cea mai scurtă și mai presus de orice cale, 
spre desăvârșire (1 Corinteni 12, 31); printr-însa avem înlăuntrul nostru 
Împărăţia Cerurilor. 

322. Focul iubirii divine, de dragul Adevărului, între potrivnici se 
aprinde și se menţine. 


IUBIREA DE SINE 


323. Sfântul Maxim Mărturisitorul numește iubirea de sine „primul 
pui al diavolului”. Ea e cealaltă parte din piedica a doua ce ne-o stârnește 
potrivnicul în noi înșine: iubirea trupească de sine, începătura mândriei. 
Împotriva ei ne-a cerut Mântuitorul să ne hotărâm pentru lepădarea de 
sine, zicând: „Oricine voiește să vie după Mine să se lepede de sine, să-și 
ia crucea sa în fiecare zi şi să-Mi urmeze Mie” (Luca 9, 23). Lepădarea 
aceasta însă o poate face numai cine s-a ridicat cu mintea mai presus de 
cele deșarte și s-a desfăcut din toată dragostea lumească și și-a strămutat 
puterea dragostei sale, toată, către Dumnezeu. Sau, cu alte cuvinte: pe 
cine l-a ajutat Dumnezeu să iasă din legăturile iubirii de lume, îl ajută să 
iasă și din legăturile dinlăuntru ale iubirii de sine. 

324. lubirea trupească de sine şi plină de trufie, numai dragostea 
aprinsă a lui Dumnezeu o poate scoate și desăvârșit s-o facă scrum, prin 
umilintele cu care o arde. 

325. Noi nu prea putem ști în câtă primejdie ne bagă iubirea de 
sine, dar o putem deduce din purtarea de grijă a lui Dumnezeu, Care, cu 

iubire de oameni, ajută mântuirea noastră, îngăduind încercări, certări și 
ocări peste capul nostru, cu rostul ca să ne scârbim de noi înșine și să ni 
se tocească tot gustul de cele de aici, căci altfel nu putem muri nouă 
înşine ca să viem lui Dumnezeu (Galateni 2, 19). De aceea toţi Părinţii au 
fugit de laudă și au iubit ocara și toată năpăstuirea, ca pe unele ce ucid 
puii vicleni și aduc mult folos de la Dumnezeu. 

326. Cei ce prin darul lui Dumnezeu se izbăvesc și de legăturile 
dinlăuntru ale iubirii de sine, se poartă şi se mărturisesc pe ei înșiși 
străini și călători (Evrei 11, 13) aici pe pământ. De aceea „suspinăm în 
acest trup, dorind să ne îmbrăcăm cu locuința noastră cea din Ceruri” 
(2 Corinteni 5, 2). 

327. „Puiul de drac” al iubirii de sine, făcându-se bărbat și ajutat 
prin vedenii mincinoase de tatăl său, tatăl minciunii, strâmbă mintea 
bietului om, încât i se va părea păcatul virtute dumnezeiască. Ba încă, 
omorând pe cei ce nu cred ca el, i se va părea că face slujbă lui „Dumnezeu” 
(dumnezeul care l-a înșelat pe el) (Numerii 25, 7-13). 

328. Cu îngăduirea lui Dumnezeu, Satana îi cerne și îi culege pe 
toți cei ce mai umblă în lumea aceasta după plăceri, chiar duhovnicești, 
numai să-i prindă, că încă nu s-au lepădat desăvârșit de iubirea de sine şi 
de orice spurcăciune a vieții, după atâta și atâta propovăduire a Bisericii: 
căci patima aceasta face pe om să cadă, lovit de săgețile laudei și să se 
trezească cu mintea înșelată și sărită din socoteala smereniei. 

329. Precum în viaţa pământească lucra Harul asupra celor ce se 
sfințeau și sporea în ei iubirea, iar la dezlegarea lor din trup, rămânând 
în Împărăția Harului, acesta sporeşte, desăvârşind în ei iubirea; așa prin 
contrast, în starea de iad a conștiinței, în împărăţia fără de Har, lucrează 
demonii asupra sufletelor chinuite și sporesc în ele ura. Ura aceasta 
care nu poate face nimic, zvârcolirea neputinței furioase, ura demonilor 
care chinuiesc sufletele și văd că nu isprăvesc nimic, ura aceasta arde, 
ura aceasta infernală e focul nestins, care nu luminează nimic. Sufletele 
acelea, care s-au amăgit de poftele lumii, de slava deșartă şi de trufia 
vieţii (1 loan 2, 16), înşelate de iubirea de sine care le-a povăţuit la 
toate poftele, iată-le înecându-se în ura care le arde și care s-a întărit 
peste ele ca o mare împărăție a răului. În această împărăție infernală i-a 
dus iubirea de sine, primul pui al diavolului și tată a toată amăgirea. 

Într-o așa împărăție au să sufere toţi cei ce n-au scos cu desăvârşire 
iubirea de sine din lăuntrul lor, ci au mângâiat-o cu toate plăcerile şi i-a 
surprins moartea încă neînteleptiti la minte și necurătiti la inimă. Au plecat 
cu nădejde, le rămâne nădejdea. Şi dacă se va afla cineva dintre rudenii 

sau urmași, ca să împlinească pentru ei faptele iubirii, cu acestea acopăr 
mulțime de păcate și-i scot din moarte (Tobit 4, 10). lar dacă Dumnezeu 
nu pune nimănui în gând să împlinească mila și pocăința pentru ei, e 
semnul că nu are planul să-i scoată din muncă. 


IUDA - IUDELE 


330. Structura lui era o dezarmonie, un haos. De aceea satana 
întru ale sale a intrat. 

331. luda nu mai este un anonim, de acum luda este o mare putere: 
a devenit o minte satanică. „Marele luda”. lată oamenilor mici, o cale de 
a ajunge „mari”. De acum luda va fi prototipul tuturor trădătorilor. 

luda va avea ucenicii lui până la sfârșitul lumii, care aceeași treabă o 
vor face-o: vânzând, reclamând, trădând, dând la moarte: părinti, frati, 
surori, bărbaţi, preoți, sfinţi... luda multiplicat, vinde pe lisus mereu. 

Fiii diavolului îi cumpără lui luda ucenici. Și cu preţuri derizorii fiindcă 
se îmbie mulți. 


ÎMPĂRĂȚIA LUI DUMNEZEU 


332. Împărăția lui Dumnezeu are două vârste. 

Prima vârstă a Împărăției lui Dumnezeu e deodată cu venirea lui 
lisus între oameni. El e Fiul şi energia spirituală a Împărăției. El, născut în 
fiecare suflet prin Duhul Sfânt, în suflete devenite fecioare, se multiplică 
- așa zicând — dar neîmpărțindu-se, locuind deodată între o mulţime de 
fraţi, făcându-i oameni cereşti, chiar dacă după omul dinafară aceștia 
sufăr toate umilințele și necazurile veacului acestuia — și mai ales dacă le 
sufăr multumind și binecuvântând pe Dumnezeu întru necazuri. 

Împărăția, în vârsta ei primă e nevăzută; e mai mult dedusă din 
„răbdarea sfinţilor”. Ea nu are decât o evidenţă interioară pentru cel ce o 
trăieşte şi, în lipsă de argumente decisive, el nu are decât afirmarea ei 
prin jertfa vieții — ultimul cuvânt. 

În acest interval al Împărăției nevăzute creștinul se bucură întru 
necazuri, arde într-însul focul aruncat de lisus pe pământ: focul iubirii de 
oameni. 

În rezumat, Împărăţia lui Dumnezeu e oriunde se află un om centrat 
lăuntric de lisus. Nu e o împărăție de vedenii — cum cer oamenii. Aci se 
pune accentul pe virtute, nu pe daruri neobișnuite sau viziuni. „Cea mai 
minunată viziune e un om care se distinge prin puritatea și smerenia 
sufletului său” (Halkiu, Sancti Pahomii, Vitae Graecae, Bruxeles, 1932, 
Vita prima 48). 

A fi luminat de cunoștința de Dumnezeu, curat și smerit cu inima, e 
singurul argument valabil al Împărăției. Într-un așa suflet se străvede lisus. 
El nu trebuie să vorbească, e destul să existe; existenţa lui grăieşte mai 
tare decât cele ce ar spune. 

A doua vârstă a Împărăției lui Dumnezeu va veni pe văzutele: ca 
fulgerul de la răsărituri până la apusuri, fiindcă e deodată cu a doua ve- 
nire a lui lisus, în slavă și mărire. 

Până atunci Împărăția lui Dumnezeu e contestată; — vinovăția o 
purtăm și noi „creştinii netrebnici” (2 Corinteni 13, 5) — dar atunci va fi 
afirmată de Însuși Împăratul Cerurilor. Nu numai afizmatăe ci de istov 
desfăşurată, din nevăzută ce era, în slava ei orbitoare și transformatoare 
de eon, în Cer nou și pământ nou (Matei 19, 28). 

Creștinismul e văzut ca a doua creaţie a omului. Când va veni 
Împărăția lui Dumnezeu, întru slava ei orbitoare, toată făptura se va înnoi 
-dar „ca prin foc” — şi va deveni spirituală, înghițită de slavă și statornicită 
pentru nesfârșitul veșniciei. 

Și când te gândeşti că în fiecare om - luat la întâmplare — e ascunsă 
Împărăția lui Dumnezeu, în grăunte nevăzut: desăvârșirea, nici unul din 
„necazurile de faţă”, (fie ele mii de ispite, fie şi cercarea cu moartea), nu 
pot să ne despartă pe noi de dragostea lui lisus, Cel ce ne lucrează 
desăvârşirea, destinul și obârşia noastră de fii ai lui Dumnezeu. 

O astfel de zare a destinului nu se deslușește însă omului care nu 
vrea să sufere nimic. 

333. Împărăția cerurilor, comprimată într-o sămânță mică, a luat-o 
un Om şi-a aruncat-o în grădina Sa, lumea și s-a făcut (creștinul) copac 
mare şi păsările cerului s-au sălășluit în ramurile lui. 

Împărăţia cerurilor nu este pentru păsări, ci pentru oamenii care 
trăiesc „ca păsările” — mai desprinse de pământ și firea pământească, 
trăind mai după firea lor cerească trăind mai „în grija lui Dumnezeu” 
decât în grija vieţii. Păsările acestea sunt „vulturii” care se vor aduna ca 
să judece lumea (I Cor. 6, 2), când pământul va fi stârv. 

334. Împărăţia lui Dumnezeu este un aluat pe care l-a luat o 
femeie (Sfânta Fecioară Maria) şi l-a pus în trei măsuri de făină (în 
firea omenească de acum întreită): sufletul, trupul și Duhul, până a 
dospit toată. 

335. Pentru veşnicia noastră în împărăţia lui lisus nici prețul vieții 
şi nici un alt preţ nu este prea mare. 

336. Necazurile de acum nu sunt vrednice de a fi în cumpănă cu 
slava noastră viitoare. 

337. Sunt multe chipuri de a intra în Împărăţia lui Dumnezeu, dar 
numai o singură ușă: lisus. 

338. Dacă nu puteţi înțelege Împărăţia lui Dumnezeu, cel putin 
primiţi-o ca un copil în care nu se întâmplă nici o răvășire dialectică. 

339. lisus nu ne lasă numai cu presimţirea — chiar întărită — a 
Paradisului pierdut, nu ne lasă cu o simplă certitudine a inimii — pe care 
de fapt o are oricine care-şi vinde averea (marea avere „eul”, „conştiinţa 
eului”, conștiința de „sine”) și o dă săracilor —, ci ne vorbește de făclia 
aprinsă a cunoașterii acestei Împărăţii și a aşteptării ei stăruitoare. 


INDUMNEZEIREA 

340. Firea întreagă suspină după arătarea fiilor lui Dumnezeu 
(Romani 8, 19), adică după îndumnezeirea omului. În cale stă infirmitatea 
firii şi o putere potrivnică nevăzută care caută să înfrâneze sufletul de la 
un zbor mai înalt decât viata veacului acestuia. 


ÎNFRÂNAREA 


341. Este o corespondenţă între trup și suflet, între calitatea trupului 
şi calitatea sufletului; o întrepătrundere ondulatorie. Presupuneţi o noapte 
cu lună și un lac liniștit, în care cineva aruncă două pietre în puncte 
diferite; se văd valurile apei, întretăindu-se în cercuri și, pe ele, mișcându-se, 
petece de lună. Cam așa ceva ar fi atingerea sufletului cu undele trupului, 
deși sufletul e de altă natură, nu mai puţin deosebită de trup decât oglindirea 
de lună pe vălurelele apei. Şi totuși se răsfrâng întreolaltă. 

342. Hormonii, prin trup, influențează spiritul; într-un fel al 
bărbatului și într-alt fel, al femeii. Astfel bărbatul dobândește, pe lângă 
configuraţia vigorii anatomice și sentimentul virilității sale. Intelectualitatea 
biruie asupra sensibilităţii, puterile minţii se dovedesc creatoare. Cu alţii 
e activ; înclinat mai mult spre tiranie, decât spre supunere; mai curând 
spre brutalitate, decât spre bunătate. Cu cât notele diferenţiale sunt mai 
accentuate, cu atât avem de-a face cu un caracter mai agresiv. Mi se pare 
că tot aici trebuie căutat și suportul trufiei. 

Poate de aici își are obârşia faptul că, mai ales bărbaţii, nici lui 
Dumnezeu nu vor să se supună, iar când se aprind la mânie, nu găsesc 
cuvânt mai expresiv ca înjurătura de Dumnezeu și de toate cele sfinte. 
Caracterul agresiv al masculului se observă ca o notă comună și în firea 
animală. Omul gândește cu toate organele sale. 

343. Foliculina, hormonul feminin, are o actiune cu totul diferită. 
Astfel, pe lângă configuraţia anatomică, proprie destinului de mamă, îi 

păstrează totuși însușirile copilăriei: voce subțire, înfățișare de copil, 
prietena copiilor; mai mult sensibilă decât intelectuală, mai mult 
primitoare decât creatoare. Presimte prin instinct, nu prin judecăţi. 
Mintea ei e inima. E înclinată mai bucuros spre suferinţă şi supunere, 
decât spre asuprire și dominație și, după Scriptură, veşnic atrasă 
(preocupată) spre bărbat (Facere 3, 16). 

Deci, dacă am socoti numai capătul fiziologic al deosebirii bărbat- 
femeie, găsim o mare disonanţă. Tot rostul fiziologic al bărbatului — ca de 
altfel al întregului regn animal - nu e altul decât aventura, cu prima 
întâmplată în cale. 

Bărbatul e poligam din fire — așa ca evreii de odinioară și ca turcii 
de dăunăzi. Înțeleptul Solomon avea o mie de femei, însă i-au plătit 
femeile bine -— că l-au smintit la minte, încât s-a lepădat de Dumnezeu 
(3 Regi 11, 3-4). 

Tot rostul și configurația femeii e maternitatea. Chiar și mântuirea 
ei e condiţionată de nașterea de fii — dacă stăruie cu deplină înţelepciune 
în credinţă, în iubire şi în sfinţenie (1 Timotei 2, 15). 

Între instinctul poligamic și instinctul maternității e un adevărat con- 
flict biologic și pricină de tragedii. Ce vrea unul, nu corespunde cu ce 
vrea altul. Drept aceea, li s-au dat oamenilor normele divine și minte, ca 
să trăiască într-o rânduială după fire — rânduială morală și spirituală, dispuse 
ierarhic — iar nu să-și facă de cap, trăind împotriva firii, împotriva moralei, 
împotriva spiritului, cu totul anarhic, ceea ce de multe ori au să plătescă 
cu capul, sau ei, sau urmașii lor. 

344. Organismul întreg și îndeosebi sistemul nervos se dezvoltă 
bine datorită şi hormonilor genezici — însă numai sub o cenzură de 
înfrânare. De aceea, până la căsătoria legală, toți tinerii trebuie să fie 
curati, cu fecioria păzită, şi băieţi și fete. Minunea e și cu putinţă şi cu 
trebuinţă. 

345. Bărbaţii cu un sistem nervos rezistent sunt capabili de înfrânare. 
Pe când slabii, nervoșii, dezechilibraţii devin și mai anormali în urma 
înfrânării poftelor lor genezice. Persoanele tari se fac mai tari prin această 
formă de asceză. 


ÎNJURĂTURILE 


346. Așa sunt gândurile de hulă: răbufniri de păcură în raza de 
soare. 

347. Faptul dragostei trupești lasă o puternică impresie în toată 
pivnita fiinţei, în acea zonă de nouă zecimi a subconștientului. Aci, fapta, 

rezumată în simbol, se sedimentează ca un conflict cu conştiinţa. Cenzura 
morală astupă un depozit de dinamită, după ce n-a reușit să-l refuze. O 
înjurătură de Dumnezeu e explozia acestui depozit. lată de ce, când înjură 
bărbaţii folosesc cuvântul — ce nu se scrie — al iubirii trupești. Partea de 
înjosire şi păcat a acestei iubiri pe care o simt în trupul lor, le izbucnește 
din subconștient și, cu ea, izbesc furios cenzura morală și idealul de dragoste 
— pe Dumnezeul celui pe care-l înjură. O înjurătură e un moment de 
îndrăcire a mâniei, o clipă de întunecare a minţii — așa plăteşte cenzura 
conștiinței negrija de mai înainte. 

Înjurăturile dovedesc, prin urmare, că această iubire între trupuri 
a fost închisă într-un blestem, într-o ruşine și într-o necesitate. Totul, 
schematizat în simboluri, coboară în întunericul subconştientului. Când 
deci pe unii cu cenzura slabă — întelegeți genetic slăbiciunea aceasta - îi 
scoate din sărite vreo împrejurare oarecare, afluxul de sânge și fiere la 
creier face de li se întunecă orice conștiință şi încep rafalele înjurăturii. 

348. Unii înjură pe Dumnezeu pe faţă. Alţii Îl înjură când se roagă. 
Situaţia îngrozește pe cei ce pătimesc neputinta asta. Ea vine, din cât se 
poate vedea, din poveri ereditare, din fapte consumate, din auzire, din 
conţinutul memoriei conştiente sau inconștiente, printr-un mecanism al 
suprapunerii de imagini, și anume, peste cele cuvioase, cele necuvioase, 
stârnite de hormoni, sau, în sfârșit, prin mecanismul de contrast. 

349. Înjurăturile au aceeași obârșie ca hulele; numai că unele 
sunt învoite de minte, celelalte sunt cenzurate. De aceea vinovăția celor 
de pe urmă e neasemănat mai mică. Hulele dovedesc o vinovăție mai 
veche nu una de acum. Ele sunt o pedeapsă, însă nu duc la nebunie, 
cum se tem cei mai mulți. Înjurătura însă îl dovedește pe respectivul că, 
cel puţin în momentul acela, e un iresponsabil, deci dezechilibrat în 
structura genetică, în mediul umoral, în serviciul de cenzură și în sistemul 
nervos. Temniţa îi deschide porţile și-l va lua în brațe, de nu va fi cu 
luare-aminte. 

350. Mai bine o rugăciune pentru cel care înjură decât observaţie. 


ÎNTRISTAREA 


351. Întristarea e chipul unui suflet cu luminile stinse. 


INVIEREA 

352. lisus ne aduce Învierea - firul transcendenței noastre, pe care 
ni-l leagă de inimă. 

353. Învierea este noul stâlp de foc, care conduce de două mii de 

ani neamul creștinesc prin pustia acestei lumi. Din lumina lui este făcut 
destinul care ne atrage Acasă. 


JERTFA 


354. Nici Dumnezeu n-a avut alt cuvânt mai tare decât jertfa. Jertfa 
e maxima apropiere a voinţei și iubirii lui Dumnezeu de libertatea omului. 
Ea e hotarul de atingere între voinţa divină și libertatea omului. 


JUDECATA DREAPTĂ A LUI DUMNEZEU 


355. Dumnezeu nu pedepsește toată răutatea tuturor, aici, şi 
numaidecât; precum nici nu slăvește bunătatea tuturor, aici, și numaidecât. 
Chiar dacă ar face aşa, atunci şi oamenii ar face binele de frică; mântuirea 
ar fi de silă, iar nu o faptă a libertăţii și a dragostei. Apoi, dacă repede ar 
pedepsi tot răul, Dumnezeu ar fi un fricos, un neputincios, micit la o 
măsură omenească sau cel mult îngerească, și ne-ar da să înțelegem că 
se teme de rău și-și apără stăpânirea, — cum fac oamenii. Ci tocmai pe 
faptul că îngăduie răilor să-și facă de cap și-i lasă pe oameni neînfricaţi de 
pedeapsa năprasnică, ne dovedeşte atotputernicia Sa, veşnic liniștită 
asupra răului — atotputernicie asupra căreia, prin virtutea credinței, stăm 
liniștiți și noi, primind palmele şi scuipările răului, ca pe niște mărturii ale 
neputinței aceluia, în faţa atotputerniciei lui Dumnezeu, Care ne întăreşte 
cu liniștea Sa. 

Cu aceea că nu pedepsește răutatea numaidecât, îi întinde ispită 
puternică, să se desăvârșească și ea, spre pedeapsă sigură în ziua judecății. 
lar, dacă, totuși, uneori pedepsește năprasnic vreo fărădelege, o face ca 
să mai pună frâu răutăţii între oameni și, mai ales, să nu scadă în credință 
începătorii și să nu se piardă dintre oameni cunoștința răsplătirii după 
fapte. 

Deci, ori că răsplătește, ori că nu răsplătește, fie binele, fie răul, un 
lucru e sigur: că vine o răsplată sigură și veșnică și că biruiește binele 
asupra răutăţii. Apoi, prin răbdarea multor neștiuţi de oameni, 
atotputernicia și dreptatea lui Dumnezeu sfărâmă mereu porțile iadului, 
cu puterea Bisericii văzute și nevăzute. 

356. O judecată dreaptă și veșnică nu se face decât chemându-se 
toți martorii, toți oamenii, din toate vremile, să-și vadă toate faptele şi 
să-și cunoască toate urmările lor și pe dreptate să-și ia plata veșnică. 
Atunci mateloţii lui Columb vor vedea turma de nebuni pentru care au să 
dea seama, că le-au adus cu fapta lor germenele nebuniei. Luther se va 
vedea pricinuitorul puzderiei de secte, iar înșelaţii lui se vor apăra și ei de 

urgia judecății, zicând: „Doamne, Doamne, au nu în numele Tău am 
profetit și cu numele Tău am scos demoni și în numele Tău multe minuni 
am făcut?” Dar capătă răspunsul: „Niciodată nu v-am cunoscut pe voi. 
Duceţi-vă de la Mine, cei ce lucraţi fărădelegea!” (Matei 7, 22-33) și vor 
merge cu lucrătorii fărădelegii toți cei ce-au ascultat de ei. Și așa mai 
departe, fiecare va vedea și va culege roadele, nebănuit de mari, ale 
faptelor sale, fie bune, fie rele. Căci viața pământeană era vremea 
semănatului, iar viata viitoare, vremea secerişului. 

357. Pe pământ sunt adeseori puzderii de legi omenești; la judecata 
lui Dumnezeu sunt numai două: legea iubirii de Dumnezeu și legea iubirii 
de oameni, în care se cuprinde toată Scriptura. În loc de dosare, sunt 
cărțile mortii şi Cartea Vieţii, în care-s scrise toate faptele oamenilor. 

358. În ziua judecății se împlinește desăvârșit cuvântul „Mila și 
adevărul merg înaintea Ta” (Psalm 88, 15), căci atunci oamenii vor fi 
întrebaţi despre: 1. faptele iubirii și 2. mărturisirea dreptei credințe, după 
cuvântul: „Cine se va rușina de Mine și de cuvintele Mele în neamul 
acesta preacurvar și păcătos, și Fiul Omului se va ruşina de el când va 
veni întru mărirea Tatălui Său, cu sfinţii îngeri” (Marcu 8, 38). 

Mila și adevărul, iubirea și curajul mărturisirii lui Dumnezeu, iar pe 
de altă parte, ura şi minciuna, acestea îi despart pe oameni în două, în 
buni și răi, precum desparte păstorul oile de capre; oile de-a dreapta și 
caprele de-a stânga. 

359. Pentru o greșeală vremelnică, o pedeapsă veșnică? 

Întrebarea aceasta zvâcneşte aproape în toate mintile. Într-adevăr, 
pentru că n-ai fost milostiv cu săracii, frații mai mici ai lui Dumnezeu, 
pentru că nu le-ai dat să mănânce, nu i-ai îmbrăcat, nu i-ai primit când 
erau străini, nu i-ai cercetat când erau în temniță, numai pentru atâta 
vină, făcută într-o viaţă scurtă, se poate ca Dumnezeu să te dea focului și 
diavolilor să te muncească în vecii vecilor? Ce taină ar putea răspunde și 
la întrebarea aceasta? 

Totuși este răspuns: Cel flămând și însetat, gol, străin și bolnav şi, 
peste toate acestea, în temniţă, în înțelesul tainic, nu sunt numai săracii, 
ci Mântuitorul lisus Hristos Însuși, pe Care Îl avem noi, în fiecare, de la 
Botez. 

360. Faţă de Hristos lisus din noi și de Duhul Său cel Sfânt, temelia 
și viața noastră cea după Dumnezeu, putem avea în vremea vieții noastre 
pământești una din cele două atitudini: fie trădarea lui luda, fie iubirea lui 
loan. De la acestea se decide soarta noastră în vecii vecilor. Dacă am trăi 
anii lui Matusalem tot așa am face. 

Prin urmare: „Nu este nedreptate la Dumnezeu”, când ne dă o 
plată veşnică pentru o mică decizie. 

361. Mulţi oameni, mai puternicii veacului, sunt refractari 
propovăduirii cuvântului, dar unii din ei se biruiesc de ultimul cuvânt al 
sfinţilor, cel acoperit cu preţul vieţii. La urma tuturor este dreapta judecată 
a lui Dumnezeu și este dreaptă pentru că la toți Dumnezeu le-a prilejuit o 
mărturisire a cuiva și deci nu vor avea cuvânt de scuză că n-au auzit de 
Dumnezeu. 

Aceasta este rațiunea ascunsă a Providenţei: toată lumea ispitită să 
se ciocnească de lisus. 


LEPĂDAREA DE LUME 


362. Lepădarea de lume are două trepte. Întâi ne lepădăm de 
lumea din afară și de tot ce ne-ar putea tine legati de ea. În al doilea rând 
ne lepădăm și de toate asemănările noastre lăuntrice cu lumea. Acestea 
sunt patimile, năravurile şi toate slăbiciunile noastre personale. 

363. Să desăvârșim lepădarea de lume cu lepădarea de sine. 

364. Lepădarea de lume e o convingere, pe care poți s-o ai și-n 
mijlocul lumii stând, precum poți să n-o ai în mijlocul pustiei petrecând. 


LEPĂDAREA DE SINE 


365. Lepădarea de sine nu este cu neputinţă sau înfrângere. 
Dimpotrivă, e descătușarea unei foarte mari puteri sufletești. Mărturie la 
îndemână ne stau însăși prilejurile. Dacă le câștigăm, adică ne comportăm 
prin ele după Duhul lui Dumnezeu, simţim în suflet o pace și o creştere 
sufletească. Pe când, dacă le pierdem, adică ne comportăm după om sau 
după patimi, simţim o tulburare, o mustrare de conștiință și o împuţinare 
sufletească. Lepădarea de sine dovedește credinţa și dragostea pe care o 
avem către lisus. Din aceasta izvorăște o mare trăire sufletească. Lepădarea 
de sine trebuie să ne-o facem a doua natură, ca să ne însoţească toată 
calea călugăriei și să caracterizeze călugăria. 

În felul acesta seacă izvorul și rădăcina patimilor. 

366. Lepădarea de sine nu se realizează dintr-o dată sau o dată 
pentru totdeauna, ci trebuie timp și răbdare. Timp pentru deprindere 
şi răbdare pentru greutatea ei. Răbdare trebuie să avem mai întâi cu 
noi înșine, ca să nu cădem în întristare, apoi trebuie să aibă şi alții 
răbdare cu noi, până deprindem desăvârşit lepădarea de sine. Dacă 
învăţăm practic lepădarea de sine și sporește dragostea în inima 
noastră, răbdarea încetează de a mai avea înfățișarea negativă, de 

necaz și se schimbă în bucurie, cu toată întristarea mea sunt covârșit 
de bucurie. 

367. Când avem lepădarea de sine și dragostea, ocara ni se face 
ca lauda și lauda ca ocara. Răbdarea mai este şi nevoință, adică pedepsirea 
de bună voie a firii cu tot felul de osteneli. 

368. Bobul care nu vrea să moară, fie chiar şi de grâu, nu mai 
aduce nici o roadă. 

369. Mântuirea se lucrează numai pe ruinele egoismului. 


LIBERTATEA OMULUI 


370. Libertatea omului înclină orientările sale, undeva în centrul 
timpului, iar urmările acestei înclinări sunt mai neprevăzute ca ale unei 
linii ce descrie diferite unghiuri mici, la centru, dar nemăsurat de mari la 
infinit. 

371. Omul are nevoie de Dumnezeu, garant al libertăţii sale și 
Care are libertatea absolută, a armonizării totului. De aceea libertatea 
omului este îngrădită „în soroacele” timpului. Numai a lui Dumnezeu 
este neîngrădită în nici un fel de timp, ci întrucâtva de libertatea omului. 

372. Libertatea omului cu libertatea lui Dumnezeu stau în același 
raport ca timpul cu eternitatea. 

373. Dumnezeu întrucât prevede mişcările libertăţii omenești, singur 
El ştie şi deţine etapele timpului cât va mai fi timp. 

374. Ce uşor poate face Dumnezeu ochi sănătoși. Scuipă pe cei 
bolnavi, pune mâinile pe umerii orbului și-l întreabă: „vezi?”. Şi vede. 

Evidenţa divină n-are nevoie de nici o sprijinire. Totuși vedem că 
necredinta îi stăvilește evidenţa. Deci credinţa este o decizie a libertăţii. 
Căci numai despre libertatea omului știu că se hotărăște numai până la 
un punct atotputernicia lui Dumnezeu. 

Decizia de a crede în Dumnezeu sau de a fi ateu, firește este o faptă 
a libertăţii — sensul pozitiv al libertăţii. 

Cu nonsensul, sub orice formă l-a întâlnit lisus, dar n-a putu face 
nimic. Aparent lucrurile arătau pe lisus neputincios. În schimb lisus Își 
ascundea atotputernicia slavei, rezervată pentru a doua venire, când 
deciziile negative ale libertăţii omenești, nu-l mai sunt stavilă. Atunci acestea 
nu mai au îngăduire. 

375. Cine nu se va lepăda de sine nu va fi liber. 


LUMEA - LUMESCUL 


376. Omul care s-a hotărât să iasă din calea păcatelor sau din 


113 


gâlceava fărădelegilor, se va trezi deodată că i se vor ridica împotrivă 
(2 Timotei 3, 12) trei vrăjmași, unul după altul. lar vrăjmașii mântuirii 
sunt aceștia: lumea, trupul și diavolul. Pe aceștia îi arată ca atare toți 
Sfinţii Părinţi. 

Prin „lume” se înţelege categoria păcatului, adică turma oamenilor 
necredincioşi (loan 1, 10), cei ce din toată voia s-au unit cu sfaturile 
dracilor (1 loan 3, 8). E lumea pentru care nu s-a rugat Mântuitorul 
(loan 17, 9). E gura satului, gura vecinului și, de multe ori, gura și 
faptele celor dintr-o casă cu tine (Matei 10, 36). Aceştia, sau lumea, 
îţi iartă orice ticăloşie ai face, oricât ai îndărăpta cu sufletul, dar nu te 
iartă nicidecum să le-o iei un pas înainte şi să te faci mai bun. Oamenii 
aceștia ai lumii au o ciudată ruşine de a fi buni. Bunătatea ta îi arde şi 
se trudesc să te scoată de vină cu tot felul de ponoase. „Lumea” e 
veacul viclean (Galateni 1, 4), placul oamenilor (Efeseni 6, 6) şi slava 
deșartă (1 loan 2, 16). Gura lumii grăiește ale stăpânitorului ei (1 loan 
5, 19). De aceea avem poruncă: „Nu iubiţi lumea, nici cele din lume: 
pofta trupului, pofta ochilor şi trufia vieţii, care nu sunt de la Tatăl” 
(1 loan 2, 15-16). 

Cine vrea să biruie această primă piedică în calea mântuirii, are la 
îndemână aceste trei: răbdarea, iertarea și rugăciunea. 

377. Cine vrea să biruie lumea e dator să ia arma rar folosită a 
iertării, oricâte necazuri ar pătimi de la oamenii lumii acesteia, ca unul ce 
vede că fraţii săi stau legati într-o robie străină, în întunericul necunoștinței 
de Dumnezeu și de ei înșiși. 

378. Cine vrea să biruie lumea se roagă Tatălui său în ascuns sau 
în gând, pentru orice fiu al lui Dumnezeu, oricât de întunecată purtare ar 
avea şi oricâte rele i-ar face. Căci răbdarea răului, iertarea fraţilor și 
rugăciunea în ascuns au mare putere înaintea lui Dumnezeu, căci pentru 
ele biruie El în locul omului, întorcând spre bine cele pornite de la lume 
cu răutate. Stăruind în acestea te-ai făcut pricină de mântuire și pentru 
fratele tău din lume. 


MAICA DOMNULUI 


379. Maica Domnului este crinul neamului omenesc. 


MARTIRII 

380. Creștinului nu-i poate face rău nici cel care-l omoară. 

381. Să ne îngrijim mai ales de cei care vor primi mucenicia în 
prigoana de la sfârşit. 

MÂNDRIA 


382. Neascultători, oamenii tari de cap și betegi la minte de fumul 
mândriei, nu au parte de darurile sfatului. Căci, părăsind sfatul cel bun 
dat la vreme și Dumnezeu îi părăsește şi-i lasă în sfatul cel rău. 

383. Viata duhovnicească are multe greutăți de învins, mai ales 
din partea mândriei. 

384. Partea importanţei, boala locului de cinste sau a numelui de 
cinste, boala obrăzniciei, neascultarea, grăirea împotrivă, posomorârea, 
groaza de umilinţă, toate acestea sunt forme în care se dezvoltă și se 
înmultește mândria în suflet. 

385. Mândria și toti puii ei sunt pricini de conflicte, de nemultumiri, 
de făţărnicii. Din răcirea dragostei şi a umplerii sufletului de răutate sub 
influența acestei patimi, mintea alunecă pe panta nebuniei. 

386. Sufletele slăbănogite de mândrie stau pururea încordate în 
legitimă apărare de către orice îndregători, gata să-și apere dreptatea și 
să-şi justifice întristarea, să-și explice ei mai bine cauza și niciodată nu 
simte trebuinţă să asculte și să urmeze, dacă este o cale mai presus de ce 
pot ei pricepe. Aşa se explică îndărăptările, împuţinările şi chiar 
întunecările de la rostul luminos al călugăriei. 

387. Mândria singură, chiar sub cea mai subțire formă a sa, cum e 
părerea de sine, dacă nu e tăiată din rădăcini e în stare să risipească din 
suflet toată viaţa după duh. Nu e mândria urâciunea pustiirii? De aceea 
când te crezi bun, să știi că ești nebun și să aștepti ocara ca să te curăţești. 
Întunecarea aceasta însă ne aduce aminte de învinuirile pe care le-a adus 
lisus peste capul celor ce fățărniceau virtutea. 

388. Ispita sfințeniei e cea mai rafinată capcană a mândriei. De 
aceea când Avva Macarie era dus de îngeri din lumea aceasta și pe drum 
îl întâmpinau dracii, zicându-i: ai scăpat de noi, Macarie, sufletul lui, 
răspundea: încă n-am scăpat. 

389. Cea mai primejdioasă este mândria sfântului, de aceea sfinţii 
adevăraţi sunt cei ce nu ştiu că sunt sfinţi, ce ţin morțiș că-s păcătoşi. 


MANTUIREA 

390. Mântuirea e fapta milostivirii lui Dumnezeu, prin care ne 
scoate din păcat, dacă vrem şi ostenim și noi. Dacă însă nu vrem, cu sila, 
nu ne mântuiește nimeni. Așa voieşte Dumnezeu, ca darul mântuirii 
(Efeseni 2, 8) Sale să fie totodată şi roada cunoștinței, a voinţei și a 
dragostei noastre. Dar Dumnezeu e așa de milostiv, că tot El ne ajută și 
să vrem şi să lucrăm. 

391. Omul care s-a hotărât să iasă din calea păcatelor sau din 
gâlceava fărădelegilor, se va trezi deodată că i se vor ridica împotrivă 
(2 Timotei 3, 12) trei vrăjmași, unul după altul. lar vrăjmașii mântuirii 
sunt aceștia: lumea, trupul și diavolul. 

392. Noi nu știm tainele lui Dumnezeu: pe cine mântuiește din 
lume şi pe cine osândește. Dacă pe cel ce se sălbăticește asupra ta, din 
pricina întunecimii sale, îl știe Dumnezeu că se va mântui, mântuirea lui 
o va face și cu ajutorul tău, prin aceea că-ți dă darul răbdării, al iertării din 
inimă (Matei 18, 35) și al rugăciunii. Astfel pentru smerenia ta îl va birui 
Dumnezeu şi va alunga duhul potrivnic dintr-însul. Dacă însă fratele acela 
mai are de chinuit în robie străină, sau chiar își va pierde sufletul, la 
purtarea ta cea după Dumnezeu, răutatea lui va crește și se va sălbătici cu 
totul împotriva oamenilor și împotriva lui Dumnezeu. Prin urmare, 
nicidecum să nu uităm că ostaşi (2 Timotei 2, 3) ai lui Dumnezeu suntem. 
Deci fii destoinic, suflete, ştiind cui crezi (2 Timotei 1, 12), cu ale cui 
arme baţi război (2 Corinteni 10, 4), cine îţi ajută, — ca să nu piardă 
Dumnezeu pe cineva pentru neiscusinţa ta. De aceea au zis Părinții că 
pricina mântuirii este aproapele. 

393. Mântuirea nu se câștigă cu o faptă răzleaţă, ci presupune și o 
față socială; nimeni nu se mântuieşte singur; de mântuirea sa se mai 
leagă o mulțime de oameni. 

394. Darul mântuirii se dobândește chiar ca dar, cu mare luptă. 

395. Până la judecata din urmă, mântuirea se poate dobândi 
oriunde, și pe câmpuri de bătaie; și se poate dobândi și din iad; și se 
poate pierde oriunde, și în mănăstiri, și în ceata sfinților Apostoli, și s-a 
pierut şi în Rai. 

396. Tâlharul, răstignit pentru faptele sale, a sărit de pe cruce în Rai 
şi Lucifer ca fulgerul a căzut din Ceruri. Orbul din naștere capătă vederea și 
a văzut pe Dumnezeu și a vorbit cu EIl, iar fariseii templului o pierdeau 
zicând că-i păcătos și are drac (Matei 9, 34). Cereau semn (Luca 11, 29) și 
umblau să omoare pe Lazăr, cel înviat a patra zi din morti. Orbia răutății, 
stând de-a pururi împotriva Adevărului, nu are leac, dar are pedeapsă. 
Inima înfrântă și smerită însă, Dumnezeu nu o va urgisi. De aceea, înfruntând 
mândria, a zis că vameşii și păcătoasele vor lua-o înaintea „dreptților” (celor 
ce se cred drepti n.n.) (Matei 21, 31), în Împărăţia Cerurilor și că se face 
bucurie în Ceruri pentru un păcătos ce se întoarce (Luca 15, 7). 

397. Mântuirea se lucrează numai pe ruinele egoismului. 

398. Mântuirea noastră nu e numai un dar de la Dumnezeu, ci şi o 
faptă a libertăţii noastre. 

399. Mântuirea este prin Hristos, Care trebuie cunoscut istoric, 
dogmatic și mistic. Mântuirea este un har al locuirii lui Dumnezeu în om, 
dar și rezultatul unui efort al libertăţii şi cunoașterii omului. 

400. Însemnez aici cugetul unei femei simple, dar plin de tâlc. 

„De m-ar lăsa Dumnezeu să mă uit puţin în Rai și-mi ajunge”. N-avem 
siguranța mântuirii în noi, în puterea noastră. Aceasta îi este omului cu 
neputinţă: să-și asigure eternitatea sa. Dar este cu putinţă și totul este cu 
putință numai la Dumnezeu. Dar, chiar de am fi siguri că Dumnezeu ne 
mântuiește şi încă n-am scăpa de primejdie, fiindcă această siguranță nu 
s-a dat nimănuia. 

401. Câștigăm mântuirea sufletului când punem pret pe ea. Preţul 
pe care l-a pus lisus şi toţi sfinții. 


MINCIUNA 


402. Minte câte unul, în chipul cel mai firesc cu putință, de stă 
soarele în loc; iar după ce-i trece unda aceasta, nici măcar nu-și mai 
aduce aminte, iar dacă-i aduci probele în obraz, nu recunoaște nimic. O 
putere dinlăuntru îl împinge să mintă mereu și să i se pară că e omul cel 
mai cinstit. E ca şi când o noapte s-ar fi lăsat peste mintea lui, ca şi când 
o altă persoană ar fi înjurat, ar fi minţit sau ar fi furat, așa sunt câte unii 
de înfundaţi în contraziceri. Acesta e un alt neajuns al căsătoriilor greșite, 
în care nu s-a ţinut seamă şi de calităţile sufletești ale celeilalte părți. 
Acestea se pot vedea mai bine în părinţii celor ce se căsătoresc, întrucât 
vremea le-a scos la iveală toate scăderile sau însușirile, și așchia nu sare 
departe de butuc. 

403. Minciuna în treptele ei uşoare, de glumă poate fi dăunătoare. 
Experienţa următoare mi-a dovedit-o. 

Aveam în meditaţie un școlar. Întâmplându-i-se odată ca să doarmă 
după amiaza cam mult, era și toamnă și ziua scăzuse. Când s-a trezit, era 
șapte seara. Cum era somnoros, l-am luat prin surprindere: repede la 
școală că-i târziu! Dar parcă este întuneric afară, zise el. Da, dar în 
dimineaţa aceasta este eclipsă de soare. S-a conformat, crezând situația 
descrisă. Luând ceva în gură, da să plece la școală. Stai, Gicule este 
seară. A, râzi de mine şi dă repede să plece. Au trebuit și alte ajutoare 
să-i dovedească evidenţa, că este seară şi nu dimineaţă. Atunci am văzut 
chipul dezorientării pe faţa unui copil. 


MINTEA 


404. De la cârma minţii atârnă încotro pornim și unde să ajungem. 

405. O minte nebună nu mai înțelege cele bune; nu se mai poate 
sui să priceapă din cele văzute pe cele nevăzute. O minte întunecată n-o 
mai poţi crede, chiar când grăiește de bine nu mai are statornicie. 

406. Mintea care cugetă că nu este Dumnezeu cade în propria sa 
sentinţă: va trebui să se tăgăduiască şi pe sine. Căci a te lupta din toate 
puterile împotriva a ceva ce nu există, dovedește nebunia acestei lupte; 
dovedește non-sensul, absurdul ei și, prin urmare, și a minții care o con- 
duce. 

407. Ascultarea cea străină a încovoiat dragostea noastră spre 
lumea aceasta și spre trup. luţimea sau voinţa, care după fire aveau rostul 
să îndrepte spre Dumnezeu ca un ac dragostea, iar catre diavol mânia, ca 
pe o săgeată, a aprins-o contra firii și a transformat-o în ură, încât fiara 
de om, ca fulgerele zvârle săgețile în obrazul fraților și în fața Sfântului 
Dumnezeu, blestemând și dând dracului pe toate și chiar pe sine însuși. 
lar pe biata minte, de unde — după fire — avea să fie oglindirea sau 
răsfrângerea lui Dumnezeu, tronul lui Dumnezeu în om, locul său cel 
sfânt, fie că o întunecă, afumând-o cu mândria, fie că o aprinde să stea 
împotriva adevărului, sau într-alte chipuri o sfarmă și pune într-însa 
urâciunea pustirii sau idolul (ideea fixă a) păcatului. 

408. Mintea obișnuită, chiar a celei mai înzestrate şi cultivate firi, 
nu poate face dovada decisivă nici că este, nici că nu este Dumnezeu, 
pentru că mintea firii acesteia e tot atât de dibace de a dovedi şi afirmaţia 
şi negația unuia și aceluiași lucru. 

409. Camilafca (pe care o primeşte candidatul la călugărie n.n.) e 
un văl ușor, aproape străveziu, care pogoară de pe cap la corp. Deși e 
negru și el, nu înseamnă gândul morţii. E un simbol al minţii care, sub 
puterea curăţitoare a Harului, devine străvezie, devine de culoarea cerului 
și se vede pe sine ca lumină înțelegătoare. 

Aici e o mare taină a vieţii duhovnicești. Altarul minţii în care s-a 
sălășluit Hristos la Botez devine tot luminos și lumina dumnezeiască din 
lisus străbate catapeteasma, care este trupul în întregimea lui și astfel 
mintea noastră se unește cu mintea lui Hristos — cum spune Sfântul Apostol 
Pavel — și tot trupul nostru se face primitor de lumină înțelegătoare. lată 
unde are să ajungă rugăciunea minţii, să străbată nu numai luptele, ci și 
nepătimirea. 

Într-o atare tărie şi deplinătate de Duh, mintea nu mai cugetă greșit 
sau rătăcit pe Dumnezeu ca obiect, ci ne întâlnim noi și Dumnezeu în 
același subiect al unei altfel de cunoașteri, mai presus de firea de dincoace 
a minţii (Dumnezeu este subiectul universului văzut și nevăzut și tot universul 

este obiectul cugetării lui Dumnezeu; deci Dumnezeu gândește lumea, iar 
nu făptura Îl gândește pe Dumnezeu; când face aceasta nu e de mirare că 
nu-L găsește, de vreme ce-L face ceea ce nu e: obiect). În felul acesta El 
se face hrană minţii noastre, căci în ea s-a sădit putinta unirii omului cu 
Dumnezeu. 

410. Toate patimile sau lucrările împotriva firii se ivesc mai întâi în 
minte, în partea cea mai subţire a făpturii noastre nevăzute. Aici vine un 
chip sau un gând al lumii acesteia și stă ca o momeală. lar mintea, dacă 
e neînvățată sau neprevenită despre lucrătura străină, ca un miel neştiutor, 
vede lupul și se duce la el, crezând că e oaie. lar dacă lupul mai e şi 
viclean, se îmbracă în piele de oaie și bietul miel, neavând mirosul oii 
cercat, tot de-a zburda se duce în coltii lupului flămând. 

411. Mintea, care odinioară vedea pe Dumnezeu într-însa, acum e 
templu al idolilor, având în loc de un singur Dumnezeu, multe chipuri ale 
patimilor necurate (Sfântul Maxim Mărturisitorul). Deci, mintea, 
nemaidepănând în sine vederea lui Dumnezeu, stăpânitorul lumii acesteia 
(loan 14, 30) s-a încâlcit în înfățișările cele supuse simţurilor. 

Mintea, fiind o putere arzătoare, ca una ce avea să sălășluiască 
într-însa pe Dumnezeu, care încă este foc arzător (leremia 20, 9), acum 
născocește și aprinde plăcerile trupului, ea însăși fiind reținută astfel în 
legătură pătimașă cu simţurile! lată cum s-a furișat în sfatul minţii legea 
păcatului, care este plăcerea simţurilor și pentru care s-a hotărât moartea 
trupurilor, ca nu cumva răutatea să fie nemuritoare (Facere 3, 22). 

412. O minte înnebunită de simţuri și de poftele contra firii — prin 
care lucrează toată pofta vrăjmașă „vrăjmășia împotriva lui Dumnezeu” 
(Romani 8, 7) — ce sfaturi poate ea să dea, decât sfaturile tâlharilor care 
căsăpesc pe cei ce coboară din lerusalim în lerihon: copiii ce vin în lumea 
aceasta? 

413. Lucrul cel mai imposibil din lume ar fi o unificare a minților. 


MOARTEA 


414. Rar să găsești un om care să dea sens religios morţii, adică 
s-o aștepte cu bucurie, ca pe-o izbăvire sigură din împărăţia păcatului. 

415. Când sora moarte ne dezleagă de trup, ne face un mare bine, 
fără să ştim și fără să vrem. Tot ce e rău în lumea asta: neştiinţă, neputinţă, 
întunerecul, păcatul cu miile lui de gheare, prin moarte încetează. Răul e 
osândit de moarte, deci moartea ni-i un ajutor. Nu trupul este răul, dar 
prin moarte se omoară răul cu desăvârșire, de aceea, la vreme, trupul va 
învia din morți. În moarte-i învierea. 

416. Oamenii fug, cât pot mai mult de fiorul cunoașterii — a unei 
cunoașteri de ei înşişi în relație cu Dumnezeu, în relație cu nemurirea 
sufletului, în relaţie cu binele și cu răul. Cu un cuvânt, fug până la moarte 
de orice cunoaștere existenţială. Astfel, ceea ce nu cunosc ei, fiind stăpâniţi 
de o lege biologică, li se pare că nu există de fapt și dorm vremea vieții 
pământești pe urechea aceea. 

Situaţia se schimbă brusc în momentul morţii. Toate lucrurile pe 
care trebuiau să le cunoască în vremea vieţii, dar au fugit de ele sau 
le-au tăgăduit, năpădesc peste ei cu o evidenţă de neînlăturat. În vremea 
vieţii pământești cunoașterea rămâne la libertatea omului: dacă voia 
să cunoască, putea cunoaște; nu voia să cunoască, rămânea în 
necunoștință. Îndată după moarte însă, libertatea aceasta se suspendă, 
şi sufletul cunoaște fără să vrea ceea ce s-a ferit să facă, pe când era 
îmbrăcat în trup. 

417. Cunoașterea are două momente mari: momentul morții, 
când sufletul se dezleagă de necunoștință și momentul învierii, când 
se dezleagă și trupul de necredință. Căci necredinţa își are obârșia 
mai mult din conviețuirea sufletului cu trupul. Ori și el trebuie să 
întovărăşească şi cunoştinţa și credința. Moartea dezleagă sufletul de 
trup şi astfel sufletul ajunge la cunoștința spiritualităţii și a nemuririi 
sale; învierea dezleagă trupul desăvârșit de moarte și de necredinţă. 
Moartea și învierea împlinesc, în privinţa conștiinței și a izbăvirii de 
rău, ceea ce nu pot împlini nici cele mai impresionante nevoințe ale 
sfinţeniei. Până ce nu trecem și prin porțile acestea, cunoștința noastră 
e numai frântură. 

418. Când a sunat ceasul ieșirii din lume, sufletul se retrage din 
trup și se adună înspre cap. De aceea, pentru cei ce au dus o viaţă 
duhovnicească intensă, li se înseninează faţa cu o lumină neobişnuită. La 
mulți dintre sfinţii nevoitori ai pustiei, în vremea ieșirii sufletului le străluceau 
fețele ca soarele. Sufletul e o făptură spirituală care nu are îngrădirea pe 
care o are trupul şi nici nu-i stau în cale piedicile trupului. În vremea 
aceea, o conştiinţă împăcată răsfrânge o faţă senină, pe când o conștiință 
neîmpăcată răsfrânge o faţă îngrozită. 


MUNCA 


419. În vremea noastră, conștiința faţă de muncă începe să fie un 
factor de mare preţ în construirea viitorului oamenilor. Munca iese din 
stadiul pedepsei și trece în cel al consacrării, capătă o sfințenie pentru 
conștiința cu care e făcută. 

NEAMURILE 


420. Pe locuitorii cu o viaţă stricată, când îi sortește Dumnezeu 
pedepsirii, nu-i apără nici o graniţă și nici o armă, dar pentru o viaţă 
curată, îi apără Dumnezeu, cum nu-i apără nimic pe lume. Neamurile au 
un destin ascuns în Dumnezeu. Când își urmează destinul, au apărarea 
lui Dumnezeu, când îl trădează, să se gătească de pedeapsă. 


NEASCULTAREA 


421. Au zis Părinţii că plata neascultării e pierderea mântuirii; dar şi 
aceea au mai zis, că pentru înmulţirea neascultării a ridicat Dumnezeu 
sfatul dintre oameni. lar Scriptura, pentru aceeaşi pricină, mărturisește că: 
„Preotului îi va lipsi cunoștința legii și bătrânului sfatul” (lezechiil 7, 26). 

Și iarăși mărturisim: că Dumnezeu n-are pe nimeni de pierdut. 


NECAZURILE 


422. Cunoștinţa cea din pățanie sau învățăturile din durere — singura 
cale care poate învăţa ceva pe oameni. 

423. Nouă toate necazurile ne vin de la greșeli, nu de la Dumnezeu. 
El numai le îngăduie și spală cu ele vinovăţiile noastre. Oamenii însă tare 
greu pricep că îndreptarea prin necazuri dovedește nu părăsirea lui 
Dumnezeu, ci milostivirea Lui. Ba chiar prin aceea știm că Dumnezeu 
are grijă de noi, dacă vom avea necazuri. 

424. Fiind atotbun și atotînțelept, ne poartă de grijă și ne spală cu 
milostivire, ori vrem, ori nu vrem, ori pricepem acum, ori vom înţelege 
pe urmă. Căci: „Dumnezeu este îndelung răbdător și mult milostiv, dar 
nepedepsit nimic nu lasă” (Naum 1, 3). El așteaptă o vreme să vadă: ne 
grăbim noi cu pocăinţa de bunăvoie sau nu; învăţăm din necazurile altora 
sau așteptăm să ne spargem şi noi capul de ele, ca și ei? 

425. Dumnezeu vrea să ajute pe toţi, dar nu toți primesc purtarea 
Sa de grijă. Așa se face că sunt oameni păcătoși care n-au necazuri. Pe 
aceştia i-a lepădat Dumnezeu. Căci știindu-le firea, precum că nu au leac 
şi nu pricep nimic din ocârmuirea Sa, îi lasă în păcatele lor. 

426. Nu fericiţi, așadar, pe cei ce n-au necazuri în lumea aceasta. 
Căci, cunoscându-i Dumnezeu că n-au minte să-l înţeleagă căile, nu le 
mai rânduieșşte o îndreptare prin încercări în lumea aceasta, ci osânda în 
cealaltă. 

427. Calea cea mai lungă pe pământ e de la urechi la inimă, încât 
ani de zile nu ajung, ca să-i dai de capăt. De aceea, fiindcă ochiul conștiinței 

şi-a mai pierdut vederea și nici urechea nu înţelege chemarea cuvântului 
ce-şi are obârşia dincolo de vorbe, Dumnezeu Milostivul, ca să nu piardă 
pe oameni, le rânduiește o chemare mai tare, chemarea care ustură, 
necazurile. (...) Necazurile vieţii însă iau pe oameni mai aspru dintr-o altă 
parte, silindu-i să-L. caute pe Dumnezeu. Necazurile nu sunt fapta lui 
Dumnezeu, ci urmarea greșelilor noastre, urmare pe care îngăduie 
Dumnezeu s-o gustăm spre înțelepțirea noastră. 

428. Omul se roagă de Dumnezeu să-l scape de necazuri și 
Dumnezeu se roagă de om să-și schimbe purtările. Socotiţi acum, care 
de cine să asculte mai întâi? 

429. Necazurile vieții sunt un grai mai aspru al lui Dumnezeu către 
oamenii mai grei sau mai vicleni la minte. 

430. Necazurile spală petele păcatelor de pe haina noastră nevăzută. 

431. Încercările și neliniştile vremii au și ele un rost: ne provoacă 
la găsirea sensului ce-l avem în Dumnezeu, ca ultim reazim etern al liniștii, 
iar pe de altă parte ne conduc la găsirea de noi înșine, ca făpturi renăscute 
în Dumnezeu și ajunse la libertatea spiritului. 

432. Necazurile de acum nu sunt vrednice de a fi în cumpănă cu 
slava noastră viitoare. 

433. Să nu cârtim la necazuri. 


NEPUTINȚELE 


434. Nici unul dintre sfinți nu a scăpat desăvârșit de vreo frână 
oarecare a neputinței, ca nu cumva tocmai la urmă să piardă totul. 


NEVOINŢA 


435. Vremea nevoinţei pentru unii e mai scurtă, pentru alţii mai 
lungă, pentru unii mai ușoară, pentru alții mai grea şi pentru foarte mulţi 
ține toată viața. Dar pentru cei care nu judecă pe nimeni, Mântuitorul 
zice că fără nevoinţă intră în Împărăţie (Luca 6, 37). 


OMUL 


436. După cum unii ridică până la Cer valoarea omului, alții caută 
să-i coboare până la pământ toată însemnătatea sa. Realizările sale fizice 
sunt toată valoarea și nemurirea sa. 

437. Omul, în întregul lui, e din ce în ce mai necunoscut. De aceea, 
cei ce se mărginesc numai la cunoştinţa unilaterală, inevitabil ajung în 
înfundătura aroganţei care nu ştie nimic — ceea ce păţesc numai peticarii 
științei. 

438. Ceea ce se petrece în mic, într-un om, se petrece şi în mare, 
în omenirea întreagă. Ceea ce se petrece în microbiologie se petrece și 
în macrobiologie, în societatea omenească; cu deosebirea că o mică 
strâmbare dintr-un ins, cu întinderea și lungimea de vreme, poate da 
între oameni o rătăcire cum nu s-a mai pomenit. De la faptul neînsemnat 
că unuia, învestit cu putere, i s-a strâmbat mintea, e cu putinţă să se 
ajungă la izgonirea a milioane de oameni de sub ascultarea lui Dumnezeu. 

439. Faptul că din partea Sa Dumnezeu a făcut totul pentru om, 
până şi jertfa Sa de pe cruce, dovedeşte că omul are pret imens, necrezut 
de mare. Omul are dimensiunile intenţiei divine; centrul și sinteza creațiunii 
Sale: lumea văzută îmbinată cu lumea nevăzută. 

lată de ce suntem datori a viețui potrivit acestei intenţii divine; adică 
să trăim deodată, și ca persoane văzute, și ca persoane nevăzute; căci 
omul are valoarea arătată de jertfa de pe cruce. Când omul trăiește în 
adevărata lui valoare, e subiect de istorie, pe când, dacă renunţă la 
dimensiunile sale divine, ajunge obiect de istorie, în rând cu oricare dintre 
obiecte; nu mai poartă un nume, ci poartă un număr. 

Deci, ce poate să însemneze coborârea omului la simpla valoare 
economică, decât o degradare a lui în rândul vitelor, care se vor sălbătăci 
întreolaltă și-și vor împinge conducătorii până la marginile nebuniei. Asta 
înseamnă treaba unuia, care ar încovoia crinii în gunoi, prețuind mai 
mult gunoiul decât mirosul crinului. 

Pentru o alunecare a omului de la nume la număr, au să dea seama 
toți înzestraţii lui Dumnezeu, cei cu daruri, cu răspunderi, cu măriri, cu 
puteri și cu tot felul de haruri. 

440. Oamenii sunt oile cele mai greu de păstorit. Nu sunt toate oi, 
mai sunt și berbeci și tapi; în veacul acesta oile sunt amestecate cu caprele. 


PACEA 


441. Pacea pe pământ e condiționată de mărirea care se dă sau se 
refuză lui Dumnezeu. De asemenea și pacea sufletului atârnă de aceeași 
condiţie. Autonomia raţiunii, autonomia societății omenești nu se poate 
constitui ca atare decât cu prețul pierderii păcii; — ceea ce e de fapt o 
înfrângere sau, mai sincer, o mărturisire a neajunsului, a tragediei inerente 
construcțiilor fără Dumnezeu. 

442. Precum nu se află vrajbă în Dumnezeu, așa să nu se afle nici 
între cei ce-L au pe El ca temelie a vieţii. Starea de pace cu toată făptura 
e o minune așa de mare, încât uimește lumea și o silește să recunoască 
într-aceasta fapta lui Dumnezeu. 

443. Dumnezeu, trăit din toată sinceritatea fiinţei, e singura cale 
care mai poate aduce pace între oameni şi bună învoire; toate celelalte 
rezolvări, alături de trăirea creștinismului, grăbesc apocalipsul. 

444. Pacea este o idee specific creștină și se condiționează de 
obârşia ei divină. 

445. Pacea de frică e o reală pierdere a păcii. lisus aduce omului 
pacea care vine de la Dumnezeu. Aceasta e un bun spiritual, care nu 
poate fi creat sau menţinut de arme. 


PAGUBELE ASUPRA AVUTULUI 


446. lată pricinile pentru care Dumnezeu trimite pocania (pagubele) 
asupra avutului vostru: 

1. Unii din stăpâni le drăcuie și atunci să nu se mire dacă i se 
împlinește cuvântul, căci dă Dumnezeu după cuvântul lui. 

2. Lucrează Duminica. Dacă Dumnezeu n-a lucrat Duminica, nici 
tie nu îţi este îngăduit ca să lucrezi și, dacă vei lucra, vei pierde nu numai 
ceea ce ai lucrat Duminica, ci și ceea ce ai lucrat în cursul săptămânii. Să 
nu ascultați de sfatul nimănui când este vorba de cinstirea Duminicii. (...) 

3. Şi mai are pagubă cel ce se uită la agoniseala sa ca la ochii din 
cap. Şi-a lipit inima lui de lucruri pieritoare. Pentru altceva a dat Dumnezeu 
inima, nu ca să ţi-o împotmolești cu gunoiul lumii, ci ca să ţi-o îndrepți 
spre Tatăl Cel din ceruri. Pe El să-L iubim, de El să ne lipim inima, căci 
neasemănată este plata pe care ne-o dă Dumnezeu, față de cea dată de 
lume. De aceea, nu-ți lipi inima ta nici de proprii tăi copii, căci, de-i 
pătimi durere în cele iubite peste măsură, cine te va mângâia? 

- 4. Ai cumpărat din mână rea, din mână pătimașă, din mâna care a 
furat sau de la unul care a curvit. De aceea, mai înainte de a o amesteca 
cu ale tale, dă-i puţină apă sfinţită, cu făină, căci să ştiţi, păcatele trec și 
asupra pământului pe care-l calci și asupra vitelor. 

Când a fost izgonit Adam din Rai, Dumnezeu a blestemat pământul: 
spini și pălămidă să dea şi prin sudoarea feței să îți câștigi pâinea, iar 
femeia în dureri mari să nască”. O greșeală a noastră atârnă asupra 
întregii averi. 

5. Cineva se ţine de vrăji asupra ta, iar tu n-ai ocrotirea lui Dumnezeu 
asupra ta. Cineva lucrează cu diavolul asupra ta și asupra vitelor tale și 
atunci tu tânjești și vitele tale. De ce pot lucra aceste puteri? Pentru că tu 
n-ai ocrotirea lui Dumnezeu. Şi ca să nu mai poată lucra duhurile rele, 
curățește-ți trupul tău prin post, fă sfeştanie, pune-ţi o cruce în curte și 
roagă-te lui Dumnezeu să te ocrotească. 

6. Mai poți avea necazuri și din cauză că, în curtea în care stai tu, 
sau pe pământul pe care-l lucrezi apăsă jurăminte, blesteme sau nedreptate: 
să luaţi seama, să nu tăiaţi o brazdă din pământul care nu este al vostru, 
căci aduce moarte, dar se mai poate să ai asupra curții și alte păcate. 
Poate că ai cumpărat această curte cu bani munciti într-o vreme când 
poate trăiai în desfrânare. De acești bani, deși i-ai muncit nu te vei putea 
folosi, căci şi asupra lor atârnă și apasă păcatele, de când i-ai muncit și te 
urmărește Dumnezeu până în pânzele albe. Pentru ce? Pentru că nu te 
mărturisești, pentru că ţii șerpii în sân şi Dumnezeu lasă să te muște. 

7. Apasă blestemele părinţilor sau ale altuia asupra casei tale și 
asupra ta, sau ce este şi mai des, copii lepădaţi și îngropaţi ici, colo. Ba în 
gunoi, ba lângă o altoaie. Şi lepădarea copiilor sunt păcate strigătoare la 
cer. 

8. Stăpânii au păcate nemărturisite din tinereţe sau mai pe urmă și 
nu le-au ispășit, că nu-i destul să le spui sub patrafir, trebuie să le și 
ispășeşti de bună voie. De aceea vine bătaia lui Dumnezeu asupra voastră, 
peste tot, pe câmp, peste vite și peste tot lucrul mâinilor voastre. 


PATIMILE 


447. Sfinţii Părinţi au numit „draci” patimile de căpetenie (Sfântul 
loan Scărarul în Scara numără 7 sau 8 patimi de căpetenie), din cauza 
caracterului lor constrângător, al obârșiei lor adamice, a capacităţii lor de 
a strica echilibrul minţii și de a o întoarce stricată împotriva lui Dumnezeu: 
dracul lăcomiei, dracul desfrâului, dracul trufiei, și alți „draci” ai nervilor. 

448. Un neurolog psihiatru a identificat pentru fiecare patimă descrisă 
de Sfinţii Părinţi o glandă endocrină. Adevărat este că o bază biologică a 
patimilor și a urmărilor lor o formează și glandele endocrine al căror echilibru 
sau dezechilibru funcțional se răsfrânge în toată ființa omenească. 

449. În creier funcţionează un centru de cenzură (medical „inhibiţia”) 
care are la dispoziţie tot mecanismul bio-chimic necesar (neuro-psihic, 
neuro-endocrin, neuro-motor, neuro-static), capabil să aprobe sau să 
frâneze tot ce obligatoriu trebuie să treacă pe la acest centru de informaţie. 

450. Între cenzura minţii (centrul inhibitor al creierului) și între 
puterea de impunere a forței oarbe se creează o tensiune, o luptă, război 
chiar sau dezechilibru total. 

Instinctele, câtă vreme cineva nu iese din rânduiala lor, nu-i dau 
omului lupte, pentru că acestea primesc aprobarea, satisfacerea și rostul 
lor concret. Cum însă marea majoritate a oamenilor au dereglat rostul 
normal al acestor forţe oarbe ale firii — urmărind exclusiv plăcerea ce-o 


125 


conferă, dar refuzând rostul —, oamenii au ajuns în robia patimilor. În 
cazul robiei, cenzura minţii a slăbit considerabil și patimile conduc mintea, 
iar omul şi-a pierdut libertatea. Omul care a ajuns rob patimilor sale nu 
mai are mărturia conştiinţei pentru faptele sale — care a ajuns într-un fel 
de „adormire”, ca în somn, deși conștiința nu doarme; e într-o stare de 
necredință, de uitare de Dumnezeu, omul trăieşte în stare de păcat. Căci 
„păcat” aceasta însemnează: înfrângerea morală a conştiinţei de către 
satana, prin patimile trupului. 

451. Diavolul prezintă patimile din om ca plăcute și ușoare. 

452. Fiecare din patimile de căpetenie pot duce zidirea lui 
Dumnezeu până la decăderea cea mai de pe urmă, fie ea omorârea de 
sine, fie nebunia, fie chiar îndrăcirea. De pildă, lăcomia de avere, lăcomia 
de putere şi fumul mândriei, pe câţi nu i-a luat de minte și s-au omorât! 
Bolile de pe urma desfrâului, pe câţi nu i-au adus să-și pună capăt zilelor? 
Care a sfârşit bine dintre betivi, care n-au vrut nicidecum să se lase de 
patima lor? Dar și lenea poate face nebunii când se vede în primejdii. 

453. Toată strădania potrivnicului aceasta este: să desfacă dragostea 
și cunoştinţa noastră de Dumnezeu și să le dea, prin patimi, ca obiect de 
preocupare nimicul și absurdul. De aceea, vicleanul nu se dă la o parte de 
a reduce la nimic și la absurd chiar și virtuțile. Drept aceea, e destul să 
izbutească o mutare mai încoace, mai aici, a scopului ultim al virtuților, și 
cu asta a redus la nimicul slavei deșarte și la absurd toată strădania virtuţii. 
lată-ne, printr-o singură întorsătură măiastră a vicleanului, deșertând virtuțile 
în sacul spart al patimilor și culegând, în schimb, vorbe goale de la oameni 
şi rânjetul lui sinistru. Trebuie, deci, multă și adâncă deosebire a gândurilor. 

454. Sunt patimi trupești care înrâuresc sufletul și sunt patimi 
sufletești care se răsfrâng asupra trupului. 

455. În veacurile de aur ale creștinismului, trăirea în Hristos era mai 
puternică și mai întinsă între creştini, aceasta le făcea uşoară lupta cu 
patimile; în veacul nostru însă, când Dumnezeu a ajuns de râs (leremia 6, 
10) chiar între creștini, a mai vorbi de luptă cu patimile însemnează să-ți 
aprinzi paie în cap. De aceea, azi, oricât ne-ar costa îndrăzneala aceasta, 
trebuie să înduplecăm pe oameni la o viaţă mai curată — căci de ea atârnă 
o credinţă mai luminată și, deci, mântuirea. Drept aceea, iau în ajutor 
propria lor mizerie, precum şi înfricoșarea de urmări, ca şi mai mari mizerii. 
Calea aceasta e treabă de cârpaci, pentru că o trăire în Hristos ne-ar scuti 
de vorbă. De aceştia care însă să trăiască viaţa în Hristos, rar dacă se mai 
află; trebuie născuţi, altă cale nu rămâne; căci cu ce vine, cum vine, credința 
va ajunge să se strâmbe și în tot felul să se stingă. 

PĂCATELE 


456. Atâta vreme cât ţinem păcatele nemărturisite, ascunse cu 
voia, atâta vreme atârnă pedeapsa lor asupra noastră, ca o sabie care stă 
să cadă peste viața noastră. De îndată însă ce mărturisim păcatele şi 
vinovăția, primejdia morţii o înlătură Dumnezeu de deasupra noastră. 

457. Cu obișnuinţa de a păcătui trebuie să ne luptăm noi, uneori, 
toată viața. Această vreme de amărăciune care ne învaţă minte ca să nu 
ne mai întoarcem la cele dintâi e chiar vremea de întărire a sănătăţii 
noastre sufletești. Aceasta ne învaţă cel mai bine calea lui Dumnezeu. 

458. Împătrit greșim: împotriva lui Dumnezeu, împotriva noastră 
înșine, împotriva aproapelui și împotriva firii întregi. 

459. Păcatul, sau decăderea firii, ne-a făcut să pierdem: pacea cu 
Dumnezeu, pacea dinlăuntrul nostru, pacea cu oamenii și pacea cu toată 
firea. Ne-am sălbăticit în toate părțile, cât aproape „să se teamă” și 
Dumnezeu de noi. lată de ce şi fiarele fug de om. 

460. Nu Dumnezeu este Cel ce nu ne mai iubeşte și nu ne mai 
vede, ci noi suntem cei ce nu-L mai iubim și nu-L mai vedem, căci între 
noi și El e zidul păcatului, iar dincoace de zid, noi: o grămadă de cioburi 
mereu zdrobindu-ne de zid și în tot mai mare sfărmare aflându-ne. 

461. Păcat aceasta însemnează: înfrângerea morală a conștiinței 
de către satana, prin patimile trupului. 

462. Păcatul este înfrângerea morală a sufletului de către un gând 
rău. De aceea, toate gândurile trebuiesc spuse înainte de a se întări şi de 
a birui mintea, căci deîndată ce sunt spuse, le piere puterea de a obseda, 
asupri, stăpâni mintea. 

463. Păcatele se înregistrează în codul genetic al fiecăruia. 

464. Înrădăcinarea obiceiului păcătuirii duce întocmirea sufletească 
și trupească a omului până la neputinţă de a se mai împotrivi, sau chiar 
până la a nu vrea să se mai împotrivească. 

465. Lucrarea împotriva firii i se face omului „a doua fire” — firea 
fărădelegii sau legea păcatului (Romani 7, 7). Asta e tot una cu pierderea 
darului libertăţii voinței. 

466. Totuși, omul, slăbindu-i puterile, își dă seama că robește 
vrăjmașului, căci de unde odată pruncii vavilonești erau micuţi şi îi lua în 
glumă, acum s-au făcut bărbaţi şi îi simte cum îi fură puterile, iar lui, din 
multa păcătuire, i s-a stins puterea voinţei de a se împotrivi. Când avea 
puterile întregi n-asculta povata, iar acum, când nu le mai are, le-ar întoarce 
lui Dumnezeu, dar nu le mai are de unde. Toată vigoarea tinereții o dă cui 
nu trebuie, iar bătrâneţea hârbuită umblă să o dea lui Dumnezeu. 

467. Păcatul este o călcare a legilor vieţii; introducerea în viaţă a unui 
dezechilibru consimtit de minte. Dacă urmează mereu așa, mintea slăbeşte 
şi nu mai poate stăvili dezechilibrul din ce în ce mai mare care invadează 
spatiul vieţii cu spectrele sinistre ale mortii pe picioare (Apocalipsă 3, 1). 

468. Păcatul nu e o realitate cu suport propriu, ci sunt ghearele 
haosului în grumazul realității, o pândire a nimicului care vrea să înghită 
în sine toate câte sunt. 

469. Părinţii au zis că singura noastră avuţie cu adevărat sunt 
păcatele. Căci, după ei, nu ești proprietarul decât al lucrului pe care l-ai 
făcut din nimic. lar împlinind condiţia asta, din nimic Dumnezeu a făcut 
făptura, iar făptura a făcut păcatul. 

470. Deci, de drept, omul nu e al lui însuși, nici al altui om, ci al lui 
Dumnezeu. Pe de altă parte, păcatul, al cărui autor este, îl reclamă pentru 
el şi i se ține de urmă, ca proprietate de drept — balast de accident — care 
poate duce pe om până la starea să se lepede de Dumnezeu și să-l stea 
împotrivă, ca un creator al unei teribile noutăţi — păcatul - fără să bage de 
seamă că printr-asta se întoarce, cu ispravă cu tot, sub amara tiranie a 
neantului, adică a haosului de tot felul și în toate privințele și poate că 
pentru totdeauna. 

471. Asta-i noutatea grozavă, că omul a putut să facă ceea ce 
Dumnezeu nu poate, adică răul. Faptul că, după judecata tuturora, pe cei 
păcătoşi îi închide în chinurile haosului veșnic, nu e o răzbunare din partea 
lui Dumnezeu, ci o consfinţire a libertăţii și a deciziei viciate a omului, 
pentru ca acesta să fie împreună cu creaţia sa iubită — păcatul — în infinitul 
eternității. 

Păcatul, această mamonă cu adevărat nedreaptă a omului, trebuie 
risipit; trebuie să cerem iertare de la Dumnezeu pentru atare agoniseală, 
precum și ajutorul ca s-o împrăștiem. Preoţii sunt acei iconomi ai tainelor 
lui Dumnezeu, care scad pentru semenii lor această mamonică agonisire, 
iertându-le din datorie. De aceea, Lucifer ridică pâră mare asupra lor înaintea 
lui Dumnezeu zi și noapte și le răscoală împotrivă toate urgiile împotrivirii. 

„Ci ei l-au biruit prin sângele Mielului și prin cuvântul mărturiei lor, 
şi nu și-au iubit viaţa lor, până la moarte "(Apocalipsă 12, 11). 

De aceea, avea dreptate Sfântul loan Gură de Aur, zicând că: „Mai 
multe sunt furtunile care zbuciumă sufletul preotului, decât talazurile care 
bântuie marea” (Sfântul loan Gură de Aur, Despre preoţie, Craiova, 1941, 
Cartea III, cap. VIII, p. 61). lconomii tainelor, slujitorii Sfintei Liturghii, 
sunt şi ei în măsura iubirii, jertfă neîncetată, arsă în lumea aceasta, pentru 
mântuirea lumii. 

472. Acum securea stă la rădăcina pomilor şi focul alăturea pentru 
toți pomii care nu aduc roadă bună. Valoarea unui pom o hotărăsc roadele 
ce le face, nicidecum numele pe care îl are. 

Mărturisirea de credinţă fără îndreptarea vieții nu are nici o valoare. 
Pentru păcat Dumnezeu este foc mistuitor. Deci, sau te desfaci de păcat 
sau vei fi ars cu păcat cu tot. 

473. Păcătoşii au un prieten, pe lisus. Din momentul în care cunoști 
că ești păcătos, te-ai schimbat din vrăjmașul lui Dumnezeu în prietenul lui 
Dumnezeu. 

474. Când crezi despre tine că ești drept, ai închis toate posibilităţile 
tale de desăvârșire. Când ştii că ești păcătos, când ești convins de 
nedesăvârşirea ta, este semn că Cel desăvârșit este lângă tine și conștiința 
ta strigă diferenţa între El şi tine. 

475. Prietenul păcătoşilor așteaptă pe toţi cei ce au să se 
mântuiască, îi caută, aleargă după ei și face aceasta până la ultimul om al 
împărăției Sale. lată o nevăzută dimensiune a crucii. 

476. Cel mai greu păcat, veșnic fără iertare: starea omului împotriva 
adevărului. 

477. Aşa-i firesc omului păcătos, cînd îi lovești dracii, zice că tu 
ești drac. 


PERSONALITATEA 


478. Personalitatea este o înzestrare sufletească neobișnuită. Într-o 
personalitate chipul lui Dumnezeu este mult mai puternic și mult mai 
limpede. Toti creștinii au sigur câte un talant, dar unii au și câte doi, iar 
alții și câte cinci. Talanţii sunt talente, energii de lucru, ca de pildă o 
minte mai străvăzătoare, o inimă mai largă, o mare capacitate de dragoste, 
o voință mai puternică, o memorie mai bună, o ingeniozitate înăscută. 
Aceste energii ale chipului prind mai bine, ca niște antene mai bune, 
energiile Harului care le sfințește. Personalitatea are, de asemenea, de 
făcut calea de la chip la asemănare. Dar, datorită înzestrării sufletești mai 
puternice, personalitatea ar putea străbate calea într-un timp mai scurt 
sau ar putea realiza o neasemănată asemănare. E destul să ne gândim la 
Sfântuliţa de la Argeș, o copiliță numai, dar cu o capacitate de dragoste 
care a ridicat-o între sfinţi. 


PILDA SAMARINEANULUI MILOSTIV 


479. Pe lângă omul căzut între tâlhari treceau pe rând, 
neputincioase: Legea şi preoția Vechiului Testament. Nici una nu i-a putut 

ajuta nimic. A venit Samarineanul milostiv (Luca 10, 33), om de alt neam; 
omul fără de păcat, lisus, care l-a luat pe cel rănit și l-a pus pe dobitocul 
Său. Ceea ce, ascuns, însemnează întruparea lui Dumnezeu în firea de 
om; omul fără de păcat, adevăratul nostru aproape, în stare să ne care în 
spate dintre tâlhari, Acasă. 

Cel căzut între tâlhari a fost încredințat Bisericii, ca slujitorii ei să 
poarte grijă de dânsul, spălându-i rănile, din neam în neam, cu vin şi 
untdelemn. Bisericii i-a dat cheltuială doi bani: Vechiul și Noul Testa- 
ment, adică după trebuinţă, legea, povăţuitoare la pocăință aspră ca vinul 
pe rană și Harul celor șapte Taine, izvorând din Hristos, pomul vieţii, ca 
un untdelemn ce unge rănile, curățite cu asprimea pocăinţei. Amândouă 
tămăduiesc deplin pe om. 

480. Pilda samarineanului nu este numai o pildă, este totodată și 
revelaţia misiunii viitoare a Bisericii, este și angajarea omului în asemănarea 
cu samarineanul, creșterea lui în neamul samarineanului, (căci 
samarineanul era de alt neam decât cel căzut între tâlhari). Pogorârea din 
Ierusalim în lerihon, adică căderea omului din starea de rai a conștiinței 
în starea din lumea aceasta, rănită și mai moartă de tâlharii cei din gând. 

Legea şi prorocii, neputând să-l ajute, au trecut pe alăturea: asemenea 
și leviţii nu i-au ajutat nimic. A venit un străin, i s-a apropiat de răni, le-a 
spălat cu vin (usturimea pocăinţei) le-a uns cu untdelemn (celelalte Taine), 
i-a luat firea sa în spate (întruparea lui Dumnezeu). A petrecut împreună cu 
omul, l-a dat în grija Bisericii. Dar a doua zi după Înviere, pecetluind cu 
aceasta unul din cei doi bani de cheltuială, Noul Testament, a dat Bisericii 
grija de om, precum și cele două testamente Legea și Harul. 

Toată bătaia de cap cu omul și tămăduirea conștiinței sale o are 
Biserica, până la a doua venire a Samarineanului când i se va răsplăti 
osteneala. lată adevărata împlinire a legii în iubire. lată Samarineanul, 
adevăratul aproape al conştiinţei căzute între tâlhari. 

lată cu cine să fim asemenea și ce să facem, ca să avem răspuns la 
problema vieţii veșnice. 


PLĂCERILE 


481. Ştie vrăjmașul că plăcerea pământească, pentru cine umblă 
după ea, are drăceasca putere să desfacă pe om de dragostea lui Dumnezeu 
și să i-o întoarcă spre plăcerea a orice altceva afară de Dumnezeu. Prin 
urmare, dacă mai avem inima prinsă de ceva de pe pământ, stăpânitorul 
lumii acesteia încă ne mai tine legaţi în împărăţia lui, de vreme ce dragostea 
noastră către Dumnezeu încă n-a ars și aţa aceea. 

482. Toţi cei ce umblă după plăceri, de orice fel, nu vor scăpa de 
primejdii, căci sub orice plăcere e încolăcit un șarpe. 

483a. Plăcerea e momeala cu care „hoţul” înșeală pe om să se 
pogoare din lerusalim la lerihon. 

483b. Să renunti la plăcerile tale spre a face bucuria altuia. 


PLÂNSUL 


484. „Bucuria minunilor te poate pierde în slavă deșartă” (cf. Matei 
7, 22-23). Pe când în Cartea Vieţii se scriu, mai ales, faptele pe care le-ai 
făcut plângând. 

Cu puterea de a izgoni duhurile cureti pe alţii și te poti primejdui pe 
tine; pe când cu lacrimile te curățeșşti pe tine și-i foloseşti și pe alții. lisus 
n-a pus accentul pe minuni, ci pe cunoștința de Dumnezeu și pe curăția 
inimii; iar la acestea se ajunge, de cele mai multe ori, plângând. 


POCAINŢȚA 

485. Pocăinţa trebuie să fie o înseninare din ce în ce mai mare a 
sufletului și a sănătăţii întregi. 

486. Mare este Taina pocăinței, nu numai fiindcă te face din rău, 
bun, din vrăjmaş al lui Dumnezeu, prieten al Lui, ci şi pentru că un lucru 
aşa de mare e acoperit cu chip smerit. Mila cea fără de margini a Tatălui, 
ca să scape pe fiii Săi de judecata cea aspră, a dreptăţii după fapte, le 
trimite, coborând din ceruri, pe Fiul Său Cel Unul Născut, să le facă o 
judecată milostivă şi fără nici o înfricoșare și iarăși să-i împace cu Sine. 

Poate tocmai pentru că e așa de smerită judecata aceasta milostivă, 
nu pot să vie la mântuitoarea ei binefacere aproape nici unul dintre cei cu 
mintea plină de „știință” și afumată de mândrie. Cum să poată veni, ei 
care știu totul, ei care stăpânesc peste oameni, să vie în genunchi înaintea 
unui simplu preot şi să-şi înșire toate fărădelegile și necazurile lor?! Nu, 
asta mândria n-o poate face, să vie de bună voie la smerenie. De aceea, 
ei dau de asprimea dreptăţii care-i fierbe în zeama lor, până li se moaie 
oasele trufiei. 

487. Cei vechi se rugau pentru cei ce-i schingiuiau și le cuprindeau 
picioarele, binecuvântând pe cei ce-i duceau la moarte; iar alţii ziceau că 
ar trebui să cumpărăm cu aur ocările și necazurile ce le pătimim de la 
oameni. Totul e să te învoieșşti așa pentru Dumnezeu și El îţi ajută; căci e 
adevărat: nu e după fire să iubeşti din toată inima pe cel ce te ucide în tot 
felul, ci e mai presus de fire. Acesta e înțelesul şi capătul acestei judecăţi 
milostive a lui Dumnezeu: redobândirea iubirii fără margini, întoarsă de 

la toate păcatele spre Dumnezeu unul și spre toți oamenii. Cât se poate 
prinde de minunea acestei sfinte taine, iată spunem că ea lucrează 
revenirea oamenilor la nerăutatea pruncilor. 


POPORUL IUDEU 


488. Trebuia re-crearea acestei zidiri, povârnită iremediabil spre 
plata păcatului, spre neîndurata moarte. Prin poporul iudeu era prevăzută 
era creștină, cea din urmă strădanie a lui Dumnezeu în persoană, cea din 
urmă dintre măsurile ce mai rămâneau. Singura rezolvare, care face viaţa 
neamurilor cu putință, nu află între iudei decât fapta cea mai ucigașă a 
lor, cea din curtea lui Pilat și de pe dealul Căpățânii. 

Crinul Bunei Vestiri, pe care dragostea L-a coborât din Cer între 
oameni, iudeii Îl răstigniră pe cruce. Cu fapta aceasta ucigașă, ei ieșiră 
din destinul lor, pentru care ostenise Dumnezeu cu ei atâta amar de vreme, 
și-și băgară neamul sub rotile blestemului. 

489. Până la plinirea vremii atârnă peste ei blestemul pe care şi 
l-au cerut în curtea lui Pilat: 

„Sângele Lui asupra noastră și asupra feciorilor noștri” (Matei 27, 25). 
De aceea sunt urâţi de toate neamurile — că și asta e ponosul blestemului, 
pe care singuri și l-au cerut peste urmași. Blestemul acesta îi zorește să ia în 
braţe pe toți antihriștii vremurilor, până la cel mai de pe urmă, pe care și-l 
vor pune rege. Le va sosi şi vremea aceea mult dorită, dar chiar pentru ei 
ivirea antihriștilor e un destin blestemat. Când se vor convinge de aceasta, 
vor veni înfricoșaţi la credinţa creștină. 

490. Ei n-au înțeles că de aceea petrec acele „zile fără număr”, zile 
de foamete: „Nu foamete de pâine și nu sete de apă, ci de auzit cuvintele 
Domnului. Şi ei se vor clătina de la o mare până la cealaltă și de la Miază- 
noapte la Răsărit, și vor cutreiera pământul, căutând cuvântul Domnului, 
dar nu-l vor afla” (Amos 8, 11-12). Asta-i foametea lor de mii de ani: 
Dumnezeu nu le mai vorbeşte! 

491. Toată tragedia acestui popor, ce se vrăjmășește de moarte cu 
lisus Hristos, e o mare lecţie a lui Dumnezeu pe care o arată neamurilor 
creștine până la sfârșitul zilelor. Istoria se va repeta cu oricare dintre 
neamurile care vor face ce-au făcut ei. Aceleași fapte aduc aceleași urmări, 
deci pricinuiesc aceeași istorie; pentru asta nu trebuie să fii prooroc deloc. 

492. Neam fără semn. Neam fără înviere. Neam fără Dumnezeu. 
Neam împotriva lui Dumnezeu. Pentru ei lisus a trecut pe cealaltă parte 
a mării înțelesurilor. Ei au rămas dincoace, dar fără idealul care i-a părăsit. 
„.. Plată îi așteaptă. Vor îmbrăţişa pe omul trufiei absolute! Omul care în 

numele său se va proclama Dumnezeu! Acela-i Antihrist - Semnul 
Sfârşitului! 

493. Evreii urau de moarte stăpânirea romană, dar ca să termine 
cu lisus, erau dispuși ca să apeleze la oricine. Astfel, au fost în stare de 
data aceasta să se facă apărătorii cei mai ascuţiţi în slujba celor mai mari 
dușmani ai lor, romanii, numai şi numai ca aceştia să-i scape de cel mai 
îngrozitor coșmar al istoriei lor: lisus. Au făcut-o și pe aceasta. 

Coşmarul acesta al lor s-a mărit cu veacurile, de proporțiile lumii, 
încât pretutindeni dau de lisus. 

Nici portile iadului nu le-au putut ajuta să scape de El. Nu le-a rămas 
decât aruncarea lumii în Apocalipsă. Şi aceasta o vor face. 


PORUNCILE LUI DUMNEZEU 


494. Lucrarea poruncilor, care păzesc viaţa curată și dau viaţă 
celui ce le împlinește (Neemia 9, 29), tocmai slujba aceasta o are: 
dezgroparea comorii, sau deșteptarea puterilor sădite în noi la a doua 
naștere, trezirea la viaţa cea după Hristos și Duhul Sfânt. 

Dumnezeu se găsește în poruncile Sale și prin porunci vine la noi și 
pe noi ne strămută în Sine; precum și întors: prin fărădelegi se strecoară 
vrăjmaşul și ajungem de-o asemănare cu el. Deci cei ce ajung la hotarul 
morții în nelucrarea poruncilor, nu se vor mântui, ca unii ce n-au aflat 
comoara, ba şi talantul de negustorie l-au îngropat în pământ. 

495. Așa vrea lisus să ne însușim împlinirea poruncilor: precum 
nu multumeşti servitorului tău care te servește, iar acela n-are nici un 
motiv să se supere tot așa și noi faţă de Dumnezeu, nu vom avea pretenţia 
ca Dumnezeu să ne mulțumească precum că l-am împlinit poruncile. 


POSEDAȚŢII 

496. Dacă omul călătorește neatent cu tranzitul său, poate ajunge 
la crize, la dezechilibru, la îndrăcire: pradă a unui duh rău sau a unor 
puteri rele, care-l scot clinic dintre oameni. 

497. Mai sunt şi cazuri când posedaţii sunt filosofi. Exemplu: 
Nietzsche, revoltat împotriva lui Dumnezeu, voia să scrie osândirea 
creștinismului pe toate gardurile, pentru că slăbește în om puterea de 
revoltă a supra-omului, creația sa. 


POSTUL 
498. Postul e vechi şi începe odată cu omul. E prima poruncă de 
stăpânire de sine. 

499. Postul şi rugăciunea sunt două mijloace prin care curățim 
firea de patimi. Toţi oamenii care s-au apropiat de Dumnezeu și-au smerit 
sufletul cu rugăciune și post. Şi lisus a postit 40 de zile, punând postul 
începătură a vestirii Împărăției lui Dumnezeu, deși Lui nu-l trebuia, fiind 
nepătimaș. 

500. Temeiurile mai adânci ale postului și rugăciunii le găsim la 
Botez. Adâncul ființei noastre se îmbracă în Hristos. În acest adânc al 
mintii, sau în altarul inimii, după expresia Părinților, Se sălășluiește Hristos, 
izgonind afară pe satana, care se retrage în simţiri. De aici puterile 
potrivnicului, patimile, se silesc să învăluie și să prindă voinţa din nou în 
mrejile sale. 

501. Cu trupul nu putem trata decât prin post. El nu ştie și nu 
recunoaşte convingeri. De aceea el trebuie uscat, încet și cu socoteală, 
fiindcă, în mocirla uscată, porcii patimilor nu mai vin să se scalde. 

502. Un organism topit cu postul nu mai are putere să schimbe 
convingerile conştiinţei. 

503. Mai bine de jumătate din numărul patimilor sunt ale minții. 
Postul lucrează și asupra acestora. E lucru de mirare, zice loan Scărarul, 
că mintea fiind netrupească, de la trup se spurcă și se întunecă și că, 
dimpotrivă, cea nematerialnică de la ţărână se subtiază și se curăţă. Ochii 
văd lucrurile, mintea vede gândurile. 


POVĂŢUITORII 


504. E bine ca povăţuitorii să grăiască totdeauna din conştiinţa 
slujirii lui Hristos, ca în faţa lui Hristos și atunci vor fi blânzi întru dojană 
și smeriți întru mustrare, altfel mustrarea lor învinge, dar nu convinge. 


PREJUDECĂȚILE 


505. Zice un filosof: e destul să primești în minte o singură 
prejudecată, ca apoi să nu fie prăpăstenie la care să nu ajungi în chipul 
cel mai logic cu putinţă. De aceea, Biserica înșiră printre păcatele minții 
și prejudecățile. 


PREOȚII 


506. Larma vieții și gălăgia grijilor deșarte strigă oamenilor în urechi 
nevoile lor pământeşti, mai tare decât le strigă glasul conștiinței trebuințele 
lor veşnice. Oamenii abia mai aud cele de dincolo și li se par departe: 
surzenia tot mai mult se întărește și chemarea lină nu se mai aude. Dar 
Dumnezeu, Milostivul, ca să nu-i piardă în fărădelegile lor, le rânduieșşte și 

chemare dinafară prin glasul slujitorilor Săi. Prin preoţi nu te cheamă 
omul, ca să-ţi pui nădejdea în om, ci te cheamă Domnul ca să-ţi strămutţi 
viaţa ta de om. 

507. Preoții poartă preoţia lui Hristos; prin iertarea lor, Dumnezeu 
te iartă, prin graiul lor, Dumnezeu îți vorbește. Prin ei, Dumnezeu te 
cheamă, oricât ai fi de păcătos. 

508. Preoţia este, prin Sfântul Sânge al Mântuitorului, ca o nouă 
filiațiune. 

509. Preoţia Bisericii urmărește ca nici unul din fiii Tatălui să nu se 
învrăjbească în sine însuși, sau să se rupă din obște și din duhul dragostei 
lui Hristos. Căci El e Cel ce unește obştea laolaltă, deci nimeni nu se 
mântuiește răzlețindu-se de Biserică, oricât ar crede că într-însul sălășluiește 
Duhul lui Hristos. 

510. Preoţii vremurilor noastre, cu aceeaşi datorie ca Pavel, nu 
mai urmăresc desfrânarea ca pe un păcat care dărâmă alcătuirea 
omenească, în întindere şi în adâncime, ci o lasă să-şi facă de cap. Ei nu 
mai au îndrăzneala să o măture afară din Taina căsătoriei creştine, de 
aceea se ajunge la sărăcirea roadelor ei, copiii. Așa se întâmplă că: „lipsind 
preotului cunoștința legii și bătrânului sfatul”, cum se tânguia lezechiil 
(lezechiil 7, 26), oamenii orbecăie în mulțimea neștiinţei și a lipsei de 
sfat, care s-au întins ca o noapte de osândă peste bieţii oameni. Acesta 
este un semn de primejdie, din amândouă părţile. Căci scrie: „Dormind 
oamenii, a venit vrăjmașul și a semănat neghină printre grâu și s-a dus” 
(Matei 13, 25). 

Deci nu fără rost atragem luarea-aminte că neghinele vrăjmaşului 
vor sălbătăci oile împotriva păstorilor... 

511. Preoţii au grija de-a îndupleca pe oameni în vremea rânduită 
întoarcerii, ca să nu cadă din milostivire sub strivirea dreptăţii. Lor li s-a 
dat marele dar să ierte în numele lui Dumnezeu. Mare, covârșitor de 
mare dar! Oare de ce nu-l pricep oamenii? 

512. A osândi pe preoti e lucrul cel mai uşor și cel mai fără rost. 
Să fim drepţi: slujba preoţilor e sfântă, darul lor e de la Dumnezeu, e 
sfânt. Că firea lor pământească mai dă uneori prilej de sminteală, iar să 
fim drepți: neavând cum să vină altfel decât prin naștere din trupuri 
pământești în care mişună pornirile fărădelegilor ca șerpii și rod înclinările 
patimilor ca viermii, sigur că ei vor fi covârșiţi de moștenirea aceasta şi 
nu-și vor putea îndeplini fără umbră trimiterea lor de la Dumnezeu. 
Chemarea le este învăluită, vor şovăi în hotărâri (Isaia 28, 7), biruindu-se 
de lume, în loc ca ei să biruie lumea. Sigur că aceștia, prin viaţa lor, nu 

vor lăsa poporul să creadă şi așa se vor sălbătici oile asupra păstorului și 
vor face bucurie lupilor. În jurul lor se va întări întunerecul a toată neştiinţa 
şi va începe foametea, nu de pâine, ci de Cuvântul lui Dumnezeu, pâinea 
cea din Cer. Sarea pământului o vor călca-o oamenii în picioare și așa 
vine că: „Şi preotului i se va întâmpla ca și poporului” (Isaia 24, 2). Dar, 
de toată starea asta rea a lucrurilor are să dea seama și poporul, căci 
toată decăderea e de la părinți începătură. 

513. Preotul, și în general dreptul, își are slujba de a tălmăci tainele 
iconomiei divine, înduplecând spreolaltă amândouă părțile, și pe om și 
pe Dumnezeu. De multe ori dreptul o pătește, că primește săgeți din 
amândouă părțile. „Dreptul care moare osândește pe nelegiuiţii care 
trăiesc... vedea-vor sfârșitul înțeleptului, dar nu vor înţelege ce sfat a avut 
Dumnezeu cu el...” (Înţelepciunea lui Solomon 4, 16-17). 

514. Preoţii sunt acei iconomi ai tainelor lui Dumnezeu care scad 
pentru semenii lor această mamonică agonisire (păcatele), iertându-le 
din datorie. De aceea, Lucifer ridică pâră mare asupra lor înaintea lui 
Dumnezeu, zi și noapte și le răscoală împotrivă toate urgiile împotrivirii. 

„Ci ei l-au biruit prin sângele Mielului şi prin cuvântul mărturiei lor, 
și nu și-au iubit viaţa lor, până la moarte "(Apocalipsă 12, 11). 

De aceea, avea dreptate Sfântul loan Gură de Aur, zicând că: „Mai 
multe sunt furtunile care zbuciumă sufletul preotului, decât talazurile care 
bântuie marea” (Sf. loan Gură de Aur, Despre preoţie, Craiova, 1941, 
Cartea III, cap. VIII, p. 61). lconomii tainelor, slujitorii Sfintei Liturghii, 
sunt și ei în măsura iubirii, jertfă neîncetată, arsă în lumea aceasta, pentru 
mântuirea lumii. 

515. Multă pagubă face un preot în averea de păcate a oamenilor, 
ștergându-le cu darul datoriile agonisite diavolului, capitalizate în om. 

516. Este un duh vrăjmaș care întunecă minţile oamenilor și îi 
răscoală pe unii împotriva neputinţelor omenești ale păstorilor, dându-le 
impresia că nu sunt obligaţi să asculte de ei (de preoţi), fiindcă au păcate. 
lisus nu a avut nici un păcat și, cu toate acestea, ce puţini L-au ascultat! 

Este un cerc vicios, în care se încurcă sufletul multora, a prea multor 
oameni: cercul rătăcirilor. Aceştia din anumite „motive” nu vor să asculte 
de preoții Bisericii. Drept aceea, neascultând învăţătura dreptei credințe 
şi a vieţii în Dumnezeu, îşi strică mintea cu părerile lor. Așa se cufundă în 
păcate, din neascultare. Omul se întunecă dinspre adevăr și ia rătăcirea 
de bună. Unii se trezesc că au trăit în rătăcire. Vrăjmașul, de care prin 
amăgire au ascultat, nevrând să-i piardă din gheare, le pune înainte 
neputințele oamenilor, ale slujitorilor legali ai Bisericii, acoperindu-le 

darurile și harurile. Şi aşa îi duce de minte, să-și facă singuri „credinţa”, 
care trece peste taina pocăinţei, administrată valid exclusiv prin preoti și 
arhierei, indiferent de neajunsul lor de oameni. 

517. Fraţilor, ascultați de Biserică, fiindcă cei ce ascultă de preoții 
ei, așa cum sunt, de Dumnezeu ascultă. 


PROOROCII ȘI HRISTOȘII MINCINOȘI 


518. Proorocii mincinoși din zilele noastre sunt de o îndrăzneală 
nemaipomenită și pălmuiesc smerenia, dându-se pe ei de ceva mai mare: 
lie, loan, Hristos, Fiul Omului, Dreptul Judecător şi așa mai departe. 
Pretind ascultare de la oameni pentru că „Dumnezeu” i-a trimis să spună 
la lume lucruri de care îţi tiuie urechile, şi-ti îngheaţă inima auzindu-i. 

519. Pe semnele următoare se pot cunoaște că nu mai sunt întregi 
la minte: 

1. Se dau pe sine de ceva mare, cum s-au dat, de altfel, toţi ereticii 
(rătăciții) vremurilor pe care însă i-a afurisit Biserica, prin sfintele soboare. 

2. Cad la laudă, având smerenie mincinoasă. 

3. Se ţin pe sine mai presus de Scriptură (unul chiar mi-a rupt-o), 
mai presus de Biserică şi sfinţi. 

4. Mor după a fi ascultați și crezuţi de oameni. 

5. Fierb de mânie când nu sunt luaţi în serios. 

6. Adesea au „grăire în duh”, cu „duhul” care îi poartă și îi învaţă. 

7. Nu vor nici în ruptul capului să-și controleze prin preoți cele 
auzite de la duhul lor. 

8. Câte unii, cu toate acestea, arată o evlavie neobișnuită: mărturisind 
pe Hristos, pe Maica Domnului, făcându-și și Sfânta Cruce, bătând metanii, 
sărutând icoanele, ba și Sfânta Împărtășanie luând-o!; şi jurându-se că-s 
oamenii lui Dumnezeu, iar ei sunt înșelaţi. 

9. Fac pe proorocii și împrăștie spaimă între oameni. Multe proorocii 
li se împlinesc, dar multe nu. Asta atârnă de puterea de străvedere a 
„duhului” care le spune ce le spune, ca unul ce n-are învelitoarea trupului 
şi de aceea prinde cu oarecare vreme înainte cele ce le apropie Dumnezeu 
de oameni. Dar asta nu e proorocire. 

10. În numele „dumnezeului” lor sunt în stare să omoare om, 
întemeindu-se pe Scriptură că și Avraam a fost în stare de o atare ascultare, 
iar Finees a și făcut aceasta și i s-a socotit acestuia râvnă pentru Dumnezeul 
său (Numerii 25, 7-13). (Cu amăgirea ascultării până la ucidere de om, a 
cercat vrăjmașul pe mulţi, în toate vremurile, chiar și pe pustnici, de cum 
pe oamenii lumii.) Prin urmare fiind așa de săritori cu ascultarea și credința 

la povetele „duhului” lor, pe care-l cred că e Hristos, sunt o adevărată 
primejdie pentru oameni; teroriști ai sufletelor simple. 

11. Sar de la un lucru la altul și leagă lucruri fără nici o legătură. 
Tălmăcesc greşit, strâmbă adevărul și se propovăduiesc din Scripturi, 
mai mult pe ei înșiși decât pe Dumnezeu, mergând grăbit spre cea mai 
de pe urmă sfărmare și sărire a minţii. 

12. În preajma lor simti tulburare și primejdie, căci mulţi dintre ei au 
fost pe la casa de nebuni sau vor trebui să se ducă. Nu-i blândețe pe chipul 
lor. Nu-i ocărâm, ci ne păzim și îi învăţăm și pe alţii să se păzească şi ne 
înfricoșăm cât de groaznic și-au tăiat mintea în Scripturi (2 Petru 1, 20). 

520. Ceea ce odinioară era corabia lui Noe peste puhoaiele potopului, 
aceea e Biserica lui Hristos — Cel cu cruce — peste puhoaiele pierzării. 

Astfel, după trecere de vreme, îngăduind Dumnezeu, vrăjmașul 
mântuirii oamenilor s-a iscusit tot mai mult în rele: a scornit şi el corăbii şi 
cu ele dă târcoale peste apele potopului, ca să culeagă el pe cei ce-ntind 
mâinile să scape, dar scuipă Biserica. Pentru ei, pentru fiii pierzării, îngăduie 
Dumnezeu amăgirea nelegiuită a Satanei (2 Tesaloniceni 2, 10), care li s-a 
făcut până acum în peste 800 de hristoși mincinoși (Matei 24, 24), care de 
fapt sunt diavoli. Căci până acum nelegiuitul a scornit peste 800 secte 
(800 în 1946, acum cca. 3000), luntri sau biserici mincinoase, în care pe 
mulți îi ia de minte și-i duce cu el. Înșelăciunea e ușor de prins: corăbierul 
vrăjmaș și hristoșii mincinoși nu au crucea pe catarg, iar înlăuntru nu au 
cele șapte Taine. Înşelăciunea e și mai vădită, întrucât oricare din hristoşii 
mincinoși, luat în parte, nu e fiul Tatălui, dovadă că nu-și lasă ucenicii să 
zică „Tatăl nostru”, deşi scrie: „Așa să vă rugati” (Matei 6, 9). Prin urmare, 
hristoşii mincinoși își scot ucenicii dintre fiii Tatălui și-i fac fiii pierzării. 

521. Răspunzând celor ce se ţin mai presus de Biserică şi sfinți, e 
destul să le aducem aminte de înșelăciunea în care au căzut iudeii, ucigașii 
dreptilor, primii călători la iad cu Scriptura în mână, întrebându-i: Nu 
după scripturi (loan 19, 7) au răstignit ei pe Dumnezeu ? 


PROVIDENȚA 


522. lisus Hristos, Dumnezeu-Omul, (...) umblă nevăzut de oamenii 
cu ochi de lut, căutând mereu pe frații Săi (Matei 28, 10), pândind şi alergând 
după fiecare ins, „până-i va prinde pe toți cei ce se vor mântui, ca pe Pavel” 
(Sfântul Maxim Mărturisitorul, Capete despre dragoste, Filocalia, Sibiu, 1947, 
ed.], vol.2, p.77), și neavând odihnă până nu-i adună pe toți Acasă. Şi aceasta 
o face mereu, în fiecare veac de oameni, până la sfârşitul lumii. Asta nu se 
poate tăcea. lar cine L-a și văzut pe Domnul și neasemănata-l Cruce, pe care 

încă o tot duce printre oamenii ce-L. pălmuiesc cu ură de fiară până la sfârșitul 
veacului de-acum, unul ca acela sare ca ars din orice iubire conservatoare de 
sine şi se roagă, strigând să aibă în lumea aceasta soarta lui Dumnezeu. Unul 
ca acesta trăiește ca un dezlegat de viaţă și nici o urgie a vremii nu-i poate 
face nimic, decât a-l desăvârși, lămurindu-l ca aurul. 

523. Dacă simțim suferința fără asemănare a lui Dumnezeu 
Mântuitorul nostru, cea din iubirea de oameni, aceasta curățește și viața 
noastră; căci acesta-i focul azvârlit de Dumnezeu pe pământ (Luca 12, 49): 
pârjolul dragostei, care aprinde lumea, arde puterile răului şi strălucește cu 
lumină dumnezeiască pe smeriții Săi următori, ce se întorc Acasă. 

524. Dorul lui Dumnezeu după cel mai mare păcătos este 
neasemănat mai mare decât dorul celui mai sfânt om după Dumnezeu. 

525. Când cineva se încumetă să se lase în conducerea Providenţei, 
printr-un elan de iubire de Dumnezeu, adică să-și depășească conștient 
conditia sa umană - sub acțiunea harului de sus, bineînțeles —, poate 
vedea încă de aici arvuna desăvârşirii sale, într-un sentiment de liberare, 
ca o înviere din morti. 

Timpul, cauzalitatea, lumea, viaţa și toate vămile cunoașterii, pline 
de chinul contrazicerilor, rămân la pământ, ca o găoace de ou când iese 
din ea un pui viu sau, când dintr-o omidă păroasă - trecută aparent prin 
moartea unei crisalide — iese şi zboară un fluture în culorile curcubeului. 

Așa suntem și noi în condiţiile vieţii acesteia, o candelă cu untdelemn 
şi fitil, dar încă neaprinsă. 

526. Când ajungem la cunoștința a ceea ce suntem de fapt, că avem 
o înrudire cu Dumnezeu, că locuiește chiar în structura noastră spirituală, 
că suntem în pragul liberei alegeri a unei concepții de viață de care să ne 
țină chiar de n-om fi pe placul lumii, atunci Dumnezeu aprinde candela și 
luminează toată viaţa noastră cu concepția creștină despre lume și viaţă. 

527. În cazul când omul cel vechi mereu se obrăzniceşte cu 
„drepturile” sale biologice asupra omului ceresc și binuie, atunci, deosebirea 
celor două naturi care trăiesc întrețesute în noi, ajungând într-un contrast 
nelimitat, Duhul lui Dumnezeu Se retrage din om și vin pedepse colective 
multiple asupra vieții păcătoase. 

Așa avem motivarea potopului: „Nu va rămâne Duhul Meu pururea 
în oamenii aceştia, pentru că sunt numai trup. Deci zilele lor să fie o sută 
douăzeci de ani” (Geneză 6, 3). De asemenea, perversiunea sodomiei, 
care „striga înaintea Domnului” (Geneză 19, 13) a atras asupra Sodomei 
şi Gomorei prăpădul focului, care a ars pământul 400 m sub nivelul mării, 
formând Marea Moartă, radioactivă până astăzi. 

528. Toată cărarea de la porunci la cunoaștere, de la ascetică la 
mistică, nici un pas nu o facem singuri. 

529. Dumnezeu vrea să stăvilească năvala anarhiei în făptură, însă, 
respectând libertatea omului, nu poate, decât dacă va câștiga și 
convingerea omului pentru intenţia Sa. Pe drepti îi are câștigați pentru 
această cauză. Pe nedrepți, pierzând aceștia libertatea lor — de vreme ce 
robesc păcatului — nu-i mai poate câștiga prin libertatea pe care n-o mai 
au, de aceea pentru aceștia nu-i mai rămâne decât sabia. Prin sabie se 
înţelege aici: asprimea dreptăţii, legea, autoritatea, stăpânirea, pedeapsa, 
până chiar și pedeapsa cu sabia. 

530. Iubirea și sabia lui Dumnezeu lucrează neîntrerupt și deodată 
între oameni: pentru fiecare, după cum îi trebuie; asta nu numai fiindcă 
oamenii sunt amestecați, dar şi pentru că fiecare ins își are vremile sale 
când îi strălucește milostivirea, precum și vremi când îl prigonește sabia — 
ca să vie iarăşi la starea de milostivire. 

531. Dumnezeu taie para focului în două; cu puterea arzătoare, 
dar neluminoasă arde păcătoşii, iar cu puterea luminoasă, dar nearzătoare 
strălucește pe sfinţi. Aşa că pe unii îi luminează nearzându-i, ca un Soare 
neapus în vecii vecilor; iar pe alţii îi arde neluminându:-i, întunecați și la 
întuneric, în vecii vecilor... 

532. Mulţi oameni, mai puternicii veacului, sunt refractari 
propovăduirii cuvântului, dar unii din ei se biruiesc de ultimul cuvânt al 
sfinților, cel acoperit cu pretul vietii. 

533. La urma tuturor este dreapta judecată a lui Dumnezeu și este 
dreaptă pentru că tuturor Dumnezeu le-a prilejuit o mărturisire a cuiva și 
deci nu vor avea cuvânt de scuză că n-au auzit de Dumnezeu. 

534. Aceasta este rațiunea ascunsă a Providenţei: toată lumea 
ispitită să se ciocnească de lisus. 

535. Providenta bate timpurile în funcție de om. lar fiindcă omul 
are dorul excepţional al făpturilor spirituale, al libertăţii deciziei și timpul 
are o funcţie variabilă în Providenţă. 

536. Ştiind Dumnezeu slăbiciunea credincioșilor și desfrâul răutăţii, 
mai intervine din când în când cu întâmplări înfricoșătoare între oameni. 

537. Dumnezeu nu pedepsește toate relele aici și imediat, precum 
nu răsplătește tot binele aici și numaidecât. 

538. Dacă Dumnezeu ar pedepsi toate relele aici, ar putea însemna 
că lumea aceasta este singura care există. 

Dacă ar pedepsi toate relele imediat, ar însemna că se teme de 
puterea răului, care nepedepsit imediat ar putea periclita stăpânirea lumii. 

539. Dacă Dumnezeu ar răsplăti tot binele aici ar însemna același 
lucru, că există numai lumea aceasta. 

Dacă ar răsplăti tot binele imediat ar însemna că sufletul există numai 
în lumea aceasta, în care Dumnezeu trebuie să se achite urgent de 
îndatorirea ce i-a făcut-o omul. 

Că uneori Dumnezeu pedepseşte răul și uneori răsplătește binele, 
este ca să ştie că răul se pedepseşte și binele se răsplătește. Dacă o face 
rar în lumea aceasta este semn că o trece sigur în cealaltă. 

540. Dacă Dumnezeu uneori nu pedepseşte răul este că aşteaptă 
pocăința păcătosului. 

Dacă uneori nu răsplătește binele dreptului este semn că-i lucrează 
răbdarea. În amâ?louă cazurile Dumnezeu așteaptă sfârșitul omului, în 
ce sfârşeşte omul, X că a fost multă vreme bun, fie că a fost multă vreme 
rău, cele de pe urmă au ultimul cuvânt. 

541. O răsplată aici și imediată pentru toate faptele ar dăuna 


libertății omului. 

Răul nu si fcz de frica pedepsei, iar binele s-ar face din interesul 
răsplătții. S-ar miçşorå ceva din slava lui Dumnezeu şi s-ar micșora şi 
prestigiul ființei omenești. 

lată, prin urmare, la ce climat de libertate și dragoste dezinteresată 
vrea Dumnezeu să-şi ridice fiii, la sensul lor metafizic cel ascuns în 
Dumnezeu, care este Duh, este iubire și Adevăr. Şi aceasta fac și oamenii 
liberi și cunoscuţi și lor înşiși ca atare. 


PSALTIREA 


542. Toate cuvintele Psaltirii dovedesc cunoștința cea din păţanie, 
sau învăţăturile din durere, singura cale care poate învăța ceva pe oameni. 

543. Aşa e toată Psaltirea: o mărturie strălucitoare a bunătăţii lui 
Dumnezeu, ţinută în mână de David, ca o făclie, mângâind orice suflet 
zdrobit de pe urma păcatelor. Lumina ei atrage luarea-aminte la cârmuirea 
lui Dumnezeu asupra vieţii omenești, îndeamnă sufletul la ascultare și 
smerenie, cu care oricine poate birui toate potrivniciile din calea mântuirii 
şi poate răbda toate patimile ispitelor. 


RAPORTUL CONJUGAL -~ 
DESPRE RELAȚIILE SEXUALE DINTRE SOŢI 


544. Femeia (luată din bărbat) are nevoie de completare endocrină 
prin contact de la bărbat. 

545. O mare dizarmonie constă în faptul că instinctul bărbatului e 
în conflict cu instinctul femeii. Instinctul bărbatului vrea mereu femeia, ca 
prilej al descărcărilor sale genezice. Instinctul femeii însă e maternitatea. 
Copilului, până se desprinde de mamă, îi trebuie doi ani, deci, după 
rânduiala firii, trebuie să fie lăsată în pace. 

Deci, ce va face bărbatul? Sau îşi va perverti soţia, făcând-o să 
umble și ea după plăcerea pătimașă, căutând să scape de rostul firii sale, 
sau o va face criminală, punând-o să-și ucidă în pântece ființa fără apărare, 
sau va practica scârba onaniei cu femeia sa (Facere 38, 9), păzind-o de 
rostul zămislirii, dar necinstind-o, cum nu se mai poate spune. Alţii recurg 
la sterilizare, alţii la aventuri, sau la lupanare. Un atare bărbat nu-și va 
mântui soţia prin naşterea de fii (1 Timotei 2, 15), ci o va osândi cu 
ucigașii și curvarii, printre care și el de asemenea va fi (Apocalipsă 21, 8). 

Prea putini sunt bărbaţii care-și stăpânesc instinctul irațional, prin 
puterile raționale ale sufletului, reglementându-l potrivit cu rostul său 
originar. Şi iarăși, și mai puţini sunt cei ce convertesc energia prin înfrânare, 
săltând sensul firii la rosturi mai presus de fire. 

546. Plăcerea, căutată numai pentru ea însăşi, cheamă repetarea 
din ce în ce mai deasă a actului, până ce ajunge la distrugerea sistemului 
nervos. Mai mult chiar: ea aprinde organismul și-l împinge până dincolo 
de posibilităţile sale funcţionale; ea provoacă frângerea oricărei cenzuri 
morale și-și duce supuşii până la doaga nebuniei. 

547. De ce nu-s părinţii la fel de grăbiţi și cu însurarea băieților, pe 
cât sunt de grăbiţi cu măritarea fetelor? Fapta lor greșită încurajează tăinuit 
și pe faţă frauda neomaltusiană - onania cu femeie, fereala, păzirea — 
ceea ce e o plagă de o nebănuită întindere în toate mediile sociale. lată 
că, după scurtă vreme, se arată și pedepsele acestei fraude, cu deosebire 
la femei: tulburări grave ale sănătăţii, fenomene dureroase ale pântecelui, 
tulburări îndeosebi nervoase și mintale, cu desăvârșire necunoscute nici 
chiar medicilor. Așa zic medicii. De la pântece durerile se întind la rinichi 
şi în josul pântecelui, uneori în membrele inferioare. Durerile se stârnesc 
şi cresc în vremea mersului, în vremea ridicării şi așezării pe scaun, a 
ridicării vreunui lucru și peste tot în vremea intimităţii — lucru care aduce 
uneori grave neînțelegeri conjugale. Deodată cu durerile acestea, apar 
tulburările nervoase, care schimbă profund starea psihică și mintală a 
bolnavelor. Caracterul schimbător ajunge iritabil, irascibil până la exces. 
Din nimicuri, explozii violente, furii, adevărate sincope ale judecății, care 
nu mai pot fi înfrânate sau stăpânite. E un adevărat dezechilibru umoral, 
care face biata victimă să treacă de la explozia violenței, până la tristețea 

şi melancolia cea mai profundă, și uneori, până la ideea sinuciderii. Asta-i 
frauda şi isprava. De aceea nu tăcem, ci demascăm, împinși de milă și de 
știință. 

548. Într-un raport conjugal normal, organele genitale feminine 
trec succesiv printro fază de congestie intensă şi o fază de slăbănogire 
bruscă, ce stabilește cursul regulat în circulaţia sângelui. Actul conjugal 
falsificat, neisprăvit, fără concluzia naturală, lasă să persiste în vase o 
stare de înecare ce, cu vremea, ia un caracter permanent. Urmează o 
tulburare a nutriţiei ţesuturilor, pe urmă alterarea lor anatomică. 

549. Mulțimea firișoarelor nervoase ale plexului hipogastric, firişoare 
care pleacă de la uter și se unesc cu sistemul cerebro-spinal, îndură apăsări, 
iritatii, care, la obârşie sunt dureri locale, dar cu tulburări reflexe la distantă; 
iar cu vremea, aruncă pe bolnave în plin domeniu psihiatric. 

550. Congestiile acestea cu repetiţie produc alterări intense şi 
profunde în sânul ţesuturilor, care-și pierd funcțiunea lor normală. Așa se 
instalează, cu vicleșug, sterilitatea definitivă, incurabilă, după câte o lungă 
perioadă de sterilitate voită. Atunci în zadar mai doreşti copii, mugurii 
vieţii, căci firea te pedepsește cu această crudă întoarcere a lucrurilor: îţi 
califică fapta și îți condamnă neamul la moarte. Ultimul efect: denatalitatea, 
depopularea etc. Așa se stinge neamul... 


RAŢIUNEA 


551. Când împrejurările te aduc în situaţia să vezi limitele raţiunii, 
cataclismul în faţă, puterile răului dezlănţuite, nu tremura căci nu ești 
singur: este Cineva nevăzut cu tine, în tine, care stăvilește haosul, iar pe 
tine te creşte mai presus de om, împrumutândur-ți și ție nimbul divinității. 

552. O iluminare a raţiunii, datorită „locuirii” lui Hristos în suflet, 
nu este de nici o mirare, întrucât lisus Hristos este numit încă în 
terminologia greacă: „logos”, Cuvânt, rațiune absolută a lui Dumnezeu. 


RABDAREA 

553. Cu arătarea răbdării suntem datori în primul rând pentru că, 
mai înainte de a veni la calea lui Dumnezeu sau la ostenelile mântuirii, 
făceam şi noi ale lumii, umblând în fărădelegi şi chinuind pe alții și, astfel, 
ne-am băgat datori; deci acum trebuie să plătim ale noastre cele de atunci, 
ca pentru răbdare să dobândim mântuirea de la Dumnezeu. Așa trebuie 
să plătim acum cu durere cele ce le-am făcut odinioară cu plăcere. 

554. Cei ce biruie lumea (1 loan 5, 4) nu sunt nicidecum o adunare 
de neputincioşi, o turmă de inactivi, oricât s-ar părea răbdarea răului o 

slăbiciune a binelui, ci ei sunt ostașii Împăratului, care prin răbdarea 
Crucii a biruit nu numai lumea, ci și toată stăpânia mortii. Mântuirea e 
cununa acestei biruințe. lar despre nevointa care dovedeşte răbdarea și 
credinţa sfinților (Apocalipsă 13, 10), putem spune că e singura cale 
îngăduită și în stare să mistuie puterea răului și să o facă fără rost și fără 
vlagă în lume. 

555. Răbdarea răului sau umilinta, în credința lui Dumnezeu, este 
cea mai uriașă putere asupra răului în lumea aceasta. 

556. Chip de umilință desăvârșită ne-a dat Mântuitorul pe cruce: 
El, Fiul şi slava Tatălui, Dumnezeu adevărat, nu S-a împotrivit, ci a primit 
să treacă prin cea mai de pe urmă umilire cu putință pe pământ, căci știa 
ce putere are umilinţa. Răbdând bătăi, scuipări în obraz, cunună de spini, 
piroanele și spânzurarea pe cruce, iar peste suflet hulirea celor fărădelege, 
toate acestea încă nu erau crucea cea mai grea; pe aceasta o avea la 
spate. Crucea cea mai grea, pe care era răstignit cu faţa, era neasemănata 
durere a milei Sale faţă de oameni. 

557. Nu le trebuie potrivnicilor pustiire mai mare în lucrăturile lor, 
decât răbdarea cu dragoste a necazurilor, căci ea arde datoriile noastre și 
toată strădania lor. 

558. Prin răbdarea multor neștiuţi de oameni, atotputernicia şi 
dreptatea lui Dumnezeu, sfărâmă mereu porțile iadului, cu puterea Bisericii 
văzute și nevăzute. 

559. Lepădarea de sine nu se realizează dintr-o dată sau o dată 
pentru totdeauna, ci trebuie timp și răbdare. Timp pentru deprindere și 
răbdare pentru greutatea ei. 

560. Răbdare trebuie să avem mai întâi cu noi înşine, ca să nu 
cădem în întristare, apoi trebuie să aibă și alţii răbdare cu noi, până 
deprindem desăvârșit lepădarea de sine. Dacă învăţăm practic lepădarea 
de sine și sporește dragostea în inima noastră, răbdarea încetează de a 
mai avea înfăţişarea negativă de necaz și se schimbă în bucurie, cu toată 
întristarea mea sunt covârșit de bucurie. 

561. Răbdarea mai este și nevoință, adică pedepsirea de bună 
voie a firii cu tot felul de osteneli. 

562. La începători, deprinderea răbdării începe cu ocara. Începutul 
trebuie întărit cu răbdarea, pentru că în lupta cu mândria şi cu slava deșartă, 
acestea au obiceiul să-l arunce în deznădejde ca să părăsească lupta. Cine 
rabdă (îndreptarea) până la sfârșit se va mântui (Matei 10, 22). 

563. Răbdarea este o condiţie a mântuirii, cu condiţia ca să nu fie 
pentru vinovăţii, ci pentru „vinovăţia” de a fi creștin. 

În lumea aceasta nu poti să crezi în lisus fără să fii pedepsit. Scriptura 
a prevăzut de mult cenzura împotrivirii zicând: „Fiule, când vrei să te 
apropi şi să slujești Domnului, să-ți pregătești sufletul de ispite” (Cartea 
înțelepciunii lui Sirah). lar, Sfântul Pavel de asemenea ne previne: „Toţi 
cei ce vor să trăiască cucernic vor fi prigoniţi” (2 Timotei 3, 12). 

564. Mulţi tirani s-au îngrozit de răbdarea mai presus de fire a 
sfinților, prin a mărturisi și ei pe Hristos, de asemenea, cu același pret 
al vieţii. 

565. Răbdarea sfinţilor în încercări are rostul iubirii de oameni, ai 
lui Dumnezeu. 

566. Atâta am înţeles din taina răbdării sfinţilor. Este ascunsă în ea 
o mare bucurie. 


RĂUTATEA 


567. Nimic mai greu, mai periculos decât să te lupti cu îngustimea 
şi cu formalismul. 

Nimic mai primejdios, decât a combate răutatea, care crede că are 
dreptate, că apără adevărul și că slujeşte lui Dumnezeu. Aceste forme ale 
relei voințe au înfrânt și pe lisus. Deși Dumnezeu n-a revelat o Scriptură 
împotriva Sa, formalismul iudaic a întors-o împotriva lui Dumnezeu. Nu 
după Scriptură L-au câştigat pe lisus? lată ce poate răutatea: să stea 
împotriva iubirii de oameni şi de Dumnezeu; împotriva ei, nu poate nimic, 
nici lisus. De aceea, răutatea, pentru că nu se poate schimba în bucurie 
nicidecum, nu are iertare, ea este împotriva iertării și a oricărei tămăduiri, 
dar are judecată. Răutatea a înfrânt pe Dumnezeul iubirii, dar se va înfrânge 
de Dumnezeul Judecății. 

568. lisus a tămăduit orbirea ochilor, dar n-a putut tămădui orbia 
răutăţii. Orbia răutăţii nu are leac, dar are pedeapsă. 

569. Răutatea e o osândă, o moarte anticipată, care chinuiește 
firea, dar nu e naturală, e o venetică în fire. Pe aceasta vrea Dumnezeu 
să o izgonească din fire, dar cu ajutorul omului, care a introdus-o în fire. 
l-a dat omului apostolia acestei misiuni: „lată eu vă trimit pe voi ca pe 
niște miei în mijlocul lupilor”. 

Firea perversă şi firea curată, originară, stau laolaltă în raportul în 
care se afla un miel care bea apă dintr-un râu, faţă de lupul care se afla 
mai la deal, și îi băga mielului de vină că-i tulbură apa, găsindu-i acestuia 
motivul „întemeiat” să-l mănânce. E absurditate multă și variată lipită pe 
fire. Misiunea lui lisus, dată şi mieilor, e descojirea firii de absurditate, de 
sălbăticie, de caricatura existenței: demonicul. 

Acesta însemnează că lisus contează pe un miez originar 
necontaminat, existent încă în fire, deşi comprimat dar capabil să-și 
recâștige dimensiunea paradisiacă: miezul capabil de Har. Precum că 
acestea sunt aşa ne stau mărturie mieii lui Dumnezeu, sfinţii în preajma 
cărora se îmblânzeau fiarele. 

570. Relele pe pământ așa de mult vor strânge oamenii, încât nu 
mai rămâne istoriei altă soluție decât sfârşitul ei. 


RĂZBOAIELE 


571. Când nu mai răspund oamenii la chemarea dragostei lui 
Dumnezeu, dau de asprimea dreptăţii Sale, când, spre pedepsirea răutăţii, 
îngăduie războaiele. Atunci viaţa oricui se află în primejdie de moarte, şi 
a celor de acasă și a celor de pe fronturi. 

572. Dumnezeu, cel milostiv întru drepți, pe cei nebăgători în seamă 
sau potrivnici — dar totuși oameni cumsecade — abia cu ajutorul primejdiei 
îi înduplecă să vrea și ei ce vrea Dumnezeu, adică mântuirea, singurul 
lucru cu adevărat de trebuinţă. Al doilea gând de ajutor e primirea de mai 
înainte ca bun, a ceea ce orânduiește și face Dumnezeu, și ştiind că nimic 
nu se întâmplă fără voia lui Dumnezeu, să ne bucurăm de hotărârea Lui, 
chiar dacă nu pricepem aceasta. lar gândul al treilea e că în suferinţe fără 
de voie s-au mântuit mucenicii, în suferințe de bunăvoie s-au mântuit 
cuvioşii; tot așa și cu suferințele războaielor, mult mai mulţi se mântuiesc 
pe front, decât s-ar fi mântuit acasă. 

573. Obişnuit, lumea crede că mor în războaie cei răi și scapă cei 
buni. Este și nu este așa, pentru că numai singur Dumnezeu știe și ține 
socoteala fiecăruia. Unul din sfinţi a zis: „Caprele eu sunt; iar oile 
Dumnezeu le știe”. Pe urmă, numai singur Dumnezeu știe — și precum 
ştie şi face — dacă pentru cineva e mai de folos viaţa, sau mai mult îi 
folosește mutarea din viaţa aceasta. Apoi, Dumnezeu, în atotputernicia 
Sa, foloseşte şi pe cei răi, pe necredincioşi, pe cei fără nici un Dumnezeu, 
ba chiar şi pe draci, ca printr-înșii să aducă la mântuire pe cei de mântuit. 

574. Lupta începe abia în cei ce s-au hotărât la o viaţă mai con- 
formă cu poruncile dumnezeiești. 

575. Câtă vreme mergem în voia valurilor, în voia firii povârnite 
spre păcat, n-avem nici o luptă, nu ne trezim din cursele vrăjmașului 
(2 Timiotei 2, 26); stăm de bună credință că mergem bine, ne isprăvim 
zilele în fericire şi coborâm cu pace la iad! Dar, deîndată ce aflăm ce 
înzestrare avem și ne trezim spre ce trebuie să fim, puterile iadului vor 
sări să ne ceară socoteală pentru nesupunere. Dar nu vor sări cu toată 

urgia răutătii, că nu le lasă Dumnezeu, ci cu vicleşuguri și curse, cu minciuni 
şi cu înfricoşare și cu alte nemaipomenite zavistii. Pe de altă parte, se vor 
folosi de unelte ale lor (Ioan 8, 44), oameni amăgiti de ei, care le-ar face 
toate câte-i învață dracii — dacă ar fi după ei. De aceea zice Înteleptul: 
„Fiule, când vrei să te apropii să slujeşti Domnului, găteşte sufletul tău 
spre ispite” (Înţelepciunea lui Isus Sirah 2, 1). 

576. Războiul duhovnicesc seamănă întrucâtva cu războiul lumii. 
Şi unul și altul te desface de viaţa aceasta. Numai ispitele, necazurile și tot 
felul de încercări ale războiului nevăzut izbutesc să ne tocească pe deplin 
gustul de lumea aceasta și să ne ducă la un fel de moarte faţă de lume, 
care-i smerenia deplină și condiţia de căpetenie a rugăciunii neîncetate. 

577. Cei ce nu urmăresc în viaţa aceasta nimic mai mult decât să 
fie fericiți în lume și tihniţi în trup, aceștia n-au război cu diavolul: pe 
aceştia îi are fără de război. (...) Căci cea mai primejdioasă temniţă e 
aceea în care te simţi bine: nu vei ieși din ea niciodată. 

578. Prima întâlnire între minte și diavol e la linia momelii, pe care 
o flutură el în văzul minţii. Dacă mintea nu bagă momeala în seamă 
vrăjmașul stăruie cu ea, o arată mai sclipitoare, ca să o facă iubită minţii. 
Aceasta e a doua înaintare a războiului, sau asupreala. Dacă la asupreală 
a izbutit să fure mintea cu momeala și să o facă să vorbească împreună, 
avem înaintare la unire. 

Mintea însă se trezește c-a fost furată de gând străin și că se află în 
altceva, decât în ceea ce-i era dat după fire; iar când își dă seama de ea 
însăşi și de cele în care se află, avem lupta cea de gând la o clipă 
hotărâtoare. Se va învoi mintea să meargă după momeală mai departe, 
sau se va întoarce de la dânsa? Aici e lupta și clipele sunt scumpe; și de 
cele mai multe ori viaţa întreagă a unuia sau a mulțime de inși atârnă de 
lupta nevăzută a câtorva clipe. Dacă întârziem să ne luptăm, se poate 
întâmpla ca fără veste să fim învăluiţi la minte din partea poftei sau a 
iuțimii, asupra cărora încă aruncă vrăjmaşul aprinderea sa. Prin urmare, 
ostaș al lui Hristos, lupta trebuie dată grabnic și după lege. 

579. Dacă la ceasul de război, mai bine-zis în clipa de luptă, lovim 
momeala cu numele lui Dumnezeu, depănând rugăciunea, vom vedea 
lucru minunat: pentru ostaș luptându-se Împăratul — tocmai întors de 
cum e războiul văzut. Căci Împăratul nostru s-a luptat până la moarte, şi 
încă moarte pe cruce (Filipeni 2, 8), și printr-însa trecând, a rupt zăvoarele 
și a spart porţile iadului, biruind pentru ostașii Săi şi slobozindu-i. lar de 
atunci biruie ca un Dumnezeu, oriunde e chemat pe nume. Şi: Îl cheamă 
dragostea. 

580. Vremea de luptă are o mare cumpănă, și anume: dacă mintea 
nu-şi aduce aminte cu credință de „Doamne lisuse...”, i se întâmplă că 
încuviințează momeala vrăjmașului. Aici e granița între lupta după lege și 
căderea în fărădelege. 

581. Dacă mintea se va afla iubind o momeală străină și sfatul 
viclean, va înclina cumpăna liberei alegeri spre momeala și sfatul străin. 
Asa se deschide spărtură în cetate și se năpustesc puhoaie de vrăjmași 
care așteptau ascunși afară. Şi repede urmează jalnică pustiire în cetatea 
sufletului: împlinirea cu lucrul și repetarea faptei aceleia, până ajunge 
deprindere sau obicei. 

582. De unde atâta pustiire? De la o clipă fără de Dumnezeu a 
minţii, clipă în care vrăjmașul i-a furișat undiţa iadului pe gât, învăluită 
meșteşugit într-o momeală a unui lucru sensibil al lumii de aici. Potrivnicul 
ispitește cu momeala plăcerii pe tot omul spre patima spre care-l prinde 
că are povârnire mai mare: pe cel aplecat spre trup, cu desfrânarea; pe 
cel înclinat spre gânduri, cu înțelepciunea veacului acestuia (1 Corinteni 
1, 20) care pe multi i-a rătăcit de Dumnezeu și pe puțini i-a întors; pe cei 
dornici de Cuvântul lui Dumnezeu îi ispitește cu Biblia (2 Petru 1, 20), 
încât în zilele noastre se văd mulţi călători la iad cu Scriptura în mână. 
Toţi cei ce umblă după plăceri, de orice fel, nu vor scăpa de primejdii, 
căci sub orice plăcere e încolăcit un şarpe. 

583. Începătorii pot să vadă cum numele Mântuitorului îi izbăveşte 
de asuprirea momelilor vicleanului — ceea ce-i îndatorează cu o mare 
smerenie înaintea lui Dumnezeu, știind că se luptă EI în locul lor. 

584. Partea începătorilor este nevoinţa de a seca izvoarele patimilor 
din pământul inimii, precum și grija de a nu se sui cu mintea în văzduhul 
părerii, căci acolo bat furtuni mari și se rup aripile minții. 


RĂZBOIUL NEVĂZUT 
ȘI RĂZBOIUL MOMELILOR 


585. Grijă la minte! Căci războiul nevăzut cearcă pe toată lumea și 
n-a cruțat nici iubirea de Dumnezeu a Apostolilor! 

586. Cine are darul dragostei, al răbdării şi al gândului smerit, în 
vremea de luptă — dacă luptă după lege (2 Timotei 2, 5), iar legea este 
dragostea - poate vedea lucruri minunate, întoarceri neașteptate la 
Dumnezeu. 

587. Deși înzestrați cu darurile Botezului, totuși n-am scăpat de 
războiul momelilor. Momeala nefiind păcat, e permisă de Dumnezeu să 
cerce cumpăna libertăţii noastre. Sfântul Marcu Ascetul ne lămurește: 


148 


Hristos prin cruce și prin Harul Botezului „slobozindu-ne de orice silă, 
n-a împiedicat aruncarea gândurilor în inimă. Aceasta pentru ca unele 
din ele, fiind urâte de noi, îndată să fie şterse; altele, fiind iubite, în măsura 
în care sunt iubite să şi rămână; și astfel să se arate şi harul lui Dumnezeu 
și voia omului, ce anume iubește: ostenelile din pricina Harului, sau 
gândurile din pricina plăcerii”. Aici stă pricina pentru care noi, deși botezați, 
totuși mai avem trebuinţă și de al doilea Botez, al pocăinţei, întrucât nu 
suntem ca îngerii neschimbabili. 

588. Răul, nebunia și haosul nu sunt literatură: sunt realități care 
uneori izbesc frontal și caută să înghită relativul tău echilibru. Vezi clar, 
uneori cu luciditate unică în viaţă, că „dintr-asta” numai Dumnezeu te 
poate scăpa. 

589. Biruinţa Mântuitorului e unică. Fără El nimeni nu mai poate 
câștiga o a doua biruința asupra răului. Dar cu Hristos da; însă nu e nici 
atunci altă biruinţă, ci tot aceeași, prelungindu-se în vreme și înmulţindu-se 
cu luptătorii. 

590. Când împrejurările te aduc în situaţia să vezi limitele rațiunii, 
cataclismul în faţă, puterile răului dezlănţuite, nu tremura căci nu ești 
singur: este Cineva nevăzut cu tine, în tine, care stăvilește haosul, iar pe 
tine te creşte mai presus de om, împrumutându-ți și ție nimbul divinității. 

591. Pe Dumnezeu ll ai sădit, „inoculat”, latent, în structura ta 
spirituală. Tu ești altoit cu un Om-Dumnezeu, absolut superior condiţiei 
tale pământești. Prin aceasta și tu eșt fiu al lui Dumnezeu. (...) Ne-a 
dat și nouă puterea să fim fiii lui Dumnezeu. Dacă cineva e conştient 
şi trăiește această evidenţă interioară și pe celălalt plan al existenţei, 
unuia ca acela nici un rău nu i se mai poate întâmpla. Nici omorâţi nu 
pot fi, pentru că într-înșii prezenţa divină e forță care face deșartă 
orice zvârcolire a răului asupra lor. (...) Lumea nu se mai poate atinge 
decât de temnita ta biologică. Noua ta realitate de o evidență absolută, 
scăpându-i cu desăvârșire. Acestea sunt cuprinse în cuvântul lui lisus: 
„Eu, Adevărul, vă voi face liberi!”. Şi „Nu vă temeţi de cei ce ucid 
trupul — care nu plătește nimic (în sine) — şi mai departe nu pot să facă 
nimic!” 

592. Tot intervalul de vreme până la moartea fizică a fiecăruia în 
parte, precum şi toată istoria acestui mod de existență decimat de moarte, 
e un continuu război nevăzut între binele și răul din om. (...) Când în om 
se întărește această alternativă, a trupului, care acaparează pentru sine 
şi forțele naturale ale sufletului, mintea — conștiința chiar — atunci războiul 
nevăzut între binele și răul din om ia o formă clinică, psihanalitică. 

593. Potrivnicul are două feluri de ispite: prin plăcere și prin durere. 
Cu primele umblă să ne amăgească. Dar cu celelalte umblă să ne 
constrângă să socotim plăcerea ca bine și durerea ca rău. Cu această 
meșteșugire ar restrânge năzuinţele sufletului numai la o viață comodă în 
veacul acesta. 

594. Dacă vede vicleanul că nu isprăvește surparea cu ispitele atunci 
aruncă în minte hule împotriva lui Dumnezeu. Covârşirile acestui mândru 
să nu sperie pe nimeni căci nu spurcă pe om, nici să nu le băgăm în 
seamă. 

595. Nici o viaţă sporită nu e cruţată de bântuieli: fie cu vederi 
amăgitoare și trăgând către slava deșartă, fie cu înfricoșări grozave ducând 
către ieşirea din minţi. În calea celor dintâi avem lepădarea de vederi, 
căci mai de folos este a ne vedea păcatele decât a vedea îngerii, iar în 
calea celorlalte avem lepădarea de sine în grija lui Dumnezeu. Pe puțini 
credincioşi și molateci vicleanul îi scoate din luptă cu evidența neputinței 
cu care îi aruncă în deznădejde, iar către smerenie le închide calea 
prezentându-le-o ca umilire. Pe calea aceasta le macină sufletul între 
deznădejde și nemulțumire, de unde ajung la mania persecuției. Adună la 
conflict, se închid sufletește în prejudecăţi și așa alunecă din calea sfântă 
în calea profană sau chiar clinică. La aceștia lepădarea de sine a fost 
mereu un lucru de silă sau fără convingere. 

596. Să ştii că a rămâne în picioare nu e treaba ta, nici a virtuţii 
tale, ci a harului Aceluia Care te ţine în brațele Sale ca să nu cazi în 
întristare. 

597. Deplin izbăvit de lupte nu este om pământean, nici nu trebuie 
să fie. Altfel nu ar mai fi luptă, nici ucenicie, nici sporire, nu ar mai trebui 
nici Harul neîncetat de la Dumnezeu. Omul nu şi-ar mai cunoaște 
slăbiciunea și nici de smerenie nu ar mai avea trebuinţă. E mai de preţ 
lupta, că vezi ajutorul lui Dumnezeu și te smerești și te umpli de dragoste, 
căci biruinţa pe mulţi i-a păgubit. 

598. Suntem în furtună cu sufletul numai atâta vreme cât trăim la 
suprafaţă, la expresia cea mai dinafară a vieții. Când însă ne mai adâncim 
sufletele acolo unde ne așteaptă Hristos de la Botez, sau de la oricare altă 
Taină, primim cuvântul Lui care împrăștie furtuna. El este izvorul smereniei 
care reechilibrează sufletul din bântuielile mândriei. De la această experienţă 
începând, iubim Crucea lui Hristos și crucea noastră, cu firea primim și 
credem că tăierea voii proprii e într-un cuvânt curățirea de patimi. 

599. Încercările şi neliniştile vremii au și ele un rost: ne provoacă 
la găsirea sensului ce-l avem în Dumnezeu, ca ultim reazim etern al liniștii, 

iar pe de altă parte ne conduc la găsirea de noi înșine, ca făpturi renăscute 
în Dumnezeu și ajunse la libertatea spiritului. 
Răbdarea însăși a războiului e ultima ta rugăciune. 


RECUNOȘTINŢA 


600. Astăzi, când mila lui Dumnezeu vine în Persoană să caute şi 
să curețe pe pedepsiţii Săi, iată că nu găsește recunoștință în Israel. Dar, 
a găsit-o între străini, la un samarinean. lată de ce se spune că binefacerea 
și cu recunoştinţa sunt două virtuti care nu s-au întâlnit amândouă pe 
pământ. lată încă o amărăciune a lui lisus. Nouă, din zece, iarăși se vor fi 
apucat de rele. 


RELIGIA 


601. În istoria Egiptului, câtă vreme faraonii respectau religia, 
dinastiile lor dăinuiau multe mii de ani. Îndată ce şi-au ridicat mâna asupra 
preoţilor, s-a isprăvit cu ei; templele și-au închis luminile științei, piramidele 
au rămas monumente ale morţii şi dinastiile s-au stins. Unul dintre faraoni 
sfârşeşte cu toată oastea în fundul Mării Roșii (leșire 14, 28). 

602. Religia nu face știință, ci conștiință. 


RENUNȚAREA 


603. Toată lumea este a ta când ai renunţat la ea. Atunci, ești mai 
tare ca ea și te ascultă. Această renunțare totală asigură „pentru veacul 
viitor viaţa veșnică”. 


RESPONSABILITAŢILE 

604. Cu cât cineva stă mai sus pe scara răspunderilor obștești, cu 
atât îi poartă și Dumnezeu o iubire și o grijă mai mare. 

605. Pentru cei ce însă au o răspundere între oameni, e neapărat 
de trebuinţă să-şi cunoască atârnarea lor de Dumnezeu și Lui să-l întoarcă 
cinstea și slujba, pe care le au ei între oameni. 


RUGĂCIUNEA - RUGĂCIUNEA MINȚII 
SAU A INIMII 


606. O unificare a voinței, ba chiar a tuturor facultăţilor noastre 
sufletești izbutește s-o ajungă abia rugăciunea. 

607. Rugăciunea nu judecă, ci se smerește, aducându-ne 
aminte greșelile noastre, nu ale lumii. Rugăciunea adevărată cere 

iertarea lumii, nu osândirea ei. lar asupra smereniei vrăjmașul nu 
poate nimic. 

608. Postul curăţește ochiul, rugăciunea curățește mintea. Aici nu 
vorbim de rugăciuni care cer lucruri materiale, nici de rugăciunea care dă 
drumul închipuirii, după cum nu vorbim nici de rugăciunea liturgică, ci 
numai de rugăciunea minţii. La intrarea în călugărie rugăciunea vameșului, 
completată poate chiar de lisus, e numită deodată cu metaniile „Sabia 
Duhului Sfânt”. Rugăciunea minţii este „Doamne, lisuse Hristoase Fiul 
lui Dumnezeu, miluiește-mă pe mine păcătosul”. 

609. Cu numele lui lisus spus întâi cu gura, apoi cu mintea, 
pătrundem din afară spre înlăuntrul nostru către lisus, Care la rugăciunea 
noastră bate război cu potrivnicul din gânduri și ne izbăveşte de asupririle 
patimilor. 

610. Rugăciunea minţii sau rugăciunea inimii are temeiul acesta, 
descoperit de Însuşi lisus, că „fără Mine nu puteţi face nimic” în privinţa 
izbăvirii de patimi, deci în privința mântuirii. 

611. Rugăciunea mintii are și stări superioare, când izbăvindu-se 
patimile, se deapănă de la sine fără cuvinte, într-o nesfârșită dragoste de 
Dumnezeu, de oameni și de toată făptura. 

612. Rugăciunea minții este sabia Duhului, care taie gândurile rele 
cu Numele lui lisus. Propriu-zis, lisus ne izbăvește neîncetat de lupta 
potrivnică: Cu Numele lui Hristos lisus batem pe vrăjmași. Căci armă 
mai puternică asupra diavolului ca Numele lui Dumnezeu în cer sau pe 
pământ nu este (Sfântul loan Scărarul). 

613. Rugăciunea neîncetată a fericitului Nume: „Doamne, lisuse 
Hristoase, Fiul lui Dumnezeu, miluiește-mă pe mine păcătosul”, după 
îndemnarea Sfântului Pavel: „Neîntrerupt vă rugaţi”, săvârșește minunea 
unirii în dragoste a celor învrăjbite întreolaltă de păcat. 

614. Sfântul loan Scărarul zice: „Ca Numele lui lisus Hristos, armă 
mai tare, în cer și pe pământ nu este!”. Cerul este mintea și pământul 
inima, în care trebuie să se depene rugăciunea neîncetată a preasfântului 
nume: „Doamne, lisuse Hristoase, Fiul lui Dumnezeu, miluiește-mă pe 
mine păcătosul”, întorcându-se ca o armă mereu întinsă asupra vrăjmașului. 

615. Dacă la ceasul de război, mai bine-zis în clipa de luptă, lovim 
momeala cu numele lui Dumnezeu, depănând rugăciunea, vom vedea 
lucru minunat: pentru ostaș luptându-se Împăratul — tocmai întors de 
cum e războiul văzut. Căci Împăratul nostru s-a luptat până la moarte, și 
încă moarte pe cruce (Filipeni 2, 8), și printrînsa trecând, a rupt zăvoarele 
şi a spart porțile iadului, biruind pentru ostașii Săi și slobozindu-i. lar de 


152 


atunci biruie ca un Dumnezeu, oriunde e chemat pe nume. Si: Îl cheamă 
dragostea. 

616. Ne trebuie mai multă inimă în minte și mai multă minte în 
inimă, căci altfel, fără lucrarea de unire a preafericitului nume, o iau 
razna și inima și mintea. 

617. Fiindcă noi nu putem fi contemporanii lui lisus, este lisus 
contemporanul nostru peste veacuri. Inspirăm atotprezența Sa în Prea 
Sfânt Numele Său și expirăm aerul stricat al păcatelor noastre. Inspiri 
Duhul Sfânt, Duhul lui Dumnezeu și expiri duhul rău din tine. 

618. Cine știe, dacă nu mărturiile unor văzători Părinţi despre 
stâlpul de foc ce urca la câte un sporit duhovniceşte până la cer, nu era 
tocmai această concentrare a personalităţii fericitului: a minţii în inimă 
și a amândorura în Dumnezeu, căpătând forma unui stâlp de foc. 


SCRIPTURA 


619. Sfânta Scriptură, Cartea lui Dumnezeu, are literă şi are duh. 
De aceea și citiri sunt două. Dacă-ţi dezleagă Dumnezeu taina ascunsă în 
litere o pricepi; dacă nu ţi-o dezleagă, nu pricepi decât litere. 

620. O măsură de ajutor în biruinţa asupra firii ne-o dă și citirea 
dumnezeieştilor Scripturi. Este Duhul lui Dumnezeu în cărțile Sfintei 
Scripturi, de aceea citirea ei zidește duhovniceşte. Dar și pentru aceasta 
trebuie puţină preocupare. Mai întâi trebuie învățată această carte a lui 
Dumnezeu către oameni, adică înțeleasă în rostul ei de revelaţie, înțeleasă 
în cadrul ei istoric, în sforțarea ei de a menţine în conștiința poporului 
ales așteptarea descoperirii desăvârșite în lisus Hristos. 

621. Valoarea spirituală a Scripturii nu se pierde în istoria pe care 
o cuprinde. De aceea Biblia e şi singura carte a căreia date istorice au și 
o neistorie pe care o cuprinde. De aceea, Biblia e singura carte ale cărei 
date istorice au și o memorie duhovnicească. 

622. Citirea cu socoteală a Dumnezeieștilor Scripturi aprinde și 
hrănește sufletul cu gândurile lui Dumnezeu, care nu sunt ca gândurile 
omului. 

623. În zilele noastre se văd mulţi călători la iad cu Scriptura în mână. 


SECTARII 


624. Nu da cu bâta în viespile sectare. 


SFÂNTA CRUCE 
625. N-ai să găseşti Sfinte Moaşte mai sfinte ca Sfânta Cruce. 

SFÂNTA ÎMPĂRTĂȘANIE 


626. Spre schimbarea omului din raza naturii în raza supranaturii 
avem trebuinţă mereu nu numai de pâinea naturală, ci mai ales de pâinea 
supranaturală a Sfintei Împărtășanii. 

627. Trupul și Sângele Lui Hristos din Sfânta Împărtășanie se luptă 
cu trupul și sângele nostru împotriva patimilor, sfinţind trupul și arzând 
patimile. 

628. Unde sunt lacrimile când venim să ne împărtășim? 


SFÂNTA LITURGHIE 


629. Dumnezeu coboară între oameni şi suie oamenii la Sine, pe 
scara Sfintei Liturghii. 

630. Precum Taina pocăinţei sau mărturisirea este judecata milostivă 
a lui Dumnezeu, ascunsă sub chip smerit, și iubitorii de smerenie dau de 
darul acesta, asemenea şi Sfânta Jertfă a Mântuitorului, din Sfânta 
Liturghie, ascunde, iarăși sub chip smerit, o taină a ocârmuirii lumii. 

631. Cei vechi știau pricina pentru care nu se arată Antihrist în 
zilele lor, căci Sfântul Pavel vorbește despre taina aceasta în chip ascuns, 
dar n-o numește (2 Tesaloniceni 2, 6). E Sfânta Liturghie, sau Jertfa cea 
de-a pururi, despre care a grăit Domnul prin Daniil (Daniil 12, 10) și apoi 
Însuşi ne-a învățat. Ea este aceea care opreşte să nu se arate Antihrist, 
sau omul nelegiuirii (2 Tesaloniceni 2, 3) decât în vremea îngăduită lui de 
Dumnezeu. Căci pentru mulțimea fărădelegilor, demult ar fi trebuit 
Dumnezeu-Tatăl să sfârșească lumea, însă Dumnezeu-Fiul, Cel ce este 
iubirea de oameni şi de toată firea, mereu Se aduce pe Sine Jertfă Sfântă 
înaintea lui Dumnezeu-Tatăl, mijlocind milostivirea de la El. 

632. Sângele Mielului din Sfânta Împărtășanie mai tine sufletul în 
oase și lumea în picioare. Precum Taina Pocăinţei e un dar al Cerului, 
sub chip smerit, pentru mântuirea fiecărui suflet în parte, așa Sfânta 
Liturghie, marea taină, ascunsă iarăși sub chip smerit, mântuiește lumea, 
sau o fereşte de urgiile Antihristului. lată de ce, toată lumea ar trebui să 
vie la Sfânta Liturghie, că pentru dăinuirea lumii e darul acesta pe pământ. 

633. Deci, câtă vreme mai sunt oameni ce caută pocăinţa şi Sfânta 
Împărtășanie, Satana n-are putere: îl oprește Dumnezeu. Dar când oamenii 
se vor întuneca la minte aşa de tare, încât vor împiedica Sfânta Liturghie, 
cu toată voia lor, vrând necredinţă, în zilele acelea va înceta și Jertfa cea 
de-a pururi, şi va începe urâciunea pustiirii, precum zice la Daniil: „Şi din 
vremea când va înceta Jertfa cea de-a pururi și va începe urâciunea pustiirii, 


vor fi 1290 de zile” (Daniil 12, 11). 

634. Sfânta Liturghie mai ține lumea. 


SFÂNTUL NICOLAE 


635. Suferinţa pe care o aduna de la toţi îi făcea iubirea mai 
strălucitoare — și acestea laolaltă — ard ca o făclie în viața sfântului, care 
apoi, mai multă suferinţă atrage, sporind focul iubirii sale de oameni. 

Suferinta şi iubirea se cresc în progresie una pe alta. Așa se face că 
inima lui era mare în care se revărsau toate lacrimile și durerile pământului 
îşi găseau alinare. 

Cred că aceasta este taina „luminătorilor lumii”. De fapt toate 
minunile pe care le-a făcut Dumnezeu oamenilor, după mutarea Sfântului 
nu au altă explicaţie, decât că sunt un răspuns pe care l-a dat Dumnezeu 
pentru iubirea lor de marele ierarh. Căci Dumnezeu este făcătorul de 
minuni în Sfinţii Săi, indiferent dacă sunt în lumea aceasta sau nu. 

Dar, marea minune și din ce în ce mai rară între oameni este tocmai 
această lumină a inimii, căreia Dumnezeu nu-i poate pune hotar 
mormântul. De aceea, Dumnezeu o laudă cu fapte mai presus de fire, 
cinstind cu ele pomenirea iubiţilor Săi, iubitori de oameni sfinţi. Dumnezeu 
o laudă cu fapte mai presus de fire. Să o lăudăm și noi măcar cu vorba. 


SFÂRŞITUL LUMII 


636. Când fărădelegile vor încleșta mintea și inima oamenilor și-i 
vor sălbătici aşa de tare, încât vor zice că nu le mai trebuie Dumnezeu și 
Biserică şi Preoţi, încât va fi sălbăticirea și nebunia urii (Luca 6, 11) peste 
tot pământul, atunci vine sfârșitul. 


SFINTELE TAINE 


637. Biruinţa Mântuitorului e unică. Fără El nimeni nu mai poate 
câștiga o a doua biruinţă asupra răului. Dar cu Hristos da; însă nu e nici 
atunci altă biruinţă, ci tot aceeași, prelungindu-se în vreme și înmulțindu-se 
cu luptătorii. 

638. lisus Hristos împlinește ceea ce ne lipsește nouă: ne-a dăruit 
o a doua naștere, iertându-ne de prima; ne-a întărit firea pentru refacerea 
virtuții și ne-a luminat mintea pentru refacerea cunoștinței — amândouă 
de trebuinţă pentru a ne lipi cu dragostea mai tare de adevăr decât de 
viaţa aceasta. Astfel, ne-a dăruit și nouă biruința asupra mortii, întrucât — 
celor ce trăim viaţa în Hristos — nu ne mai este o groază, ci o dezlegare 
definitivă de păcate. Moartea pentru noi nu mai este o înfrângere a firii, 
ci omorâre a păcatului şi izbăvirea firii. În felul acesta zicem că biruim și 


155 


noi, dar de fapt e lisus Hristos, Cel ce locuieşte în noi prin Taine, care 
câștigă războiul și se oșteşte pentru mântuirea noastră; și, stăruind și noi 
cu dragoste în nevoinţa lui Dumnezeu, răzbește asemănarea Sa peste 
chipul vieții noastre. 

639. Așa ni s-a împărtășit pe Sine, în primele trei Sfinte Taine, 
fiecăruia, îndată după venirea noastră în lume (loan 1, 9). Acestea sunt: 
Sfântul Botez, Ungerea cu Sfântul Mir și Sfânta Împărtășanie, iar la vârsta 
priceperii, cunoștința de Dumnezeu (loan 17, 3). 

640. Prezenţa lui Hristos în Sfintele Taine rămâne un adevăr dog- 
matic. Aici vorbim de trăire, de desfășurarea lui Hristos din Taine în viaţa 
noastră reală. Dacă Domnul este ascuns de la Botez în Sanctuarul cel 
mai dinlăuntru al ființei noastre, ca un Înaintemergător îndemnându-ne 
spre împlinirea poruncilor, printr-însele apar pe obrazul nostru spiritual 
trăsăturile Domnului. 

641. Ceea ce odinioară era corabia lui Noe peste puhoaiele 
potopului, aceea e Biserica lui Hristos — Cel cu cruce — peste puhoaiele 
pierzării. Deosebirea e aceea că corabia lui Noe a fost închisă pe dinafară 
de Dumnezeu și nimeni n-a mai putut intra (Facere 7, 16), pe când corabia 
Bisericii — coarbia cu crucea pe catarg — are intrarea deschisă și mai pot 
intra oameni învălmășşiţi de puhoaie. Acolo era Noe, aci Hristos, iar în 
valuri ucigașul, înecând pe oameni. 

Se întâmplă însă ceva de neînțeles: că cei ce se chinuiesc în valuri, deşi 
toți țin să trăiască, totuși nu toți vor să scape în coarbie. Mai mult chiar, 
scuipă mâinile ce li se-ntind de la intrarea corăbiei. lar mâinile sunt brațele 
părintești: braţele celor șapte Sfinte Taine ale lui Dumnezeu care izbăvesc pe 
oameni din potop, născându-i din trup în Duh (Coloseni 2, 12), din amărâta 
viață la viața cerească. 


SFINŢENIA 


642. lisus Hristos e Calea şi naturală și supranaturală a desăvârșirii. 

643. Sfinţenia nu e tristețe, e bucurie. Sfinţenia tristă e o tristă 
sfințenie. 

644. Toţi ştim că înlăuntrul nostru stau ascunse mărgăritarul, 
comoara, talantul și altarul Împărăției lui Dumnezeu. Înlăuntrul nostru 
avem aşadar posibilitatea sfințeniei. Dar posibilitatea încă nu e realitatea. 
De la sine numai, posibilitatea sfințeniei nu se transformă în sfințenie. 

645. În viața duhovniceasă credința hotărâtă poate face ca 
posibilitatea sfințeniei să se transforme în realitatea sfințeniei. Este nevoința 
monahului. Fără nevoinţă întinsă, susținută de convingere, orice posibilitate 

reală va rămâne numai posibilitate sau chiar se va transforma în 
imposibilitate. 

646. O sfinţenie conștientă ar putea cădea ca fulgerul în ispita 
sfințeniei, care e cea mai rafinată capcană a mândriei. 

646. Sfinţii Părinţi nu au recunoscut desăvârșirea decât după semnul 
desăvârșitei smerenii. 

647. Cei ce îşi întorc mânia și pofta de la cele de aici, unde altfel ar 
fi zăcătorit în contra firii, aceia scapă de bărbatul sau de femeia dintr-înșii 
şi vin la starea unui suflet de fecioară. 

Sufletul ajuns la starea de fecioară are parte de crinul Bunei-Vestiri 
a naşterii lui Hristos într-însul. 

648. Lui lisus lucrurile, întâmplările, oamenii de tot felul, până și 
copiii îi prilejuiau motive de revelaţie. De la toate lucrurile lumii lisus 
ridică oamenii la rațiunile supranaturale ale Providenţei. Pe copii de pildă: 
lisus i-a găsit modelul sufletului deschis spre Dumnezeu. Ei, deși nu înțeleg 
nimic și nu schițează nici o împotrivire dialectică, cred totul și pun întrebări 
uimitoare de credinţă. Pentru ei existenţa lui Dumnezeu și prezența divină 
este un lucru de la sine înţeles. Nu în zadar s-au alăturat aceste două 
cuvinte: copilărie şi sfințenie. De fapt, omul începe viața cu sfinţenie, 
apoi o pierde: devine păcătos, devine „întrebătorul complicat al veacului 
acestuia”. 

650. Limitele omului sunt limitele sfințeniei sale. lar sfinţenia este 
de la Dumnezeu. De altfel, singurul leac al vieţii, s-o scape de năruire 
numai sfințenia rămâne. Sfinţenia este și efectivă și preventivă. Datori de 
a o câștiga sunt toți oamenii care vor să se mântuiască. 

651. Sfințenia, tare seamănă a sănătate originară, o strălucire lină 
a spiritului. Unde sunt acestea și Dumnezeu Se odihnește, unde lipsesc şi 
lisus Îşi pierde răbdarea. Este lucrul cel mai greu să îndupleci omul să 
urmărească realizarea sfinţeniei. 


SFINŢII - DREPŢII 

652. Oamenii voinței sunt eroii credinței şi sfinţii creștinismului. 

653. Sfinţii sunt convinşi de păcatele lor. De aceea, judecându-se 
pe ei înșiși vrednici de iad, primesc de la Dumnezeu Raiul și, în dar, 
mântuirea. 

654. Cei desăvârșiți nu simt numai spinul păcatelor lor, ci găsesc 
într-înşii murmurând toate păcatele oamenilor. Căci prin cei desăvârşiţi 
se răsfrânge sfințenia lui Dumnezeu, ca printr-o oglindă și într-înșii iarăși 
toată firea omenească-şi simte durerea şi păcatul. 

655. Abia lor le îngăduie Atotștiutorul Dumnezeu să bată război cu 
stricătorul firii omenești şi cu sabia Duhului neîntrerupt să-l ardă. Dar nu 
spre el le e privirea, ci având toată făptura lor absorbită de dar, s-au făcut 
ca un pârjol într-un rug nearzător și, strămutați de dragostea lui Dumnezeu, 
chiar și numai cu atâta, că sunt în lumea aceasta, ard pe „stăpânitorul” ei 
în inimă, ca o sabie de văpaie. 

656. Acesta e focul celei mai mari nevoinţe prin care au să treacă 
cei ce ajung desăvârşirea, că Dumnezeu Însuși se ascunde din fata lor, și 
se prăvălesc asupra lor puhoaie de ură, căutând cum să-i înghită. Dar 
de dragostea lui Dumnezeu nimic nu-i mai desparte (Romani 8, 38-39): 
nici suferinţa, nici îngerii, nici viaţa, nici moartea, nici iadul, de care se 
dovedesc mai presus, căci desăvârșirea dragostei nu mai are pe acestea 
îngrădire și hotar. 

657. În Biserică se nasc de sus și cresc pe pământ, câștigând în 
războaie, oamenii mai presus de fire sau dumnezeii după Dar. 

658. În ştiinţă e savantul care sondează necunoscutul prin teorii și 
le verifică pe urmă, dacă aduc lumină şi corespund realităţii sau ba. 

În credinţă, în religie este sfântul, care are alte mijloace de aflare a 
adevărului. 

Sfântul nu cercetează. Viaţa lui curată e mijlocul de cunoaștere a 
unei realităţi pe care cercetătorul savant n-o poate prinde niciodată. 

Știința nu angajează viața, de aceea nici n-o poate pricepe şi nici 
n-o poate crea. 

659. Cu toate că răul se pedepsește prin sine însuși, iubirea divină 
dă totuşi putinţă de ieșire din înfundătura răutăţii ce se pedepsește pe 
sine însăși: de se va găsi cineva să stea bun pentru frații săi înaintea lui 
Dumnezeu. l 

660. Aceştia, prevăzuţi de Dumnezeu cu slujba aceasta încă mai 
înainte de-a se naște (Galateni 1, 15; leremia 1, 5) și trimiși să o 
împlinească, sunt slugile Sale, cărora le-a dat avuţia Sa pe mână. 

661. Să nu se creadă îngust că dreptul apare numai în religie. 
Dreptul poate să se arate în oricare dintre valorile sau talanții lui Dumnezeu. 
Dacă însă abia apare în religie, asta se datorește faptului că numai aici se 
mai știe ceva despre atârnarea omului de Dumnezeu. 

662. Purtătorul oricărei valori, dacă va ajunge la cunoștința atârnării 
sale de Dumnezeu, va ajunge drept. 

663. Dreptul e omul lui Dumnezeu, ori de poartă slujba preotului, 
ori pe-a împăratului, ori pe-a artistului, ori pe-a vistiernicului, ori pe-a 
bogatului, ori pe-a săracului. Un singur lucru i se cere pentru aceasta: să 

se cunoască pe sine ca avându-și obârșia spirituală și toată înzestrarea de 
la Dumnezeu. Sunt mulți drepți care nici nu știu despre ei că sunt drepți. 
Pentru ei nestiinta e o mare acoperire de primejdii și anume, primejdia 
căderii în mândrie a celor conştienţi de virtutea lor. În sfânta lor neștiință 
ei sunt simpli ca florile, nu ştiu nimic de frumusețea lor. 

664. Sfinţii, drepţii prin excelentă, pe măsura credinței și a curăţiei 
lor moștenită din părinţi și sporită cu propria lor osteneală sunt o cuvântare 
vie, pentru că au într-înşii pe Dumnezeu — Cuvântul, Cel ce strigă printr-înşii 
voia Sa către ceilalți oameni. În jurul acestora se întărește și se întinde 
credința, şi mulţi se mântuiesc. Prin ei se potolește anarhia, prin ei se 
restabileşte echilibrul şi armonia şi prin ei și ceilalţi întrevăd pe Dumnezeu. 
Sfinţenia e tocmai această transparenţă a lui Dumnezeu în făptura Sa, 
prietenia aceea de mare cuviință a sufletului cu Tatăl său — singura situaţie 
normală și de la sine înțeleasă a omului şi a oamenilor. 

665. Drepţii fac cumpănă între Dumnezeu și oameni: dobândind 
de la oameni pocăinţa şi de la Dumnezeu, milostivirea. Când lipsesc drepții 
dintre oameni, iubirea nu se poate împlini, ci trebuie să se împlinească 
dreptatea. 

666. Preotul, și în general dreptul, își are slujba de a tălmăci tainele 
iconomiei divine, înduplecând spreolaltă amândouă părțile, și pe om şi 
pe Dumnezeu. De multe ori dreptul o pățește, că primește săgeți din 
amândouă părțile. „Dreptul care moare osândește pe nelegiuiții care 
trăiesc... vedea-vor sfârşitul înțeleptului, dar nu vor înțelege ce sfat a avut 
Dumnezeu cu el...” (Înţelepciunea lui Solomon 4, 16-17). 

667. Oare de ce învinuieşte Dumnezeu pe oameni de faptul că nu 
se mai naște dreptul printre dânșii și că ei nu bagă de seamă? 

Răspunsul e următorul: drepţii sunt uneltele lui Dumnezeu, prin 
care sfătuiește neamurile și, prin rostul lor, face cu putință milostivirea 
Sa peste oameni; pe când dacă nu-i are, oamenii vor da peste urgia 
dreptăţii Sale, după faptele lor. Familia, cu roadele ei împovărate de 
fărădelegi, Îl aduce pe Dumnezeu la impas; drept aceea, oamenii sunt 
trași la răspundere şi se află în aceeași primejdie cu smochinul fără 
roadă (Luca 13, 6; Marcu 11, 13). 

„Căutat-am printre ei, să găsesc un om ca să se poarte cu dreptate 
înaintea feței Mele pentru ţara aceasta, ca să nu o pierd, și n-am găsit” 
(lezechiil 22, 30). 

668. „Dumnezeu este îndelung-răbdător şi mult milostiv, dar 
nepedepsit nimic nu lasă”(Naum 1, 3). Însă nimic nu face fără să arate 
taina Sa slujitorilor Săi (Amos 3, 7). lată dreptul ca vestitor al voinţei lui 

Dumnezeu, ca văzător înainte, dincolo de zarea dimensiunii a patra, timpul. 
Sfânta Scriptură ar fi o copie de pe nevăzuta Carte de la cârma lumii. 
Dreptul ajunge la obârșia Scripturii. 

669. Slujba cea anevoioasă și plină de primejdii o au însă dreptii, 
când trebuie să dea pe faţă păcatele poporului (Plângeri 2, 14; Ieremia 
14, 10; Isaia 58). „Prin știința lui, dreptul, sluga Mea, va îndrepta pe 
mulţi” (Isaia 53, 11). De aceea trebuie să fie deodată și stâlp de fier și zid 
de aramă (leremia 1, 18) şi faţă de cremene (Isaia 50, 7); și, pe deasupra, 
tuturora, trebuie să fie păstorul cel bun, care-și pune viața pentru oile sale 
(loan 10, 11). 

Într-adevăr, slujba aceasta n-o poate face decât un lepădat de viaţă 
și un îndrăgostit de Dumnezeu. De aceea zice Petru, că și dreptul abia se 
mântuiește (1 Petru 4, 18), socotind greutatea sarcinii. Căci nimeni nu e 
drept fără vreun rost de la Dumnezeu, fără vreo treabă de făcut. 

Mântuirea dreptului e condiţionată de împlinirea destinului său de 
la Dumnezeu și e primejduită de cruţarea vieţii proprii, când o face în 
dauna intenţiei divine. 


SIFILISUL 


670. Acum cinci veacuri, la 1492, Columb aduce în Europa vestea 
descoperirii Americii, iar mateloțţii lui aduc Europei sifilisul. Isprava lor a 
luat proporții, încât, pentru stăvilirea urmărilor dezastruoase ale 
spirochetei, facultățile de medicină au creat catedră de sifiligrafie. (...) 

E recunoscută de toţi extraordinara repeziciune și putere de adptare 
a organismului la orice accident și împrejurare; adaptare aproape 
automată. De pildă, unui tăietor de lemne îi alunecă mâna în pânza 
fierăstrăului său, cu câteva sute de turaţii pe secundă. De-abia a simţit 
grozăvia și cade în nesimţire. Un șoc nervos oprește afluenţa sângelui la 
creier, ceea ce aduce căderea în nesimţire, organismul stă astfel locului, 
fără vreo mişcare, căci altfel ar conturba lucrul zorit al apărării automate. 
Un val de sânge învăluie rana care se coagulează în atingere cu aerul și 
formează un înveliș izolator. Ca la o comandă, fibrina din sânge se și 
transformă în mici ațe, pe care le ghemuie ca un dop, în corpul tăieturii, 
unde se și apucă să repare, lipind, completând etc. Temperatura locală 
se ridică, atingerea devine dureroasă, ca să fie asigurată liniștea apărării 
organice. Toată această adaptare la noua situaţie dovedește un serviciu 
automat de siguranţă a vieţii. (...) 

Faţă de bacilul sifilisului, atitudinea serviciului de siguranţă e cu totul 
stranie: nu se apără, nu dă alarmă, îi lasă deschise toate căile, îi îngăduie 

să umble în inspectie prin întreg organismul și-l lasă să „mănânce” ce 
poftește, până și scoarța de pe creier. De aceea a trebuit știința să ia 
măsuri împotriva lui, fiindcă natura nu vrea să se apere. 

Nu cumva Treponema asta e o pedeapsă neîndurată, aruncată ca 
o frână împotriva destrăbălării? Nu cumva, în fața acestei pedepse i s-a 
luat firii dreptul de apărare? De ce nu se apără? [...) 

Tare-mi vine-a mă gândi la locul din leremia proorocul, unde zice: 
„lată, voi trimite asupra voastră şerpi și scorpii, împotriva cărora nu-i 
descântec și vă vor mușca, zice Domnul” (leremia 8, 17). (...) 

lată, dar, pedeapsa neîndurată peste care dă mintea când nu-și 
înfrânează poftele: e dată jos de pe tronul conducerii și, cu totul, trup și 
suflet, prăvăliţi, legaţi în casa de nebuni. 


SMERENIA 


671. Primirea umilinței e cea mai mare putere a dreptului; pe 
când războiul pentru mândrie e dovada celei mai mari neputințe. 

672. Suferinţa mai are şi un alt rost. Prin ea îngăduie Dumnezeu 
oricui, neînsemnat la slujbă sau chip, să-ți sară în obraz și să ţi-l pălmuiască 
cu ocările cele mai de pe urmă. Şi cine ar putea să facă mai bine o treabă 
de asta, decât un om de nimica, dar totuși de vreo treabă lui Dumnezeu. 

673. Îngăduie Dumnezeu să-ţi auzi faptele pe nume. Căci foarte 
mari târcoale dă vrăjmașul în jurul celor încercaţi, pentru păcatele lor 
trecute, ca să-i scoată din calea mântuirii, ispitindu-i să nu se smerească, 
ci să-și apere „onoarea”. 

674. Ne-am putea întreba: de ce îngăduie Dumnezeu palme peste 
faţa dreptului? Răspundem că nu este altă cale de sfințire şi că, înaintea 
lui Dumnezeu, nici cerul nu este destul de curat (lov 15, 15); iar sfințire 
fără smerenie nu este. Pe noi însă, cei păcătoși și grei la pricepere, 
Dumnezeu nu are cum ne aduce aminte de păcatele noastre, ştiute sau 
neștiute, ca să ni le cunoaștem și să ni le mărturisim — de vreme ce nu 
luăm aminte la predica Bisericii — decât luând, cu atât mai vârtos, prăjina 
ocărilor. Dacă ne-am cunoaște cât suntem de păcătoşi, ne-ar fi mult mai 
ușoară ispășirea vinovăţiilor. Dar când nu ne cunoaștem vinovăţiile, ne 
înșelăm după părerea noastră cu „dreptatea” pe care n-o avem, și 
necunoscându-ne, nu răbdăm cele ce vin peste noi, cu rânduiala lui 
Dumnezeu. Drept aceea, când auzi pe cineva făcându-te tobă de ocări și 
blesteme, nu te pripi cu mintea și nu sări cu gura, răspunzându-i ce nu 
trebuie. Nu-l întreba pe el: de ce mă ocărăști, ci întreabă-te pe tine oare 
de ce mă ocărăște omul acesta? În orice caz, răspunde ca David: pentru 

păcatele mele Domnul i-a poruncit să mă ocărască și să mă blesteme; dar 
nădăjduiesc, pentru năpăstuirea ocării, mila lui Dumnezeu. 

675. Să zicem că, după părerea ta, ai avea o viaţă bună după voia 
lui Dumnezeu, soț şi copii cumsecade și, totuși, așa din senin, la o 
întâmplare oarecare, un vecin sau propriul tău copil sau soț, să-ți ardă 
obrazul zvârlindu-ţi vorbe grele: prăpădită, ucigașă, hoaţă. lar tu, 
neștiindu-te de vină cu nici una din acestea şi nepricepând ce se lucrează 
la mijloc, se poate să sari, ca mușcată de șarpe, cu şi mai grele vorbe, 
apărându-te şi îndreptându-te, iar pe cel ce te cearcă, apăsându-l și 
ucigându-l cu mânia. Nu e bine, nu te grăbi, ci socotește cum trebuie: 
poate că nu ţi-ai mărturisit, asupra ta, vreo greșeală cu propriul tău soţ, 
înainte de vreme, iar soțul tău îți aduce aminte acum, într-un șuvoi de 
mânie, fără să știe că păcatul o dată tot răbufneşte, oricâtă uitare s-ar fi 
așternut peste el. Poate că şi copilul își strigă în ocara sa vreun păcat al 
părinţilor, de care trebuia cruțat, fie cu fapta, fie cu gândul. Poate că 
vreun gând rău asupra vieții sale, el la vreme îţi aduce aminte, sub formă 
de necuviință, greșeala ce era s-o faci asupră-i. Uitaseşi să ţi le mărturisești, 
să te dezlegi de vina lor şi iată, ţi se aduc aminte. Căci, prin cei apropiaţi 
primim arsurile cele mai curăţitoare, — știut fiind că nu este nedreptate la 
Dumnezeu. lar pe de altă parte, poate că puţine zile mai avem și, din 
îngăduirea lui Dumnezeu, se răstesc la noi viclenii, cei ce ne-au îndemnat 
la păcate, și, prin vreo gură slabă, ne strigă vinovăţiile uitate pe care 
mărturisirea și lacrimile noastre nu le-au șters. 

Drept aceea, cu lumina cunoștinței fiind, în necazuri bucuraţi-vă 
(1 Tesaloniceni 5, 16). Căci celui lămurit în căile lui Dumnezeu tot ce i se 
întâmplă spre mai multă lumină i se face, ori pricepem, ori nu pricepem 
aceasta. Grija noastră să fie: de-a nu strica ce tocmește Dumnezeu. 

676. Vremea de amărăciune ţine de obicei cât ţine aplecarea spre 
mândrie; căci celui smerit nimic nu-i poate sta împotrivă: nici lucrurile, 
nici oamenii și nici dracii. 

Înaintea lui Dumnezeu adevărata virtute e smerenia care tămăduiește, 
curăţă, apără și întoarce toate spre pace. Deci, când amărăciunea încercării 
și-a împlinit lucrul, iarăși întoarce Dumnezeu toate spre bucurie. 

677. Mulţi, până nu-și înţeleg greșelile, se cred curati apărându-se: 
că n-au omorât, n-au dat foc şi aşa mai departe. De fapt ei sunt închiși și 
legaţi la minte cu un văl de întuneric care nu se rupe altfel, decât numai 
când le izbești păcatele peste obraz. 

678. „Cui i se pare că stă, să ia aminte să nu cadă”. De aceea, 
stăm improvizat, în nesiguranţă, în atârnarea milostivirii lui Dumnezeu. 

Firea noastră, încă nu este întărită ca să poată „sta”. „A sta” este înălțarea 
care se corectează cu căderea. Depresiunea de asemenea nu este stare 
de masă. O cădere în umilinţă, convins de binefacere şi pe mulți i-a folosit 
și la mai mari măsuri i-a adus decât pe mulţi dintre nevoitorii conștienți 
de calea sfinţeniei. 

679. Necertat nu te smereşti. Și nesmerit nu apare înrudirea ta cu 
crucea, ca să o iubeşti, ca pe ceva în care ești smerit (smerenia, iubirea și 
crucea sunt din aceeași familie a desăvârșirii). 

Şi crucea — cu învierea care-i urmează — era punctul de vedere al lui 
Dumnezeu. Omul voia să-l scape pe Dumnezeu de cruce. Dumnezeu se 
ceartă cu omul... în numele dragostei. 

Satana Îi era milostiv lui Dumnezeu prin Petru și ucigaș prin luda. 
Satana, prin frica de suferință a trupului și prin ignoranta raţiunilor 
mântuirii, ţine omul în îngustime, în nedezvoltare, în nonsens, cu un 
cuvânt: în sminteală cu Dumnezeu. 

680. Mare este acela care numai de mărimea lui nu se ocupă. Este 
cel ce crește fără să știe, ca bobul de grâu în strălucirea soarelui. 

Dacă este o creştere naturală este şi o creștere supranaturală, căci 
adevărata dimensiune a desăvârşirii este smerenia. 

Drept aceea, dacă nu puteți înțelege Împărăţia lui Dumnezeu, cel 
puțin primiţi-o ca un copil în care nu se întâmplă nici o răvășire dialectică. 


SMERENIA ȘI CURAJUL 


681. Smerenia și curajul s-ar părea doi termeni opuși. Cu toate 
acestea, în viaţa duhovnicească ei se armonizează, ba se și completează. 
Absența sau împuţinarea unuia slăbește pe celălalt și între ei trebuie ţinut 
un echilibru. Căci viaţa creștină orientată numai spre umilinţă ia o înfățișare 
de sclavie spirituală, de pipernicire la literă şi pierde curajul. Deasemenea, 
orientarea numai spre îndrăzneală personală și spre profetism distruge 
bisericitatea și sobornicitatea creștinismului, provocând fie erezie, fie 
schismă, deci pierde smerenia. 


SMERENIA (CHENOZA) MÂNTUITORULUI 


682. Ziditorul făpturii, Mântuitorul nostru, îndură o micșorare a 
Sa în Duh, pe potriva măsurilor noastre omenești, cu fiecare vârstă, cu 
fiecare rând de oameni până la sfârșitul veacului. Şi se silește, ca un 
mare smerit să ne înduplece, prin alegerea cea de bunăvoie, să suim la 
măsura Sa dumnezeiască. Se micșorează pe Sine la măsură omenească, 
dându-se minţii noastre să-i semuiască prețul, și, dacă Îl va afla, să 

ridice firea omenească la măsura dumnezeieștii Sale smerenii, adică să 
fim dumnezei după Har. 

683. lată pe Dumnezeu cârmuind lumea și, totuși, cu mare 
smerenie, bătând și așteptând la poarta zidirii Sale să | se deschidă și să 
fie primit... Într-unii Se naște, într-alții sporește cu vârsta şi cu înțelepciunea, 
într-alţii propovăduiește, într-alţii minuni săvârşeşte și în sfârșit într-unii 
Se schimbă la faţă în lumină dumnezeiască; iar într-alţii — foarte mulţi de 
aceștia — neasemănat Se chinuiește. 


SPIRITISMUL 


684. Fărădelegea vorbirii cu morții, sau spiritismul, are vechime 
mare. În zilele noastre, a ajuns o adevărată modă de lume mare, şi, fiind 
cea mai subţire dintre amăgiri, e și cea mai primejdioasă rătăcire. (...) 

Biserica nu tăgăduiește spiritismul, ci-l opreşte. lată de ce: 

Spiritul care vine nu poate aduce nici o probă îndeajuns de 
convingătoare despre fiinţa sau identitatea sa. Poate înşira dovezi după 
dovezi, arătând că știe lucruri, pe care, ni se pare nouă, numai răposatul 
putea să le ştie. Dar şi îngerii răi sau spiritele pot să le știe tot așa de bine. 
În nici un chip nu putem fi siguri de identitatea celui ce vorbeşte sau scrie 
întocmai ca răposatul. Se-ntâmplă, adică, cea mai meșteșugită substituire 
a persoanei, care e înlocuită și copiată întocmai întru toate, cum o știam 
și noi, ca amăgirea noastră cea din bună credinţă să fie desăvârșită: iar 
noi să credem o lucrare de amăgire, ca pe cea mai adevărată descoperire 
de dincolo. Şi, văzând că cele mai multe descoperiri se împlinesc mai pe 
urmă, primeşti fără control cea mai de pe urmă înșelare. lar aceasta o 
păţesc mai ales cei ce ocolesc sfintele Predanii ale Bisericii și umblă după 
măiastra înșelare ca să-i povăţuiască aceia către lumea de dincolo. E și 
mai ușor: spiritismul nu cere lupta cu sine însuși, nu cere sfinţirea vieții, 
nu cere recunoașterea dumnezeirii Mântuitorului, nu opreşte ispitirea de 
Dumnezeu — căci tocmai asta e spiritismul. Ba, dacă ţii neapărat la acestea, 
de teama să nu te afli în greșeală, ţi le cere şi pe-acestea, dar numai ca, 
pe lângă toate acestea, să mai crezi şi în spiritism, adică şi în altceva pe 
lângă Biserica întemeiată de Dumnezeu. lar cu vremea, câștigându-ți 
încrederea, te poţi pomeni cu sfaturi împotriva mântuirii, sau pradă 
nălucirilor care clintesc mintea din dreapta socoteală. 

Am putea fi întâmpinați de adepții spiritismului cu cuvântul că dintre 
sfinți mulți au grăit cu îngerii, iar unii cu adevărat au grăit și cu cei mutaţi 
de aici, ba şi la viaţă i-au întors; dar asta a fost din îngăduința lui Dumnezeu, 
ca o mărturie a nemuririi sufletului și a învierii celei de obşte, şi ca o slavă 

cu care i-a cinstit pe sfinţi. Din când în când se arată între oameni cât 
ascultă Dumnezeu de sfinţi când arde într-înșii iubirea de oameni și voiesc 
să-i scape de vreo mare nedreptate năpăstuită peste dânșii: ei cer de la 
Dumnezeu mărturia celui de dincolo de mormânt. Dar de la minunile lui 
Dumnezeu prin sfinți și până la descoperirile spiritiste e tot atâta depărtare, 
câtă de la sfinţi la ispititorii de Dumnezeu. Viaţa Sfântului Ciprian, care 
înainte de a fi creștin era mare vrăjitor și înșelător de oameni, ne poate 
sta mărturie și în privința spiritismului. 

Altă pricină, pentru care Biserica își opreşte fiii de la calea lăturalnică 
a spiritismului și a vrăjitoriei de toate treptele e și aceasta: s-a băgat de 
seamă că practica spiritismului duce la nebunie. Făcându-se cercetare 
undeva, într-o casă de nebuni, s-a găsit că 70 de inși la sută făcuseră spiri- 
tism. Cum se ajunge la nebunie e ușor de priceput: fiecare şedinţă se poate 
face numai dacă toţi cei din adunare se învoiesc să împrumute din ei o 
anumită putere nervoasă, trebuitoare spiritului de dincolo, care scrie sau 
vorbește printr-unul din cei adunaţi. Acela își pierde conștiința de sine în 
vremea şedinţei, cade în transă. Împrumutarea puterii nervoase pe care o 
solicită spiritele spre a putea comunica dincoace e mai mult o învoire la jaf 
pe socoteala sănătăţii nervilor, jaf care duce, încetul cu încetul, pe unii mai 
repede, pe alții mai târziu la a nu se mai putea sluji de minte și de nervi, 
căci tâlhărite de spirite slăbesc și, oarecum zicând, își schimbă firea, încât 
toate le văd printr-un duh străin, altfel decât cealaltă lume normală. Așa 
începe pe încetul să se arate nebunia, de cele mai multe ori fără întoarcere. 

685. Biserica e datoare să-şi crute fiii de ispita căderii între tâlharii 
cei de duh; de aceea oprește lucrul acesta și-și previne credincioșii cu 
sfatul Sfântului Pavel, dat Tesalonicenilor, iscoditori și ei de taine: 

„Taina fărădelegii se înfiripează... Ivirea „aceluia” va fi prin lucrarea 
lui Satan, însoţită prin tot felul de puteri și de semne și de minuni 
mincinoase, şi de amăgiri nelegiuite, pentru fiii pierzării, fiindcă n-au 
primit iubirea adevărului, ca să se mântuiască. Pentru aceea Dumnezeu 
le trimite amăgiri puternice, ca să dea (dar) crezământ minciunii, și să 
cadă sub osândă toţi cei ce n-au crezut adevărul, ci au îndrăgit nedreptatea” 
(2 Tesaloniceni 2, 7-12). 

Căci cale nedreaptă îndrăgesc toţi acei ce iscodesc lăturalnic tainele 
lui Dumnezeu, cele închise în zile viitoare. 


SPOVEDANIA 


686. Atâta vreme cât ţinem păcatele nemărturisite, ascunse cu 
voia, atâta vreme atârnă pedeapsa lor asupra noastră, ca o sabie care stă 

să cadă peste viaţa noastră. De îndată însă ce mărturisim păcatele și 
vinovăția, primejdia morţii o înlătură Dumnezeu de deasupra noastră. 

687. Să nu uităm însă că una e lupta și suferinţa omului mărturisit și 
alta e suferința omului nemărturisit. Unul e luminat la minte, liniștit și câştigă 
din nou nevinovăția; celălalt e întunecat, îndărătnic și mai rău se afundă. 
Unul e ascultător de duhovnic, — asta-i ușurează răbdarea încercărilor; celălalt 
nu ascultă de nimeni, ceea ce-i face îndreptarea cu neputinţă. 

688. Spovedania deasă trebuie ținută însă la preţul ei. Tinta 
sufletească a monabhului faţă de taină trebuie îndreptată atunci când se 
dovedește ușurătate la mijloc. De aceea, o prea deasă spovedanie, în 
sufletele neadâncite, se banalizează. De aceea ne ajutăm de cercetarea 
conştiinţei sau de spunerea gândurilor, care poate fi oricât de deasă. 

689. Spovedania deasă şi cercetarea conştiinţei au rostul de a slăbi 
din fire deprinderile patimilor și a pune în loc deprinderile bune sau virtuțile 
contrare patimilor. 

690. Gândurile pătimașe nemărturisite sau simplu spuse au însușirea 
că se întăresc şi se fac funii, cum zic părinții și trag mintea la învoire şi la 
faptă, care este păcat. 

691. Păcatul acesta este: înfrângerea morală a sufletului de către 
un gând rău. De aceea toate gândurile trebuiesc spuse înainte de a se 
întări şi de a birui mintea, căci de îndată ce sunt spuse le piere puterea de 
a obseda, asupri, stăpâni mintea. 

692. Şi gândurile bune trebuie controlate cu o altă conştiinţă, mai 
limpede. Controlul tuturor gândurilor e lege în călugărie. Neîntrebat nimic 
nu e bine, nici ce e bine, pentru că singur nu te poți apăra de săgețile 
slavei deșarte. 


STĂPÂNIREA 


693. Apostolul Pavel, tâlcuiește autoritatea lumii acesteia, ca 
provenită din autoritatea lui Dumnezeu, şi cine se împotrivește stăpânirii, 
lui Dumnezeu se împotrivește. Reacţionarismul este un păcat, este o 
atitudine fals religioasă. Din acest motiv, creștinii trebuie să dea ascultare 
cezarului, să se roage pentru el, și să-i plătească dajdia. Supunerea faţă 
de stăpânire este din rațiuni divine: din iubire universală de oameni și nu 
din oportunism sau din frică. 


STRUCTURA GENETICĂ ȘI CONȘTIINŢA 


694. Situaţia, isprăvile și tendinţele ce le avem, toate se răsfrâng, 
se rezumă şi se înscriu în structura noastră genetică, dar şi în sfera 

conștiinței. Aci, în conștiință, se răsfrâng isprăvile pământului, și, peste 
ele, în aceeași sferă, tot atunci, sau mai târziu, luminează seninul cerului, 
sau fulgerele dreptăţii divine. 

695. În iconomia organică, genezele recesive, deși latente, sunt ca 
și inexistente, dacă sunt dublate de perechea genezelor dominante. Nu 
tot așa e cazul și în ce privește sfera conştiinţei. 

larăși o mică asemănare: de când undele hertziene ale posturilor 
de radio-difuziune circulă în jurul nostru, ne străbat fără să prindem 
nimic, oriunde ne-am afla, veştile și poveștile din lumea întreagă. Le 
prind însă aparatele de recepţie, care le transformă pe înțelesul nostru. 
Cam așa ceva se întâmplă și cu energia germenilor infirmi ai structurii 
noastre genetice: organismul nu înregistrează această energie, dar o 
înregistrează sfera conștiinței, şi ne-o tălmăceşte printr-un conflict 
străfund în temelia noastră. 

696. Însuşirea sufletului de a-şi cunoaşte și recunoaşte pe Tatăl, 
sau de a se lepăda de El, e dependentă și de construcţia genetică a trupului, 
în care va avea să petreacă o vreme. 

697. înclinarea sufletului face interferenţă cu înclinarea trupului 
în care a fost trimis. Deci, dacă vine într-un trup în care găsește 
numai dezechilibru, nu-și va putea manifesta înclinarea sa către cele 
de sus, ci va asista neputincios lângă un aparat stricat, care nu cântă, 
ci huruie. 

Toate chinurile conștiinței izvorăsc din simţirea acestor infirmităţi, 
ce zac în străfunduri, și de unde ele răbufnesc până în suprafaţa faptelor 
văzute. Ca să ușureze Dumnezeu povara unui suflet, de multe ori îl cruță 
de cunoștința infirmităţii în care trebuie să petreacă. Așa vedem seninătate 
și la idioţi. 


STUDIUL 

698. Profesorii ascund soluţiile temelor, ca să ia banii elevilor și 
studenţilor. 

699. Nu te răspândi cu multe cărți. 

700. Cine face curte nu face carte. 


SUFERINŢA 


701. Să nu uităm că una e lupta şi suferința omului mărturisit și 
alta e suferinţa omului nemărturisit. Unul e luminat la minte, liniștit și 
câștigă din nou nevinovăția; celălalt e întunecat, îndărătnic și mai rău se 
afundă. Unul e ascultător de duhovnic, — asta-i ușurează răbdarea 

încercărilor; celălalt nu ascultă de nimeni, ceea ce-i face îndreptarea cu 
neputinţă. 

702. Cunoştinţa cea din pățanie, sau învățăturile din durere — singura 
cale care poate învăţa ceva pe oameni. 

703. E bine să luăm aminte însăși mărturia proorocului David 
- „Mărturisi-voi Domnului fărădelegea mea! Şi îndată ai ridicat 
pedeapsa păcatului meu” (Psalmul 31, 6) —, precum că îndată după 
mărturisire Dumnezeu ridică pedeapsa păcatului; totuşi înduri 
încercări şi de multe ori ani de zile în şir. Să fim înţeleși: încercările 
acestea nu-s pedeapsă, ci şcoală, lumină pentru minte și milă de la 
Dumnezeu. Că le simţim ca suferințe? De nu le-am simţi ca atare, 
n-am învăţa nimic. 

Precum plăcerea e dascălul păcatelor, aşa durerea e dascălul 
înţelepciunii; iar din odihnă, până acuma încă n-a ieşit ceva de folos. 

704. Toate darurile închise în destinul nostru sunt îngrădite cu 
suferinţe, și numai la atâtea daruri ajungem, prin câtă suferință putem 
răzbi cu bucurie. Numai atâta bine putem face, câtă suferință putem ridica 
de pe el. Numai atâta mângâiere putem aduce între oameni, câtă 
amărăciune putem bea în locul celor ce vrem să-i mângâiem. Atâta 
strălucire va arăta iubirea de Dumnezeu și de oameni în noi, sau atât de 
puternice vor fi mila și adevărul în noi, câtă văpaie de ură înfruntăm 
bucuroși pentru Dumnezeu și oameni. 

705. E bine de ştiut și faptul că darurile lui Dumnezeu dau o mare 
putere de a suferi, cu seninătate, orice potrivnicie în calea darului și, 
răbdând cu liniște, toate piedicile cad pe rând, printr-o nevăzută rânduială 
dumnezeiască. 

706. Fără libertate şi fără har, nici o suferință nu plătește nimic, cu 
atât mai puţin suferinţa din iad. Suferinţa aceea, deși foarte mare, nu 
rodeşte nici o nădejde de pe urma ei. Dar libertatea, iubirea și harul celor 
de pe pământ pot îndupleca pe Dumnezeu să scoată din muncă sufletul 
ce n-a ajuns la sfințenie deplină. 

707. Suferinta și iubirea se cresc în progresie una pe alta. 

708. Durerea nu e obiect sănătos de meditaţie. De durere trebuie 
să scapi, să o depăşești, să fii deasupra ei. Dar trebuie să vină cineva să te 
scoată din cercul tău chinuitor de îngust. Căci durerea ta te ia în vîrtejul ei 
și te închide dinspre toată lumea și dinspre orice lume. E parcă o prelungire 
a iadului după tine. 

Cu cît orizontul tău e mai îngust şi mai îngustat de durere, cu atât 
neliștea ta e mai mare și poate să fie mai mare ca în toată lumea. 

SUFLETUL 


709. Sufletul are și el o parte pătimașă, care, prin negrijă, 
nărăvindu-se cu viața cea trupească, așa se învoiește și se leagă de tare cu 
plăcerea din lumea aceasta, încât n-ar mai vrea să-i moară trupul, ci ar 
vrea să fie veșnică viaţa aceasta vremelnică. Poate că şi de aceea a lăsat 
Dumnezeu viaţa aceasta așa de necăjită, ca să ne mai şi săturăm de ea. 

710. Şi sufletul are patimile lui: părerea, slava deșartă și mândria — 
iar dacă scapă de aceste bucurii mincinoase, dăruindu-le Dumnezeu în 
schimb adevărate bucurii duhovnicești, cad în primejdie de a se îndrăgosti 
așa de tare de propriul lor suflet, pentru faptul că se face curat, încât 
sufletele lor se sting și se pierd. Bucuria neînfrânată, chiar cea pentru 
daruri cu adevărat duhovniceşti, te poate face să uiţi că încă n-ai ieşit cu 
totul din împărăţia ispitelor. 

711. Sufletul care se mântuiește este acela care nu mai trăiește 
pentru sine, ci pentru Dumnezeu - sufletul care s-a izbăvit de sine și 
petrece ca un dus din lumea aceasta. Viaţa și dragostea lui întreagă este 
numai Dumnezeu, Care-L face să uite de sine, iar când revine în lumea 
aceasta, se urăște pe sine. Evanghelistul loan prinde tocmai această a 
treia treaptă a luptei cu sine însuși, după cuvântul Domnului, care zice: 
„Cine-şi iubește sufletul său îl va pierde; iar cine-și urăşte sufletul său, în 
lumea aceasta, îl va păzi spre viaţa veșnică” (loan 12, 25). Deci, de-am 
străluci duhovnicește ca soarele, ceea ce la puţini se întâmplă, de una să 
ne ținem: că nu suntem din lumea aceasta și nu trebuie țintuită „aici 
dragostea noastră. 

712. Dacă îmbinarea sufletului cu trupul n-ar fi strunită din voia 
lui Dumnezeu, însușirile sufletului ar fi ca niște fulgere, care ar pârli 
într-o clipă fărâma de ţărână a trupului în care zăbovește suflarea lui 
Dumnezeu. 

713. Trupul trăiește, dacă e locuit de suflet; iar sufletul trăiește, 
dacă e locuit de Dumnezeu. Așadar, sunt oameni care au într-înşii suflete 
vii, și sunt oameni care au suflete moarte (Apocalipsă). 

714. Starea sufletului dincolo de mormânt este continuarea stării 
sale pământeşti, fie de viaţă, fie de moarte. 

715. Cel ce a înviat în sufletul său cunoștința și iubirea lui 
Dumnezeu, câtă vreme era pe pământ, acela a înviat pentru veșnicie; 
iar cel ce a omorât acestea în sufletul său şi moartea l-a prins în acestea, 
acela a murit pentru veșnicie. Acela a omorât Împărăția lui Dumnezeu 
dinlăuntrul său și a înlocuit-o cu împărăţia chinurilor veşnice, în care a 
intrat încă din viața pământească. 

716. Sufletul, amăgit de conviețuirea cu animalitatea trupului, are 
să poarte chinurile răsturnării rolurilor de îndată după despărțirea sa din 
robia uneltei sale. 

717. Orice faptă trupească a fost mai întâi o faptă sufletească. 
O cădere în curvie e mai întâi o cădere în spirit. În spirit e înclinarea 
și căderea. lar aceasta e de la convieţuirea cu trupul în care s-a retras 
ispititorul și-l muncește cu pofte. Dar ispititorul nu poate face nimic 
fără consimțţirea sufletului. Această consimţire însă înnegreşte sau 
spurcă față sufletului; îl face din ce în ce mai mânijit de poftele 
împotriva firii. 

718. După încetarea trupului, poftele, stropii aceștia de noroi 
împroșcați din trup pe suflet, stârnesc în sufletul desfăcut de trup o văpaie 
de pofte, care-l muncesc cel puţin tot atâta cât l-ar chinui setea până la 
moarte, pe unul care ar trece Sahara și n-ar găsi apă. 

719. Sufletul, izgonit din trup de moartea acestuia, are să se 
chinuiască în felul fiecărei patimi, care l-a ros în viața pământească. 

720. Un iubitor de argint, un lacom de avere, un lacom de mâncare, 
un betiv, un curvar, nu scapă de tirania poftelor sale, ci acestea îl chinuiesc 
fără de sfârșit și se măresc pe măsură ce nu pot fi satisfăcute — lipsind 
trupul, iar conștiința îi strigă mereu osânda lui Dumnezeu și zădărnicia 
suferinţei sale. 

721. Dumnezeu a pedepsit până şi cu lepră. Deci lepra şi orice 
lepră, urmărite la obârșşiile ei, arată că păcatul sufletului atrage după sine 
pedeapsa trupului, dar îi aduce sufletului smerenia, sănătatea minţii. 

722. Oare în Templul sufletului nostru se va găsi vreun copil sau 
măcar vreun orb să-L. primească pe lisus? 

723. Aspiraţia sufletului după realizarea desăvârşirii sale, asta este 
toată istoria omului. 


STIINTA 

724. Multă știință apropie pe om de Dumnezeu, puțină ştiinţă îl 
îndepărtează și de știință și de Dumnezeu. Omul atâta preţuieşte câtă 
apropiere de Dumnezeu și-a câștigat în sine. 

725. Stiinţa, filosofia, medicina și celelalte discipline ale 
preocupărilor omenești, chiar și dreptul, care pune crucea pe masa de 
judecată, toate la un loc nu pot să dovedească, nici că există Dumnezeu, 
nici că nu există. Toate aceste discipline ale științei sunt însă folositoare 
când își cunosc marginile și când nu trec într-o altă zonă a existemtei, 
unde nu au competenţă și nici mijloace de cercetare. 

726. În ştiinţă e savantul care sondează necunoscutul prin teorii şi 
le verifică pe urmă, dacă aduc lumină și corespund realităţii sau ba. 

În credință, în religie este sfântul, care are alte mijloace de aflare a 
adevărului. Sfântul nu cercetează. Viaţa lui curată e mijlocul de cunoaştere 
a unei realităţi pe care cercetătorul savant n-o poate prinde niciodată. 

Ştiinţa nu angajează viaţa, de aceea nici n-o poate pricepe şi nici 
n-o poate crea. 

727. Omul, în întregul lui, e din ce în ce mai necunoscut. De aceea, 
cei ce se mărginesc numai la cunoștința unilaterală, inevitabil ajung în 
înfundătura aroganței care nu știe nimic — ceea ce păţesc numai peticarii 
științei. 

728. A nu şti şi a recunoaște aceasta, nu e totdeauna o vinovăţie — 
uneori e chiar virtute; însă a ști putin, și a face gâlceavă că știi totul, asta 
e descalificare şi ruşine, şi totdeauna o vinovăţie. 

729. Problema eredității mai are un capăt, dincolo de biologie și 
probabilitate. Chiar numai factorul eredității, ca să fie cunoscut îndeajuns, 
depăşeşte limitele științei pozitive. 

730. Dacă știința ar putea prinde momentul când apare în părinți 
o geneză (genă) defectivă, ar însemna pentru ea un adevărat triumf. 

731. Medicul, care crede că, povăţuind pe oameni, n-are trebuinţă 
de suflet şi de Dumnezeu — autorul și stăpânul vieţii — e, până la un loc, un 
bun veterinar. 

732. Ştiinţa fără Dumnezeu și împotriva omului, s-a apucat să facă 
și nebunia ei cea mai de pe urmă: desfacerea și aprinderea stihiilor. 

733. Oare ştiinţa nu aşteaptă și ea, fără să știe, și nu gătește venirea 
zilei Domnului? 


TALANŢII 


734. Sufletul dus în robie e jefuit pe dată de toată agoniseala sa 
duhovnicească. Aceasta-i contabilitatea fricosului: zarafii cu banii lor falşi 
fură talanţii noștri buni. 

735. Cel cu un talant din Sfânta Evanghelie are numai botezul și 
talantul lui i se va da celor fără botez, dar cu fapte. 

736. Între cei trimişi de Dumnezeu sunt și oameni ce au darul să 
vadă dincolo de zare, să audă graiul şi cuvintele mai presus de fire. Dar 
aceștia, la vreme de mare însemnătate pentru ei, când li se deschide 
ochiul vederii şi urechile auzirii celor de dincolo, să nu întârzie a căuta 
povăţuirea unui duhovnic, care le va feri inima și mintea de bucurie străină 
şi care îi va ocroti cu dulama smereniei. 

737. Danurile lui Dumnezeu ascunse în noi nu le știm, dar satana 
le vede; și, ca un tâlhar viclean, pândeşte vremea darului de sus să se 
deschidă în viaţa noastră și de nu-l va afla acoperit de smerenie și dreaptă 
socoteală, varsă el, ca pe un jgheab, pustiirile lui pe făgașul lui Dumnezeu. 

738. Ce ţi-a dat Dumnezeu dar, asigură-l cu întrebarea și ocroteşte-l 
cu smerenia şi cu atât mai vârtos nu ieși din sfatul unuia dintre nebăgații 
în seamă slujitori ai lui Dumnezeu. 

739. În fiecare om este închisă o măsură a lui, după cum ne asigură 
și Sfântul Pavel (Romani 12, 3); peste aceasta să nu treacă nimeni, dar 
nici să nu se lovească nimeni a o ajunge. 

740. Toate valorile, talentele, ar trebui să se negustorească între 
oameni, în favoarea lui Dumnezeu, căci precum este o ierarhie a valorilor, 
tot așa este un Ierarh al lor. 

741. A nu lucra cu valorile, în sensul în care le-a rostuit Dumnezeu, 
înseamnă a ieşi din ierarhie și a face anarhie. 

742. Purtătorul oricărei valori, dacă va ajunge la cunoştinţa atârnării 
sale de Dumnezeu, va ajunge drept. 

743. Un bărbat de știință, care mărturisește în mediul său pe Dumnezeu, 
adeseori e mucenic; un conducător de neamuri, dacă se declară atârnător de 
Dumnezeu, de asemenea e mucenic, ca și cum atârnarea de Dumnezeu ar fi o 
mare slăbiciune și vinovăție. Şi așa pățesc pe rând toți dăruiții lui Dumnezeu 
când nu se învoiesc la sfatul lumii, să tâlhărească pe Dumnezeu de darul ce li-l 
dase spre tot lucrul bun, ce au să-l împlinească în lume. 

744. Pentru o alunecare a omului de la nume la număr, au să dea 
seama toți înzestraţii lui Dumnezeu, cei cu daruri, cu răspunderi, cu măriri, 
cu puteri și cu tot felul de haruri. 

Regele David, înzestrat deodată cu darul stăpânirii și cu darul 
proorociei, a căpătat o strașnică pedeapsă, numai fiindcă a îndrăznit să 
numere poporul (2 Regi 24). Darul proorociei i s-a luat o vreme, iar din 
popor i-au murit 70.000 de oameni - și doar el greşise, nu poporul 
(2 Regi 24, 17). 

Deci, înaintestătătorii și deținătorii puterii au să dea seama, chiar 
de venirea sabiei după dreptate. 

745. Cu talantul Botezului sunt dăruiţi creștinii, talantul îngropat 
și de puţini dezgropat și sporit. 

746. Convertirea talentelor este un mare talent. Înzestrările lui 
Dumnezeu nu sunt date ca simple ornamente, de care să ne bucurăm 
numai noi. Talentele sunt înzestrări de energie divină, spre scopurile ei 
anumite, energie pe care lumea nu o cunoaște. Aceasta dă îndrăzneală 


172 


mucenicilor, răbdare pustnicilor, darul cunoștinței, curajul adevărului, 
nebunia pentru Hristos, interpretarea vieții în perspectiva luminii divine. 
747. Prezenţa lui lisus în toate fragmentele timpului este ceea ce 
dă talanților valoarea lor de energii divine. 
748. Cel ce recunoaște Providența de la Dumnezeu a talentelor 
sale va mai primi şi celui ce i se pare că nu le are de la Dumnezeu, i se va 
lua și ceea ce i se pare că are. 


TENSIUNEA DINTRE MINTE ȘI PATIMI 


749. Să ne apropiem de o analiză concretă a tensiunii dintre minte 
și patimi. 

Care este mecanismul biologic al instinctului de reproducție? 

Instinctul acesta are ca obârşie materială o glandă endocrină, care 
varsă o substanţă chimică în sânge, care la nivelul creierului, erotizează 
scoarța cerebrală. Această erotizare constă în apariția pe ecranul minţii a 
gândurilor și a imaginilor în favoarea satisfacerii acestui instinct. 

Ele cer învoirea. 

Cenzura rezistă, le respinge. 

Conştiinţa - care ocrotește viața omului și sub perspectivă trans- 
cendentă — aduce „Numele lui Dumnezeu care arde pe draci” și aduce 
Crucea Domnului: Jertfa — lepădarea de sine, lepădarea de plăcere. 

Când aceste gânduri de rezistenţă, puternice şi luminoase, sunt 
afirmate cu toată credinţa și știind cu certitudine că Însuşi lisus Se luptă 
cu Satana în locul nostru, atunci în organic se petrece o reacţie chimică 
în care substanțele endocrine din sânge, care erotizau scoarța cerebrală, 
se neutralizează printr-o apariţie de anticorpi, care fac această neutralizare. 
În felul acesta „gândurile” şi „imaginile” și „reprezentările”, toate pier și 
se restabilește un echilibru și o linişte în minte, asemenea cu liniștea pe 
care a restabilit-o lisus când a venit pe mare la ucenicii Săi învăluiți de 
talazurile înfuriate ale mării, care apoi s-au liniștit. (...) 

Mărturisirile străfunde de credinţă în Dumnezeu, de pe urma unei 
evidențe divine, au ca urmare convertirea, strămutarea forței oarbe 
neutralizate într-o energie de o altă calitate și de o înaltă valoare: a iubirii 
de Dumnezeu și de oameni în genere şi nicidecum nu mai rămâne de 
veun om, ca trup. 

Așa prinde putere viaţa religioasă din chiar neputinta omenească. 
lată prilej de câştigat la nivel înalt. (...) 

Și totuși, talazurile mării, înfuriate de patimi, iarăşi vin și izbesc în 
pereții corăbiei și în digurile portului... 

Trupul e indiferent; forțele sale sunt oarbe. Chimismul endocrin nu 
e biruit — asimilat, neutralizat — decât după o ciocnire, criză; la obârşie, în 
glande, hormoni, se produc iarăși și iarăși. Satana nu e definitiv biruit pe 
pământ; abia în Împărăţia ce va să vie oamenii nu se mai însoară și nu se 
mai mărită. Lupta „de gând” iarăși începe. Omul, ca om, ostenește; Luarea 
prin surprindere poate fi aprigă; nevoitorul se sperie. Se vede învăluit, 
deznădăjduit chiar. Dar Dumnezeu nu te-a părăsit, chiar dacă pe ecranul 
minţii au apărut gânduri şi imagini de hulă împotriva lui Dumnezeu și te 
vezi în imposibilitate de a te mai ruga chiar. Răbdarea însăși a războiului 
e ultima ta rugăciune. 


TRINITATEA 


750. Revelaţiile lui Dumnezeu cu altul se împlinesc într-un al treilea. 
Subiectul iubitor şi iubitul găsesc deplinătatea vieții în împărăţia iubirii, 
care este a treia împărăție a lui Dumnezeu. Împărăţia omului şi a 
cosmosului iluminat nu se realizează decât prin Sfântul Duh, în care se 
încheie drama, se încheie cerul. Numai în această „Trinitate” ne este 
dată viața divină perfectă, în care subiectul iubitor și obiectul iubit, creează 
împărăţia lor, găsesc conținutul definitiv și deplinătatea vieții lor. 

Trinitatea este un număr sacru, divin, un număr care simplifică, 
plenitudinea, victoria asupra luptei și diviziunii, ecumenismul și societatea 
perfectă, în care nu este opoziţie între personalități, între ipoteze și ființa 
unică. 

Misterul creștinismului este misterul unității, în dualitate găsindu-și 
soluţia în Unitate - Trinitate. lată de ce creștinismul are ca bază dogma 
hristologică a naturii teandrice a Fiului și dogma Trinitară. 


TRUFIA 

751. Dezechilibrul mintal al trufiei a contaminat aproape toate 
valorile şi le-a pus în conflict. În valoarea politică trufia stârnește tirania, 
terorismul, dictatura; în religie, inchiziţia, despotismul, protestantismul; 
în ştiinţă și economie, materialismul; în artă, senzualismul; în toate a 
băgat anarhia față de Dumnezeu, lerarhul lor de drept. 


TRUPUL 

752. Când potrivnicul mântuirii noastre se vede bătut la prima 
piedică — cea mai ușoară — ce o ridică în calea robilor lui Dumnezeu prin 
lume, mândria nu-l lasă să se dea bătut, ci le stârneşte a doua piedică prin 

viciile trupului, sau o iubire trupească de sine. La o atare înaintare a 
luptei pentru mântuire se tânguie trupul, ca să te milostivești de el; e 
tânguirea vicleană a stricăciunii, care nu trebuie ascultată, ci scoasă din 
rădăcină şi firea făcută iarăși curată. De aceea, Părinţii i-au zis trupului: 
vrăjmaș milostiv și prieten viclean. 

753. Fiecare ducem un ateu, necredincios, în spate — trupul de 
pe noi. De la starea asta și până la a-l face să fie templu sau Biserică a 
Duhului Sfânt (1 Corinteni 3, 16) e de luptat de cele mai multe ori viaţa 
întreagă. 

754. Firea trupului fiind surdă, oarbă și mută, nu te poti înțelege 
cu el decât prin osteneală și foame, acestea însă trebuie conduse după 
dreapta socoteală, ca să nu dăuneze sănătăţii. Acestea îl îmblânzesc, încât 
nu se mai ţine vrăjmaș lui Dumnezeu. Rugăciunea și postul scot dracii 
poftei și ai mâniei din trup. Foamea îmblânzește fiarele. 

755. Cu tot dinadinsul se atrage luarea-aminte că toată lupta 
aceasta să nu se ducă fără îndrumarea unui duhovnic iscusit, care ştie 
cumpăni pentru fiecare ins aparte: măsura, trebuinţa și putinţa 
fiecăruia. Postul, adică, să fie măsurat după vârstă, după sănătatea 
rămasă -— deși postul pe mulţi i-a făcut sănătoși — și după tăria şi felul 
ispitelor. Așa cere dreapta socoteală. Cei ce s-au grăbit fără sfatul 
dreptei socoteli, toți au întârziat sau, îndărăptând, au pierdut. De aceea, 
au zis Părinţii, gândindu-se la cei grăbiţi să stingă patimile, că mai 
mulți s-au păgubit din post, decât din prea multa mâncare, şi 
preamăreau dreapta socoteală, ca virtutea cea mai mare (Sfântul loan 
Casian, Cuvânt despre Sfinţii Părinţi din Skit, Filocalia, Sibiu 1946, 
ed. I, vol.1, p.130; Şi ed. II, vol.1, Sibiu, 1947, p.129). Preţuirea 
pătimașă a trupului pe mulţi îi întoarce împotriva duhovnicului, deși 
învrăjbirea nu-i ţine mult, boala îi întoarce; pe alţii, însă, mușcaţi la 
minte de mândrie, nici nu-i lasă să meargă vreodată la duhovnic, deși 
le tânjește cugetul. La vreme de umilință - care cearcă pe toţi — și 
aceștia biruie piedica și intră în lupta mântuirii. 

756. E de neînțeles cum de nu simte omul cu sufletul că a ieșit din 
omenie, ci abia simte cu trupul că s-a depărtat de Dumnezeu și a ajuns o 
grămadă de doage. 

E de neînțeles că durerea trupului îl face pe om să ceară ajutorul lui 
Dumnezeu, pe când durerea sufletului, de strâmbătatea și amorțirea lui, 
Nici că se mișcă. 

E de neînțeles cum oamenii aleargă după sănătatea trupului, dar 
după iertarea păcatelor așa de puţin! 

URA 


757. Acestor două feluri de oameni le-a zis Dumnezeu nebuni: 
celor ce leapădă pe Dumnezeu și celor ce leapădă pe oameni din inima 
lor. De fapt, nu mai sunt buni decât să facă din viața celorlalți un iad. Ura, 
această desfigurare spirituală, face mii de victime, căci stinge pe Dumnezeu 
și din ochii celorlalți. Ura își ridică împotrivă şi mai mare ură, atât a 
oamenilor cât și a lui Dumnezeu. Ea un e un climat al mediului viciat, o 
viforniţă, o boare a haosului. Ea face din viața aceasta o anticameră a 
iadului. 

758. Precum în viaţa pământească lucra Harul asupra celor ce se 
sfințeau și sporea în ei iubirea, iar la dezlegarea lor din trup, rămânând în 
Împărăţia Harului, acesta sporește, desăvârșind în ei iubirea; așa prin 
contrast, în starea de iad a conştiinţei, în împărăţia fără de Har, lucrează 
demonii asupra sufletelor chinuite şi sporesc în ele ura. 


URMAREA LUI HRISTOS 


759. lisus Hristos e Calea și naturală și supranaturală a desăvârșirii. 

760. Ar trebui să urmăm Mântuitorului toată calea Sa pământească, 
măcar tot așa de zornic, pe cât ne zorește foamea și setea după cele 
pieritoare. 

761. Nouă, neputincioșilor, deși cugetăm ale lumii și umblăm în 
calea păcatelor, încă nu ne-a îndesat nimeni cununa de spini pe frunte și 
nu ne-a bătut piroanele în tălpi. Zic însă: cine vrea să urmeze pe Domnul 
şi să se asemene cu El, în cruce să se asemene și, cât poate să cuprindă 
firea omenească, asemenea cu El va fi. 

762. E lucru de mirare că, pentru pricini pământești se găsesc mii 
și milioane de oameni care merg cântând la moarte, dar pentru Împăratul 
Cerurilor abia se mai găsesc puțini, din când în când, care să fie liniștiți și 
bucuroși de moarte. 

763. Ce folos, că urmărit de o fiară, scapi până la ușa unei case în 
pădure, dar n-ai avut grijă ca să iei cheia de acasă. Dar, lisus e nu numai 
Cheia, ci și Ușa împărăției de scăpare. 

764. Sunt mulţi cărturari „aproape de Împărăția lui Dumnezeu”. 
Sunt toţi cei care cred în Dumnezeu, dar nu cred în lisus Hristos. Aceștia 
au simplificat tot aparatul religiei, ca odinioară cărturarul cu care a vorbit 
lisus. Au rămas cu un Dumnezeu abstract, care nu le cere mai mult decât 
să-l recunoască existența. Se mulțumeau foarte bine cu un Dumnezeu pe 
care Îl deduc ei, creat de ei, chiar un Dumnezeu al lor, deşi absolut, 
inaccesibil dacă nu chiar inexistent. 

Fără revelaţia lui Dumnezeu în lisus Hristos și fără angajarea în 
toate consecinţele concrete ale acestei Revelaţii, cărturarii rămân aproape 
pe „dinafară de Împărăţie”. 

765. Toţi care nu cred și nu urmează lui Dumnezeu sunt morți 
înaintea lui Dumnezeu. 

La aceștia s-a referit lisus când descurca pe al doilea spre rostul său: 
„lasă morţii să-şi îngroape morții lor”. 

Ar fi surprinzător răspunsul vreunuia: „Doamne, lasă-mă să-mi 
îngrop necredința mea!” 

766. Când ti-a găsit Dumnezeu vreo treabă pentru Împărăţia Sa 
între oameni, ai isprăvit toate obligaţiile lumii. 

767. A fi ucenicul lui lisus nu însemnează a te opri la mijlocul 
uceniciei. A fi ucenicul lui lisus însemnează o prevedere, un război și a-ți 
zidi o cetate. A nu-ţi face socoteala aceasta însemnează a te face de râs. 
lar a nu te face de râs însemnează a-L urma pe lisus în toată calea vieții 
Sale pământești, chiar dacă ultimul pas al căii îl vei avea de făcut răstignit 
pe o cruce. „Dumnezeu poartă pașii omului”, iar acestea sunt marile 
hotărâri spre El. 

768. Vecinul tău bate crâșmele, verișoara ta a fugit necununată, 
feciorul tău fuge de biserică, copiii tăi umblă la joc seara și scuipă 
după preot. N-ai pe nimeni de adus la lisus? Poate ai de gând să te 
aduci pe tine. 

769. O întâlnire cu lisus înseamnă o misiune, înseamnă chemare 
la apostolie şi la toate riscurile trăirii de Dumnezeu între irozii neamurilor, 
pe care, de asemenea, trebuie să-i iubeşti. Nu cumva sunteți și voi căutând 
pe lisus? 

Voi știți despre lisus o mulțime de lucruri, dar nu-L știți pe El. Şi 
până nu-L găsești pe Dumnezeu, nu te afli nici pe tine, nu-ți găsești 
nici sensul tău, nici sensul lumii. Este la mijloc o revelaţie tripartită, 
care trebuie să aibă loc. Omul este veșnic în căutare după ceva, ce 
înseamnă mai mult decât haina și mâncarea. El este în căutarea lui 
însuşi. Aspiraţia sufletului după realizarea desăvârșirii sale, asta este 
toată istoria omului. 

Mărginirea ta, te doare, ştiu. Dar când aceasta a ajuns un dar al 
conștiinței, este semn că Dumnezeu, nemărginitul vrea să creșşti spiritual 
pe dimensiuni divine. Această ţâșnire în conştiinţă a darului nemărginirii, 
este pentru tine argumentul decisiv al existenţei Sale și a rudeniei tale cu 
El, dacă te găseşti pe tine în funcţie de Dumnezeu — nașterea ta în adevăr. 
Toti marii mistici, fără deosebire de confesiune, au învăţat că, în demnitate, 

în adâncul lumii spirituale se săvârşește un proces divin, în care apar 
relaţiile lui Dumnezeu cu omul: nașterea lui Dumnezeu în om și nașterea 
omului în Dumnezeu, adânc în care se întâlnesc iubitorul şi iubitul. Acolo 
sunt adevărurile experienţei spirituale, adevărurile vii, nu categoriile 
metafizice sub substanţe alegorice. 

770. O trăire a vietii lui lisus, a primejdiilor la câte te expune aceasta, 
grăbește sfârșitul. 


VEDENIILE 


771. Predania Bisericii Răsăritene se fereşte de vedenii și îşi 
fereşte şi fiii, întrucât acestea nu sunt neapărat trebuitoare mântuirii 
şi, desăvârşirea, la care suntem chemati, lasă în urmă orice vedenie. 
Revelația e deplină, iar cele ce mai lipsesc le așteptăm la a doua ve- 
nire. 

772. Riscurile imaginaţiei sunt ocolite în duhovnicia Răsăritului 
(nălucirile false). 

De aceea Răsăritul meditează fără imagini chiar contra imaginilor, 
chiar vedeniile reale le refuză — nu din rea credinţă sau din împotrivire, ci 
din grija de a nu greşi, primind orice. Şi se ştie că Dumnezeu nu Se 
supără când se stă pe acest punct de vedere. Singura pomenire ortodoxă 
este aceea care nu pune nici un tipar pe minte, care nu statornicește nici 
o imaginaţie sau imagine. Exemplu: „Adevăr”, „Duh”, Numele lui lisus 
din rugăciunea călugărilor: „Doamne, lisuse Hristoase, Fiul lui Dumnezeu, 
miluiește-mă pe mine, păcătosul”. 


VICLENIA 


773. Dumnezeu iartă neștiința, dar viclenia ba. lar omul cu socoteală 
vicleană e acela care-și dă cu voia toată tinereţea dracilor, rămânând ca 
lui Dumnezeu să-l dea o bătrâneţe distrusă. Nu-i va fi zvârlită și bătrâneţea 
laolaltă cu tinereţea? 


VIRTUȚILE 


774. Dacă Domnul e ascuns în poruncile Sale, firește că este și în 
strădania pentru dobândirea virtuţilor. El este puterea sau sufletul 
nevoinţelor virtuții. 

775. Dacă prin porunci Domnul ni Se îmbie, așa zicând, dinafară, 
ca principiu atractiv, prin virtuți Domnul se manifestă dinlăuntru, ca 
principiu impulsiv. Porunca ar fi Cuvântul lui Dumnezeu ca îndemnare 
din afară, iar virtutea ar fi Cuvântul lui Dumnezeu ca îndemnare dinlăuntru. 

VOTURILE MONAHALE 


776. Dintre cele trei făgăduinte (monahale), cea mai grea e 
ascultarea, pentru că are de biruit mai mult patimile minţii, care discută 
cu Dumnezeu, în loc să asculte fără discuţie. 

777. Obligativitatea voturilor monahale poate înceta numai în cazul 
extrem de rar când se întâmplă din motive clinice a personalității omenești, 
deci şi a conștiinței în cazul deplinătăţii de conștiință, însă făgăduintele 
rămân obligatorii iar lepădarea lor păcat. 

778. Încetarea voturilor e încetarea călugăriei. 

779. Mănăstirile cu viaţă de sine au slăbit votul ascultării și al sărăciei 
și, din pricina aceasta, sunt o formă decadentă de monahism. 


VRAJBA CONFESIONALĂ 


780. Numai sila unei prigoane peste tot pământul împotriva 
creştinilor îi va hotărî să lase la o parte orice vrajbă confesională și să fie 
una, cum au fost la început. Nu vor scăpa de sub tăvălugul urgiilor istoriei 
până nu vor veni şi la mintea aceea să asculte și să împlinească, măcar la 
sfârșit, rugămintea cea mai de pe urmă a Mântuitorului în lume. 

Poate că în vremile acelea abia vor mai fi creștini, dar oricâţi vor 
rămâne, aceia trebuie să treacă peste ceea ce ar fi foarte bine să treacă 
creștinătatea vremii noastre şi să fie una. 

Primejdia comună s-a arătat în lume, unirea creștinătății întârzie 
Doamne, până când? 


VRAJBA ÎN CASĂ 


781. Vrajba în casă vine din păcate. Toate își au izvorul în păcate. 
Neapărat vine vrajba în casă, dacă: 

1. Căsătoria s-a început cu stângul, adică cu desfrânarea; 

2. Mai vine apoi, dacă soţii trăiesc în căsătorie nelegitimă, sau 
fără cununie bisericească. Este un prim păcat, pe care toţi îl plătesc cu 
vrajba. De aceea, toți trebuie să intre la cuminţenie și să se legiuiască 
dacă sunt așa; 

3. Din curvii nemărturisite, făcute înainte sau după căsătorie. Astfel 
au intrat într-o casă nouă, cu o pecete drăcească pe trupul şi pe sufletul lor 
şi pentru că nu şi-au mărturisit acel păcat, are să le spargă casa, tocmai 
pentru că n-au omorât pe diavolul, care este cel care făcea acest lucru; 

4. Lăcomia de avere a unui părinte când şi-a măritat sau și-a căsătorit 
feciorul. O asemenea căsătorie nu ține, pentru că s-a făcut cu o lucrare a 
diavolului. De vei mărita fata ta numai pentru avere, căsătoria lor va 


179 


sfârşi cu vrajbă sau cu spargerea casei aceleia. Prin urmare, cumințiti-vă 
părinţilor cu sfaturile, când vă măritaţi fetele sau vă însuraţi feciorii! 

5. Nepotrivirea de vârstă. Sunt părinţi care-şi mărită fetele la 14-16 
ani, iar la 18, 19 ani fata lor este văduvă și încă cu copil. Aceasta din 
cauza nepotrivirii de vârstă, căci ce poate face o fată așa tânără în faţa 
unui vlăjgan, om în toată firea. Această diferenţă mare de vârstă este un 
păcat înaintea lui Dumnezeu. Şi din cauza aceasta, casa aceea nu ţine, ci 
se sparge și în aceste cazuri părinţii trebuie să recunoască că au dat un 
sfat prost. 

6. Din negrija de suflet a celor din casă, din negrija de spovedanie, 
de Sfânta Împărtășanie și de rânduielile Bisericii, care sunt poruncile lui 
Dumnezeu, care dacă nu se păzesc, păzesc pe ale diavolului și nu pot să 
aibă linişte; 

7. Din petrecere fără post. Cei ce se umplu de mânie sunt cei plini 
de fiere, care se înmulțește în corpul omului atunci când mănâncă carne 
multă și nu postește. Plin de fiere fiind, te umpli de mânie și astfel îşi sar 
în cap unii la alţii. Așa, pentru o vorbă cât de neînsemnată, pentru o 
bucată de lemn ce nu e la locul ei, îi sare în cap celuilalt; 

8. Şi o ultimă pricină este desfrânarea soţilor. Dar soţii cum 
desfrânează, când sunt legiuiţi? Așa bine, căci nu mai ţin seamă de 
miercuri, de vineri, de zilele postului și de sărbători. Nu mai ţin nici o 
rânduială. Şi bate Dumnezeu nerânduiala ca să se facă rânduială. 


VRĂJMAȘUL - ANTIHRIST 


782. Potrivnicul a dat primul război cu Adam în rai și, prin el, cu 
noi cu toţi, întrucât toți eram în Adam (Romani 5, 12). E primul război 
pierdut de om. Înfrângerea lui însă o repetă întreg neamul omenesc, mii 
de ani de-a rândul; iar ceea ce a făcut Adam facem și noi, fiecare. E 
limpede că la mijloc a fost o neascultare, o încovoiere a unei meniri, dată 
omului de Dumnezeu (A se vedea şi Sfântul Maxim Mărturisitorul, 
Răspunsuri către Talasie, Filocalia vol. 3). 

783. Mântuitorul a înfrânt întâi pe potrivnicul în duh, în apariţia lui 
personală din pustie, biruind prin dragostea de Dumnezeu ispita aceluia 
când îl îmbia cu momeala plăcerii din materia lumii. Noi, muritorii n-avem 
de a începe lupta de la arătarea făţișă și personală a potrivnicului; căci, 
după unii, ne-ar fugi mintea de spaima arătării lui înfiorătoare. E lucru știut 
că sistemul nostru nervos, răvășit de atâtea vicii săvârșite de noi sau de un 
şir întreg de părinţi înaintași, nu suportă impresii prea tari, ca peste toate 
acestea să rămână sănătos. Noi trebuie să începem urmarea Mântuitorului 

de la purificarea de patimi, ca să ajungem după multă vreme la o sănătate, 
fizică și psihică, în stare de a ne apropria, fără primejdii grave, acolo de 
unde doar lisus a început lupta. E lucru știut și probat de medicină că 
spaimele (traumatismele) peste puterea de răbdare a sistemului nervos îl 
dezechilibrează și, după slăbiciunea la care-l găsește, poate să-l ducă până 
la boala epilepsiei, care seamănă mult cu îndrăcirea, descrisă de Evanghelii. 

Firește că și noi în lupta cu patimile — treabă de începători, dar care 
poate ţine o viaţă întreagă — trebuie să dăm cu el o luptă în duh. În 
această luptă încă suntem scutiţi prin rânduiala dumnezeiască de a-l vedea 
în toată fioroasa lui prezenţă. 

De la această deosebire încolo, lupta pentru mântuire, atât a 
Mântuitorului, cât şi a ucenicului, urmează aceeași cărare și stadii. Astfel, 
după ce lisus l-a bătut pe potrivnic în pustie, a venit să-l bată și în lume, în 
societatea omenească stăpânită de acela. De aceea, urmând pe Domnul, 
spunem că mântuirea nu se câştigă cu o faptă răzleață, ci presupune și o 
faţă socială; nimeni nu se mântuiește singur; de mântuirea sa se mai 
leagă o mulţime de oameni. 

784. Mândria lui nu poate răbda bătaie; acesta-i chinul păcatului 
său că, totuși, trebuie s-o capete. Deci, dacă a fost bătut când se lupta cu 
noi din afară, prin gura lumii, dacă a trebuit să fugă ruşinat, după zeci de 
ani de lupte dinlăuntru, din trup și din suflet, atunci sufletul şi mintea, 
făcându-se curate, îl prind în prezența nevăzută. Atunci, nemaiavând ce 
face, vine în persoană să se războiască cu noi. De acum începe războiul 
minţii omului cu mintea cea vicleană, sau războiul nevăzut. Spre războiul 
acesta însă să nu îndrăznească nimeni, de n-a fost chemat de Dumnezeu 
cu rost de a rușina puterea vrăjmașă și a mai întări neputința oamenilor 
spre război, căci nu e un război de glumă. 

785. Asupra diavolului avem aceste trei arme: Numele Domnului și 
al Maicii Domnului, despre care zice Sfântul loan Scărarnul că: „Armă mai 
tare în cer şi pe pământ nu avem, ca numele lui Dumnezeu”. lar a doua 
armă pe care o avem împotriva puterii vrăjmaşe este Sfânta Cruce 
(1 Corinteni 1, 18). (Aș întreba pe cei ce nu au cruce: cu ce semn vă 
apărați voi de diavol ?) Ei însă nu au semn, că nu-i lasă (diavolul n.n.) să-l 
facă. Nu în zadar semnul Crucii îl numește Biserica: „Armă nebiruită asupra 
diavolului, Crucea Ta ne-ai dat”. lar a treia armă de apărare este smerenia 
sufletului. Deci, chiar în ceasul tulburării tale, să zici în adâncul inimii: „Pentru 
păcatele mele pătimesc acestea, Doamne, izbăvește-mă de cel rău”. Şi 
întoarce-te cu inimă bună către Dumnezeu, orice gânduri rele ai avea, 
pălmuindu-ţi mintea, căci vede Tatăl osteneala fiului şi nicidecum nu-l lasă. 

786. Îngăduie Dumnezeu ispititorului să se apropie, ca un vameș 
al văzduhului, de robii lui Dumnezeu ca să-i cerce nu cumva să se mai afle 
la ei ceva iubire de sine, ceva mândrie, sau părere înaltă, și prin aceasta 
să-i întineze iarăși în cele dintâi, sau în mai mari să-i cufunde. 

787. El e „acela” care va veni în numele său — nu al lui Dumnezeu 
— evreu de neam, care va tirăni sub ascultarea sa tot pământul. Căci 
„acela” va primi să fie împărat peste strălucirea tuturor împărăţiilor 
pământului (Matei 4, 8-9). 

788a. Diavolul dă sfaturile lui la toţi, dar nu are putere peste cei ce 
nu-l ascultă! 

788b. Să nu vorbeşti niciodată despre proiectele tale, căci cel rău 
ştie doar ce vorbeşti nu și ce gândeşti și ţi le nimicește. 

789. Diavolul ştie și el Scriptura, însă diavolește, deoarece mintea 
lui fiind nebună, strâmbă înţelesul oricărui cuvânt, de vreme ce el nu stă 
în adevăr, ci în minciună. 

790. „Acela” nu se mulțumește numai să înșele pe oameni cu 
amânarea pocăinţei pe mâine, pe poimâine, la bătrânețe, ci luptă nebun 
cerând: 1. moarte lui Dumnezeu; 2. moarte învățăturii Sale; 3. moarte 
creştinilor, ucenicilor Săi; 4. pustiire Bisericii Sale și oprirea Sfintei Jertfe 
celei de-a pururi, care este Sfânta Liturghie. 

791. Vrăjmașul, ca să-și ajungă ţinta fărădelegii, îmbie sufletului 
ispita întâi, cea prin plăcere, aducându-i momeli plăcute la vedere şi bune 
la gustare, potrivite cu fiecare putere frântă a sufletului în parte. 

792. Diavolul prezintă patimile din om ca plăcute și ușoare. 

793. Toată strădania potrivnicului aceasta este: să desfacă dragostea 
și cunoştinţa noastră de Dumnezeu și să le dea, prin patimi, ca obiect de 
preocupare nimicul şi absurdul. De aceea, vicleanul nu se dă la o parte de 
a reduce la nimic și la absurd chiar și virtuțile. Drept aceea, e destul să 
izbutească o mutare mai încoace, mai aici, a scopului ultim al virtuţilor și 
cu asta a redus la nimicul slavei deșarte și la absurd toată strădania virtuţii. 
lată-ne, printr-o singură întorsătură măiastră a vicleanului, deșertând 
virtuțile în sacul spart al patimilor și culegând, în schimb, vorbe goale de 
la oameni şi rânjetul lui sinistru. Trebuie, deci, multă și adâncă deosebire 
a gândurilor. 

794. Diavolul știe cât iubește Dumnezeu pe om, de aceea îl pârăște 
neîncetat înaintea lui Dumnezeu, că-l risipește avuţiile. 

795. Cel rău vrea să ocupe scaunul lui Dumnezeu. 

796. Cu trecere de vreme, satana s-a mai iscusit în rele. Pe cine 
poate să-l întoarcă împotriva lui Dumnezeu, o face, rânjind (1 Petru 5, 8) 

bucuros; pe cine iubeşte pe Dumnezeu, dar călătorește fără sfat și întrebare, 
îl învaţă și el să iubească pe Dumnezeu şi-l laudă, că face bine — fără să 
priceapă unul ca acesta că a căzut la laudă străină și că în credinţa lui s-a 
încâlcit un fir subțire de putere vrăjmașă. 

797. Vicleanul bagă de seamă ce face Dumnezeu și face şi el la fel. 
Trimite Dumnezeu slujitori, trimite și el; trimite Dumnezeu vedenii, se 
arată și el. Propovăduieşte Dumnezeu iubirea de oameni fără deosebiri și 
margini, propovăduiește și el. Cu un cuvânt: contraface tot ce face 
Dumnezeu și dă de râpă pe oameni cu mulțimea înșelăciunilor. 

S-a făcut de-o îndrăzneală nemaipomenită, încât și lumina 
dumnezeiască o contraface, nu în înțelesul că s-ar putea apropia să strâmbe 
adevărata lumină, căci l-ar face scrum și nu poate sta într-însa, ci nălucește 
şi el o lumină, cu care amăgește pe cine poate și pe cine vede că umblă 
cu îndrăzneală după daruri dumnezeieșşti, înainte de dobândirea smereniei 
statornice. Așa se preface în chip mincinos și în înger al luminii (2 Corinteni 
11, 14) şi în hristos mincinos (Matei 24, 24) și înșeala pe mulţi, zicând: 
„Eu sunt hristos!” (Luca 21, 8). Şi te trimit să propovăduiești și să faci 
cutare şi cutare... 

798. Stiti cum sunt nebunii: se dau pe sine de ceva mare și pretind 
să li se supună oamenii, se cred pe sine stăpâni și împărați, că așa cere 
boala lor; cu atât mai. vârtos o cere Lucifer, începătorul nebuniei. Deci, 
orice iubire, în păruta lui împărăție, e o risipire; și orice ură — după voia 
lui cea rea — o mare faptă bună. Dar, împărăţia fiind de drept a lui 
Dumnezeu, care este lumea întreagă, chivernisită de oameni cu ură, nu 
cu iubire, îngrămădește pe cheltuitorii ei cu o mare datorie de plată lui 
Dumnezeu. Orice ascultare de Stăpânul adevărat al lumii e o daună în 
împărăţia „stăpânului” nebun și orice ascultare de stăpânul nebun al 
pământului îngrămădește pe oameni sub povara unei datorii sau greșeli 
făcute lui Dumnezeu. 

799. Cum zice un Părinte, Antihrist — care nu se mulțumește numai 
cu necredinta sa, ci vrea necredinta tuturora — nu va avea astâmpăr decât 
în ziua când ar izbuti să ucidă pe Dumnezeu şi să-L. azvârle din inima și 
mintea celui din urmă credincios rămas pe pământ; și nu râvnește, nebunul 
la o mândrie mai mare, decât aceea de a termina o dată cu Dumnezeu, 
iar în locul Lui să-și împlânte în sufletul omului ca pe o sabie a iadului, 
chipul său de fiară. 

800. Chinurile cele de pe urmă, cele de la Antihrist, în care va 
lucra toată puterea Satanei, vor întrece toate prigoanele câte s-au întețit 
asupra creştinilor, de la început până în zilele acelea. 

CELE MAI FRUMOASE CUVINTE ALE 
PĂRINTELUI ARSENIE BOCA EXPLICATE DE 
PĂRINTELE TEOFIL 


Părintele Arsenie a fost un om cu o capacitate sufletească 
deosebită și cred că Părintele, orice ar fi fost, ar fi fost un om deosebit. 
Adică dacă era inginer, nu era un inginer comun; dacă era profesor, 
era un profesor excepțional; dacă era un doctor, era un doctor deosebit. 
El a avut o înzestrare nativă deosebită și cînd l-am cunoscut eu, în '42, 
avea 32 de ani și deja avea un nume mare. Cum a ajuns la aceasta 
Părintele nu a spus niciodată, însă eu, personal, cred că a avut o 
înzestrare de la Dumnezeu pe care dacă nu o ai nu poti fi niciodată 
ceea ce a fost Părintele Arsenie. Apoi el a studiat mult, nu numai 
Teologie, ci a studiat și artă, a făcut Școala de Belle Arte, secţia pictură, 
a făcut și ceva Medicină, cunoștea și chestiuni de medicină, şi toate 
acestea la un loc i-au dat capacitatea de a lucra ca un om bine înzestrat 
şi cu o cultură bine pusă la punct. 

Cândva stăteam în faţa unei icoane făcute de Părintele Arsenie la 
București pentru mănăstirea noastră, o icoană cu Adormirea Maicii 
Domnului, care se găsește acum în Muzeul mănăstirii noastre. Stăteam 
în faţa acestei icoane și o prezentam unui cadru universitar de la Sibiu, 
şi zic: „Eu cred că Părintele Arsenie este un geniu”. Şi respectivul spune: 
„Asta înseamnă că are o cultură perfectă și încă ceva”. Şi zic eu: „Nu 
ştiu dacă are o cultură perfectă, dar sunt sigur că are încă ceva”. Ăsta a 
fost Părintele Arsenie. 

Avea o putere de sinteză deosebită, o putere de intuiţie și o putere 
de a cunoaște totdeauna esentialul într-o chestiune. Când îi puneai o 
problemă, el imediat avea răspunsul. Şi de la el au rămas şi cuvinte scrise, 
în manuscrisele lui. De pildă, când l-am întâlnit eu pentru prima dată, 
mi-a şi spus un cuvânt, o formulă. Zice: „Mă, nu toţi din lume se prăpădesc, 
nici toți din mănăstire se mântuiesc”. Deci avea o posibilitate de a for- 
mula ceva. Sau cândva spunea el așa: „În mintea strâmbă și lucrul drept 
se strâmbă”. Asta le place la mulţi, am băgat de seamă că le place. Când 
le spun că Părintele a zis că: „În mintea strâmbă și lucrul drept se strâmbă”, 

oamenii râd, în general. De ce râd? Pentru că își dau seama că așa e. 
Numai că e greu să ştii când ţi-e mintea strâmbă. Sau zicea Părintele că: 
„Cea mai lungă cale e calea care duce de la urechi la inimă”, adică de la 
informaţie la convingere. Şi zicea Părintele că: „Mustrarea învinge, dar 
nu convinge”, sau că: „Bobul lui de grâu se preschimbă în tăciune, iar el 
se crede grâu nedreptăţit”. 

Din câţi oameni am cunoscut eu lucrători în Biserică, Părintele 
Arsenie a fost unic. Unic prin gândirea lui, prin stilul lui de lucru. 


Dragostea lui Dumnezeu pentru cel mai mare păcătos este 
mai mare decât dragostea celui mai mare sfânt faţă de 
Dumnezeu. 

Părintele Arsenie a zis o vorbă cât lumea asta de mare - ba mai 
mare decât lumea asta! Şi anume a zis așa: „Iubirea lui Dumnezeu față de 
cel mai mare păcătos îi mai mare decât iubirea celui mai mare sfânt față 
de Dumnezeu”. Nu poate iubi un sfânt pe Dumnezeu, cât ar fi sfântul de 
mare, cât iubeşte Dumnezeu pe cel mai mare păcătos; şi-l așteaptă; și 
vrea să-l primească; şi aleargă înaintea lui, după cum citim în pilda cu fiul 
risipitor, unde se spune că tatăl nu l-a aşteptat pe fiul care se întorcea; l-a 
aşteptat într-un fel, dar când l-a văzut că vine, nu l-a mai ținut locul: a 
alergat înaintea lui, ca să-l primească, să-l îmbrăţişeze, să-l sărute, să-l 
ajute, să-l așeze iarăși în starea din care a plecat. Pentru că din inima lui, 
fiul n-a plecat niciodată! El a rămas în inima tatălui, așa cum rămânem 
noi în inima lui Dumnezeu, în inima Mântuitorului nostru lisus Hristos, în 
inima Maicii Domnului, oricât de depărtaţi am fi, oricâte rele am face. 
Până trăim în această viață Dumnezeu nu ne părăsește. Noi putem să 
părăsim pe Dumnezeu, dar Dumnezeu nu poate să ne părăsească pe 
noi. Cu o astfel de afirmaţie, Părintele ne dă încredere în bunătatea lui 
Dumnezeu, în iubirea lui Dumnezeu faţă de noi, păcătoşii, căci se afirmă 
și în rugăciunile de dezlegare ale sfintei noastre Biserici, că mila lui 
Dumnezeu este tot atît de mare, tot atît de infinită, cum este de infinită și 
mărirea Lui, de vreme ce se spune: „Că precum este mărirea Ta, așa este 
şi mila Ta”. Cuvântul spus de Părintele Arsenie, în formularea de mai 
sus, ne aduce aminte și de ceea ce spune Psalmistul, prin cuvintele acestea: 
„Cât e de sus cerul deasupra pământului atât de mare e bunătatea Lui (a 
lui Dumnezeu) spre cei ce se tem de Dânsul. Cât de departe e Răsăritul 
de Apus, atâta a depărtat El de noi fărădelegile noastre. Cum miluiește 
un tată pe copiii săi, aşa miluiește Domnul pe cei ce se tem de Dânsul” 
(Psalmul 102, 10-13). 

Să-ţi ferești capul de frig şi de prostie! 

E un cuvânt care merită să fie ştiut ṣi urmat, el putând fi de folos 
tuturor celor ce nu iau aminte la ei înșiși, tuturor celor care vor să braveze 
și nu se gândesc la urmările pe care le pot avea, spre răul lor, niște 
atitudini care nu sunt destul de bine gândite și controlate. Să luăm, deci, 
aminte la cuvântul de mai sus și să-l împlinim în cele două laturi ale lui. 


În mintea strâmbă şi lucrul drept se strâmbă. 

Așa obișnuia să spună Părintele Arsenie, care urmărea pentru 
oameni o minte dreaptă și lucruri drepte şi îndreptare spre mintea cea 
bună. Valoarea acestui cuvânt o intuiesc toți cei ce îl aud, și asta se întâmplă 
des, căci noi îl aducem înaintea vizitatorilor și închinătorilor noştri, mai 
ales atunci când au prilejul să vadă o pictură a Părintelui Arsenie 
reprezentând Adormirea Maicii Domnului, pictură în faţa căreia se opresc 
cu admiraţie mulți dintre cei ce vizitează Mănăstirea Brâncoveanu de la 
Sâmbăta. Mintea se strâmbă în urma patimilor și se îndreaptă pe măsura 
curăţirii de patimi. Când mintea se îndreaptă, vede lucrurile drept, deci 
așa cum sunt ele. „În mintea strâmbă și lucrul drept se strâmbă”. Asta le 
place la mulţi, am băgat de seamă că le place. Când le spun că Părintele 
a zis că „în mintea strâmbă si lucrul drept se strâmbă”, oamenii râd în 
general. De ce râd? Pentru că își dau seama că așa e. Numai că e greu să 
știi când ţi-e mintea strâmbă. 


Cea mai lungă cale este calea care duce de la urechi la 
inimă. 

Cea mai lungă cale este calea care duce de la urechi la inimă, adică 
de la informaţie la convingere. Oameni de informaţie religioasă sunt mai 
mulți decât cei ce au convingeri religioase. E necesară și informaţia, care 
adeseori se face prin auzire. Dar a rămâne la informaţie înseamnă doar a 
fi la începutul drumului, „la urechi”. Până la inimă mai e o cale lungă, 
„cea mai lungă cale”. 


Un suflet trist este un suflet cu luminile stinse. 

Cuvântul acesta ne aduce aminte de un cuvînt asemănător, cu 
circulație mai ales în lumea din Apus: „Un sfânt trist este un trist sfânt”. 
Părintele a fost întotdeauna pentru optimism, pentru bucurie, credinţa 
noastră fiind „izvor de bucurie”, creștinismul fiind „religia bucuriei”. 
Domnul Hristos le-a spus ucenicilor Săi: „Acestea vi le spun, ca bucuria 
Mea să fie întru voi şi ca bucuria voastră să fie deplină” (loan 15, 11). 

Bobul lui de grâu se preschimbă în tăciune, iar el se crede 
grâu nedreptăţit. 

Așa caracteriza Părintele Arsenie pe omul care se abate de la cele 
bune şi care nu caută și nu primește îndreptarea, ci își explică el mai bine 
cele pentru sine condamnând pe cei ce vreau să-l îndrepte. Începutul oricărei 
îndreptări este să-ți recunoști greșeala. „Cînd greşeala s-a făcut în tine 
așezare şi adevăr”, când o ai ca deprindere și o mai și justifici, atunci „nu 
mai e greșeală, ci e păcat de moarte”. Într-o astfel de situaţie, cel ce se 
crede a fi drept, fără să şi fie de fapt, nu mai e bob de grâu, ci doar tăciune. 


Mustrarea învinge, dar nu convinge. 

Este și aceasta o cugetare la care e bine să luăm aminte. Are şi 
mustrarea rostul și puterea ei, dar ea, ca și constrângere, doar învinge, 
însă de convins nu convinge. De la învingere până la convingere e o cale 
lungă, poate tot atât de lungă, cât cea de la informaţie la convingere, cât 
cea de la urechi la inimă. 


Ajutaţi-mă să vă pot ajuta. 

Asta înseamnă că nu cel care vrea să te ajute te ajută cel mai mult, 
ci tu ești cel care poti să fii ajutat. Dacă ești deschis spre ajutor te poate 
ajuta omul de lângă tine și omul superior ţie; dar dacă nu-l recunoşti 
superior, ba, dimpotrivă, îl judeci și-l calci în picioare, atunci nu te poate 
ajuta, pentru că omul este ființa care poate zice nu, și zice nu! 


Dacă tot trebuie să suferim, măcar să nu suferim zadarnic. 

Pentru a putea folosi suferința spre binele său, omul trebuie să creadă 
că suferinţa are un sens pentru el, chiar dacă pe moment nu înțelege. De 
fapt, cel care înţelege și știe cum să suporte suferinţa, nu mai suferă. 


Să ai înțelegere față de neputinta omenească. 

Părintele Arsenie, Dumnezeu să-l odihnească, mi-a spus cândva un 
cuvânt; de fapt, nu mie, ci unui părinte, pe atunci student la teologie, un 
cuvânt pe care eu îl socotesc cel mai important cuvânt pe care l-am auzit 
de la el din câte știu că le-a spus și le-a scris, anume: „Să ai înțelegere față 
de neputinta omenească”. 


Mă, nu toţi din lume se prăpădesc, nici toţi din mănăstire 
se mântuiesc. 
Avea o putere de sinteză deosebită, o putere de intuiţie și o putere de 

a cunoaște totdeauna esentialul într-o chestiune. Când îi puneai o problemă, 
el imediat avea răspunsul. Şi de la el au rămas și cuvinte scrise, în manuscrisele 
lui. De pildă, când l-am întâlnit eu pentru prima dată, mi-a si spus un cuvânt, 
o formulă. Zice: „Mă, nu toti din lume se prăpădesc, nici toți din mănăstire 
se mântuiesc”. Deci, avea o posibilitate de a formula ceva. 


Nici abuzul, nici refuzul. 
In legătură cu sexualitatea în familie, Părintele Arsenie zicea: „Nici 
abuzul, nici refuzul”. 


Fiecare dintre noi ducem un necredincios în spate. 
Zicea Părintele Arsenie referindu-se la trup: „Fiecare dintre noi 
ducem un necredincios în spate”. 


Nasteţi-vă sfinţi! 

Părintele Arsenie îi îndemna pe oameni să nască sfinţi. Bineînţeles 
că pentru a naște sfinţi trebuie să fii sfânt sau trebuie să tragi de tine spre 
idealul sfințeniei. Şi când începem să ne ocupăm de noi înșine, putem să 
ne cunoaștem, să aflăm negativele noastre, să cunoaştem încărcătura 
dată de alţii și pusă în noi, s-o rezolvăm; dar aceasta cere timp și osteneală. 


Cu mine de două ori trebuie să se întâlnească omul... 

Părintele zicea că de două ori trebuia să se întâlnească omul cu el: 
o dată când îi spune şi a doua oară la moarte, să-i spună dacă a făcut ce 
i-a spus. Foarte corect! Ce rost are să meargă, cum merg unii, că să-i 
spună unul, că să-i spună altul, că un cuvânt de folos, că nu știu ce... 
şi-apoi adună la cuvinte de folos și nu împlinește nimic! 


Oxigen, glicogen, somn, să-ți păstrezi hormonii și să ai 
concepție de viaţă creștină. 

A trecut pe la mine un tânăr care a fost la Părintele Arsenie. Și 
ştiind eu că a fost la Părintele Arsenie, zic: „Măi, ce ţi-a spus Părintele 
Arsenie?”. Şi tânărul acela spune: „Ştiţi ce mi-a spus? Oxigen, glicogen, 
somn, să-ți păstrezi hormonii și să ai concepţie de viaţă creștină”. 

Se cunoaşte că Părintele a învăţat medicină și că de fapt el își dădea 
seama că omul este şi trup, nu e numai suflet. Eu am dat un îndrumar 
pentru suflet. Părintele vine și dă ceva pentru trup şi zice: Oxigen. Ce 
înseamnă asta? Aer cât mai bun, să trăieşti în aer cât mai bun. Glicogen: 
să ai o hrană raţională, căci numai așa poţi să ai un echilibru organic. Să 

ai glicogen, adică zahăr din ficat. Cum? Printr-o hrană rațională, nici mai 
mult nici prea puţin. După aceea somn. Sunt unii care spun că e destul 
călugărului să doarmă un ceas. Dacă m-aș întâlni cu acela care a spus 
așa, i-aș spune că nu are dreptate. Ştiţi de ce? Pentru că somnul e o 
binecuvântare de la Dumnezeu şi Părintele și-a dat seama de lucrul acesta. 
De curând, am găsit în volumul XI din Filocalie că trebuie să dormi cel 
putin şase ore, e mai raţional Sfântul Varsanufie decât cel care a scris în 
Pateric că e destul să dormi numai un ceas. Şi Părintele Arsenie zicea că 
cel putin șase ceasuri de somn continuu. Cel puțin, adică înseamnă și 
mai mult. Bineînţeles, nu vreo zece ceasuri, cum dorm unii acuma, vara, 
se culcă pe la zece şi se scoală a doua zi tot pe la zece. E cam prea mult. 

Al patrulea punct: să-ți păstrezi hormonii, adică să nu faci risipă 
de energie sexuală. Şi Părintele și noi care spovedim, întâlnim oameni 
dărâmati prin abuzuri şi, de aceea îndrăznim să spunem: fiţi atenţi, nu 
faceţi abuz, nu faceti risipă de energie sexuală. 

Și al cincilea punct: să ai concepție de viață creștină, adică să nu 
umbli după alte concepţii de viaţă, știu eu, yoga, zen și altele. 

Concepţia de viață creștină, câtă o avem, ne statornicește în gândul 
şi dorinţa de a ne ridica mai presus de fire, de a îndumnezei firea, prin 
harul și îndurările și iubirea de oameni a lui Dumnezeu. Tocmai de aceea 
folosim şi resursele fireşti, câte le avem la îndemână: aerul (aerul bun), 
hrana rațională, somnul şi energia vitală, pe care nu vrem să o risipim pe 
plăceri, ci vrem s-o canalizăm spre binele nostru material și spiritual. Așa 
dorea Părintele Arsenie, care a formulat îndreptarul de viaţă, pe care l-a 
predat tinerilor și oricui care vrea să ia aminte la el. 


Domnul Hristos a fost răstignit cu spatele pe crucea mate- 
rială şi cu faţa pe crucea spirituală. 


Unii dintre călugări nu sunt călugări, ci cuiere de haine 
călugărești. 


Cine face curte nu face carte. 


Pe o pictura făcută de Părintele Arsenie cu Judecata de Apoi e scris: 
„Tu eşti noi”. „Tu ești noi”, ca şi când ar spune faptele oamenilor: Fii atent 
că tu cum eşti acum, să ştii că eşti noi, tu ești ceea ce ai făcut, tu ești ceea ce 
ai gândit, tu ești ceea ce ai vorbit, tu ești ceea ce ai simțit, tu ești ceea ce ai 


citit. Tu eşti noi. Noi ne-am alcătuit în tine. Cartea vieții tale ești tu însuți. 

MĂRTURII 


P.S. Daniil Partoşanul 
Părintele Arsenie Boca - o abordare simpatetică a relaţiei 
tânăr-duhovnic! 


„Părintele Arsenie ştia câ la tinereţe se pune temelia vieții omului, a 
dezvoltării omului pentru mai târziu și pentru totdeauna și de aceea era şi 
înconjurat de tineri; îl câutau tinerii şi îl ascultau și-i primeau povetțele și 
sfaturile, venite ca din partea lui Dumnezeu. Simţeai, când îţi vorbea 
Părintele Arsenie, că îţi vorbește Dumnezeu prin Sfintia Sa”. 

Prea Sfinţitul Dr. Daniil Partoșanul, Episcop vicar al Mitropoliei 
Banatului cu atribuții în administrarea Episcopiei Române din 
Iugoslavia 

După 160 de ani, credincioșii români ortodocși din Banatul 
lugoslav au episcop, în persoana P. S. Sale Daniil Partoşanul. Născut 
la 23 septembrie 1957 în Hăţăgel, com. Densuș (jud. Hunedoara), P. 
S. Sa este unul dintre cei ce au lăsat frumoase urme în spiritualitatea 
Ţării Hațegului. La 25 martie 1984 (după absolvirea Institutului 
Teologic din Sibiu și a cursurilor postuniversitare ale Facultălilor de 
Teologie Ortodoxă din București și Tesalonic-Grecia) intră în monahism 
la Mănăstirea Hodoş-Bodrog, fiind hirotonit preot la 10 aprilie 1984. 
Din 1991 este cadru universitar la Facultatea de Teologie Ortodoxă 
din Arad, disciplina Patrologie și literatură postpatristică. Între 1986 
- 1999 este preot la Prislop şi Densuș. Între 1999-2000 ctitorește 
schitul Retezat. La 31 martie-laprilie 2001 este hirotonit episcop 
vicar al Mitropoliei Banatului, cu atribuţii în administrarea Episcopiei 
Române din Iugoslavia (cu sediul la Vârșeț). 

- Prea Sfinţite Daniil, sunteți unul dintre puținii care l-au cunos- 
cut, mai îndeaproape, pe Părintele Arsenie Boca, pe acest „ctitor al 
Filocaliei românești”, cum îl numea un alt mare ctitor al iubirii de 
Frumos — și l-am amintit aici pe Părintele Dumitru Stăniloae. 

— Astăzi, aici, la Timişoara, ca episcop vicar și administrator al 
Episcopiei Ortodoxe de Vârșeț, mărturisesc înaintea lui Dumnezeu și 
înaintea tuturor cititorilor că pentru patru lucruri, în mod deosebit, 

petrecute în viaţa mea, nu sunt și nu voi fi niciodată vrednic a mulțumi 
îndeajuns lui Dumnezeu. 

În primul rând, pentru faptul că, la 15 ani, mi-a îndrumat pașii spre 
Teologie, respectiv spre Seminarul Teologic din Caransebeș, apoi spre 
Institutul Teologic din Sibiu, după aceea spre cursurile de doctorat de la 
București si, mai apoi, spre Facultatea de Teologie din cadrul Universităţii 
Aristotelice din Tesalonic — Grecia. 

În al doilea rând, pentru faptul că, la începutul celui de-al doilea an 
de studenţie la Sibiu, Dumnezeu mi-a rânduit pașii, în ziua de 26 octombrie, 
sărbătoarea Sfântului Mare Mucenic Dimitrie Izvorâtorul de Mir, spre 
Părintele Arsenie Boca, pe care l-am întâlnit întâia dată în casa parohială 
a bisericii sale ortodoxe din Drăgănescu, comuna Mihăilești, din apropierea 
Bucureștilor, unde Sfinţia Sa, de mai mulţi ani, picta și lucra în 
semiclandestinitate la biserica ce astăzi îi poartă pictura exprimată și 
reprezentată într-un mod deosebit în stil neobizantin curat ortodox, 
pedagogic, duhovnicesc și chiar profetic. 

În al treilea rând, trebuie să-l mulțumesc lui Dumnezeu pentru faptul 
că mi-a îndrumat pașii înspre viata monahală, mai întâi spre mănăstirea 
Sâmbăta Brâncoveanu unde am fost frate, mai apoi spre mănăstirea 
Hodoș-Bodrog unde am fost călugărit și în cele din urmă spre sfânta 
mănăstire Prislop unde am putut să fiu mai mult în apropierea Părintelui 
Arsenie, în ultimii ani ai vieții Sfinţiei Sale. 

În al patrulea rând, trebuie să mulțumesc lui Dumnezeu și să-mi plec 
capul cu nevrednicie pentru harul arhieriei la care m-a chemat și pentru 
slujba de ierarh şi de episcop în Biserica Sa, Biserica Ortodoxă, acum, 
pentru fraţii noștri români ortodocși din Banatul lugoslav, care, după 160 
de ani, au în persoana mea un ierarh, silindu-mă și străduindu-mă să-i 
călăuzesc, să-i păstoresc şi să-i conduc spre Mântuitorul nostru lisus Hristos. 

În viața mea personală, mai mulți oameni au avut roluri deosebite. 
În primul rând părinţii mei. Apoi preotul care m-a botezat și mi-a îndrumat 
paşii spre seminarul teologic, profesorii de la Caransebeș, Sibiu, București, 
Tesalonic, colegii profesori şi studenţi de la Facultatea de Teologie 
Ortodoxă din Arad unde predau în continuare Patristica, Î.P.S. Sa 
Mitropolitul Nicolae al Banatului, care m-a propus pentru alegerea și 
hirotonirea întru arhiereu, fratele Traian Dorz, conducătorul spiritual al 
Oastei Domnului în anii '70 şi '80, pe care l-am cunoscut de asemenea. 
Dar în mod cu totul și cu totul aparte, cu totul și cu totul deosebit în viața 
mea, un rol crucial l-a avut și-l are persoana și personalitatea 
duhovnicească, harismatică, de statură neopatristică, a Părintelui Arsenie 

Boca, atât de cinstit, de cunoscut, de apreciat, de căutat și de recunoscut 
chiar și ca sfânt de către o mulțime uriașă de credincioşi. 

— Mai vorbiţi-ne puțin despre prima întâlnire cu Sfintia Sa! 

- Eram student la Sibiu, în toamna anului 1979, când, auzind de la 
maicile de la mănăstirea Prislop — unde petreceam vacantele de vară, 
satul meu natal fiind la aproximativ 7 km spre sud de sfânta mănăstire 
Prislop, din jud. Hunedoara — despre Părintele Arsenie. Am ajuns la Sfinţia 
Sa, după ce am călătorit cu trenul o noapte, de la Sibiu spre București. 
Prima întâlnire cu Părintele, ca şi toate celelalte, m-a marcat profund, 
m-a răscolit, m-a remontat, m-a zidit sufletește și duhovnicește. Părintele 
Arsenie, din nefericire, era atunci civil, întrucât fusese pe nedrept scos 
din mănăstirea Prislop prin Decretul 410 din 1959 (Părintele Arsenie a 
plecat din Prislop la începutul lui mai '59, și nu datorită Decretului 410 
n.n.). După ce a lucrat o vreme în Schitul Maicilor la București, după ce 
a pictat parţial biserica „Sfântul Elefterie” din București, ieșind la pensie 
-o pensie minoră, în 1968 a început pictura bisericii parohiale ortodoxe 
din Drăgănescu, unde a lucrat vreme de 15 ani cu multă dragoste, cu 
răbdare, prin multe încercări, și unde — cum spunea Sfinţia Sa însuși — a 
fost căutat și cercetat duhovnicește de o adevărată „avalanșă de oameni”. 
Pun aceste cuvinte în ghilimele pentru că îi aparţin și eu însumi l-am auzit 
zicând aceasta. Pe Părintele Arsenie l-am frecventat discret și clandestin 
în toți anii cât am fost apoi student la Sibiu. După aceea, fiind doctorand 
la București, am avut prilejul mai mult şi mai îndeaproape să-l întâlnesc, 
tot acolo, în biserică la Drăgănescu. De asemenea, cu Sfinţia Sa am avut 
fericirea să fiu de două ori în călătorii și drumeţii în Munţii Retezat, o dată 
la Sinaia, la Ghelar și în alte părți. 

- Întâlnirile cu oamenii mari rămân, pentru totdeauna, marcate 
de amintirea şi prezența lor. Ce „urme” a lăsat Părintele Arsenie în 
viața Prea Sfinţiei Voastre? 

- De fapt, Sfintia Sa este cel care m-a îndrumat spre studii și cursuri 
de doctorat. Întâlnirea cu Sfintia Sa a fost decisivă în a lua hotărârea de a 
intra în monahism. Pe Părintele Arsenie l-am reîntâlnit de mai multe ori 
la Mănăstirea Prislop — unde am ajuns preot slujitor, la sfatul și povăţuirea 
Sfinţiei Sale, între 1986 și 1988, 17 decembrie, când l-am întâlnit pentru 
ultima dată — Sfintia Sa trecând la cele veșnice în 28 noiembrie 1989. 

— Cuviosul Arsenie a fost — o:spun cei ce l-au cunoscut și i-au 
recunoscut Cărarea Împărăției — unul din cei mai mari teologi- 
duhovnici ai neamului românesc. Care e „poziția” Prea Sfinţiei Voastre 
fată de această considerație? 

- Părintele Arsenie a fost un om excepțional, un om extraordinar, 
un om al lui Dumnezeu, un mare părinte al Bisericii noastre. Pentru mine 
personal, cel mai mare din veacul nostru și din vremea noastră. Neînţeles 
de mulţi, neiubit de mulți, neapreciat de mulţi, a fost însă căutat, iubit, 
stimat, cinstit și în timpul vieţii, și mai ales după moarte, de o mulţime de 
credincioși, de o mulţime de oameni ai lui Dumnezeu, creştini care sunt 
deschişi mai mult spre acel simţ al sacrului, al sfinţeniei, care radia și pe 
care-l transmitea personalitatea Părintelui Arsenie. 

Despre Părintele Arsenie trebuie să vină vremea, cât mai curând 
posibil, să se scrie mai mult, să se vorbească mai mult; și eu sunt absolut 
sigur, şi mărturisesc cu toată responsabilitatea mea de episcop și membru 
al B.O.R., că mai devreme sau mai târziu va veni timpul rânduit de 
Dumnezeu când Părintele Arsenie Boca va fi canonizat. Sfintia Sa a fost 
un mare duhovnic, a fost un pictor bisericesc, a fost un zugrav de suflete, 
a fost un predicator de statură patristică, ne-a lăsat Cărarea Impărăţiei 
ca pe o călăuză pentru viața duhovnicească, şi sunt sigur că, de acolo de 
unde este, ne povăţuiește, ne călăuzește, mijlocește pentru noi, ne 
ocrotește. lar mormântul Sfinţiei Sale de la Mănăstirea Prislop, duhul 
Sfinţiei Sale de la Mănăstirea Sâmbăta-Brâncoveanu, ctitoria Sfinţiei Sale 
de la Sinaia, pictura Sfinţiei Sale de la biserica din Drăgănescu vor vorbi 
şi vorbesc chiar pentru foarte multă vreme, dacă nu cumva pentru 
totdeauna, despre trăirea în Hristos, credința în Hristos, dragostea față 
de Hristos, despre adevărul Bisericii Ortodoxe, mormântul Sfinţiei Sale 
şi crucea de la mormânt fiind dintre cele mai cunoscute și importante în 
același timp şi discrete locuri de pelerinaj, unde vin creştini din toată țara 
și chiar și din alte părţi. Vin, se roagă, aprind o lumânare, se închină şi 
cer mijlocirea prin rugăciunea de foc a Părintelui Arsenie pentru ei, pentru 
familie, pentru țară, pentru lume, pentru Biserică, pentru noi, toți. 

— Ce sfaturi deosebite vă dădea Părintele? 

— Legătura dintre un începător, cum am fost și am rămas eu, şi 
Părintele Arsenie nu poate fi exprimată și explicată în cuvinte. Am o 
mulțime de cuvinte, de învățături, de povăţuiri, de sfaturi, dar și mustrări; 
şi mulțumesc lui Dumnezeu și Părintelui Arsenie, în mod deosebit, pentru 
aceste cuvinte care m-au zidit lăuntric, care mă ţin lăuntric, care sunt 
pietrele de temelie ale vieții mele duhovnicești, atâta câtă este. Am multe 
cuvinte de la Părintele Arsenie, am auzit multe cuvinte, îmi plăcea să stau 
în apropierea Sfinţiei Sale, ascultându-l cum vorbea cu oamenii, cum le 
asculta necazurile, cum le explica problemele și necazurile și cum îi povăţuia 
şi îi sfătuia. Părintele Arsenie a purtat şi a menţinut aprinsă în veacul 

nostru o conştiinţă creștină, duhovnicească, filocalică, apostolică și 
patristică de cel mai înalt nivel şi de cea mai adâncă și profundă simtire și 
trăire. Eu sunt sigur că pentru neamul românesc, pentru poporul român, 
pentru ortodoxia românească, astăzi, dar mai ales mâine şi, cu siguranţă, 
poimâine, în viitor, Părintele Arsenie va fi pentru noi, românii, ceea ce 
Sf. Serafim de Sarov a fost pentru ortodocșii ruși sau Sf. Grigore Palama 
pentru greci și pentru ortodoxia ecumenică sau alți și alți sfinţi din istoria 
creştinismului, a ortodoxiei și a Bisericii. 

— Ce credeți că ar spune lumii de azi Părintele Arsenie (şi o 
spune, cu siguranță!)? 

— Atunci când Părintele Arsenie şi-a isprăvit de scris și de redactat 
Cărarea Împărăției, a căutat un subtitlu acestei cărţi, acestei scrieri- 
testament a Sfinţiei Sale, şi l-a ales pe următorul: Un răspuns creștin 
la neliniştile vremii. Prin urmare, mesajul Părintelui Arsenie pentru 
noi, toţi, în mod deosebit pentru cei care l-am cunoscut, ca și pentru cei 
care nu l-au cunoscut, ca şi pentru cei care nu l-au recunoscut şi nu-l 
recunosc, este credința în Dumnezeu, în Mântuitorul lisus Hristos, în 
Ortodoxie, în Biserică, în Harul și Darul Sfântului Duh şi al Sfintelor 
Taine, prin rugăciune, prin citirea Sfintelor Scripturi, prin umilinţă și 
pocăință, prin citirea și studiul Sfinţilor Părinţi și prin întreaga noastră 
trăire şi concepţie de viaţă creștină. Părintele Arsenie punea foarte mult 
accent pe viața duhovnicească, pe conștiința atotprezenţei lui Dumnezeu, 
pe dezvoltarea în fiecare om, în fiecare suflet, a acestei conștiințe, a 
atotprezenţei lui Dumnezeu. Adică omul, creștinul, credinciosul, monahul, 
preotul, ierarhul să fie conștienți de atotprezenţa lui Dumnezeu, de faptul 
că Dumnezeu este în orice loc și în orice timp și ne vede, ne aude, ne 
simte și ne ştie tot ceea ce facem, gândim sau vorbim. Şi, știind de acest 
lucru, trăind acest adevăr dogmatic, altele vor fi vorbele noastre, gândurile 
noastre, simţirile noastre, trăirile noastre. În explicarea necazurilor și a 
problemelor oamenilor, a crucilor pe care oamenii le au de purtat, fiecare 
într-un fel sau altul, de la Dumnezeu, Părintele Arsenie promova ideea 
legii ispăşirii, a faptului că păcatele noastre sunt cauzele durerilor noastre. 
Și, cum spunea și scria Sfinţia Sa: „Am vrut să pun mâna pe rădăcina 
durerii care nu este alta decât păcatul”, păcatul săvârșit sau urmările 
păcatelor moștenite de la moșii şi strămoșii noștri, de la părinții noștri, au 
urmări și în viaţa noastră sau lasă urmări și în viaţa urmaşilor. De aceea, 
păcatele se cuvine să fie ispășite, spovedite, iertate, dezlegate şi stinse în 
harul, puterea și iubirea lui Dumnezeu, prin pocăința noastră, prin umilinţă, 
prin lacrimă, prin rugăciune, prin smerenie. 

Aflându-te în prezenţa și în apropierea Părintelui Arsenie, simţeai 
prezența lui Dumnezeu și Îl simteai pe Hristos trăind şi vorbind în Părintele 
Arsenie. Era și este un lucru extraordinar — cum spunea cineva — în viața 
noastră, în viața oamenilor să întâlnim un sfânt. Eu pot să spun că acest 
lucru l-am simtit și l-am trăit și sunt absolut convins și responsabil de ceea 
ce spun acum. 

— Să abordăm putin relația tânăr-duhovnic: Prea Sfintia Voastră 
- Părintele Arsenie. Cum se raporta Părintele la tineretea şi tinerii 
vremii Sfinţiei Sale? 

— Părintele Arsenie aprecia, fără îndoială, foarte mult pe tineri și 
căuta să-i îndrume ca să-și închine tinereţea lui Hristos şi Bisericii Sale. 
Părintele Arsenie ştia că la tinerețe se pune temelia vieții omului, a 
dezvoltării omului pentru mai târziu și pentru totdeauna și de aceea era şi 
înconjurat de tineri; îl căutau tinerii, şi nu numai, și îl ascultau și-i primeau 
povetele și sfaturile, venite ca din partea lui Dumnezeu. Simţeai, când îţi 
vorbea Părintele Arsenie, că îţi vorbește Dumnezeu prin Sfinţia Sa. Şi 
acesta este un lucru foarte important și foarte necesar și-n vremurile de 
astăzi, ca să se ridice oameni ai lui Dumnezeu, adevăraţi, care să fie 
călăuze și care să fie povăţuitori pentru ceilalți. 

— Amintiri, experiențe singulare... 

- În legătură cu amintirile și experienţele și trăirile deosebite în 
preajma Părintelui Arsenie, nu-mi îngădui acum să vorbesc despre ele 
sau despre toate acestea, pentru că este imposibil. Poate va rândui 
Dumnezeu o vreme când voi scrie aceste lucruri într-o carte despre viața 
Părintelui Arsenie și despre semnele pe care Dumnezeu ni le-a trimis 
prin viaţa și lucrarea duhovnicească a Sfinţiei Sale. Însă pot să amintesc 
doar faptul că simțeai în prezenţa Părintelui Arsenie că te vede, te cunoaște, 
că-ţi știe nu numai prezentul, dar și trecutul, și îţi intuiește viitorul. Cu 
doisprezece ani înainte de a ajunge printr-o bursă să studiez în Grecia, 
Părintele Arsenie mi-a spus și mi-a dat de înțeles acest lucru. Şi multe alte 
lucruri care s-au împlinit la vremea potrivită conform spuselor și cuvintelor 
duhovnicești ale Sfinţiei Sale. Însă nu vreau să fiu înțeles greșit și să 
accentuez doar faptul și latura profetică a personalităţii Părintelui Arsenie. 
Și aceasta a fost și este esenţială, dar aceasta se leagă de cea 
duhovnicească, de cea neopatristică, de cea neofilocalică, de cea creștină 
şi ortodoxă. 

— Un cuvânt de mângâiere şi de alinare? 

— Aş aminti cuvântul Sfântului Ignatie Teoforul, purtătorul de 
Dumnezeu — mutat la Domnul în anul 107 d. Hr., fost episcop al Antiohiei, 


195 


martirizat la Roma şi sfâșiat de fiarele sălbatice în arena romană -— scrise 
şi adresate în epistola Sfântului Policarp către acest episcop al Smirnei, 
ucenic oarecum și părinte apostolic, discipol al Sfântului loan Evanghelistul: 
„Tous kairous katamântane!” — Citește vremurile! Datori suntem și noi, 
creștinii, astăzi, preoti, duhovnici, monahi, ierarhi mai ales, să citim, să 
descifrăm, să căutăm să înțelegem vremurile pe care le trăim și mesajul 
lui Dumnezeu în vremurile acestea destul de tulburi, destul de instabile, 
destul de pline de incertitudine. Cunoaștem cu toţii cuvintele celebre de 
pe mormântul lui Kant: „Cerul înstelat deasupra mea şi conştiinţa morală 
din mine”. Eu aș adăuga: „Cerul înnorat deasupra noastră și credinţa 
creștină din noi”. Aceasta ne ţine, aceasta ne menţine și aceasta ne va 
duce și ne va trece în veşnicie. Să căutăm să fim creştini cât mai mult, 
ucenici ai lui Hristos, ucenici ai Sfinţilor Părinţi, ucenici ai părinţilor 
duhovnicești și fiecare, după măsura noastră, să aducem unul treizeci, 
altul şaizeci, altul o sută din roadele duhovnicești. 

lar în încheiere aș dori să amintesc un cuvânt pe care Părintele 
Arsenie mi l-a spus într-una din primele întâlniri. Eram un grup restrâns 
de studenţi teologi de la Sibiu și ne-a zis următoarele: „Să vă întăriți 
convingerea în credinţă încât să fiți gata să vă puneţi capul pe butuc, 
dacă timpul o va cere”. 


Arhimandritul Teofil Părăian? 

Despre Părintele Arsenie am auzit pentru prima dată în anul 1942 
prin aprilie. Mi l-a pus în atenţie Părintele loan Opriș, care era paroh în 
satul meu, satul Topârcea, din județul Sibiu, un om cult, un preot tânăr. 
Ştia despre Părintele Arsenie Boca, știa despre Mănăstirea de la Sâmbăta. 
El mi-a dat și ideea să mă fac călugăr. După ce am aflat despre Părintele 
Arsenie Boca i-am scris o scrisoare. Am învăţat în iunie 1942 să scriu la 
mașina de scris, notarul din sat mi-a dat voie să folosesc mașina de scris 
de la Primărie și i-am scris o scrisoare la care am primit răspuns prin 
intermediar. Părintele Arsenie Boca l-a delegat pe un diacon de la 
Mănăstirea Brâncoveanu de la Sâmbăta de Sus să-mi scrie el un răspuns 
ca din partea Părintelui, adică să-mi atragă atenţia asupra rugăciunii cu 
care se mântuiesc călugării. E vorba de diaconul Vasile Şortan care în 
cele din urmă n-a mai rămas la Mănăstire. Mi-a scris ca din partea Părintelui 
și mi-a atras atenţia asupra rugăciunii „Doamne lisuse Hristoase...”. 

Eu am stăruit încât m-am întâlnit cu Părintele şi în 30 august 1942. 
Am ajuns la Sâmbăta în dimineaţa zilei de 30 august. Era o zi de Duminică 
și era Duminica în care s-a citit din Evanghelie Pilda cu Nunta fiului de 

împărat, după Evanghelia de la Matei, cu adaosul care este numai în 
Sfânta Evanghelie de la Matei, cu omul care neavând haine de nuntă a 
intrat totuși la nuntă și care a fost scos afară legat de mâini și de picioare 
şi aruncat în întunericul cel mai dinafară. Atunci Părintele o ţinut și o 
predică. Eu de fapt pe Părintele Arsenie Boca nu l-am auzit vorbind 
altădată decât în Duminica aceea și a doua zi dimineaţa, luni, în 31 au- 
gust 1942, ţinând un fel de cuvânt îndrumător pentru credincioșii care 
erau de faţă la Mănăstire. 

Prima predică pe care am auzit-o, prima și ultima la drept vorbind, 
tinută de Părintele Arsenie Boca avea trei teme — mi-aduc aminte foarte 
bine de predica aceea, am tinut-o minte poate pentru că știam că o ţine 
un om deosebit — anume, mai întâi Părintele o vorbit despre haina de 
nuntă. Şi a spus că pentru el cuvântul din Sfânta Evanghelie despre cel 
care o intrat fără haină de nuntă a fost un cuvânt de care s-o poticnit el 
de multă vreme, în înţelesul că la un moment dat şi-a văzut haina cu 
care era îmbrăcat, ca rezultat al vieţii pe care a dus-o probabil Părintele 
Arsenie, și zicea Părintele că și-a văzut haina, expresia este a lui „ca o 
spălătoare”, murdară ca o spălătoare. Şi-atuncea, după ce și-o văzut 
haina murdară ca o spălătoare, o fost preocupat de curățirea hainei, ca 
să ajungă să aibă „haină de nuntă”. Şi spunea el că ar fi făcut orice 
numai să-şi vadă haina curată, orice lucru de jos din lumea aceasta din 
câte se pot face l-ar fi făcut, a zis atunci: „Aș fi mutat și ceea ce nu se 
poate spune aici”. După o vreme, nu o spus câtă vreme o trecut de 
atunci, fiind la Mănăstire la Sâmbăta, n-o spus unde o avut intuiţia 
hainei de nuntă, adică a hainei pe care o purta, dar la Sâmbăta fiind, 
după ce s-a încadrat în Mănăstire, o avut o vedenie. Se făcea că e în 
biserica Mănăstirii, în locul acela unde se trece din pronaos în naos, în 
locul acela mai strâmt, a văzut un copil care plutea în aer. Nu se sprijinea 
de pereţi zicea Părintele, plutea în aer și copilul i-a arătat cu mâna spre 
Părintele. El atunci s-o uitat la el însuşi și și-o văzut haina cu care era 
îmbrăcat, de data aceasta curată, cu o pată pe ea cam de o jumătate de 
metru, şi asta reprezenta un păcat. Nu a spus ce păcat, doar că copilul 
i-a atras atenţia că el mai are un păcat pe lângă cel care se arăta în pata 
de pe haină şi păcatul acela, și-o dat Părintele seama că e din pricina că 
o întâmpinat vedenia cu „Doamne”, şi-atunci o spus el că cuvântul 
„Doamne” se adresează numai lui Dumnezeu şi Domnului Hristos, nici 
măcar Maicii Domnului, şi și-o dat seama că el o făcut acest păcat, 
păcat care atunci când şi-o dat seama că l-o făcut, copilul o zâmbit, 
ceea ce însemna că o nimerit. 

Adevărul este, fac aici o paranteză, că de câte ori l-am întâlnit pe 
Părintele, sau de câte ori am vorbit despre Părintele, sau am vorbit cu el, 
sau o venit vorba despre el, niciodată nu m-am gândit că Părintele Arsenie 
este omul cu două păcate, sau cu mai puţin de două păcate, poate fără 
nici un păcat la drept vorbind. El s-o prezentat pe sine atunci public în 
fata credincioșilor care erau de faţă ca un om cu două păcate. Unul reflectat 
pe haină, ca o pată, despre care el n-a spus ce este, și celălalt care a fost 
de pe urma faptului că a întâmpinat vedenia cu „Doamne”. Mai fac o 
paranteză, sau în continuarea aceleiaşi paranteze, aș zice eu că nu știu 
dacă cineva poate să fie vinovat de pe urma faptului că întâmpină o 
vedenie cu un cuvânt, că acel cuvânt nu îl caracterizează la drept vorbind 
şi nu știu dacă există într-adevăr o vină în chestiunea aceasta. 

A doua temă pe care a tratat-o Părintele a privit responsabilitatea 
preotului, responsabilitățile îndrumătorului de suflete; o citit din cartea 
Proorocului lezechiel, cuvântul adresat stăjerului, când îi spune Dumnezeu 
proorocului: Fiul omului, dacă ești pus străjer și îi anunti pe oameni despre 
iminenta pericolului ei vor muri pentru păcatele lor dacă nu te vor asculta, 
dar tu vei fi nevinovat. lar dacă nu-i vei anunţa, atunci sângele lor se va 
cere din palma ta. 

A treia temă a fost în legătură cu Sfânta Împărtășanie. A citit din 
Sfânta Scriptură a Noului Testament, din Epistola I către Corinteni cap. 
11, la sfârșitul capitolului, unde sunt cuvintele Sfântului Apostol Pavel: 
„Să se cerceteze omul pe sine și numai așa să mănânce din această pâine 
și să bea din acest pahar, că cine mănâncă și bea Trupul și Sângele 
Domnului cu nevrednicie mănâncă și îşi bea sieși osândă. De aceea printre 
voi sunt mulţi slabi și bolnavi și bună parte mor”. 

Mă gândesc eu acuma că cuvintele acestea ale Sfântului Apostol 
Pavel se referă mai ales la o boală și la o slăbiciune sufletească, pentru că 
bolnavi nu sunt numai între creștini și nu sunt numai între creştinii 
nevrednici să zicem, ci sunt și înafară de creștinism, respectiv toţi oamenii 
pot fi bolnavi și slabi și morţi. Da’ Părintele a interpretat chestiunea aceasta 
cumva și în înțeles fizic, că şi bolile fizice de multe ori sunt de pe urma 
faptelor rele pe care le fac oamenii. Asta a fost predica Părintelui. Am 
vorbit puţin cu el după Slujbă. El nu vorbea Duminica cu oamenii pentru 
că era împresurat de mulţi credincioşi și atuncea el vroia să facă deosebire 
între o zi de lucru şi o zi de Duminică. Vroia să se odihnească, să se 
retragă. Deci nu o fost posibil să stau de vorbă cu el decât Duminică 
seara. Şi Duminică seara mi-o spus un cuvânt care mi-o rămas de atuncea: 
„Nu toţi cei din lume se prăpădesc, nici toți cei din mănăstire se mântuiesc”. 

Încă ceva: după ce o ţinut cuvântul către credincioși, predica, s-o 
ocupat puţin și de nişte copii care erau acolo de faţă și le-o vorbit despre 
conștiință și o formulat definiţia cugetului sau conștiinței ca fiind: „Glasul 
lui Dumnezeu care vorbește în noi și arată ce este bine și ce este rău”. 

A doua zi o ținut un cuvânt de îndrumare pentru credincioşii care 
erau de faţă, deși el o și exceptat pe unii, erau niște copii, pe mine nu 
m-o exceptat, era vorba despre necazurile care le vin părinţilor prin copii. 
Le-o zis despre cazuri când părinţii sunt responsabili pentru copiii lor 
care vin în lumea aceasta cu defecte. O atras atenţia asupra faptului de a 
fi oamenii cununaţi la biserică, de avea slujba cununiei, o pus în atenţie 
faptul că soţii nu trenuie să consume băuturi alcolice, căci chiar și un 
pahar de vin pe care îl bea cineva care după aceea se angajează la 
conceperea unui copil este dăunător pentru copilul care urmează să se 
nască. O atras atenţia că atâta vreme cât cineva care a fost în război și se 
întoarce acasă și încă mai are visuri cu groaza pe care o trăit-o pe front în 
timpul războiului, câtă vreme mai are astfel de traume să zicem, nu are 
voie să se angajeze la conceperea copiilor, deoarece copiii pot să aibă 
neputinţe de pe urma faptului că părinţii nu sunt destul de liniștiți. Așa că 
Părintele era de atunci, din 1942, preocupat de chestiuni de felul acesta, 
de responsabilitatea părinților pentru copiii lor. Lucruri pe care după 
aceea le-o dezvoltat și le-o prezentat în Cărarea Împărăției, în special 
în capitolul Ereditate și spirit și în subcapitolele Copii căzuți între 
tâlhari și Copii născuţi în lanţuri. După aceea Părintele o spovedit în 
ziua aceea de 31 august 1942, o spovedit întâi pe un tânăr, pe un stu- 
dent în medicină care urma să meargă pe front. L-o ţinut foarte mult, sau 
mie mi s-o părut că l-o ținut foarte mult. După aceea m-o spovedit și pe 
mine. A fost singura spovedanie pe care am făcut-o la Părintele. Aveam 
13 ani și jumătate. Dorința mea era să mă fac călugăr. De fapt am avut, 
aș putea zice vocaţie pentru asta, în sensul că întotdeauna mi-o părut 
bine să aud despre călugări, mi-aș fi dorit să vorbesc cu călugări, aș fi vrut 
să ştiu ce fac călugării, cum trăiesc, ce mănâncă, cât dorm, cum dorm, 
cum se roagă. Nişte lucruri de felul acesta le-am avut în vedere de pe 
atuncea și m-am prezentat la mănăstire la Sâmbăta cu dorința să rămân 
la Mănăstire. Nu s-o putut. De fapt chestiunea a tratat-o Părintele Arsenie. 
N-o trebuit să mergem mai departe, să mai întrebăm pe cineva. Dar, 
pentru că Mitropolitul Nicolae Bălan care o restaurat mănăstirea de la 
Sâmbăta, mănăstire Voevodală zidită de Constantin Brâncoveanu, dar 
dărâmată și rămasă în ruină până în 1928 când Mitrpolitul Nicolae Bălan 
s-o îngrijit de restaurarea bisericii și de reînființarea Mănăstirii, Mitropolitul 

voia să aibă acolo numai absolvenţi de Teologie. Cu gândul acesta a 
pornit. Bineînţeles că nu şi l-a putut duce la îndeplinire decât în parte, 
pentru că nu s-au prezentat mulți absolvenţi de Teologie. 

Mănăstirea a început cu trei oameni, cu trei candidaţi la călugărie, 
și anume: cu Părintele Arsenie, cu Părintele Nicolae Mladin, care a ajuns 
profesor la Teologie prin purtarea de grijă a Mitropolitului Nicolae Bălan 
care s-a interesat foarte mult de Academia Andreiană pentru care o for- 
mat profesori, și după aceea în 1940 s-a așezat și Părintele Serafim care 
venea de la studii din Grecia. Părintele Serafim și cu Părintele Arsenie au 
fost trimişi de Mitropolitul Nicolae Bălan la Sfântul Munte ca să cunoască 
realităţile de acolo. Mitropolitul își dădea seama că începe cu oameni 
nepregătiţi în altă mănăstire şi atunci i-o trimis la Sfântul Munte. Părintele 
Arsenie o stat acolo trei luni, din 1939 din martie începând și s-o întors 
şi s-a aşezat la Sâmbăta. Şi Părintele Serafim o rămas acolo 6 luni la 
Sfântul Munte și un an şcolar la Atena la Teologie. 

Părintele Serafim o adus de la Athos un caiet cu texte ascetico-mistice 
dar nu numai din Filocalie. De exemplu un cuvânt al Sfântului loan 
Gură de Aur despre rugăciunea de toată vremea, care de fapt nu e autentic, 
aşa se zice că nu e autentic, nici nu a fost publicat în Filocalia. 

Părintele Arsenie, după ce a terminat Teologia, pentru că era talentat 
la pictură, a fost trimis de Mitropolitul Nicolae Bălan la București unde o 
urmat Şcoala de „Belle Arte”. O făcut pictură și sculptură. Şi tot atuncea 
o frecventat și cursuri de medicină, în special de genetică. De aceea 
Părintele o lucrat cu toată capacitatea lui. El, după cum ziceau oamenii, 
și aveau și dreptate, a fost un om cu dar de la Dumnezeu. 

Mitropolitul nostru, zilele trecute, Duminica trecută, o sfinţit o troiță 
la intrarea în Mănăstirea noastră. Şi cu ocazia asta o spus de câteva ori că 
Părintele Arsenie a fost un călugăr mare. Şi la sfințirea monumentului, 
acea cruce de marmoră, a pomenit Mitropolitul de Părintele Arsenie ca 
de un „mare duovnic al vremii sale” și ca de un „Zalmoxis al neamului 
românesc”. Sunt cuvintele Mitropolitului Antonie, care i-o fost într-un fel 
ucenic, în sensul că o fost călugărit de Părintele Arsenie la Prislop. 

De aceea, Părintele, având și cunoștințe de artă, putea să-și dea 
seama și de pe figura omului despre starea lui sufletească. Chiar și de pe 
fotografii. Veneau oamenii la el cu fotografia cuiva și ziceau: uite, asta 
este fata cu care vreau să mă căsătoresc și Părintele zicea: Nu-i bună. 
Sau îi bună, contând, cred, și pe ceea ce îi spunea figura. 

La noi la Mănăstire o fost o carte în bibliotecă, nu ştiu pe unde o 
mai apucat sau pe unde mai este, o carte intitulată: Revelation du 

visage — cum descoperă fața starea interioară. Din 1949 știu de cartea 
aceasta. Era şi cu desene explicative. Deci Părintele nu a lucrat numai cu 
asta, că îi descoperea Dumnezeu, ci el o lucrat și cu nişte lucruri științifice. 
De exemplu, în ceea ce privește cunoștințele medicale. El își dădea seama 
de tarele ereditare și le explica. Îi trimitea pe unii dintre credincioşii care 
veneau la Părintele să se ducă să-și facă analiza sângelui și să vină cu 
rezultatul la el. Şi-apoi el trăgea nişte concluzii. Sau o fost un caz în 
Sâmbăta de Sus, o fată, care vroia să se căsătorească cu un băiat din 
Hârseni. Băiatul din Hârseni avea un tată care gângăvea. Părintele nu 
ştiu dacă l-o trimis sau nu să-și facă analiza sângelui, dar și-o dat seama 
că ceva nu-i în regulă. Când vorbea, gângăvea. Și Părintele și-o dat seama 
că e o tare ereditară, că e un sânge bolnav. Şi soția respectivului, deci 
mama băiatului, la fel, nu era ea ca toți oamenii, nu era ea destul de 
luminată la minte. Şi Părintele, fără să-i dea o explicaţie i-o spus fetei: 
„Să nu te căsătoreşti cu Gheorghe, că nu o să aveţi copii sănătoși”. Dar 
ea totuși s-a căsătorit și-o avut un copil. Și copilul, de la o vreme, de la 
trei ani, o început să aibă îndărăptări fizice și, bineînțeles, și spirituale. 
De la o vreme, nu o mai putut nici să vorbească și la șapte ani o murit. 
Bineînţeles că persoana respectivă o spus: o avut dreptate Părintele, 
Părintele are dar de la Dumnezeu, că o știut că nu o să am copii sănătoși 
şi că vor muri. Ori Părintele putea știi asta și fără să aibă dar de la 
Dumnezeu. Dar el o lucrat cu toate mijloacele lui. 

Au mai fost și alte cazuri, un caz din Ludișor. Un bărbat o vrut să se 
căsătorească cu o fată. Fata avea ceva la un ochi. Părintele și-o dat seama 
că ceva nu e în regulă și i-o spus băiatului: „O iubești?”. Şi el o zis: „Da”. 
Și atuncea Părintele o zis: „la-o”. Şi o luat-o. Şi după ce s-au căsătorit ei 
sau dus la Cluj, la o clinică și s-a constatat că femeia e bolnavă, are 
sângele contaminat. Și omul nu o mai vrut să stea cu ea. Şi asta s-a 
socotit un eșec al Părintelui Arsenie. În realitate, nu o fost un eșec al 
Părintelui, de vreme ce i-o spus că, dacă o iubeşte, să o ia. Că el, dacă ar 
fi iubit-o, ar fi susținut-o și în suferință şi nu ar mai fi făcut nici un caz. Ori, 
el s-a despărțit de ea, s-a recăsătorit, el trăiește și acuma, are vreo 80 de 
ani. Însă acuma o ajuns şi el în declin. Nu mai recunoaște oamenii, nu 
mai are tinere de minte. Copiii îi sunt sănătoși. 

Ceea ce făcea Părintele, și asta e interesant de știut și de reținut, 
niciodată nu calcula un răspuns. Ce îi venea prima dată în minte aceea 
spunea. Şi cu asta rezolva o chestiune sau nu o rezolva dar, în orice caz, 
îşi spunea punctul de vedere. O fost și nereușite multe în viaţa Părintelui 
în sensul acesta. Să amintesc un caz: un preot din Sibiu, i-am spus de 

multe ori: măi, tu ești un eşec al Părintelui Arsenie. În sensul că l-a îndrumat 
să se căsătorească cu fata cu care s-a căsătorit și nu o duce bine, nu o duc 
bine. Trăiesc totuși împreună, au un băiat, soția este funcţionară la o 
bancă... Părintele i-a pus-o în vedere odată când s-a dus el acolo la 
Drăgănescu, unde lucra Părintele pe atuncea, şi o zis că l-ar interesa o 
fată, că ar vrea să se căsătorească. Şi atuncea Părintele i-o zis: „ia-o pe 
asta”. l-a arătat-o şi după aceea el a fost preocupat de chestiunea aceasta. 
A luat-o în căsătorie, dar acum nu-i bine. Realitatea este că nu e bine şi i- 
am zis eu că e un eșec al Părintelui Arsenie. Dumnezeu știe până la urmă 
dacă e eșec sau nu-i eșec, dar te-ai gândi așa, că dacă te duci la cineva să 
te îndrumeze, ar fi cazul să te îndrumeze să te căsătoreşti, când e vorba 
de căsătorie, nu să suporţi o căsătorie, ci să te fericeşti în căsătorie. Este 
un preot în apropierea noastră și tot așa s-a dus la Părintele și tot așa i-o 
pus în atenţie o fată, dar o fată infirmă. A dus-o foarte greu, pentru că ea 
era infirmă nu numai fizic, în sensul că nu putea merge foarte bine, avea 
un fel de șchiopătare, avea un picior mai scurt, sau ceva de felul acesta, 
și Părintele i-a spus să se căsătorească. Ea nu l-a înțeles pe Părintele, în 
orice caz nu l-a înțeles pe Părintele ca Părinte și poate nici ca soţ. Părintele 
se socotea întotdeauna asuprit de soția lui. Şi au 5 copii totuși, dintre 
care unul e călugăr la noi la Mănăstire, Părintele Casian. 

Părintele Arsenie era întotdeauna la îndemâna oamenilor. Eu, per- 
sonal, am impresia că uneori și căuta să facă pe omul care știe multe și că 
știe bine ce știe. Dar, în orice caz, cu pregătirea pe care o avut-o și cu 
cunoștințele pe care le-a avut a lucrat mai bine decât am fi lucrat ceilalți 
care nu aveam astfel de cunoștințe și pe care nici nu trebuie să le ai 
neapărat ca să fii îndrumător de suflete. 

La spovedania mea Părintele m-a întrebat un lucru care mi s-a părut 
curios că mă întrebă. Şi anume, m-a întrebat dacă mi-a venit vreodată în 
minte să omor vreun om. Acuma, poate că la vârsta aceea, de 13 ani și 
jumătate nu era cazul să îmi pună o astfel de întrebare, deși, după aceea 
mi-am dat seama de ce mi-a pus-o. Pentru că Părintele ştia că copilul 
este oglinda părinţilor, că fiecare dintre noi aducem o încărcătură din 
străfunduri de existenţă, că fiecare dintre noi suntem sinteza înaintașilor 
noștri — părinţi, bunici, străbunici, până unde ajunge spectrul vital al 
existenţei noastre. Şi, bineînţeles că, chiar dacă m-am mirat, i-am dat 
răspunsul care era de fapt, nu i-am dat un răspuns evaziv, i-am spus că 
niciodată nu mi-a venit să omor un om. Părintele vroia să intre în legătură 
cu înaintaşii mei, să vadă eventual din ce tâlhari am apărut eu în această 
lume. Probabil s-a gândit la aceasta că, fiind un nevăzător, fiind un „copil 

născut în lanţuri”, fiind un „om născut între tâlhari”, a vrut să știe dacă 
părinții mei sunt, într-adevăr, ceea ce gândea el că sunt. Mulţumesc lui 
Dumnezeu, am avut nişte părinţi, nu pot zice ca Sfînta Tereza de Lisieux: 
„Să ştiţi că eu am avut niște părinţi sfinți”. Nu pot zice lucrul acesta, dar, 
în orice caz, au fost oameni de treabă și-au văzut de îndatoririle pe care 
le-au avut, ne-au crescut, ne-au îndrumat bine. Că or fi având și ei vreo 
vină... mă rog, Dumnezeu ştie de toate. Nu ne alegem noi părinţii și nici 
părinții nu ne aleg pe noi şi venim în lume în contextul fizic, fiziologic şi 
social în care am venit în lume. 

M-a îndrumat Părintele atuncea să fac rugăciunea cu care se 
mântuiesc călugării. Şi asta arată că Părintele, de fapt, avea o putere de 
sinteză și o putere de pătrundere și scotea niște concluzii bune, în înţelesul 
că el, dacă și-a dat seama că eu nu pot rămâne acolo, nefiind absolvent 
de Teologie şi neavând vârsta la care se poate hotărî cineva să se facă 
călugăr și având şi deficienţa cu care am străbătut prin viață, Părintele și- 
o dat seama de asta şi atuncea a zis, totuși, că aş putea face eu ceea ce 
fac călugării, adică să zic: „Doamne, lisuse Hristoase, Fiul lui Dumnezeu, 
miluieşte-mă pe mine, păcătosul”. Am luat aminte la ce mi-a zis Părintele. 
Adică el ce mi-a zis de fapt să zic „Doamne, lisuse Hristoase, Fiul lui 
Dumnezeu, miluiește-mă pe mine, păcătosul”, mi-o spus că aceasta e 
rugăciunea cu care se mântuiesc călugării, mi-o spus că această rugăciune 
să o zic în gând, nu cu cuvântul vorbit, ci în gând, s-o lipesc de respirație 
în felul următor: Între respiraţii, deci fără să inspir și fără să expir, acolo 
unde se întâlnește o respirație cu cealaltă, să zic „Doamne”, trăgând 
aerul în piept, odată cu aceasta, să zic „lisuse Hristoase, Fiul lui 
Dumnezeu”, și dând aerul afară din piept „miluiește-mă pe mine 
păcătosul”. Altceva nu mi-a mai spus în legătură cu asta. De aceasta pot 
să zic eu că Părintele Arsenie a fost un ctitor la existenţa mea. 

Când l-am întâlnit a doua oară, după 23 de ani, nu-și mai aducea 
aminte de mine şi nici de îndrumările pe care mi le-a dat. Important însă 
este că eu mi-am adus aminte și că am folosit îndrumările pe care mi le-a 
dat. Şi nu mi-a zis să iau legătură cu un îndrumător, cu un om care practică 
rugăciunea, cu cineva care ştie ce ispite pot veni, care, având o experienţă, 
ar putea trage niște concluzii și ar putea să mă direcţioneze. Doar mi-a 
spus ceva care zic eu că nu a fost o îndrumare foarte bine gândită. Şi 
anume, eu am zis că dacă nu pot să rămân aici la Mănăstire, eu mă duc 
să fac şcoală. Şi Părintele nu a zis să fac şcoală. A zis: „Da, dar școala nu 
te duce la mântuire”. Acuma a avut dreptate, că dacă eu m-aș fi ocupat 
de rugăciunea de toată vremea cu exclusivitate, poate că aş fi ajuns la 

niște performanţe sau la niște rezultate pe care le presupunea Părintele. 
Însă eu nu am putut face lucrul acesta şi eu i-am spus Părintelui că nici 
părinții mei nu ar fi de acord să renunţ la școală. Acuma nu mă mai pot 
gândi ce ar fi fost dacă ar fi fost altceva, pentru că eu am mers pe direcţia 
şcolii și eu mă bucur că am mers pe direcția școlii. Chiar în toamna 
aceluiași an, în 1942, am plecat la Timişoara, la o Şcoală Specială. Aveam 
cinci clase făcute la Cluj și am continuat clasa a șasea la Timişoara la o 
Şcoală Specială și după aceea am fost elev la Liceul Loga, un liceu de 
văzători, însă am făcut mai mult la fără frecvenţă. După aceea m-am dus 
şi la Teologie și asta m-a favorizat și pentru preoție. Dacă mă duceam la 
mănăstire, cred că n-ajugeam eu niciodată mai mult decât un călugăr 
simplu şi călugăr simplu simplu. Adică, nu numai simplu ca formă, ci 
simplu şi ca gândire. Eu nu am ţinut seama de ce mi-a zis Părintele și am 
făcut școală, care chiar dacă nu m-a adus la mântuire, m-a dus totuși la 
ceva, la ceea ce sunt prin școală. 

Cu Părintele nu m-am mai întâlnit 23 de ani. În 1949 cred, pe la 
începutul anului, fiind deja student la Teologie în anul I, am auzit că 
Părintele a venit la Sibiu și că e la Profesorul Nicolae Mladin. Mi-a spus 
un student care îl cunoștea de la Sâmbăta. 

Părintele a avut o activitate deosebită și Părintele a fost o 
personalitate puternică de atuncea, din 1941, 1942 a intrat în atenţia 
oamenilor și oamenii erau sensibilizați atuncea, plecau pe front şi Părintele 
îi îndruma. Spunea cineva că i-a spus: „Măi, niciodată să nu tragi la țintă! 
Tragi în gol”. Mergeau oamenii să se roage pentru ei, să le dea 
binecuvântare. Mergeau părinții copiilor, mergeau copiii împreună cu 
părinţii. Era o situație specială, care i-a sensibilizat pe oameni. 

Părintele a lucrat și în niște condiţii care au favorizat stilul lui de 
lucru. Dar a avut o activitate cu răsunet în conștiința oamenilor. Nu prea 
erau personalități de seama Părintelui pe vremea aceea... Nici atunci și 
nici după aceea. 

La Sâmbăta te puteai duce la doi duhovnici: la Părintele Arsenie 
sau la Părintele Serafim. Dar toată lumea îl prefera pe Părintele Arsenie, 
nu pe Părintele Serafim. Deşi, eu, ca om, l-am prețuit mai mult pe Părintele 
Serafim decât pe Părintele Arsenie. Mi-a convenit mie personal mai mult 
Părintele Serafim decât Părintele Arsenie. Dar niciodată nu aș fi putut 
zice că Părintele Arsenie e mai mic decât Părintele Serafim. Fiecare era 
mare în felul lui. Dar nici ei, ca temperament și ca formare nu s-au potrivit. 
S-au înţeles în sensul acesta că nu s-au exclus. Nu s-au completat, ci 
fiecare a avut stilul lui de lucru. 


Părintele Arsenie a fost un om cu o înzestrare deosebită, în sensul 
că orice lucru pe care l-ai fi întrebat, și lucruri tehnice, cum se face o 
casă, orice ştia. Ori, Părintele Serafim, săracu', dacă bătea un cui trebuia 
să-l scoată apoi cineva şi să-l bată cumsecade. Nu putea așa ceva. De 
aceea el nu a avut niciodată o înaintare, în sensul acesta, că el e un om 
deosebit. Deși era deosebit și era mai bun ca Părintele Arsenie ca inimă, 
era mai de inimă, mai cald la suflet, nu putea să bruscheze pe cineva. 
Ori, Părintele Arsenie era dintr-o dată, ca din pleasna bicului, te pocnea 
şi rămâneai pocnit. Nu îl interesa, nu a avut o caldură sufletească. Totuși, 
a și avut. De pildă, Maica Teodosia Laţcu a avut două iubiri: pe Părintele 
Arsenie şi pe maica Veronica. Ea a cosiderat că Părintele a fost 
extraordinar. Dar, zic eu, nu pentru oricine. 

Si, cum ziceam, în timpul cât a fost Părintele la Sâmbăta, a venit 
lume multă. Păi veneau studenţi de la Teologie din București. Mitropolitul 
nostru Antonie, ca student la Teologie în anul 2 a venit la Sâmbăta 
împreună cu colegi de-ai lui, cu colege de-ale lui. S-au organizat la Sâmbăta 
întâlniri cu Părintele Arsenie, Părintele îi primea la spovedanie, Părintele 
Arsenie le ţinea cuvântări în care punea în valoare credinţa creștină, 
punea în valoare rezultatele științei. Era un om cu o cultură bine pusă la 
punct. 

Mișcarea asta s-a stins repede după aceea. Ăsta e necazul. Adică eu 
aș zice că, și m-am întrebat de multe ori, unde sunt oamenii aceia mulți 
care veneau la Părintele? Ce a însemnat pentru ei întâlnirea cu Părintele, 
în viaţa lor de toate zilele, în societatea în care au trăit? Ce a însemnat 
influenţa Părintelui în existenţa lor, în progresul lor spiritual? Deci, Părintele 
Arsenie i-a fascinat, pur și simplu, i-a făcut să fie copleșiți în faţa lui. Unii 
s-au spovedit la Părintele. Însă, în general, oamenii, aşa cum a zis şi 
Părintele odată: „Oamenii rămân tot oameni”. 

Atunci, în 1942, nu era chiar aşa multă lume în jurul Părintelui. 
Deşi era, pentru că în acea Duminică în care am fost eu erau mulți la 
mănăstire, mai ales din pătura ţărănească. Intelectuali erau mai puțini, 
pentru că intelectuali sunt mai puțini și în societate. Cei mai mulţi oameni 
sunt oameni simpli. Pe atuncea, domina omul simplu. Şi ăștia erau cei 
care veneau. Părintele ţinea o predică hotărâtă și cu fiecare vorbea așa, 
de la egal la egal. Nu zicea „dumneavoastră“. (...) Avea așa o prestanţă, 
o autoritate, o siguranţă a cuvântului, o siguranţă a verdictului. Şi asta a 
durat la Sâmbăta până în 1948. Veneau oamenii de la 40 de km pe jos 
la mănăstire, de la Poiana Mărului. Un grup de oameni de 20 sau 50 de 
persoane porneau din Poiana Mărului dimineaţa și seara erau la Sâmbăta, 

venind pe jos, să-l vadă pe Părintele Arsenie, să-l asculte, să-l admire. 
Veneau și de mai departe. Părintele le vorbea la fiecare pe limba lui. (...) 

Eu, pînă în 1949, nu am mai ajuns la Sâmbăta. Părintele Arsenie 
era plecat când am mai ajuns eu la Sâmbăta. Plecase în 1948, la sfârşitul 
lui octombrie. Eram student la Teologie și eram în vacanta de Paști. 
Părintele Serafim era atuncea conducătorul mănăstirii. Cu dânsul m-am 
înțeles eu foarte bine de atuncea şi am rămas în legatură toată viața, 
până la sfârşitul vieţii Părintelui și și după aceea. Ori, cu Părintele Arsenie 
nu știu dacă aș fi reuşit să formez o legatură din asta. 

În 1949, să continui ce am început, eram student la Teologie și am 
aflat că Părintele Arsenie era la Sibiu. Am trimis vorbă printr-un student 
care mergea la Sâmbăta, care îl cunoștea de când era elev de liceu și care 
mergea împreună cu părinții la Sămbăta, și l-am rugat să-i spună Părintelui 
Arsenie că sunt şi eu acolo şi că aş vrea să vorbesc cu el. De fapt nu atăta 
doream eu să vorbesc cu el, cât mi-aş fi dorit să vorbească el cu mine. Şi 
Părintele nu mi-a dat-o în bună, că hai să vorbim. Deși eu am găsit asta, 
aşa cumva, o lipsă a Părintelui. Poate nu l-a luminat Dumnezeu, poate nu 
am fost eu vrednic, nu știu ce interpretări se pot da. Da' realitatea asta 
este: nu a vrut să stea de vorbă cu mine. No bine, nu a vrut, nu a vrut. Nu 
aveam ce să fac. Mi s-a mai întâmplat o situaţie dintr-aceasta în 1987. În 
1987 Părintele Arsenie era la Prislop. Acolo era plecat de la Sâmbăta. (...) 

Între timp Mănăstirea de la Prislop a devenit mănăstire de maici 
prin stăruința Maicii Zamfira, care era absolventă de Teologie, care îl 
cunoștea pe Părintele Arsenie, care s-a dus şi ea la Prislop împreună cu 
Părintele Arsenie și s-au aranjat lucrurile în așa fel încât mănăstirea de la 
Prislop să devină mănăstire de maici. Şi Părintele a rămas acolo ca 
duhovnic la obștea din Mănăstirea Prislop, obşte care a durat până în 
1959. Părintele a avut acolo o întrerupere, în sensul că în 1951-1952, 
cam pe atuncea, a fost arestat şi dus la Canal. Se făcea pe atuncea Canalul 
Dunăre-Marea Neagră, care după aceea s-a părăsit și la care au lucrat 
multi deţinuţi politici. Şi Părintele a fost între cei care au lucrat acolo. A 
stat acolo cam vreo 9 luni. Apoi s-a întors la Prislop, a fost foarte mult 
urmărit de Securitate și maica Zamfira l-a ajutat pe Părintele, în sensul 
acesta de a-l scuti pe Părintele de relaţiile cu oamenii. A fost foarte dură. 
Chiar și călugări care se duceau să-l vadă pe Părintele aveau de suferit. Îi 
baga într-o magazie acolo, și îi ţinea de seara până dimineaţa și dimineața 
le dădea drumul. Eu nu știu dacă și Părintele Arsenie cumva nu a avut o 
amestecare în toată treaba aceasta. În sensul acesta că el nu a dorit să 
mai aibă treabă prea mult cu oamenii, ca să fie scutit de deranjul Securităţii. 

Și atuncea, maica Zamfira a fost cerberul care l-a ajutat pe Părintele să 
fie scutit de relaţiile cu oamenii. Bine, mai vorbea el cu câte cineva, mai 
ales cu oamenii mai cunoscuţi, cu cei cu care avea ceva relaţii sau care 
erau mai deosebiți, dar, în general, făcea în aşa fel încât să nu se ajungă 
la el. Şi asta a mers până în 1959. 

În 1959 a primit ordin din partea Episcopiei Aradului, asta a fost în 
mai, să părăsească Mănăstirea Prislop. A fost o dispoziţie pe care, de 
fapt, a dat-o stăpânirea, Guvernul, prin Departamentul Cultelor, și nu 
numai pentru Părintele. Şi de la noi de la Sâmbăta au plecat atuncea 
vreo patru inși. Şi apoi toamna a fost un decret care a golit mănăstirile. 
În 1959 a fost decretul și s-a aplicat în 1960, în primăvară. Ori, Părintele, 
în 1959, în mai, a părăsit Mănăstirea Prislop și s-a dus la București. Şi 
având el pregătire de pictor și de sculptor s-a angajat la Atelierele Patriarhiei 
şi a lucrat acolo vreme de 10 ani. A pictat icoane, în special pe email. În 
1969 a început pictura de la Drăgănescu. Cum s-a ajuns la asta? Maica 
Zamfira, care a fost stareță la Prislop, s-a retras şi ea de la Prislop, o dată 
cu Părintele. Mănăstirea s-a desfințat atuncea, maicile și surorile s-au dus 
la Sibiu, au stat în Sibiu şi apoi în Rășinari, unde au lucrat la Arta Manuală. 
Maica Zamfira s-a dus cu Părintele. Părintele a stat în București până în 
1980, 1981. În 1982 parcă, s-a sfinţit biserica de la Drăgănescu, pe 
care Părintele a pictat-o de două ori. A pictat-o în tempera prima dată şi 
s-a „pangarit”, cum zicea el, adică s-a afumat de lumânări. După aceea, 
a găsit modalitatea să scoată lumânările din biserică și s-a apucat Părintele 
şi a mai pictat-o o dată. În 1982, cred, s-a sfinţit biserica de la Dragănescu. 

Pentru că a venit vorba de pictura Părintelui Arsenie, prin 1970 și 
ceva, în legătură cu epitaful pictat de Părintele şi care se putea vedea de 
vizitatori în holul stăreţiei vechi, stăteam de vorbă cu un cadru universitar 
din Sibiu, pe nume Bologa. Şi zic și eu în legătură cu epitaful: Epitaful 
acesta este unul deosebit, făcut de un Părinte despre care zic eu că este 
un geniu. Şi domnul respectiv a zis: „Asta înseamnă că are o cultură 
perfectă şi încă ceva”. Şi am zis: Nu ştiu dacă are o cultură perfectă, dar, 
sigur, pe lângă cultura pe care o are, are „încă ceva”. 

Părintele, după ce a terminat pictura la Drăgănescu, s-a retras, a 
stat prin București, la Sinaia. Pentru că la Sinaia grupul acela de surori şi 
de maici care au fost în subordinea Părintelui cândva la Prislop şi-au 
cumpărat o vilă, din munca lor. Ele au muncit la Munca Manuală, mai 
întâi în Sibiu, apoi în Rășinari și apoi s-au mutat la Sinaia. Acolo este un 
fel de așezământ cvasi-monahal. Părintele a avut acolo o chilie, a stat 
acolo, acolo a și murit în 1989 și grupul acesta mai există. Maica Zamfira 

e conducătoarea acestui grup, care nu ai putea zice că e o unitate 
monahală. E o unitate monahală doar în sensul acesta, că stau acolo 
niște viețuitoare care trăiesc cum trăiesc călugării. (...) 

Părintele la Sinaia a murit. S-au făcut multe vorbe în legătură cu 
moartea Părintelui. De fapt, el a murit de moarte naturală. A avut ceva 
cu rinichii. 

Nu știu dacă am continuat ideea aceea că Părintele, în 1949, nu a 
vrut să vorbească cu mine. Deşi eu zic că ar fi trebuit să vorbească cu 
mine și pentru că l-am rugat, dar şi pentru că, fiind eu într-o situaţie 
specială, zic eu, aveam nevoie de un ajutor mai mult decât cineva care 
este într-o situație obișnuită. Nu vreau eu să mă prevalez de niște lucruri. 
De exemplu, Părintele Şoima, un părinte care a fost profesor de muzică 
și de tipic la Teologie, odată nu mi-a prea convenit mie treaba aceasta, 
dar după aceea mi-am dat seama că a avut dreptate, vroiam să plec 
acasă. Şi Părintele Şoima se gândea că e mai bine să rămân, era de 
Rusalii, era o festivitate la Sibiu în legătură cu Mitropolitul Nicolae Bălan. 
Nu mai știu eu cum a fost, cum n-a fost, dar ştiu că a fost vorba de asta că 
vreau să plec și că o mai vrut cineva să plece și nu l-a lăsat Părintele 
Soima. Da’ zice: „Dumitale zice îți dau voie, că dumneata nu ai așa de 
multe bucurii câte avem noi”. Mie nu mi-a prea convenit treaba asta, că 
a zis el vorba asta, dar după aceea mi-am dat seama că a avut dreptate. 
Adică, domnule, într-o situație specială trebuie și un tratament special. 
Nu așa că nu vorbesc, lasă-l încolo de Teofil, nu vorbesc cu el. Şi apoi nu 
am mai ajuns să vorbesc cu Părintele decât în 1965. La Prislop nu am 
fost. l-am mai scris o scrisoare la care a răspuns Părintele, dar nu mie mi- 
a scris, ci Părintelui Serafim, că o să-mi scrie. Da' nu mi-a mai scris. 
Când m-am întâlnit cu el în 1965, mi-a spus: „Măi, îmi aduc aminte de 
scrisoarea aceea” şi a căutat el o modalitate de a se scuza, că tocmai de 
aceea că nu mi-a scris m-a avut el în vedere mai mult decât dacă mi-ar fi 
scris și m-ar fi uitat. Dar, în sfârșit, sunt lucruri pe care Dumnezeu le știe, 
nici nu are rost să le îmblătești de pe-o parte pe cealaltă, că tot ălea-s. 

În 1965 când m-am întâlnit cu Părintele, într-adevăt a fost o întâlnire 
cu rost şi cu folos. Părintele mi-a pus în atenţie un lucru care, zic eu, este 
bine să îl aibă în vedere oricine. Şi anume despre cunoştinţa de Dumnezeu 
prin Dumnezeu sau despre cunoștința de Dumnezeu prin studiu. Şi zicea 
Părintele: „Teologie pot să facă și păgânii și necredincioșii”. Dar noi 
trebuie să căutăm o cunoștință pe care ne-o dă Dumnezeu, cumva prin 
limpezimea sufletului. Mi-a pus în atenţie Catavasia I din Catavasiile 
Înălţării: „Cu dumnezeiescul nor fiind acoperit, gângavul a spus legea cea 

scrisă de Dumnezeu. Căci scuturând tina de pe ochii minţii vede pe Cel 
ce este și se învață cunoştinţa Duhului, cinstind cu dumnezeiești cântări”. 
Bineînţeles că am reţinut catavasia, pentru că o știam şi a făcut niște 
referiri la asta și mi-au plăcut foarte mult referirile. Adică, aici este vorba 
despre Moise, despre Duhul Sfânt Care-l învăluie pe Moise, Dumnezeu 
Care îi vorbește, despre condiţia de a-ţi vorbi Dumnezeu, în înțelesul că 
trebuie sa-ţi scuturi tina de pe ochii minţii — pentru că avea Părintele 
vorba: „În mintea strâmbă și lucrul drept se strâmbă”. Să izvorască din 
sufletul tău niște cântări spre slava lui Dumnezeu, cântări din intuiţia 
măreției lui Dumnezeu. 

Atunci eu am fost la Părintele Arsenie cu un student care a plecat 
în oraş între timp. Părintele m-a dus într-un birou și se ducea și lucra 
şi după aceea mai venea și mai stăteam puţin de vorbă. Şi când să 
plecăm, Părintele o luat bagajul studentului acela și am ieșit. El o ieșit 
înaintea mea și nu m-a condus, așa ca să-l aud eu pe unde merge și să 
merg după el. Nu mi-a fost foarte comodă treaba și mă miram eu așa. 
Poate mai avea el şi nişte dorinţe de a face el niște experienţe... ce 
ştiu eu? Dar, atunci când am fost eu în 1965 la București cu băiatul 
acela, care acum e preot şi e consilier la Sibiu, Părintele Simion 
Săsăujan era student în anul 3 la Teologie. Şi a zis Părintele către el: 
„Să fii înțelegător faţă de neputinţa omenească”. Mi-a plăcut foarte 
mult cuvântul acesta și eu îl socotesc cel mai important cuvânt dintre 
cuvintele rostite de Părintele Arsenie. „Să ai înțelegere faţă de neputinta 
omenească”. M-am gândit de foarte multe ori la lucrul acesta, l-am 
spus de foarte multe ori și, mai ales, am constatat că neputința 
omenească este o realitate din care mulţi nici nu pot ieși. Chiar și noi 
înşine, de multe ori suntem limitați cu posibilităţile de a ne manifesta, 
așa că e de mare importanţă să fii înțelegător faţă de neputința 
omenească. Bineînţeles, toate cuvintele Părintelui, câte le știm și câte 
le putem ști, sunt importante, dar cred că de măsura asta nu este nici 
unul. Deci, în cazul nostru, să-l înţelegi şi pe acela care te vorbește de 
rău, să-l înţelegi și pe acela care nu-și poate ţine gura, să-l înţelegi și 
pe acela care vrea să facă un lucru peste tine, că vrea el să-l facă, 
chiar dacă nu vrei tu să-l facă, toate lucrurile acestea să le categorisești 
ca neputinţă omenească şi să-ţi dai seama că altfel nu se poate. 

Eu m-am mai întâlnit cu Părintele și de altă dată. Părintele a fost 
cum a putut el să fie față de mine. Eu nu am fost un admirator al 
Părintelui Arsenie, deşi m-am bucurat de toate afirmaţiile lui care au 
ajuns la mine. Mi-ar fi părut tare bine dacă se putea face un om din 

doi, şi anume: un om cu mintea Părintelui Arsenie şi un om cu inima 
Părintelui Serafim. Ar fi fost ceva excepţional. Nu se poate, fiecare 
este cum este. Eu l-am preferat pe Părintele Serafim totdeauna, chiar 
dacă mi-au plăcut verdictele date de Părintele Arsenie. L-am considerat 
totdeauna o personalitate puternică, ca şi care nu a mai existat altcineva 
în Biserică, din câţi știu eu, din cât cunosc eu, contemporani cu noi. 
Nu mă gândesc că nu au fost în istorie personalități cu mai multă priză 
la oameni decât Părintele Arsenie. Din câți oameni am cunoscut eu, 
care au lucrat în Biserică, consider că Părintele Arsenie a fost cel mai 
de vârf, Culmea vieţuitorilor şi propovăduitorilor în 
contemporaneitatea noastră. A avut și autoritate, a avut și cultură. 
Să ne gândim numai la îndreptarul acela de viaţă cu oxigen, glicogen, 
somn, să-ţi păstrezi hormonii și să ai conceptie de viaţă creștină, deja 
vezi că este un om de excepție, un om care ţine seama și de lumea 
aceasta, nu numai de lumea de dincolo. Dacă ne gândim la toate 
lucrurile acestea ne dăm seama că Părintele a fost, într-adevăr, un om 
mare. A fost un duhovnic mare, a fost și un om cu pătrundere, a fost 
și om cu dar de la Dumnezeu, a fost și om cu perspectivă, cu lărgime 
de gândire, de înțelegere. Şi-a dat el seama că nu poţi să schimbi 
multe în lumea aceasta, dar, în orice caz, a fost omul care şi-a dat 
seama de nişte realități la care noi ăștialalți nu ajungem. Cu toatea 
acestea, s-a impus în conștiința multor credincioși, în așa fel încât nu 
numai cei care l-au cunoscut l-au avut în seamă, cât şi cei care nu l-au 
cunoscut, care au aflat de la alţii de Părintele Arsenie, au fost îndrumați. 
Se îndemnau unii pe alţii să meargă pe la Părintele Arsenie. Unii 
dintre ei au reţinut anumite lucruri, cum am reținut eu rugăciunea de 
toată vremea, cum am reținut Catavasia de la Înălţarea Domnului, 
cum am reținut faptul că Teologie pot face și păgânii, cum am reţinut 
că trebuie să ai înţelegere faţă de neputinţa omenească. Sunt niște 
lucruri care au rămas după Părintele. Şi apoi gândurile lui din Cărarea 
Impărăţiei. Doar atâta îmi pare rău, că sunt gânduri de început, nu 
sunt gânduri de către sfârșit, adică gânduri de către sfârșitul vietii. 
Bineînţeles că îl caracterizează — cu gândurile cu care a început cu 
acelea a și lucrat în general. Deși am impresia că Părintele şi-a mai și 
schimbat din idei, din gândurile lui. De exemplu la început îi îndruma 
pe mulţi să se facă călugări. Către sfârșitul vieţii îndemna să nu se mai 
facă călugări, probabil şi pentru motivul că și-a dat seama că mulţi 
dintre cei care s-au făcut călugări nu au realizat ceva deosebit în viaţa 
lor, în viaţa mănăstirii şi în viaţa Bisericii. 


210 


Fântâniţa Părintelui Arsenie 

Fântâniţa de lângă mănăstire nu Părintele a descoperit-o. Era acolo 
un izvor natural. Părintele a fost atentionat despre existenţa acelui izvor 
de către un frate de la mănăstire. Şi fratele respectiv a spus: Părinte, să 
știți că eu ştiu undeva un izvor cu niște apă foarte bună. Şi Părintele a zis 
că vrea să-l vadă și el. Şi așa s-a dus Părintele la izvor și a văzut că e apă 
bună. Ani și ani izvorul acesta a rămas așa, fără să se îngrijească cineva 
să facă acolo nişte bănci și o masă. Acestea le-a făcut Părintele Efrem, un 
părinte care a murit în 1984. Nu el personal, ci a angajat niște oameni. 
Și s-a făcut ceea ce este acolo. 

Acolo s-a vindecat o fată care 17 ani a fost în cărucior și după 17 
ani i-a venit puterea acolo, la fântâniţă. 

Părintele leromonah Dionisie Ignat de la Mănăstirea Albac povestește 
împrejurarea cum Maria Silaghi și-a căpătat întregimea trupului la „Fântâna 
Părintelui Arsenie”. 

„Eram student în anul I la Teologie la Sibiu, sunt și sibian, de loc din 
Cisnădie și fiind în vacanţa de vară am primit ascultare de la Î.P.S. Serafim 
acuma, atuncea era duhovnicul Institutului de Teologie, «să te duci să stai 
2 săptămâni la Sâmbăta». Fiind prieten cu Maria Silaghi, fiindcă o ajutam 
tot mereu la biserică, îi duceam căruciorul sau o purtam în spate, pentru 
că avea scleroză în plăgi de 17 ani. Şi avea tot mereu nevoie de ajutor să 
o ducă cineva, să o urce, să o coboare scările, să o ducă la biserică. Cu 
vreo două zile înaite de a merge la Sâmbăta am trecut pe la ea și i-am zis: 
uite, m-a trimis P.S. Serafim să stau acolo la Sâmbăta vreo două săptămâni 
și zice: și noi ne-am gândit să venim, dar știm că e mai greu... da’ zic eu, 
haida să mergem că dacă sunt şi eu acolo vă mai ajut și eu să vă mai duc 
cu căruciorul. Şi a zis că tare ar vrea să ajungă la izvor. Şi eu am zis că 
haide să mergem. Era într-o vineri când am ajuns acolo. S-a pregătit 
pentru spovedanie și pentru Sfânta Împărtășanie, chiar în vinerea aceea 
dimineaţa s-a spovedit, a fost la Sfânta Liturghie, s-a împărtășit, după 
împărtăşanie a stat la Sfântul Maslu, iar după Sfântul Maslu, pe la ora 15 
ne-am înțeles că, după ce se odihnește, să o duc eu cu căruciorul până la 
izvor acolo, erau vreo 2 km. Era 3 august 1990. Şi pe la ora 14.30 s-au 
ridicat niște nori de ploaie foarte mari și dădea înapoi să nu mai mergem. 
Da' am spus: haide să mergem, că ajută Dumnezeu, ne ajută Părintele 
Arsenie. Şi am pornit încet, încet. La pârâiașul acela, peste care a trebuit 
să trecem, erau acolo niște muncitori care s-au împotmolit cu mașina și 
zice: trebuie să ne întoarcem înapoi, că mi-e rușine să nu mă vadă că mă 
treci în spate. Şi am zis că nu-i nimica, trecem printr-altă parte. Şi am 

ocolit puțin mașina aceea și ne-am dus pe mai în jos putin și am trecut și 
am împins căruciorul până acolo sus, la izvor. La izvor l-am tras în sus, că 
era mai ușor de tras, decât de împins și l-am lăsat lângă drum acolo sus. 
Apoi am dus-o în braţe până la izvoraș. S-a spălat pe piciorușe, pe mâini, 
pe faţă, am spus «Cuvine-se cu adevărat» şi am mai spus niște rugăciuni. 

Apoi au venit niște turiști mai gălăgioși și am zis ca hai să megem, 
că nu mai îi de noi aicea. Şi zice: mă ţin de tine, până când ne depărtăm, 
ca să nu vadă ăștia că mă duci în spate. Şi zic, bine, ţine-te. Şi s-a ţinut, 
a mers şi am ajuns până la cărucior. La cărucior zice: simt așa o putere în 
picioare hai să mergem până la drum, că am văzut că ai tras greu căruciorul 
în sus, că era pietriș, erau bolovani. Şi când a ajuns la drum, tot așa a zis: 
să știi că nu mă dor picioarele. De obicei, când mergea mai mult de 10 
metri i se întorceau picioarele, mâinile i se suceau. Şi când am ajuns la 
drum am spus că acuma, dacă tot mergem, să mergem până la mănăstire. 
Și atuncea a mers până la mănăstire, a intrat în mănăstire pe picioarele 
ei. Era sora luliana, era sora Ana, adică Aurica acolo, care au văzut și s- 
au minunat. Însă făcuse febră musculară și sâmbăta nu s-a mai putut 
ridica din pat. Dar Duminică la Liturghie s-a ridicat și de atunci nu s-a mai 
așezat în cărucior. Acuma este în obștea Schitului din Retezat, împreună 
cu sora ei, care o mai îngrijește. ”3 

DESPRE „FÂNTÂNI” (DUHOVNICI) 


„Cei săraci și lipsiţi caută apă, dar nu o găsesc; limba lor este uscată 
de sete” (Isaia 41, 17), din pricină că Izvorul apei celei vii L-au părăsit și 
„și-au săpat fântâni sparte, care nu pot ţine apă” (Ieremia 2, 13). 

De toată starea asta rea a lucrurilor are să dea seama și poporul, 
căci toată decăderea e de la părinți începătură - „Şi preotului i se va 
întâmpla ca și poporului” (Isaia 24, 2). Asta le spunea Părintele Arsenie 
credincioșilor atunci când veneau la dânsul să se plângă de preoții lor. Îi 
îndemna pe oameni să nu se mai văicărească, ci să nască sfinţi, să nu mai 
sape „fântâni sparte”, dacă într-adevăr sunt însetaţi. 

Deci, cu alte cuvinte spus: „Sapă, frate, sapă, sapă, Până când vei 
da de apă. Ctitor fii fântânilor, ce Gura, inima ne-adapă.” (Lucian Blaga) 


„Cele mai multe lucruri au locţiitori: când n-ai la îndemână un ciocan 
și vrei totuşi să baţi un cui, pot fi de folos o piatră sau tocul de la pantof. 
Când îţi lipsește masa pe care să-ţi așezi hrana, un placaj poate face și el 
destul de bine treaba. Un scaun poate fi înlocuit de un bolovan, un cuţit — 
de un ciob de sticlă ascuţit, cutia de chibrituri — prin cremene și iască. 
Dacă vrei să faci o groapă în pământ și n-ai sapă, poti încerca cu un băț, 
dacă n-ai oglindă să-ţi vezi chipul, poţi folosi un lighean cu apă. La nevoie, 
când te prinde furtuna și n-ai casă, te poţi adăposti într-o colibă sau chiar 
sub buza unei stânci, iar un buștean poate uneori servi drept barcă, așa 
cum două-trei pietre încinse bine în foc pot fi întrebuințate drept plită. Şi 
așa mai departe. Dar o fântână cu ce să o înlocuieşti? 

Fântânile nu au locţiitori. 

Câte deosebiri nu întâlneşti la fântâni! Unele sunt extrovertite, 
precum cele arteziene; Ele își risipesc cu profunzime și generozitate apa. 
Cele mai multe dintre acestea arată un clar dezinteres pentru util; cu un 
vădit temperament de artist, ele ne desfată prin nenumăratele curcubee 
strălucitoare. Fântânile de ţară sunt mai reținute și mai introvertite. Unele, 
totuşi, semeţe, cele cu cumpănă, îţi fac semn de departe, te atrag, te 
îndeamnă să te servești de ele. Pe altele, modeste, pitulate sub câte un 
copac, având un mic acoperiș conic, o pălărie de protecţie deasupra, 

trebuie să ştii să le găsești. Există fântâni princiare, cu grifoni, delfini, 
scoici şi naiade, toate cioplite în piatră. Există fântâni cazone, cenușii, 
plasate exact în centrul curții închise a unei cazărmi. Există fântâni serioase, 
grave, cu mecanismele bine unse, dar și fântâni glumetțe, care te împroașcă 
şi te stropesc atunci când te străduiești să întrebuinţezi apa pe care ai 
scos-o din ele. Unele scârțâie de bătrâneţe din toate încheieturile și au 
ghizdurile antice și acoperite de mușchi, altele își proclamă, cu trufie, 
printr-o inscripţie, vârsta și cine le-a săpat. Există fântâni care astâmpără 
de îndată setea, altele, care ţi-o sporesc pe ce bei mai mult. De unele n-ai 
vrea să te mai îndepărtezi și le ţii minte toată viaţa. Pe altele le părăsești 
repede şi le uiţi de îndată ce nu le mai vezi în preajmă. Fântânile au, 
fiecare, fire, temperament, caracter și obiceiuri proprii, neasemenea. Dacă 
n-ar avea apă, ai spune că nu există nimic comun între ele. Dar au. (...) 

Fântânile au și reputaţii cum nu se poate mai diferite între ele: 
despre unele se spun povești de spaimă, cum că, spre pildă, și-ar fi găsit 
în ele sfârşitul vreo fată nemângâiată. Despre altele se zice că mijlocesc 
întâlniri, cum fusese cea dintre Isaac şi Rebecca. Unele au renumele de a 
avea o apă cu virtuţi curative și de aceea atrag în jurul lor o mulțime de 
oameni în zilele de sărbătoare, iar când renumele le este încă și mai 
mare, se fac într-acolo veritabile procesiuni. Întâlnești fântâni despre care 
circulă atâtea calomnii încât, deși sunt puse în mijlocul pieței orașului, pe 
unde trec zilnic mii de oameni, nimeni nu vrea să se uite la ele. Despre 
altele, dimpotrivă, se crede că sunt în stare, contra unui bănuţ aruncat în 
apa lor, să-l facă pe drumeţul ce l-a azvârlit acolo să revină la ele. Reputaţiile 
fântânilor se fac și se desfac: fântâni importante cândva îşi pierd, nu prea 
se ştie exact de ce, mai tot creditul şi ajung să fie de-a dreptul abandonate, 
părăsite. Stau, de aici înainte, pierdute, cu trupul prădat de buruieni, cu 
cumpăna prăbușită, cu găleata mâncată de rugină, înnămolite și uitate de 
Dumnezeu. (...) 

La unele fântâni, oricât te-ai roti în jurul lor, vezi numai zidărie, ţevi 
și lanţuri. La altele, oricât te apleci deasupra ghizdurilor, nu zăreşti decât 
tenebrele adâncului. Dar mai sunt și fântâni din care, atunci când te uiţi 
în penumbra lor, te privește, luminos şi albastru, un ochi de cer."! 

Prin urmare, frate, „Sapă numai, sapă, sapă, Până dai de stele-n 
apă!” (Lucian Blaga) 

CONCLUZII 


Am început lucrarea de față cu îndemnul cuprins în Epistola către 
Evrei, în capitolul 13. Până aici am avut în vedere prima parte a acestuia, 
și anume: „Aduceţi-vă aminte de mai-marii voştri, care v-au grăit vouă 
cuvântul lui Dumnezeu; priviţi cu luare-aminte cum şi-au încheiat viaţa...”, 
și am văzut și cu acest prilej că Părintele Arsenie Boca este unul dintre 
mai-marii noștri, căruia i se cuvine amintirea noastră. Dar, de-acum, ar 
trebui să ne gândim și la ultima parte a îndemnului de mai sus și anume 
la: „urmaţi-le credinţa”. Ar trebui, deci, să ne întrebăm ce s-a întâmplat 
în acest timp care a trecut de la moartea Părintelui Arsenie. l-am urmat 
credința? Generaţia tânără de teologi sau monahii, mai ales cei pe care i- 
a îndrumat personal, au transformat moștenirea Părintelui Arsenie într-un 
punct de plecare întru mărturisire? 

Cei care au simţit contemporaneitatea cu Părintele drept o 
binecuvântare, împreună cu cei care-l descoperă acum pe Părintele, 
citindu-i scrierile sau ascultând mărturii despre dânsul, după cuvântul 
Epistolei amintite, sunt îndemnați să o facă. 

Unii însă, din pricini numai de ei gândite, sunt de părere că despre 
activitatea și lucrările Părintelui Arsenie „se cuvine mai mult și mai bine 
să se tacă, decât să se vorbească...” 1. Acesta este și principalul motiv pentru 
care, despre Părintele Arsenie nu au apărut cărti, așa cum au apărut despre 
toţi marii duhovnici ai României. 

In afară de Cărarea Impărăţiei, care a dispărut de mult de pe 
piaţă (de fapt eu nu am văzut-o niciodată într-o librărie de carte religioasă?), 
mai sunt multe predici, meditații, schiţe și desene care încă nu au fost 
tipărite, poate — zic unii — pentru a respecta ultima dorință a Părintelui 
Arsenie, anume aceea de a nu-i fi date publicității. 

Cu ele însă sau fără ele, tot există un interes crescând faţă de 
personalitatea Părintelui Arsenie. 

Este știut, de pildă, fapul că dintre toate mormintele duhovnicilor 
români, mormântul Sfinţiei Sale este cel mai căutat, devenind unul dintre 
cele mai cunoscute locuri de pelerinaj la care merg creștini din toată ţara, 
an de an tot mai mulți. 

Tot în acest sens, un exemplu concret şi foarte concludent și el este 
acela că, pe Internet, în cazul vizitatorilor de Pagini de spiritualitate 
ortodoxă, cele mai căutate nume sunt „arsenie” și „boca”, lucru pe care 

îl ilustrează cât se poate de limpede Statistica unui astfel de Site, pe care 
o reproducem în Anexa III. 

Dar, în legătură cu Părintele Arsenie Boca constatăm, cu părere de 
rău, că există și extreme: pe de-o parte, unii îl învinuiesc și îl suspectează 
de tot felul de lucruri’, iar pe de altă parte alţii, cei însetaţi de legende mai 
mult sau mai puţin miraculoase“, exagerează în ceea ce privește viaţa și 
activitatea Sfinţiei Sale. Din 1989 încoace am tot întâlnit asfel de atitudini 
sau mărturisiri apărute în diverse publicaţii, semnate fie de gazetari aflaţi 
în treabă, fie de omeni care se pretind deştepţi, cu aere de intelectuali’, 
fie de feţe bisericeşti, care au dat dovadă că nu au înteles că sunt şi lucruri 
care se situează deasupra întâmplărilor în jurul cărora se pot face exerciţii 
gazetăreşti, lucruri care trebuie să se continue a se desfășura dincolo de 
zgomotul și de curiozitatea întreţinute în jurul unor realități umflate de 
gazete, ca lucrurile sfinte și mari, ca şi creșterea grâului, ca viaţa intimă a 
familiei, ca respiraţia continuă, ca rugăciunea zilnică. 

Cu toate acestea însă și aceştia, asemenea celor care l-au surghiunit 
pe Părintele Arsenie, nu i-au stins slava, ci, dimpotrivă, i-au înălțat-o și 
mai mult, au făcut-o mai strălucitoare. 

„Așa e cu natura faptelor duhovniceşti. Nici o piedică materială nu 
le oprește! Dimpotrivă, înfloresc și cresc în fiecare zi. Nu le veştejeşte nici 
timpul și nu le opreşte nici depărtarea.” 

În acest înţeles numea Sfântul loan Gură de Aur trupurile sfinţilor și 
izvoare, şi rădăcini, și miruri duhovnicești. 

„Pentru că izvorul, rădăcina și mirul, adică parfumul, nu-și îngrădesc 
însușirile lor numai la ele, ci le răspândesc la mare depărtare în jurul lor. 
De pildă, izvoarele izvorăsc multă apă, dar nu ţin apele în sânul lor, ci dau 
naștere la râuri care curg mai departe și se întâlnesc cu marea. Și așa, 
izvoarele, ca o mână întinsă, îmbrățișează prin prelungirile lor apele 
mărilor. La fel, rădăcinile plantelor și ale arborilor stau ascunse în sânurile 
pământului; dar puterea lor nu rămâne jos în pământ; mai ales aceasta 
este însușirea viței de vie care se agaţă de copacii înconjurători. Când 
coardele viței de vie se agaţă de ramurile de sus ale copacilor, târându-se 
pe ele, se întind până la mare depărtare și fac prin desișul frunzelor un 
acoperiş întins. Asta e și însușirea mirurilor, a parfumurilor. Parfumurile 
sunt păstrate în casă, dar adeseori mirosul lor plăcut se răspândește prin 
ferestre pe ulite, pe străzi, în piață și vestește trecătorilor calitatea 
parfumurilor din casă. Dacă izvorul şi rădăcina, dacă natura plantelor și a 
aromatelor au atâta putere, apoi cu atât mai mult trupurile sfinţilor. ”8 

Că spusele acestea nu-s minciuni îl arată marile pelerinaje de la 
mormântul Părintelui Arsenie. 

ANEXA I 


Cuvînt lămuritor în privința unor afirmaţii din 
anexa la „Cărarea Împărăției”, prezentată sub 
titlul „Notă asupra ediţiei”, semnată de Monahia 
Zamfira Constantinescu! 


Moto: 

„Dacă certi pe cerşetorul, căruia o pâine-i dai, 

Raiul nu e pentru tine, nici tu nu eşti pentru rai. 
Miere chiar de i-ai da astfel, nu e faptă de creștin, 
Căci până să-ţi guste mierea, i-ai turnat pe ea pelin”. 


Vasile Militaru: Vorbe cu tîlc 


Consideraţii generale 

Cartea Părintelui Arsenie, Cărarea Împărăției, apărută recent în 
Editura Episcopiei Aradului, este urmată de o postfață, scrisă de Prea 
Sfintitul Timotei Seviciu al Aradului, de o scrisoare adresată Părintelui 
Arsenie de Nichifor Crainic și de niște mărturisiri făcute de Părintele 
Profesor Universitar Simion Todoran. Toate acestea sunt scrise decent şi 
odihnitor, iar atmosfera creată de ele se potrivește cu cartea pe care o 
prezintă. Nu tot așa stau lucrurile în privința Notei asupra ediţiei, 
semnată de Monahia Zamfira Constantinescu, în care nu se prezintă 
observaţii asupra cărții — cum era de așteptat, ci se dau şi unele lămuriri — 
care, până la urmă, au și ele nevoie de lămurire, iar aceasta se face într-o 
formă care tulbură „calea senină”, pe care ne-o indică lucrarea Părintelui 
Arsenie. Este „veninul” şi „pelinul” turnat peste „mierea” cărții și a 
mărturisirilor care o însoțesc. Toţi cei cu care am venit la vorbă despre 
Cărarea Împărăției și-au exprimat nemulțumirile, pentru aprecierile 
din Notă asupra ediţiei, care nu privesc ediția, ci lucruri în afara ei. 
Toti apreciază negativ afirmaţiile la care ne este luarea-aminte și de care 
ne vom ocupa mai jos. 

Bietul Părinte Bodogae! 

Îndată după trecerea la cele veșnice a Părintelui Arsenie, fostul său 
coleg de Teologie și chiar de bancă, Părintele Teodor Bodogae, s-a simțit 
îndemnat să scrie câteva rânduri În amintirea Părintelui Arsenie, pe 
care le-a publicat în „Telegraful Român”, din luna ianuarie 1990 . Nu-mi 
pot închipui că Părintele Bodogae s-ar fi putut gândi că articolul său de 
pomenire a Părintelui Arsenie va fi considerat cândva, după aproape 
şase ani, ca fiind scris „la comandă”, cu scopul precis de a „minimaliza și 
caricaturiza” „această complexă, harică şi marcantă personalitate a 
monahismului din Ardeal”. 

Luând aminte la o astfel de apreciere sau supoziție, gândul mi se duce 
la cuvântul Domnului Hristos: „De va fi ochiul tău curat, tot trupul tău va fi 
luminat, iar de va fi ochiul tău rău, tot trupul tău va fi întunecat. Şi dacă 
lumina din tine este întuneric, întunericul cu cît mai mult?” (Matei 6, 22-23). 
Mă gândesc, de asemenea, la ceea ce i-a spus stăpânul din pilda cu lucrătorii 
tocmiţi la vie (Matei 20, 1 şi urm.) unui nemulțumit: „sau ochiul tău e rău, 
pentru că eu sunt bun?” (Matei 20, 15). Să nu uităm apoi că „Din prisosinta 
inimii grăiește gura” (Matei 12, 34). Un monah simplu, trăitor odinioară în 
mănăstirea noastră de la Sâmbăta, spunea: „Pe om, dacă îl cauţi de bun, 
bun îl găsești, iar dacă-l cauţi de rău, și rău îl găsești”. Eu am citit și recitit și 
am analizat articolul Părintelui Bodogae despre Părintele Arsenie și n-am 
găsit în el nimic „minimalizat și caricaturizat”. L-am înteles ca pe un articol 
de aducere aminte și atâta tot. 

Cum stau lucrurile în legătură cu numele Părintelui Arsenie înscris 
pe crucea-monument a luptătorilor din rezistența anticomunistă, monu- 
ment ce se găsește în curtea mănăstirii noastre? 

În toamna anului 1995 s-a ridicat în curtea Mănăstirii de la Sâmbăta 
o cruce monument, pe care se află scrise numele celor ce au murit pentru 
tară, făcând parte dintre cei ce au luptat în Munţii Făgărașului, în rezistența 
anticomunistă. 

Drept cap de listă a fost scris numele Părintelui Arsenie. Spun „a 
fost scris”, pentru că acum nu mai este scris, deoarece în seara zilei de 
21 noiembrie a fost şters, în mod abuziv, de către un fanatic apărător al 
numelui Părintelui Arsenie. Şi când te gândești că acel fanatic este în 
rosturi de îndrumător de oameni şi mai ales de tineri! 

Ni se reproşează că nu ne-am opus noi, „Prea Cuvioşii Părinţi de 
la Mănăstirea Sâmbăta, cu știrea cărora s-a făcut acest lucru, ba mai 
având și binecuvântarea arhierească”. Cine poate face o astfel de 
afirmaţie, anume că lucrurile s-au petrecut cu știrea noastră și cu 

binecuvântarea arhierească, înseamnă că știe mai bine decât noi. Ori, 
așa ceva nu se poate. 

Părinţii de la Sâmbăta s-au văzut în faţa faptului împlinit. Fără îndoială 
că binecuvântare și aprobare pentru monument a fost, și pentru așezarea 
lui în curtea mănăstirii. Nu cred că s-au discutat şi chestiuni de amănunt, 
cum ar fi aceea dacă să fie sau nu scris și numele Părintelui Arsenie pe 
monument. Părinţii de la Sâmbăta au luat la cunoștință că numele 
Părintelui Arsenie e scris pe monument abia atunci când monumentul a 
fost ridicat și când, la drept vorbind, nu se mai putea face nimic. Şi mai e 
ceva: personal, când am aflat că numele Părintelui e scris pe monument, 
mi-am zis: „Cei care l-au scris vor fi ştiind mai bine decât mine, decât noi, 
de ce l-au scris”. Şi mai departe, mi-am zis: „Cine ştie ce acţiuni va fi 
desfășurat Părintele, de care noi nu știm, dar de care știu cei ce l-au pus 
cap de listă”. În sfârşit — și asta nu trebuie să fie trecută cu vederea —, la 
festivitatea de sfințire a monumentului, Î.P.S. Mitropolit Antonie, în 
legătură cu prezența numelui Părintelui Arsenie pe cruce, a spus: „Am 
văzut pe cruce și numele Părintelui Arsenie Boca, vestitul mare duhovnic 
al vremii, un Zamolxis al neamului românesc, şi nu m-am mirat deloc; 
m-aș fi mirat să nu fie... Ctitorii acestei cruci monumentale știu desigur 
de ce au trecut pe cruce și numele Părintelui Arsenie. Ne vor spune ceva. 
Pentru istorie, voi putea completa și eu unele lucruri, în memoriile mele; 
în ceea ce poate vor fi cândva memoriile mele”. (Cuvintele acestea au 
fost imprimate pe casetă, de unde le-am redat). În această perspectivă au 
ştiut cei de la Sâmbăta de prezenţa numelui Părintelui Arsenie pe cruce și 
nu s-au opus. Cine s-a opus, n-a știut sau n-a vrut să știe de acestea. 

Având în vedere toate acestea, ne putem da seama că înscrierea 
numelui Părintelui Arsenie pe monumentul de la Sâmbăta n-a fost — cum 
se afirmă — „o ultimă încercare de a răstălmăci rostul și sensul profund 
creştin al activităţii Părintelui Arsenie”. 

E bine că s-a pus în atenţie faptul că Părintele Arsenie n-a fost scos 
de la Sâmbăta de autorităţile locale, ci a primit ascultare de la Mitropolitul 
Nicolae Bălan să organizeze Mănăstirea Prislop, însuși Mitropolitul 
ducându-l pe Părintele la Prislop. La acestea se mai poate adăuga că 
Părintele a fost chemat de Mitropolitul Nicolae să se întoarcă la Sâmbăta 
când Mănăstirea Prislop a trecut în perimetrul eparhiei Aradului, dar 
Părintele Arsenie i-a cerut Mitropolitului să-l lase în continuare la Prislop. 
Cunosc, în această privință, câteva scrisori ale Părintelui, adresate 
Mitropolitului Nicolae Bălan şi Părintelui Grovu, pe cel din urmă rugându-l 
să intervină pentru a i se da binecuvântarea să rămână la Prislop. 

„Nici mort nu mă mai întorc la Sâmbăta” 

În ceea ce privește cele în legătură cu locul de înmormântare, cu 
deshumarea și cu o eventuală mutare a osemintelor Părintelui Arsenie la 
Sâmbăta, despre toate acestea am luat la cunoștință din cele afirmate în 
expunerea anexă la „notă asupra ediţiei”. 

Nu mai știu de unde și prin ce împrejurare mi s-a împlântat în minte 
ideea că Părintele va fi înmormântat la Mănăstirea de la Sâmbăta. Abia 
la moartea Părintelui am înţeles că gândul meu nu se potriveşte cu realitatea 
și abia de curând am aflat că Părintele și-a ales loc de înmormântare şi că 
a zis: „Nici mort nu mă mai întorc la Sâmbăta”, și cu alt prilej: „Pecetluit 
să-mi fie mormântul până la a doua venire”. Nu-mi amintesc să se fi 
vorbit vreodată în mănăstirea noastră despre o reînhumare la mănăstirea 
la care și-a început activitatea. Este de mirare deci că în altă parte s-a 
putut vorbi despre aşa ceva și că asta începe să se ştie abia acum, din 
informaţiile semnate de Maica Zamfira. Mulţumim de informaţii. Nu ne 
deranjează cu nimic. 


Un acatist contestat și un om defăimat 

Am lăsat la urmă cele două scrieri ale Părintelui leromonah Dometie 
Moian, Acatistul Prea Cuviosului Părinte Arsenie și Viaţa Sfântului 
Prea Cuvios Părinte Arsenie, în privința cărora a fost și mai este 
atâta zbatere. 

Din referirile făcute la aceste scrieri reiese că ele au fost scrise și 
răspândite „cu încuviințarea Prea Cuvioșilor Părinţi de la Sâmbăta şi cu 
binecuvântare arhierească”. Să ştiţi că nu-i aşa! Eu am aflat de acatist 
atunci când se dactilografia. L-a dactilografiat un Părinte, licenţiat în 
Teologie, împlinind rugămintea autorului. Ştiind aceasta, nu mi-am făcut 
nici o grijă în ceea ce privește conţinutul, căci mi-am zis că Părintele, 
fiind licenţiat în Teologie, dacă va fi necesar, va face corecturile de 
rigoare. Astfel, acatistul nu m-a interesat, așa că n-am avut curiozitatea 
nici să-l cunosc. În ce-l privește pe autor, nu-l ştiam a fi „maniac și 
exaltat religios” — cum este înfățișat în rândurile la care ne este luarea 
aminte —, ci îl știam om inteligent, chiar dacă nu avea pregătire școlară, 
şi îl mai știam cu multă evlavie la Părintele Arsenie. În cuvântul meu de 
la înmormântarea Părintelui leromonah Dometie, am spus despre el 
următoarele: „Părintele Dometie, cu rosturile pe care le-a avut, s-a făcut 
plăcut oamenilor. Şi să ştiţi că ceea ce l-a caracterizat cel mai mult și 
mai mult — poate mai mult decât pe oricare dintre noi —, a fost evlavia 
lui la Părintele Arsenie. A fost copleşit de măreţia Părintelui Arsenie, 

pe care l-a văzut ca pe un om mare, ca pe un prooroc, ca pe un om cu 
dar de la Dumnezeu, şi tot timpul căuta prilej să spună ceva frumos 
despre Părintele. Şi asta l-a dus să alcătuiască un acatist pentru Părintele 
Arsenie. Acatistul a început să circule chiar de la început. E drept că 
nu-i la măsurile la care ar trebui să fie un acatist. Oamenii totuși au 
evlavie la Părintele Arsenie și la forma aceasta de revărsare de suflet. Şi 
asta i-a adus Părintelui Dometie niște necazuri: a avut și are niște 
împotrivitori ... La Părintele Dometie au răscolit unii și au găsit și anumite 
rele, între care vina aceasta că a făcut un acatist Părintelui Arsenie. Şi 
acum se continuă încă, să zicem așa, „defăimarea lui”. Iubiti credincioși, 
noi nu suntem chemaţi să spunem ce-i bine şi ce-i rău. În Pateric se 
spune că un călugăr a judecat pe cineva şi l-a socotit că este rău. Îngerul 
s-a dus cu sufletul celui judecat la cel ce-l osândise și a zis: „Unde să-l 
pun pe acesta pe care l-ai judecat, la bine sau la rău?”. Dacă ar veni 
îngerul acum, la noi, să ne întrebe: „Unde să pun sufletul Părintelui 
Dometie?”, toți am răspunde: „Să-l pui la bine. Să-l pui la bine, pentru 
că a fost un om în care s-au odihnit oamenii, un om de care noi ne-am 
bucurat; a fost un om util mănăstirii; un om care şi-a văzut de treabă, un 
om cu evlavie. Şi dacă a făcut totuși şi ceva rău, dar nu se poate zice că 
alcătuirea acatistului pentru Părintele Arsenie este ceva rău, dacă a avut 
umbre și pete pe suflet, iată că Biserica ne-a adunat să ne rugăm ca 
Dumnezeu să-i ierte toată greșeala ce a făcut, cu voie și fără de voie; 
să-l așeze cu dreptii și cu sfinții. Noi îl ținem unde-l avem, adică în inima 
noastră, în cinstirea noastră, în iubirea noastră, și ne ducem mai departe 
viaţa purtându-l în sufletele noastre”. 

Punând acum faţă în faţă afirmaţiile celor ce-l defaimă și cele ale 
cinstitorilor, Părintele Dometie, Dumnezeu să-l odihnească, apare, pe de 
o parte, ca fiind numai „cu patru clase” — deși a făcut întreaga școală 
primară, precum şi o școală de ucenici —, „maniac şi exaltat religios”, iar 
pe de altă parte, „om inteligent și evlavios, învrednicit de harul preoţiei, 
e drept, la vârstă înaintată, dar după mai mult de zece ani de diaconie și 
după aproape patruzeci de ani de călugărie”. Cine are dreptate? Căci 
prezentarea e diferită. 

Mă uimeşte afirmaţia că acatistul a fost scris „cu încuviințarea Prea 
Cuvioşilor Părinţi de la Sâmbăta” și că această încuviințare i s-a dat 
Părintelui Dometie, „probabil, fiind (se înțelege, Părinţii de la Sâmbăta) 
de acelaşi nivel cu autorul, iar alţii ca să-l denigreze”. E groaznic să constati 
la ce se poate gândi cineva pus pe defăimare. Adică, de ce să-l denigrăm 
pe un coleg al nostru? 

Cât privește răspândirea acatistului, la care ne este luarea aminte, 
aceasta n-are nici o legătură cu mănăstirea și nici cu Părintele Dometie, 
care doar l-a scris. Răspândirea au făcut-o credincioșii, care au evlavie la 
Părintele Arsenie şi care își revarsă sufletul cinstitor, prin acatistul pe care 
îl au la îndemână. Dacă ar fi unul mai bun, l-ar folosi pe acela; cum acesta 
este singurul pe care îl au, pe acesta îl și folosesc. Şi apoi, așa cum se 
citesc şi alte cărți apocrife — cum e Visul Maicii Domnului - spre 
înmulţirea evlaviei, de ce nu s-ar putea citi și acest acatist, tot spre 
înmulțirea evlaviei sau spre manifestarea evlaviei? 

Orice încercare de denigrare a Părintelui Dometie, ca să se pună în 
umbră acatistul scris de el, este fără rost, deoarece credincioşii nu citesc 
acatistul din evlavie față de autor sau raportîndu-se la autor — despre care 
unii nu știu nimic sau aproape nimic, iar alții ştiu prea puţin —, ci din 
evlavie faţă de Părintele Arsenie, pentru care este alcătuit. Pe mine nu 
mă deranjează cu nimic existența acestui acatist, și n-am de gând să-l 
opresc pe cineva de a-l citi, deși eu însumi nu-l citesc, pentru că, deși am 
respect faţă de Părintele Arsenie, nu am un cult pentru el. 


Cîteva nedumeriri 

Acestea fiind zise, mi-au mai rămas și câteva nedumeriri, în legătură 
cu rândurile pe care le am în vedere, în expunerea de faţă. 

Citind cele scrise spre informare și lămurire, constaţi că de câte ori 
e vorba despre Mitropolitul Nicolae Bălan, el este pomenit ca „Mitropolitul 
Bălan”. Astfel, în nota la scrisoarea lui Nichifor Crainic, adresată Părintelui 
Arsenie, e scris: „Nichifor Crainic e ocrotit de Părintele Arsenie, cu 
încuviințarea Mitropolitului Bălan”. Mai departe, în aceeași expunere, 
citim: „Părintele a fost dus cu mașina de Mitropolitul Bălan”. Nu știu pe 
ce se întemeiază acest fel de a spune, dar fie-mi îngăduit să afirm că e o 
necuviinţă. E ca şi cînd ar afirma cineva că lucrarea Cărarea Împărăției 
a fost scrisă de Părintele Boca sau că nota asupra ediției e semnată de 
Monabhia Constantinescu. De ce să nu se spună, cum e corect: „Mitropolitul 
Nicolae Bălan?”. Şi ar fi cazul să se vorbească corect, mai ales când ne 
gândim că Mitropolitul Nicolae Bălan l-a hirotonit pe Părintele Arsenie 
diacon și preot şi că l-a făcut călugăr. Tot Mitropolitul Nicolae Bălan i-a 
dat bursă pentru Şcoala de Arte Frumoase și l-a trimis și la Sfântul Munte. 
În sfârşit, Mitropolitul Nicolae Bălan este ctitorul Mănăstirii Brâncoveanu, 
la care și-a început Părintele Arsenie viața de mănăstire și unde și-a 
desfăşurat activitatea vreme de nouă ani, chiar dacă „nici mort nu se mai 
întoarce la Sâmbăta”. 

Este vreo deosebire între săvârșire și moarte? 

A doua nedumerire este aceea că, de fiecare dată când a venit 
vorba de trecerea la cele veșnice a Părintelui Arsenie, se exprimă aceasta 
prin cuvântul: „săvârşirea din viață”, în timp ce, cu privire la Părintele 
Bodogae, e scris: „Înainte de a muri...”. E vorba cumva de vreo nuanţă? 
Unii mor şi alţii se săvârșesc? 


Ceva ce nu-ți poți închipui 

În sfârșit, cea de-a treia nedumerire îmi vine de pe urma constatării 
că o călugăriță, „Monahia Zamfira Constantinescu”, cu mai bine de 
patruzeci şi cinci de ani de călugărie și cu aproape tot atâţia ani de vieţuire 
în preajma Părintelui Arsenie, la vârsta de 70 de ani de viaţă, poate purta 
în suflet atâta răutate, câtă emană din rândurile pe care le semnează, ca 
un ultim cuvânt însoțitor al cărții Cărarea Impărăţiei. Şi cuvântul, așa 
cum ne apare, este „pelinul” și „veninul”, turnat peste mierea celor pe 
care le pecetluieşte. E ultima impresie și nu e cea bună... 


Arhimandritul Teofil Părăian 


Notă: 

Aceste rânduri le-am scris în zilele de 8 şi 9 februarie 1996. Le-am 
scris dintr-o necesitate sufletească, ca un fel de despovărare de greutatea 
ce o purtam pe suflet, de pe urma celor scrise, cu atâta răutate, în ultimul 
cuvânt însoțitor al Cărării Împărăției. N-am vrut să fiu polemic și cred 
că nici nu sunt. Unele observaţii trebuiau totuși să fie făcute și le-am 
făcut, fără să fiu incisiv. N-am cu nimenea nimic, așa cum lumina n-are 
nimic cu umbrele și cu petele pe care le descoperă. 

ANEXA II 


In pelerinaj la Sâmbăta de Sus! 

Niciodată nu mi s-au arătat mai profunde și mai pline de înţeles 
creștin cuvintele psalmistului care zice: „Ridicat-am ochii mei la munti de 
unde-mi va veni ajutorul meu, ajutorul meu de la Domnul Cel ce a făcut 
cerul și pământul”, ca la ocazia pelerinajului la altarul ctitoriei marelui 
mucenic al Legii strămoșești și al neamului românesc, Voevodul Constantin 
Brâncoveanu, de la Sâmbăta de Sus, la care m-am învrednicit şi eu să iau 
parte anul acesta. 

Cu părere de rău de a nu fi putut să zăbovesc mai mult în jurul 
acestui sfânt altar, dar cu inima plină de harul binecuvântării pe care 
Marele Ierarh al Ardealului Î.P.S. Mitropolit Dr. Nicolae Bălan, l-a revărsat 
asupra tuturor fiilor săi duhovnicești, voi încerca totuşi să aștern aci câteva 
gânduri ce m-au făcut să retrăiesc clipele în care și-a desfăşurat viața 
Brâncoveanu Constantin. 

În adevăr, Mânăstirea de la Sâmbăta de Sus a fost şi va fi pentru 
neamul românesc, dar mai ales pentru cel din Ţara Oltului și din întreg 
Ardealul, simbolul ortodoxiei noastre şi a fiinţei noastre naționale. Așezată 
chiar la picioarele munților Făgărașului, acest loc de închinare a fost pentru 
poporul românesc din Ardeal o citadelă a rezistenţei lui în veacul 18-lea, 
când urgia habsburgică, susținută de ura de neînțeles a fraţilor uniţi, în 
frunte cu episcopul de la Blaj, se abătuse asupra Bisericii Ortodoxe și a 
poporului român ortodox din Ardeal. 

Când a fost ridicată această mănăstire, Brâncoveanu Constantin a 
înțeles că numai acolo în munţii cari-i dau atmosfera prielnică trăirii in- 
tense cu Dumnezeu, este cu putință ca românul de amândouă părțile 
Carpaţilor să se desbrace de haina păcatului și să se ridice pe culmile cele 
neprihănite de unde să ceară ajutorul lui Dumnezeu în primejdii şi nevoi. 
Căci ca unul care trăia în neîntreruptă comuniune cu Hristos Domnul și 
Isbăvitorul nostru, el a înţeles că sfânta ortodoxie a neamului a mai fost 
păstrată mai cu deosebire pentru neamul nostru în mănăstiri. Mănăstirile 
au fost acelea care au asigurat neamului nostru în timpurile de mare 
vitregie izvorul de la care se adăpa el pentru a-și păstra nealterată conştiinţa 

că aparține unei naţiuni care în Biserica ortodoxă și numai prin această 
Biserică Ortodoxă are a-și afirma drepturile lui la o viaţă mai înaltă, mai 
demnă și mai independentă. 

Mănăstirile au fost oazele unde se odihnea sufletul neamului nostru 
românesc pentru ca refăcut și întărit cu forțe noi, să reia lupta și s-o ducă 
la bun sfârşit. 

Dar aceste mânăstiri sunt tot atâtea pilde de trăire creștinească în 
mijlocul unei lumi prinsă în mrejele secularismului veacului nostru, ucigător 
de suflete şi rătăcitor de conştiinţe. În ele omul modern găsește chipul cel 
mai sigur și cel mai autentic al trăirii în neîntreruptă legătură cu Creatorul 
său, Dumnezeu. 

Căci în atmosfera de evlavie, de reculegere și de minunată meditaţie, 
el reușește să înțeleagă că viaţa nu este dată să o petrecem pentru a sluji 
pământului, ci trăind pe pământ să avem certitudinea că altă viaţă va începe 
pentru noi dincolo de mormânt, către care trebuie să tindem ca spre binele 
nostru suprem. Ruperea legăturilor vieţii noastre cu climatul pe care 
mânăstirile au au ştiut să-l păstreze neîntinat, duce la o înfricoșătoare sărăcie 
sufletească care mai devreme sau mai târziu se arată în toate manifestările 
noastre atât ca inși, cât și ca societate. Şi de aici isvorăsc cele mai mari 
desordini sociale pe care a putut să le înregistreze istoria. 

Poporul nostru însă, născut și crescut de duhul Ortodoxiei în Biserică, 
dar mai ales de mânăstirile noastre, a înțeles că simţul său legat mai mult 
de adevărurile lui Dumnezeu decât de ceea ce este schimbător și trecător, 
că puterea, tăria și curajul lui în vremurile de cumplită încleștare între 
popoare, i-a venit numai din luminata trăire cu Dumnezeu în jurul altarelor 
acestor sfinte mânăstiri, ctitorii voevodale sau particulare. În jurul lor şi la 
sânul lor el a știut să desprindă voia lui Dumnezeu și să simtă cum braţul 
atotputernic al Ziditorului îl ocrotea și-l ducea la biruinţă. 

Toate acestea le-a dăruit — și le va dărui și în viitor după restaurare, 
— poporului român din Ardeal altarul sfânt al ctitoriei lui Brâncoveanu 
Constantin. 

Duhul lui Brâncoveanu se va fi bucurat împreună cu îngerii din ceruri 
că în această zi mare „Vinerea” din săptămâna Învierii Domnului, „Isvorul 
tămăduirii”, poporul român ortodox venit pe timp ploios, ca să-și 
întâmpine ierarhul care îi poartă bucuriile şi necazurile în sufletul Său de 
mare român și de mare creștin, a simţit încă odată cum se revarsă peste 
el binefacerile cerului la rugăciunile și binecuvântările pe care cei doi 
ierarhi, Î.P. Sfinţitul Mitropolit Nicolae, și P.S. Nicolae Colan al Clujului 
înconjurați de sobor de preoţi, le îndreptau către Cel atotputernic. 

În adevăr, săvârșirea sfintei liturghii a fost pentru toţi cei ce veniseră 
la Sâmbăta de Sus, prilej de bucurii care au făcut să stoarcă lacrimi din 
ochi. Vreau să vorbesc de mișcătoarea și emoţionanta tundere în 
monahism pe seama acestei ctitorii voevodale, a unuia din mulţii și luminații 
absolvenţi ai „Academiei Andreiane”, păr. diacon Boca, diplomat al școalei 
de Belle-Arte din București. Mot după locul de naștere, crescut și îndrumat 
în studiul teologiei, tânărul monah a înțeles să dea ascultare gândurilor 
marelui lerarh al Bisericii noastre, consacrându-și viața lui Hristos prin 
studiul picturii bisericești, pe care s-o desfășoare acolo în liniștea munţilor 
pe care Brâncoveanu îi alesese ca loc de retragere și de rugăciune. 

lată de ce cred că duhul lui Brâncoveanu a tresăltat de bucurie 
văzându-și opera reînviată și împodobită în chip atât de minunat de 
Mitropolitul Ardealului din România Mare, care se pare că a fost înscris 
în planul Providenţei să reia şi să afirme în chipul cel mai solemn 
testamentul Voevodului martir împotriva tuturor gândurilor celor rele atât 
dinlăuntrul, cât și din afara hotarelor ţării noastre. 

Toate acestea şi-au găsit expresia însemnătății lor atât religioase cât 
și naţionale în predica pe care Î.P.S. Mitropolit Nicolae a binevoit s-o 
rostească dând-o ca pe o hrană isvorâtoare de tărie și de curaj mai ales în 
vremurile tulburi prin care trecem. 

În adevăr, cuvintele Î.P. Sfintitului Mitropolit au fost prinos de 
recunoştinţă adus memoriei Voevodului Brâncoveanu, mort pentru Legea 
şi pentru Neamul românesc, afirmarea drepturilor noastre milenare pe 
aceste meleaguri, scăldate de râurile harului ceresc prin aceste locașuri 
de închinare care ne-au crescut și păstrat ca neam, și în sfârșit, un sfânt 
legământ pentru viitor, cum că în strânsă legătură cu duhul înaintașilor 
noștri cari au ştiut să-și jertfească viața pentru apărarea altarelor lui 
Hristos, vom fi și noi în stare să le urmăm pilda crezând și trăind ca și ei 
în Biserică. Într-o totală dăruire dezinteresată în mâinile lui Dumnezeu, 
făcându-i voia, atât în zile de pace cât și în zile de sbucium, ca și printr-o 
profundă viețuire cu Hristos, adăpându-ne de la altarul acestor lăcașuri 
de închinare, vom avea siguranţa că nimeni și nimic nu ne va smulge pe 
viitor moştenirea pe care înaintașii noștri ne-au transmis-o. Chiar atunci 
când suferim, Dumnezeu urmărește curățirea noastră de sgura păcatului. 
Dar dacă până acum avem pace, apoi este aceasta tot voia lui Dumnezeu 
care ne-a lăsat răgazul necesar pentru a ne întoarce la El. Timpurile 
prin care trecem cer de la noi, atât de la cei de la țară, cât mai ales de 
la cei din orașe, revenirea pe cărările lui Dumnezeu, la credinţa în El și 
la trăirea cu El. 

Numai în felul acesta vom putea să fim una în jurul Majestății Sale 
Regelui Carol II-lea, care poartă sarcina conducerii destinelor neamului 
nostru. În jurul lui, spune Î.P.S. Mitropolit Nicolae, avem datoria a ne uni 
pentru a fi tari și în duhul lui Hristos se cade a purta sarcina unii altora 
pentru a asigura ţării maximum de muncă și de roade bogate. Căci dacă 
moșii și strămoșii noștri au putut rezista de-a lungul veacurilor, apoi cu 
atât mai mult noi datori suntem să le urmăm pilda și să stăm ca și ei în 
vecinătatea lui Dumnezeu. 

Nu mai puţin mișcătoare au fost cuvintele pe care P.S. Episcop 
Nicolae al Clujului le-a rostit poporului arătând cât de înălțătoare și 
grăitoare este această zi a Isvorului Tămăduirii. 

Întreaga regiune de la Sâmbăta de Sus și-a îmbrăcat haina de 
sărbătoare pe care lumina Învierii Domnului o luminase și o sfinţise. 
Bucuria Învierii s-a revărsat şi asupra ei, iar apa din isvorul care a fost 
sfinţit se va fi prefăcut în isvor de apă vie care va tămădui toate boalele și 
toate neputinţele trupești și sufletești. 

Dar mai presus de toate rămâne reactualizarea testamentului lui 
Brâncoveanu Constantin, pe care Î.P. Sf. Mitropolitul Nicolae a ştiut, cu 
măiestria oamenilor care văd peste veacuri, să o facă o vie realitate 
ortodoxă și naţională, răscumpărând prin jertfe de tot felul căderea celui 
care pe drept cuvânt a fost numit de popor „Satanasie” și afirmînd sus și 
tare drepturile noastre de popor creștin ortodox și român pe aceste 
meleaguri. 


Diacon Haralambie Cojocaru 

ANEXA III 


Statistici: NISTEA” S PAGE --- Mari duhovnici | Traduceri | Spiritualitate | i 
Patericul adnotat | Jurnal athonit | Sfintii zilei | Forum++ Spiritualitate 
General 

| Vizitatori | Sistem | ReferrerUlimii | Referrer-Total 

e Ultimii 20 e Sistem de operare + Nesortati * Pe zi e Top ISP © 

* Pe zi * Browser e Cautari * Pe saptamana 

e Pe saptamana + Rezolutie * Web e Pe luna 

e Pe luna e Culori < Altele e Cautari 

e Zilele saptamanii e Extensii e Keyword 

* Orele zilei 

e Tara 
Vizitatori unici in ultimele 24 de ore: 55 

Creat la: 5 Cine i 
2000-12-15 Vizitatori in ultimele 7 zile: 452 

Vizitatori in ultimele 30 de zile: 1.755 

Ultimul vizitator unic: Motorul de cautare cel mai folosit: Google 

g cotă: 6:46:59 Cuvantul cautat cel mai des: arsenie 
ma afisare: a cdi i Vizitati Marti 

2002-05-14 16:51:40 Ziua din saptamana cea mai vizitata: arti 

Cel mai folosit sistem de operare: Windows 98 


Keyword: 


- explicatii 


a = SIA 2002 
arsenie 73 5.98 
boca 66 5.41 
nicolae 42 3.44 
steinhardt 42 3.44 
parintele 29 2.37 
jurnalul 29 2.37 
fericirii 29 2.37 
nistea 28 2.29 
duhovnici 20 1.64 
paisie 15 1.23 
nichita 14 1.14 
stanescu 14 1.14 
lui 13: 1.06 
mari 13 1.06 


inistea 12 0.98 

NOTE 


ARGUMENT 
1. La Mănăstirea Ciucea în 2000, și la Biblioteca Facultăţii de Teologie Ortodoxă 
din Cluj-Napoca în 2001. 


INTRODUCERE 

1. O relatare mai detaliată a acestei întâmplări ne oferă Mineiul lunii august, 
care se reduce la următoarele: Suferind de lepră, Regele Avgar a trimis la Hristos pe 
arhivarul său Hannan (Anania), cu o scrisoare în care-l cerea lui Hristos să vină la 
Edessa pentru a-l vindeca. Cum Hannan era pictor, Avgar i-a recomandat să facă portretul 
lui Hristos și să i-l aducă în cazul în care Acesta ar fi refuzat să vină. Aflându-L. pe 
Hristos înconjurat de mult popor, Hannan s-a urcat pe o piatră pentru a-L vedea mai 
bine. A încercat să-l facă portretul, dar nu a reușit, din pricina „slavei negrăite a chipului 
Său care se schimba mereu sub puterea harului”. Văzând că Hannan de străduieşte să-l 
isvodească portretul, Hristos a cerut apă, S-a spălat, Şi-a șters fața cu o maramă, pe 
care a rămas imprimat chipul Său. (Aceasta este prima icoană a lui Hristos, numită în 
Biserica Ortodoxă „nefăcută de mâna omenească” — acheiropoietos.) l-a dat marama 
lui Hannan pentru ca acesta să o poarte împreună cu scrisoarea către cel care îl trimisese. 

2. Lacrima prigoanei - Din lupta legionarelor românce, capitolul Evocări 
- Otilia Rădulescu Aroneasa, Editura Gordian, Timișoara, 1994, p. 48. 


VIAŢA ȘI LUCRAREA PĂRINTELUI ARSENIE BOCA 

1. Probabil că numele de Zian vine de la Sânzian. 

2. Majoritatea absolvenţilor liceului brădean au devenit preoți şi avocați. 

3. Romulus Neag, Părintele Arsenie Boca în Alma Mater Zarandensis, 
„Gândirea”, Serie nouă, anul VI, nr. 5-6/1997, p. 28. 

4. lbid., pp. 28-29. 

5. Ibid., p. 30. 

6. Ibid., p. 29. 

7. În ceea ce privește afirmatiile pe care Monahia Zamfira Constantinescu le face în 
Notă asupra Ediţiei I (vezi: Cărarea Împăraţiei, ediția a 2-a, pp. 340-341) în legătură 
cu articolul Părintelui Teodor Bodogae, împărtășesc întru totul opinia Părintelui Teofil Părăian. 
Vezi Anexa I din această lucrare: Cuvânt lămuritor în privința unor afirmaţii din 
anexa la „Cărarea Împărăției”, prezentată sub titlul „Notă asupra ediţiei”, 
semnată de Monahia Zamfira Constantinescu. Text preluat din: Arhimandritul Teofil 
Părăian, Cuvinte lămuritoare, Editura Teognost, 2002, pp. 35-43. 

8. Pr. Prof. Teodor Bodogae, În amintirea Părintelui Arsenie Boca, „Telegraful 
Român”, nr. 2-4, 1990, p. 4. 

9. cf. Romulus Neag, Părintele Arsenie Boca în Alma Mater Zarandensis, 
„Gândirea”, Serie nouă, anul VI, nr. 5-6/1997, pp. 26-31. 

10. E vorba de Părintele Arhimandrit Antipa Dinescu (1859-1942). 

11. Traduceri ale Filocaliei existau deja şi se înscriau în activitatea mai generală 
de traducere din Sfinţii Părinţi, pentru necesităţile învățământului teologic. Părintele 
Serafim Popescu și Părintele Arsenie Boca au adus de la Athos manuscrisele românești 
ale Filocaliei, care se aflau acolo adunate pentru tipar din 1937 și pentru care monahii, 
neavând mijloacele de a le tipări acolo, au încercat să obţină sprijin din ţară. Se mai știe 
apoi că Nichifor Crainic planificase tipărirea tuturor manuscriselor Sfinţilor Părinţi aflate 
la Sfântul Munte. (cf. Vlad Protopopescu, Pentru mai dreapta cinstire a lumii 
Părintelui Stăniloae, „Puncte Cardinale”, nr. 6/102, iunie 1999, p. 9.) 

12. Dumitru Stăniloae, din Prefaţa primului volum al Filocaliei, Sibiu, la 
„Naşterea Domnului”, 1946. 

13. Idem, din Prefaţa volumului 2 al Filocaliei, Bucureşti, „Înălţarea Domnului”, 1947. 

14. cf. Pr. Prof. Dr. Mircea Păcurariu, Istoria Mănăstirii Prislop, Arad 1986, p. 158. 

15. Dr. Grigorie T. Marcu, „Revista Teologică”, nr. 9-10, septembrie-octombrie, 
1940, p. 525. 

16. Ibid., p. 524. 

17. Diacon Haralambie Cojocaru, În pelerinaj la Sâmbăta de Sus, „Telegraful 
Român”, 12 mai 1940, p. 6, fragment; vezi textul în întregime în Anexa II din această 
lucrare. 

18. Pr. Prof. Dr. Mircea Păcurariu spune că Părintele Arsenie a fost hitotonit în 
iunie 1940 - cf: Pr. Prof. Dr. Mircea Păcurariu, Istoria Mănăstirii Prislop, Arad 
1986, p. 158; Părintele Ciprian Negrean, în Preoţi ortodocși în închisorile 
comuniste, Editura Patmos, 2001, p. 52, spune că Părintele Arsenie a fost călugărit şi 
hirotonit în același an, adică în 1939. Însă conform știrii preluate din „Telegraful Român” / 
1942, datele oferite de dânşii sunt greșite. Părintele Nicolae Streza, într-o conferință 
susținută la Cluj-Napoca în data de 11 aprilie 2002, a afirmat şi dânsul că Părintele 
Arsenie a fost hirotonit pe data de 10 aprilie 1942, aşa cum am calculat și eu cu 
ajutorul Evanghelistarului, pornind de la știrea din „Telegraful Român”. 

19. Ştire: Praznicul duhovnicesc de la Mănăstirea Sâmbăta de Sus, 
„Telegraful Român”, 12 aprilie 1942, p. 4. 

20. Romulus Neag, Părintele Arsenie Boca în Alma Mater Zaradensis, 
„Gândirea”, serie nouă, anul VI, nr. 5-6/1997, p. 29. 

21. Cât de actual este acest text, la care ar cam trebui sa ia aminte gazetarii 
noștri de azi, ahtiaţi după senzaţional şi paranormal! 

22. Dumitru Stăniloae, Lucrarea de la Mănăstirea Brâncoveanu, „Telegraful 
Român”, 8 august 1943, Sibiu, pp. 1-2. 

23. Romulus Neag, Părintele Arsenie Boca în Alma Mater Zarandensis, 
„Gândirea”, serie nouă, anul VI, nr. 5-6/1997, p. 29. 

24. Ibid., p. 30. 

25. Dan Lucinescu, Jertfa, Editura Fides, lași, 1997, p. 41. 

26. Pentru că în jurul bisericii s-au construit zidurile care azi formează incinta 
mânăstirii, nu se mai păstrează aproape nimic din această lucrare a Părintelui Arsenie. 
Doar câteva mărturii scrise şi puţinele fotografii din acele vremuri ne mai arată cât de 
minunat şi cu câtă pricepere şi bun gust a fost îngrijită „Grădina Maicii Domnului” de la 
Sâmbăta. Puținele pietre — rămase şi mutate ici-colo, anume alese și frumos amplasate 
oarecând de Părintele Arsenie în acel parc natural dimprejurul bisericii —, dacă alte 
mărturii au amuţit, încă mai grăiesc despre cel ce le-a pus. În legătură cu acest fapt, se 
spune că Părintele Veniamin Tohăneanu (numit stareţ la Sâmbăta după plecarea Părintelui 

Arsenie), când s-a întâlnit la București cu Părintele Arsenie, a fost întrebat de acesta: 
„Ce mai zic pietrele de la Sâmbăta, Tohănene?”, cu înţelesul acesta, că dacă eu tac, 
pietrele vorbesc. 

27. lon Gavrilă Ogoranu, De ce am scris numele Părintelui Arsenie Boca 
pe crucea de la Mănăstirea Sâmbăta, „Puncte Cardinale”, nr. 2/62, 1996, p.15. 

28. A se vedea și: lon Gavrilă Ogoranu, Brazii se frâng, dar nu se îndoiesc, 
Editura Marineasa, Timișoara, 1993, vol. 1, p. 51, 108; Virgil Maxim, Imn pentru 
crucea purtată, Editura Gordian 1997, Timișoara, vol. 1, p. 135, 143, 145, 185; 
Nicolae Pop, Păcatul nerostirii adevărului, „Puncte Cardinale”, nr. 8/80, august 
1997, p. 7; Vlad Protopopescu, Pentru mai dreapta cinstire a lumii Părintelui 
Stăniloae, „Puncte Cardinale”, nr. 6/102, iunie 1999, p. 9. 

29. Amintirile Mitropolitului Antonie Plămădeală, Convorbiri cu Dragoș 
Şeuleanu și Carmen Dumitru, Editura Cum, București, 1999, pp.139-142. 

30. Cărarea Împărăției, Monahia Zamfira Constantinescu, Notă asupra 
Ediţiei I, p. 339. z 

31. Lidia Ionescu Stăniloae, Lumina faptei din lumina cuvântului, Impreună 
cu tatăl meu, Dumitru Stăniloae, Editura Humatitas, 2000, p. 129. 

32. cf. Romulus Neag, Părintele Arsenie Boca în Alma Mater Zarandensis, 
„Gândirea”, serie nouă, anul VI, nr. 5-6/1997, p. 31. 

33. Irénée Hausherr, Paternitatea şi îndrumarea duhovnicească în 
Răsăritul creştin, Editura Deisis, Sibiu, 1999, p. 9. 

34. Martor, Măritul praznic de la Mănăstirea Brâncoveanu, „Telegraful 
Român”, 16 mai 1948, nr 7-8, p. 6. 

35. „Adevărul este că în mijlocul mulțimii erau și unii care nu veneau pentru 
formarea lor religioasă, ci doară, doară, să găsească în spusele Părintelui vreun sprijin 
al convingerilor sau ideilor lor.” (Monahia Zamfira Constantinescu) 

36. Lacrima prigoanei - Din lupta legionarelor românce, capitolul Evocări 
- Otilia Rădulescu Aroneasa, Editura Gordian, Timișoara, 1994, p. 48. 

37. „În ciuda înstăpânirii comuniste, poporului român nu-i lipseau mișcările 
duhovnicești. La vremea de care vorbim, fenomenul Arsenie Boca, de anvergură 
națională, se pecetluia pe sine prin arestarea protagonistului; la Vladimirești se năștea 
un altul, în faza lui pură, al cărui miez nu erau atât „vedeniile” Veronicăi Furău, cât 
predica duhovnicului loan lovan; ambele cu ecouri până'n zilele noastre; nu trebuie 
trecute cu vederea cele două mari și autentice vetre duhovnicești, cea de la Sihăstria, 
prin Părintele Cleopa llie, și cea de la Techirghiol, prin Părintele Arsenie Papacioc, 
ambele, de asemenea, străbătând deceniile roşii.” (Bartolomeu Valeriu Anania, Cuvânt 
înainte la: Monahul Daniil (Sandu Tudor), Acatiste, Editura Anastasia, 1997, p. 8) 

38. Bartolomeu Anania, Atitudini, Editura Arhidiecezană, 1999, p. 28. 

39. Pr. Prof. Dr. Mircea Păcurariu, Istoria Mănăstirii Prislop, Arad 1986, p. 56. 

40. cf: Hotărârea Sinodului Mitropolitan, cuprinsă în Cărarea Împărăției, 
ediţia a 2-a, Editura Sfintei Episcopii a Aradului, 2000, pp. 346-347. 

41. cf. Pr. Prof. Dr. Mircea Păcurariu, Istoria Mănăstirii Prislop, Arad 1986, 
p. 57. 

42. cf. Antonie Plămădeală, în Amintirile Mitropolitului Antonie Plămădeală, 
Editura Cum, 1999, p. 114. 

43. Naş la călugărie a fost Părintele Daniil (Sandu Tudor). Este vorba de cunoscutul 
scriitor, gazetar, fost ofițer de marină și pilot Sandu Tudor (pe numele său adevărat, 

Alexandru Teodorescu), devenit călugăr în 1948, sub numele de Agaton, în Mănăstirea 
Antim din București, unde organizează și conduce gruparea duhovnicească „Rugul 
Aprins”, din care făcea parte şi viitorul mitropolit al Ardealului, Antonie Plămădeală. 
După o primă arestare și o detenţie de 3 ani, Agaton se așează în Schitul Crasna din 
Județul Gorj, unde este hirotonit ieromonah. Apoi îmbracă schima cea mare și devine 
leroschimonahul Daniil, în Mănăstirea Neamţ, de unde se va retrage la Schitul Rarău; 
de aici va fi arestat de Securitate, în noaptea de 13/14 iunie 1958. (cf. Bartolomeu 
Valeriu Anania, Acatiste, Editura Anastasia, 1997.) 

44. leromonahul Dometie (1924-1975) (înzestrat de Dumnezeu cu darul deosebit 
al cântării, a fost numit „Cucuzel” de către Părintele Arsenie) a slujit ulterior în diferite 
parohii în Transilvania, iar mai târziu s-a remarcat ca un iscusit și apreciat duhovnic. 
Dânsul este cunoscut de cei mai mulţi credincioși ca restauratorul și duhovnicul mănăstirii 
de maici de la Râmeţi. Colegul sâu, ierodiaconul Antonie, trecut în 1950 la Mănăstirea 
Slatina în Moldova, hirotonit ieromonah în 1953, în 1970 a fost ales episcop vicar 
patriarhal, din ianuarie 1980 episcop la Buzău, iar din februarie 1982 arhiepiscop al 
Sibiului și Mitropolit al Ardealului. (cf. Pr. Prof. Dr. Mircea Păcurariu, Istoria Mănăstirii 
Prislop, Arad 1986, p. 57) 

45. cf. Pr. Prof. Dr. Mircea Păcurariu, ibid., p. 57. 

46. Pentru că e vorba de o carte publicată înainte de '89, Părintele Mircea 
Păcurariu nu a putut spune că Monahia Zamfira a fost numită stareță a Mănăstirii 
Prislop, pentru că de fapt mănăstirea rămăsese fără stareţ, întrucât Păintele stareţ Arsenie 
Boca fusese arestat de Securitate în noaptea de 15 spre 16 ianuarie 1951. Părintele 
Arsenie s-a întors la mănăstire abia în 1952, de Buna Vestire. 

47. Dezvăluiri istorice - Documente inedite despre părintele Arsenie 
Boca, starețul mănăstirii Prislop, prezentate de Arhid. Mihai Săsăujan, în „Calea 
Mântuirii”, nr. 11, p. 4. 

48. Ibid. 

49. Dimitrie Bejan, Vifornița cea mare, Editura Tehnică, 1996, p. 124-125. 

50. A se vedea și: Mărturisitori de după gratii — Slujitori ai Bisericii în 
temniţele comuniste, Supliment al Revistei Renaşterea, Cluj-Napoca, 1995, p. 15. 

51. Părintele Arsenie a plecat de la Mănăstirea Prislop în mai 1959, înainte de 
decretul din 10 noiembrie 1959, decret aplicat în luna mai 1960, după Paști, şi care 
avantaja călugării cu studii teologice. Deci nu a plecat o dată cu decretul, așa cum scrie 
P.S. Daniil, în „Chipul Cetăţii”, o revistă din Sibiu. (cf. Arhimandritul Teofil Părăian) 

52. Din mărturiile celor care au trăit evenimentele din 1959 şi imediat următoare, 
rezultă că P.S. Episcop Andrei, în momentul redactării actelor de referință, nu era în 
măsură de a iscăli valid. În plus, a făgăduit că va rechema imediat pe cei îndepărtați, 
după ce va primi avizul Patriarhului Justinian. (vezi: Hotărârea Sinodului Mitropolitan, 
cuprinsă în Cărarea Împărăției, ediția a 2-a, Editura Sfintei Episcopii a Aradului, 
2000, pp. 347-348) 

53. Prin Hotărârea Sinodului Mitropolitan întrunit la 9 noiembrie 1998 semnată 
de Î.P.S. Părinte Nicolae Corneanu Mitropolitul Banatului, P.S. Părinte Timotei Seviciu 
Episcopul Aradului şi Hunedoarei şi P.S. Părinte Laurenţiu Streza Episcopul 
Caransebeșului, se revine asupra deciziilor de alungare din Mănăstirea Prislop a Părintelui 
Protosinghel Arsenie Boca şi a maicii stareţe stavrofora Zamfira Constantinescu şi 
„socoteşte potrivit ca după Revoluţia Română, când s-au limpezit aspecte critice din 
trecut, să reabiliteze pe toti slujitorii şi vieţuitoarele de aici, cu osebire pe toate maicile și 

surorile din perioada Decretului 410/1959”. În consecință, se anulează Deciziile nr. 
2407/1959 şi 2408/1959, considerând reintegraţi în viața obștei prislopene pe toţi 
cei împricinaţi. Prin aceeaşi Hotărâre, Așezământul monahal din Sinaia a fost recunoscut 
ca metoc al Mănăstirii Prislop. (vezi: ibid., pp. 346-348) 

54. Ibid., p. 347. 

55. Părintele Arsenie, din nefericire, era atunci civil. (cf. P.S. Daniil Partoșanul) 

56. Hotărârea Sinodului ..., ibid., p. 347. 

57. Arsenie Boca, Cărarea Împărăției, Cuvânt înainte. 

58. Fragment dintr-o scrisoare dată de Nichifor Crainic Părintelui Arsenie Boca 
după întâlnirea de câteva ceasuri pe care au avut-o în toamna anului 1971, în biserica 
din satul Drăgănescu. 

59. Părintele Arsenie a scris multe cuvinte la scenele pe care le-a pictat, de 
exemplu la „Judecata de apoi”, e scris acolo că ar zice faptele omului: „Tu ești noi”. 
Deci „Tu eşti noi”, adică noi suntem cele care te-au alcătuit. Sunt acolo o multime de 
cuvinte frumoase și îndrumătoare care arată că Părintele Arsenie de fapt nu a fost un 
om de rând. (cf. Arhimandritul Teofil Părăian) 

60. Am reprodus aici textul explicativ pe care Părintele Arsenie l-a scris lângă 
această compoziţie. 

61. Nu trebuie să ne surprindă prea mult acest fapt, întrucât se ştie, a mai spus-o 
şi Părintele Nicolae Steinhardt, că „Orice adevărat artist e și profet”. (Nicolae Steinhardt, 
Monahul de la Rohia răspunde la 365 de întrebări incomode adresate de 
Zaharia Sângeorzan, Editura Revistei „Literatorul”, 1992, p.51) 

Despre pictura de la Drăgănescu a se vedea şi: Nichifor Crainic, Scrisoare 
către Părintele Arsenie Boca, „Gândirea”, serie nouă, anul II, nr. 1/1993, p. 19, 
sau în Cărarea Împărăției, ediția a 2-a, pp. 331-333; Ovidiu Vuia, Arsenie Boca, 
leromonahul artist, „Gândirea”, serie nouă, anul IV, nr. 4-5/1998, pp. 64-68; Prof. 
Tatiana Sergiu, Părintele Arsenie Boca sau Universul sfânt al culorilor (Minunea 
de la Mihăilești), text cuprins în volumul Unde a fost Biserica, a Pr. Prof. lon Buga, 
Editura Sf. Gheorghe Vechi, Bucureşti, 2001, pp. 187-191; Vasile Andru, Mistici din 
Carpaţi, Editura Crist, București, 2000, pp. 165-168. A se vedea apoi și revista 
„Gândirea”, Serie nouă, începând cu anul 1997, unde, aproape în fiecare număr, sunt 
reproduceri color după frescele de la Drăgănescu. 

62. cf. Cărarea Împărăției, Monahia Zamfira Constantinescu, Notă asupra 
ediţiei I, p. 342. 

63. Ibid. 

64. Ibid. 

65. Ibid., p. 343. A 

66. Arhimandritul Teofil Părăian, Întâmpinări, Editura Sofia, București, 2000, 
pp. 238-240. 

67. În perioada când a fost la Sâmbăta Părintele Arsenie a îndrumat foarte multi 
oameni să meargă la mănăstire, în special pe cei din zona Făgărașului. Dar după decretul 
din 1959 nu a mai trimis pe nimeni. A îndrumat în special fete spre Mănăstrirea Bistrița 
unde s-au răzvrătit asupra autorităților bisericeşti, ajungând în final la Mănăstirea Hurezi, 
Tismana și Țigănești. 

Exemple de maici: Maica Ambrozia Stoia (în prezent la Prislop, a trecut pe la 
Mănăstirea Dintr-un lemn, Bistriţa şi Hurezi), maicile Eufimia şi Filareta Botu (prima la 
Mănăstirea Robaia, unde a şi murit, cealaltă la Mănăstirea Hurezi), Maica Benedicta din 

Ludişor (Mănăstirea Hurezi), Maica Timoteia (Mănăstirea Hurezi, Bistriţa, în prezent la 
Prislop), Maicile Apolinaria și Paisia de la Prislop, Maica Teodora (Mănăstirea Bistriţa, 
Tismana, iar ultimii 30 de ani la Sâmbăta unde este și înmormîntată). 

Exemple de călugări: Actualul Mitropolit Antonie Plămădeală și Părintele Dometie 
de la Râmeti, călugăriţi de Părintele Arsenie la Mănăstirea Prislop. Monahul Alexie, omorât 
la Mănăstirea Izbuc de tâlhari, Monahul leronim Ştefănescu, Părinţii Veniamin și Timotei 
Tohăneanu, Visarion Leancu, Dometie și Varnava, toti de la Mănăstirea Sîmbăta. 

Foarte mulţi însă se declară trimiși de Părintele Arsenie, în realitate, după cum 
am mai spus, după decretul din 1959, Părintele Arsenie nu a mai trimis pe nimeni la 
mănăstire. (Arhimandritul Teofil Părăian) 

68. Cuvântul are o eficacitate deplină numai când are acoperirea aurului care 
este viata celui ce-l rostește. cf. Dumitru Stăniloae, Lucrarea de la Mănăstirea 
Brâncoveanu, „Telegraful Român”, 8 august 1943, Sibiu, p. 1. 

69. Învățătura aceasta că adevăratul Părinte spiritual rămâne mai degrabă 
mistagogul decât legiuitorul (cf. Andre Scrima, Timpul Rugului Aprins, Editura 
Humanitas, p. 189) reiese şi din următoarea apoftegmă din Pateric: 

„Un frate l-a întrebat pe Avva Pimen, zicând: Nişte fraţi locuiesc cu mine; voiești 
să le poruncesc lor? l-a răspuns lui bătrânul: Nu, ci fă tu întâi aceasta, și de voiesc să 
trăiască, ei singuri vor vedea. l-a zis lui fratele: Voiesc și ei, Părinte, să le poruncesc. 
Zis-a lui bătrânul: Nu, ci te fă lor pildă, iar nu dătător de lege”. (Patericul, Alba Iulia, 
1990, Apoftegma 173 de la Avva Pimen, p. 188) 

Părintele Arsenie Boca (1910-1989) 


Biserica Mănăstirii de la Sâmbăta, ctitoria Voevodului Martir 
Constantin Brâncoveanu, aşa cum a fost pe vremea 
Mitropolitului Nicolae Bălan, după restaurarea din 1927-1936 


Părintele Arsenie în minunata grădină dimprejurul Mănăstirii 
de la Sâmbăta de Sus 


Părintele Arsenie, 
la 36 de ani, când 
a început să scrie 
Cărarea Împărăției, 
în anul 1946 


Spatiul amenajat de Părintele Arsenie în jurul Mănăstirii 
de la Sâmbăta era o veritabilă lucrare de artă 


Biserica voevodală privită prin vechea poartă de intrare în mănăstire 


Zi de sărbătoare la Mănăstirea Brâncoveanu de la Sâmbăta de Sus 


Părintele Arsenie în anul 1946 


Părintele Arsenie împreună cu familia 
Părintelui Prof. Dumitru Stăniloae 


Intrarea în chilia din munte 


Din picturile Părintelui Arsenie Boca 


Sfânta Treime; Învierea, detaliu din pictura 
icoană pictată pe lemn bisericii de la Drăgănescu 


Sfântul Serafim de Sarov; 
Pantocrator, detaliu din pictura pictură din biserica 
bisericii de la Drăgănescu de la Drăgănescu 

Scene din viața şi patimile Cuviosului Ştefan cel Nou, 
care a primit mucenicia în 28 ale lunii noiembrie; 
pictură realizată de Părintele Arsenie în absida altarului 
bisericii de la Drăgănescu 


Mormântul Părintelui Arsenie din cimitirul Mănăstirii Prislop 


Din câți oameni am cunoscut eu, care au lucrat 
în Biserică, consider că Părintele Arsenie Boca 
a fost cel mai de vârf, culmea viețuitorilor şi 
propovăduitorilor în contemporaneitatea noastră. 


Arhimandritul Teofil Părăian 

